
Linxel înainta pe pământul negru şi neted. 
Mergea de-a lungul parcurilor de cultură. Soarele 
verde al Ormanei colora uşor tijele albe ale 
plantelor nutritive încolăcite într-o țesătură deasă. 
Txalqul înainta încet, urmărind întinsa perspectivă 
pustie a aleii centrale care ducea în zona de lucru. 

Lupta din toate puterile împotriva toropelii 
adânci care punea stăpânire pe el; vroia să ajungă 
la clădirea cărţilor înainte de a aluneca în somnul 
reparator care îi cuprindea pe cei din rasa lui, din 
patru în patru cicluri. 

„A venit timpul migraţiei, gândea el, această 
planetă nu ne mai este favorabilă. Eu sunt 
singurul care poate să ducă la bun sfârşit această 
misiune, căci sunt ultimul txalg ieşit din celula 
mamă.” 

Linxel se gândea la ultima migraţie şi la toate 
celelalte care o precedaseră cu mai multe mii de 
cicluri înainte; câteva părţi din fiinţa sa puteau să 
le retrăiască; amintirea lor se imprimase în 
celulele memoriale ale îndepărtaţilor săi strămoşi, 
şi aceştia i-o transmiseseră genetic. 

„Atâtea milioane de ani-lumină străbătuţi, 
atâtea planete cucerite şi abandonate! Trebuie să 
redactez pentru urmaşii mei un istoric exact al 
evenimentelor care ne conduc la migraţia fără de 
care soarta noastră va fi să rătăcim mereu prin 
univers, şi rasa noastră nu va putea niciodată să 
înflorească în întregime.” 


În faţa lui se înălța clădirea cărţilor; mângâie 
cu ochii această splendidă construcţie pe care o 
concepuse geniul seniorilor  Ormanei; un 
sentiment de bucurie îl învioră. 

Ordonă zyrionului personal, care-l purta, să-l 
ducă în interiorul marii biblioteci. Sălile trebuiau 
să fie pustii: în timpul letargiei cronice a 
stăpânilor lor, slujitorii îşi regăseau, odată cu 
libertatea, obiceiurile lor primitive. 

Zyrionul său nu trebuia să-şi întâlnească încă 
fraţii. Linxel îi spuse. Creatura îşi desfăşură aripile 
membranoase şi îşi luă zborul, purtându-şi 
stăpânul strâns cu grijă între membrele sale 
inferioare. Txalqul îi admira gesturile graţioase, 
armonia corpului, frumuseţea cărnii sale roşii ca 
rubinul. Îşi imagină fazele îndelungatei lor 
evoluţii. 

Din zyrionul târâtor care se deplasa cu 
greutate pe pământul negru şi ostil al Ormanei, 
aripile făcuseră o creatură sprintenă. Picioarele 
scurte care-l ajutau să fugă de animalele iuți şi 
crude care populau planeta înaintea apariţiei sale, 
se atrofiaseră încetul cu încetul până când 
deveniseră aceste două membre noduroase care-i 
permiteau astăzi să-şi transporte stăpânii. La 
apogeul evoluţiei sale fizice, două tentacule 
abdominale făcuseră din creatura înaripată o 
fiinţă capabilă să manevreze materialele Ormanei 
şi să le plieze în mii de forme uzuale, după cum 
dorea. Ciclurile se succedaseră unele după altele, 
gândirea zyrionilor se epurase, îndepărtându-se 


de haosul iniţial, instinctul făcuse loc reflecţiei. 

Atunci veniseră txalgii, sub aparenţa primei 
celule mame, să insufle această scânteie de 
gândire. 

Două aripi roşii fâlfâiau pe cer. Txalqului nu-i 
era deloc greu să-l facă să acţioneze pe slujitorul 
său; zyrionii se supuneau ordinelor mentale din 
timpuri imemoriale şi trăiau aproape în simbioză 
cu stăpânii; deveniseră al doilea corp al lor. Fără 
ajutorul unui zyrion personal, seniorii Ormanei 
erau lipsiţi de posibilitatea de a acţiona. Acest 
gând îl readuse pe Linxel la misiunea sa. 

Ajuns într-o încăpere de înregistrare, dispuse 
să i se aducă o placă dintr-un material negru şi 
poros, în faţa celui mai mare dintre cei trei ochi ai 
săi; după ce se concentră mental, arabescuri mici 
şi albe apărură pe această placă; Linxel îşi 
imprima imediat gândul pe suprafaţa sensibilă. 
Astfel, ideile sale rămâneau acolo vii, iar urmaşii 
puteau să le descifreze efectuând procesul invers. 
Petele se micşorară o clipă, eliberând textul 
mesajului lor într-o scurtă iradiere. 

Linxel se pregătea să-şi traducă ideea. Ştia că 
n-o să mai reziste mult toropelii ciclice. Efortul 
acesta de sinteză era penibil pentru el, căci txalgii 
posedau un simţ înnăscut al ritmului şi armoniei 
poetice, care îi determina să-şi echilibreze scrisul 
după regulile unei geometrii exacte fără de care 
cărţile-plăci nu au nici frumuseţe, nici valoare 
semantică. 

„Rasa zyrionilor slăbeşte încetul cu încetul; 


aventura trăită în timpul migraţiilor noastre 
succesive se reînnoieşte încă o dată. Indigenii 
planetelor cucerite nu pot să supravieţuiască mult 
timp înrobirii, în pofida scurtelor faze de letargie 
în timpul cărora noi le redăm libertatea; progresiv 
ei îşi pierd instinctul de perpetuare a speciei şi se 
abandonează morţii. 

În prezent, poziţia noastră pe Ormana devine 
tot mai dificilă cu fiecare ciclu; numărul zyrionilor 
scade fără ca noi să putem opri această tendinţă 
sinucigaşă la nivelul inconştientului colectiv. În 
scurt timp vom fi singuri pe această planetă, 
pradă inactivităţii forţate, şi această situaţie va 
antrena la rândul ei degenerarea noastră. Poporul 
nostru nu rezistă inactivităţii creatoare. 

Celelalte forme de viaţă existente şi 
necontrolate nu pot fi supuse; ele constituie 
îndeosebi un pericol. Ajunsesem să le limităm 
domeniul, dar de acum încolo, în lipsă de zyrioni, 
ne vor încălca teritoriile, ucigându-ne fraţii, 
distrugând nemilos cele mai frumoase realizări ale 
noastre. Nimic nu va putea stăvili acest fenomen. 

Mie, Linxel, ultimul născut din celula mamă, 
venit pe această planetă acum şapte sute treizeci 
de cicluri, îmi revine sarcina de a cerceta spaţiile 
stelare şi de a descoperi o nouă planetă propice, 
ca să asigurăm supraviețuirea şi dezvoltarea 
culturii rasei noastre...” 

Txalqul îşi continuă pe larg expunerea, 
zyrionul schimba clin când în când plăcile-cărţi, 
fără a tulbura liniştea sălii de înregistrare. Atunci 


când făcu un istoric amănunţit al cuceririi 
Ormanei şi trase concluziile necesare, stabili 
planurile de explorare şi îşi mărturisi intenţiile de 
a căuta slujitori de un nivel intelectual mai elevat 
decât cel al zyrionilor, pentru ca eşecul colonizării 
să nu se producă din nou. Apoi se ridică cu greu 
pe cele opt tentacule ale sale şi se strecură cu 
stângăcie către ieşirea clădirii vaste de formă 
ovală, alcătuită dintr-un singur bloc de material 
irizat. În vremurile bune slujitorii bibliotecii 
animau încăperea cu strigătele lor blânde, cu 
zgomotul mătăsos al aripilor. Astăzi, nimeni nu 
mai vizita aceste peisaje ciudate. Linxel avu o 
viziune premonitorie asupra timpurilor viitoare. 

Îi redase zyrionului libertatea, şi înainta încet 
către ocean. În această parte a Ormanei climatul 
nu permitea crearea unor grădini somptuoase ca 
la ecuator, şi doar parcurile de cultură rupeau 
monotonia întinsei câmpii care înconjura zona de 
lucru. Apărând dintr-o ceaţă de un verde-pal, 
fantomaticele tije albe ale plantelor nutritive 
dansau parcă un dans insolit sub puternice hohote 
de râs. Lemnul lor moale, când se ciocneau unele 
de altele, acompania cu muzica sa de o sonoritate 
înăbuşită  târârea lentă a txalqului. Linxel 
înregistra toate aceste senzaţii; arta seniorilor 
Ormanei, cu toate că ajunsese până la abstracţia 
totală, trebuia să se bazeze pe o cunoaştere 
desăvârşită a cosmosului pentru a înflori deplin. 

Linxel se târa acum pe peronul verde, 
prinzându-se cu ventuza de solul sintetic. Când 


ajunse la capăt, îşi dădu drumul de-a lungul pantei 
line, profitând de covorul vâscos al algelor, şi se 
scufundă în lichidul cald. Se întorcea întotdeauna 
cu bucurie în medul în care luase naştere rasa lui. 

Scufundându-se adânc în apele de culoare 
verde-albăstrui, Linxel se uni din nou cu celula sa 
protectoare. 

În momentul acela noaptea se lăsa peste 
Ormana; deja îndepărtatul soare roşu ajunsese pe 
culmea orbitei şi nu reprezenta mai mult decât un 
punct infim acolo jos în adâncul spaţiului; acum 
soarele verde avea să dispară în spatele liniei de 
orizont, cufundând planeta în tenebrele care 
însoțeau adesea perioada de letargie. 

Txalqul se gândea din nou la dificultăţile 
tehnice pe care le ridicase construirea celulelor: 
zyrionii nu erau amfibii, şi fusese nevoit să creeze 
costume pentru a rezista la mari adâncimi. Schiţă 
mental un poem ca să povestească cum fusese 
aşezată prima celulă pe fundul oceanului. Îşi 
concentră corpul ca să lupte împotriva presiunii şi 
îi reduse o treime din volum. 

Fără îndoială, mâine îl aşteptau sarcini 
imense în lumea nouă în care îşi propunea să 
ajungă, dar pentru ce să se neliniştească? Linxel 
se încolăci în sfera transparentă. Povara letargiei 
cronice avea prioritate; simţea relaxarea forţei 
sale vitale. Cu preţul unui efort de care numai el 
era capabil printre fraţii săi, reuşi să înlăture 
constrângerea biologică. Se simţea epuizat. De 
altfel, pentru ce să lupte? Mesajul istoric fusese 


înregistrat. Se lăsă pradă somnului cel de 
neînvins. 

Ormana îşi îndeplini periplul său în spaţiu. 
Thor, soarele verde, străluci în cealaltă emisferă; 
Talnava, soarele roşu, se îndepărtă cu o viteză 
terifiantă şi, devenind curând o minusculă stea 
roşiatică, se şterse cu totul. Zyrionii duceau din 
nou existenţa lor sălbatică, întocmai ca înaintea 
sosirii txalgilor. Se grupau în văile unde creşteau 
licheni neobişnuiţi şi, aprinzând focuri, încercau 
să ridice vălul nopţii. Şi, în zorii albăstrii, creaţi în 
vetrele lor, se înălţau cântări stridente. Nu mai era 
nici o urmă a existenţei txalgilor: zonele de lucru 
erau pustii şi arhitectura lor armonioasă se 
înecase în tenebre. Dansurile primitive, cursele 
nebune, vânătorile, luptele, viaţa neînfrânată şi 
fără ţel pe care o duceau zyrionii, consacra 
sfârşitul absolut al unei civilizaţii. 

Veni ziua în care perioada de letargie luă 
sfârşit şi seniorii Ormanei apărură din oceanul 
verde pe care Thor îl lumina din nou. Urma de 
fiecare dată o scurtă perioadă de confuzie: 
zyrionii, care scăpaseră controlului mental al 
stăpânilor, se desprindeau greu cu aservirea. Dar 
dezordinea dura puţin timp, căci txalgii profitau 
de această grefă cu adevărat telepatică pe care o 
efectuaseră în creierul slujitorilor lor, pentru a-i 
lua din nou în stăpânire cu uşurinţă. 

Txalgii îşi uniră forţele şi ordinea reveni. 

Linxel luă legătura cu fraţii săi răspândiţi pe 
suprafaţa Ormanei, ca să obţină toate datele 


necesare pentru a stabili un plan riguros de 
migraţie. Folosea în acest fel specializarea fiecărui 
txalg, experimentată în diferitele clădiri ale 
zonelor de lucru; se servea de memoria comună a 
rasei sale pentru a elimina conflictele şi pentru a- 
şi finisa proiectul. Astfel, deţinând cel mai 
prodigios capital ştiinţific pe care un popor îl 
cunoscuse vreodată, examina toate cunoştinţele în 
lumina experienței globale pentru a stabili 
comparații şi pentru a-şi desăvârşi lucrarea. 

In cazul care îl interesa pe Linxel, construirea 
unei maşini care să traverseze orice porţiune din 
spaţiu, raportarea la trecut era la fel de 
folositoare ca şi munca de prospectare, căreia i se 
dedicaseră unii dintre txalgi, în legătură cu 
navigația  interplanetară. Într-adevăr, munca 
ştiinţifică a seniorilor Ormanei era supusă 
întotdeauna unor distorsiuni de ordin artistic care 
denaturau uneori datele, şi Linxel, pentru a realiza 
maşina cea mai desăvârşită cu putinţă, se baza pe 
construcţia modelelor vechi pentru a modifica 
judicios planurile. Creierul lui Linxel înregistra 
răspunsurile pe măsură ce-i parveneau, clasa 
toate sugestiile, le înlătura pe cele care nu i se 
păreau valabile sau erau utopice, ordona altele. În 
mintea sa se forma o imagine precisă a realizării 
viitoare. 

Zyrionii  destinaţi pentru construcții şi 
experiențe nu erau suficienți pentru a realiza nava 
spaţială; era necesar să li se adauge mulţi alții, 
obligaţi să practice discipline diferite. Ar fi trebuit, 


de asemenea, să le restructureze specializările 
mentale, căci, altfel, creierul lor primitiv n-ar fi 
fost în stare să execute ordine diferite de cele pe 
care şi le asumau de obicei. Evident, această 
necesitate de mână de lucru putea fi o piedică în 
calea creaţiei artistice, dar nu putea fi vorba de 
creşterea potențialului lucrător privându-i pe 
txalqi de zyrionii lor personali, căci în această 
situaţie poporul Ormanei ar fi fost imobilizat. 

Toţi slujitorii aleşi fură readaptaţi. Apoi, 
Linxel comunică imaginea mentală definitivă a 
navei spaţiale pentru ca fraţii săi să poată 
contribui, cu puterea lor telepatică, la reactivarea 
muncii zyrionilor. 

Şantierul imens acoperea un platou, pe vârful 
unei coline întunecate; maşini cu forme elegante 
desenau figuri geometrice pe cerul verde; discuri 
mobile aduceau blocuri de material de un albastru 
strălucitor, pe care slujitorii le aşezau în jurul 
platoului. Cohorte zburătoare de lucrători, zyrionii 
se foiau desfăşurându-şi aripile lor mari de rubin, 
ca şi cum ar fi gravat chiar pe cer silueta navei 
spaţiale care se contura încet, încet. Linxel, pitit 
pe sol în mijlocul acestui şantier aerian, 
supraveghea construcția cu cei trei ochi 
panoramici ai săi. 

Totuşi, într-o zi abandonă această ocupaţie, 
cuprins de dorinţa insolită de a străbate pentru 
ultima oară pământurile Ormanei, ca să perceapă 
cum se modificase planeta prin conştiinţa 
armonioasă a txalgilor. Purtat de zyrionul său 


personal, ajunse în locuri singuratice, propice 
contemplării. Acţionând în felul acesta, Linxel nu 
ceda unui subit acces de sentimentalism, dar se 
identifica cu conştiinţa rasei, împărtăşind cu fraţii 
săi această sete de frumuseţe, care era unicul 
mobil al activităţii lor. 

Vroia să revadă dansurile zyrionilor, alcătuite 
după reguli metafizice extrem de subtile, care 
aminteau mişcarea naturii şi a făpturii, să asculte 
melodiile care le însoțeau, să se îmbete de 
priveliştea decorurilor geografice artificiale care 
fuseseră construite aproape de poli, să survoleze 
iazurile de spumă, câmpiile de metan, falezele de 
jad, trecătorile din metal topit, istmurile de cristal, 
toate peisajele acestea imaginare pe care txalgii le 
creaseră în amintirea vechilor migrații. Dorea de 
asemenea să viziteze principalele zone de lucru 
pentru a admira acolo clădirile mari şi 
strălucitoare, specializate fiecare pentru o 
activitate, fărā să omită sculpturile, filmele, 
picturile realizate doar pentru delectarea 
inteligentei. 

Atunci când îşi îndeplini pelerinajul, ajunse 
pe pământurile interzise, ostroave rare şi 
sălbatice, părăsite de ai săi, unde formele de viaţă 
periculoase ale Ormanei subzistau în libertate, 
unde vegetaţia necontrolată devora solul, lansând 
în atmosferă emanaţii cu puteri misterioase... 

Oare. cât timp ar trebui pentru ca natura 
sălbatică să pună din nou stăpânire pe planetă 
după plecarea lui Linxel? 


Se întorcea spre şantier; aripile zyrionului 
fâlfâiau deasupra lui. Acum, nava spaţială 
căpătase forma sa definitivă, carcasa exterioară 
era terminată; mai trebuia să amenajeze 
compartimentele interioare, să instaleze aparatele 
de propulsie şi control, să le verifice, şi această 
muncă importantă necesita prezenţa sa, căci era 
ultimul născut din celula mamă şi posesor al 
ştiinţei. Linxel îşi imagina deja dansurile pe care 
le-ar organiza într-o nouă lume pentru a evoca 
simbolic ciclul care urma să înceapă. 

Se apropia timpul când vor abandona 
Ormana. Către ce univers, spre care soare? Cu 
acest contact, arta txalgilor se îmbogăţea fără 
îndoială, exemplele o dovedeau, fiecare migraţie 
adusese binefacerile ei evoluţiei armonioase a 
rasei. 

Se gândea fără emoție la formele de viaţă 
care se vor repezi, după plecarea sa, să le distrugă 
civilizaţia, la zyrionii care vor degenera şi vor 
dispare, la fraţii săi care se vor retrage în celule 
pe fundul oceanului, aşteptându-şi moartea. De 
acum înainte această planetă era inutilă pentru 
dezvoltarea gândiri txalg. Linxel, care de unul 
singur ar fi fost un univers în derivă prin spaţiu, 
mergea să aducă frumuseţea absolută pe un 
pământ virgin. 

Nava era gata, albastru prelung, gigantic 
azur. Zyrionii aduseseră în ea cărţile-plăci, 
obiectele de artă, filmele documentare, aparatele 
şi instrumentele destinate studierii altor lumi 


stelare. 

Guvernarea navei spaţiale se baza pe forţa 
activă a unui singur slujitor, educat în acest scop - 
zyrionul personal al lui Linxel. Riscul era în acest 
detaliu al planului de zbor; dar txalqul nu putea să 
prevadă durata călătoriei, şi alesese echipajul cel 
mai echitabil, ca să menajeze carburantul. Cu 
câteva cicluri mai înainte, când semnele 
degenerării începuseră să încolţească, seniorii 
Ormanei se gândiseră să creeze roboţi, dar îşi 
dăduseră seama rapid de eroare: cei de care 
aveau nevoie pentru a suplini incapacitatea lor de 
a acţiona, nu puteau fi înlocuiţi prin nici un fel de 
artificiu mecanic. Txalgii trebuiau să-şi exerseze 
prodigioasa lor activitate mentală asupra altor 
fiinţe gânditoare; doar ei posedau supleţea şi 
calităţile necesare  exteriorizării armonioase a 
rasei. 

Pe platoul întins şi pustiu se înălța minunata 
maşină; înlăuntrul ei se odihnea o întreagă viaţă 
viitoare. Adus de slujitorul său, Linxel contempla 
cu încântare acest bloc compact din curbe pure: 
exprimau puterea. 

Atunci când 'Talnava, soarele roşu, se întoarse 
din lungul său periplu, alcătuind o seducătoare 
panoramă de culori, amestecându-şi lumina cu cea 
a lui Thor. soarele verde, nava spaţială era 
terminată. 

Linxel înregistra pentru ultima oară imaginile 
unei lumi în agonie, le clasa cu răceală, după 
sensul şi frumuseţea lor, căci creierul său nu 


percepea senzațiile decât în echilibru, nu 
concepea armonia decât sub acest unghi. Totuşi, 
intensitatea plăcerii pe care i-o producea această 
contemplare era mai slabă ca de obicei; 
sentimentul i se păru anormal. 

De o parte se afla nava care trebuia să ducă 
reprezentantul poporului suveran spre o planetă 
mai îngăduitoare; de cealaltă parte, pământul 
Ormanei îşi desfăşura frescele negre şi cenuşii, 
verzi şi roşii, albe şi violete, presărate ici colo cu 
câte-o clădire strălucitoare, de un oval elegant. 
Mai departe se afla oceanul, unde aveau sa moară 
fraţii săi. 

Câţiva zyrioni descumpăniţi se adunaseră la 
poalele colinei, piedestal planetar; îşi 
recuperaseră totala lor libertate mentală. 

Txalqul ordonă slujitorului să-l ducă în 
interiorul navei spaţiale; acesta se apropie uşor de 
sas, ca şi cum ar fi avut o reţinere. Poate percepea 
un ton insolit în ordinele mentale pe care le 
primea: precizia excesivă a gesturilor sale părea 
să trădeze o spaimă puternică. 

Concentrându-se intens, Linxel indică încă o 
dată zyrionului toate gesturile pe care trebuia să 
le îndeplinească pentru a efectua o decolare 
perfectă. Uriaşa maşinărie albastră se ridică cu 
uşurinţă, apoi, străbătând un nor roşu, se îndreptă 
spre cerul verde şi dispăru în spaţiu. 

Închis în cochilia sa transparentă care îl 
ocrotea de acţiunea câmpurilor gravitaționale, 
Linxel suferea cu toată fiinţa; trupul său, carnea, 


se smulgeau din entitatea vie care constituia 
poporul txalg, şi această sciziune îi provoca 
intolerabile torturi. 

Cu toate acestea, trebuia să lupte pentru a-şi 
conserva luciditatea şi a menţine controlul navei 
spaţiale; în pofida învăţăturii pe care o primise, 
zyrionul acționa întotdeauna sub impulsul 
telepatic al lui Linxel, şi cea mai mică greşeală, în 
momentul acesta critic al plecării, putea să 
antreneze iremediabil sfârşitul unei civilizaţii. 

Txalqul îşi simţea corpul încordat la maxim şi 
sfâşiat pe dinăuntru; ştia, aceste impresii 
proveneau de la un simplu reflex biologic, dar 
puterea incomparabilului său creier înăbuşea cu 
greu această suferinţă acută. 

Era ultimul născut din celula mamă şi 
singurul capabil să rupă cordonul mental care îi 
lega pe toţi txalqgii între ei; durerea îl făcea să se 
îndoiască, deocamdată, de această capacitate. 

Zyrionul îşi efectua neobosit misiunea; el era 
acţiunea însăşi a stăpânului său. Curând, mişcările 
sale căpătară o oarecare asprime, apoi fură 
marcate de o imprecizie progresivă; creierul lui 
regăsea anumite impulsuri primitive, şi 
supravegherea manetelor, a cadranelor şi a 
luminilor de control, slăbea. Frica, teroarea 
ancestrală de necunoscut îi cuprindea încet-încet 
fiinţa şi începea să paralizeze executarea ordinelor 
telepatice. 

Linxel se ridică în cochilia sa şi încercă să-şi 
înşele durerea, executând mişcări cu tentaculele. 


Simţea că puterea de a-şi dirija slujitorul îi slăbea 
inevitabil. 

Vehiculul albastru trasa o curbă uriaşă în gol, 
traiectoria sa fusese calculată spre o stea născută 
relativ recent, căci se părea că acest tip de soare 
adăpostea cel mai adesea planete locuibile. Nava 
spaţială era concepută pentru cele mai 
îndepărtate călătorii, putea chiar să atingă 
marginile galaxiei şi să cucerească alte nebuloase; 
dar nu fusese destinată unui asemenea periplu; 
existau cu siguranţă pământuri colonizabile în 
imediata vecinătate. 

Durerea deveni intolerabilă. Linxel se piti pe 
fundul celulei sale; creierul lui nu mai putea să 
suporte senzațiile atroce pe care i le transmitea 
sistemul nervos şi se cufunda progresiv într-un fel 
de comă. Slaba rezistenţă la oboseală a txalqului, 
marea lui slăbiciune fizică îl condamnau la 
renunțare. 

Cu un ultim efort, îi ordonă zyrionului să 
încetinească viteza navei şi să branşeze comenzile 
automate care permiteau un zbor fără destinaţie 
precisă; profitând de elanul dobândit, nava 
spaţială ar pluti încet în spaţiu fără să consume 
carburant şi sistemele sale de protecţie ar evita 
orice şoc, fie cu planete, comete sau meteoriti, fie 
cu stele; itinerariul ar fi fost înregistrat. Linxel, 
crispat, pătruns de această suferinţă sfâşietoare, a 
cărei intensitate creştea de la începutul călătoriei, 
se lăsă pradă somnului terifiant. 

Zyrionul îşi simţea spiritul eliberat din 


constrângerea  telepatică, dar continua să 
supravegheze mersul vehiculului, ghidat de 
obişnuința înnăscută a slujirii. Cum această 
alunecare În spațiu nu presupunea nici un control, 
încet-încet el  pierdu interesul  pilotajului. 
Observând fix globul stereoscopic, unde era 
reprodusă imaginea întunecată a infinitului, 
pătrundea în hăul fără simţire, incolor, presărat cu 
nenumărate stele. Atunci, spaima ancestrală i se 
strecură în suflet. 

Un strigăt jalnic ţâşni de pe buzele sale. 
Angoasa de a se simţi departe de toate lucrurile 
cunoscute, minuscul univers în sânul unui neant 
fără sfârşit, fobia de spaţii închise, frica de subita 
sa responsabilitate, toate aceste sentimente 
brutale şi contradictorii îi readuseră conştiinţa 
primitivă. Începu să alerge în lung şi-n lat prin 
cabina sa, să bată din aripi, să se izbească de 
pereţi, sfâşiindu-se în colţurile de metal. Sângele îi 
ţâşnea din răni, pătând podeaua rubinie. Se opri şi 
privi îngrozit urmele. Cuprins de nebunie, cobori 
zburătăcind pantele înclinate care duceau la sas, 
manevrând cu febrilitate comenzile, graţie a ceea 
ce-i mai rămăsese din cunoştinţele dobândite; uşa 
blindată se deschise brusc,  smulsă de 
depresurizare. Cu un şuierat strident, zyrionul fu 
proiectat în spaţiu şi dispăru din universul vizibil. 

Comenzile automate izolară porţiunea navei 
aflată în contact cu vidul, înlocuind-o cu trape de 
securitate. Temperatura în interior se stabiliză în 
jur de optzeci de grade. Linxel trăia încă, într-o 


existenţă încetinită, cufundată în sânul unui neant 
adânc. 

Marele vehicul albastru îşi continua cursa în 
spaţiu. 


OLANDEZUL ZBURĂTOR 


Astronava Sirius, provenind de pe Terra, se 
îndrepta către centura de asteroizi. Misiunea sa 
consta în a explora fragmentele anticei planete, 
risipite în timpul unui accident cosmic. 

Aceste expediţii erau rare. Specia umană se 
temea de spaţiu, şi Consiliul celor Şase nu 
autoriza călătoriile de explorare decât în măsura 
în care ele ofereau toate garanţiile de securitate. 
În afară de asta, recrutarea unui echipaj era 
dificilă; astronauții care asigurau legătura Terrei 
cu Marte, cu Venus sau Jupiter, în zboruri 
regulate, nu erau predispuşi la aventuri, iar 
Corpul de Gardă, al cărui oameni erau perfect 
antrenați la război şi aleşi pentru lipsa lor de 
imaginaţie, se opunea aproape întotdeauna să-i 
împrumute pentru astfel de misiuni. 

Se întâmpla totuşi ca pământenii să resimtă 
nevoia unor jucării noi, pentru a-şi înveseli zilele 
lungi de decadenţă poleită. Atunci când se atingea 
punctul critic, guvernul închiria o expediţie. 

Dar, în timpul călătoriei frica îi ţinea ca într- 
un cleşte pe piloţi şi pe oamenii echipajului; o frică 
viscerală, profundă, care nu se datora 
misterioaselor urme ale altor vieţi pe care le 
descopereau uneori în centura asteroizilor, ci 
provenea direct din contactul omului cu spaţiul. 

Pe Sirius, fiecare simţea aceeaşi angoasă; de 
asemenea, când detectorul central semnală 
prezenţa unui asteroid, de talie mare, spiritele, 


deja încordate, se încinseră periculos. Nici un 
obiect cu acest volum nu fusese descoperit în 
timpul precedentelor misiuni, şi baza terestră nu-i 
semnalase prezenţa în momentul plecării. Trebuia 
deci să fi avut o rapiditate anormală pentru a 
atinge acest punct al spaţiului în acelaşi timp cu 
astronava. 

Comandantul d'Estang decise totuşi să 
intercepteze uriaşul corsar ca să-l studieze; era un 
om rece şi calculat, puţin dispus să cedeze 
tulburărilor psihosomatice care puneau stăpânire 
pe oameni în mediul spaţial. Şi el simţea în mod 
constant un fel de ameţeală neplăcută; dar nu era 
suficient pentru a lua hotărârea să renunţe la 
explorarea asteroidului necunoscut. Ştia ce glorie 
culegea eroul care ajungea să distreze poporul 
Terrei. 

Asteroidul era acum situat la două mii de 
kilometri de astronavă şi înainta în aceeaşi 
direcţie, dar cu o viteză de patru ori mai mare. 
Comandantul micşoră viteza navei, schimbă 
direcţia şi aşteptă ca obiectul neidentificat să-l 
ajungă din urmă, ca să-l poată vâna. 

Se ridica o problemă delicată; nu era vorba 
să-i convingă pe astronauți să-l însoţească în vizita 
pe care îşi propunea s-o facă odată ce vor întâlni 
asteroidul, ci să izbească autoritar tabuurile care 
dominau această castă. Altfel, cum să se decidă 
oamenii Gărzii să-l urmeze? Îşi risca autoritatea şi 
prestigiul în faţa întregului echipaj dacă le dădea 
acest ordin şi se alegea cu un refuz. D'Estang 


decise să recurgă la serviciile secundului său, 
căpitanul Dureur, ca să transfere asupra lui 
eventuala responsabilitate a unui eşec. 

Branşă interfonul şi spuse: 

— Dureur, vrei să vii un moment? E ceva 
destul de delicat şi nu vreau să ni se intercepteze 
convorbirea. 

Traversând o suită de culoare de un cenuşiu 
strălucitori, căpitanul Dureur îşi privea propria 
imagine reflectată difuz în panourile metalice. Ştia 
ce voia d'Estang, şi se pregătea să accepte. Panica 
actuală nu-l privea, ca şi frica de spaţiu, şi se 
gândea să găsească voluntari dispuşi să abordeze 
împreună cu el obiectul neidentificat. 

Cu un gest amabil, comandantul îi făcu semn 
să se întindă pe fotoliul de repaos. Doar ochii 
cenuşii şi duri ai lui d'Estang, demascându-i chipul 
ipocrit, îi dezvăluia, adevărata personalitate. 

— Vroiam să am acordul dumitale în 
problema asteroidului, căpitane; crezi că ar fi 
rezonabil să-l abordăm? Nu reuşesc să iau o 
hotărâre. 

Dureur decise să ocolească capcanele unei 
conversații diplomatice. Hotări să-l determine pe 
d'Estang să-şi dezvăluie ultimele ascunzişuri, ca 
să clarifice rapid situaţia. Nu dorea ca acceptarea 
să se poată întoarce ulterior împotriva lui. 

— Să vorbim deschis, comandante; cunosc 
poziţia dumneavoastră în privinţa arhepolilor, şi 
ştiu greutăţile pe care mi le-aţi făcut atunci când 
m-am înscris pe lista echipajului... 


— Dar, dragul meu... 

— Nu protestaţi! Dumneavoastră ştiţi că cea 
mai mare parte a arhepolilor nu resimt frica de 
spaţiu pe care o încearcă majoritatea echipajului, 
şi credeţi că pot să transmit această linişte 
spirituală unui grup restrâns de oameni. Fie, pot 
să conving vreo câţiva să mă însoţească, eu sunt 
partizanul ideii de a vizita asteroidul; dar vă 
previn, o să împărţim atât profiturile unei reuşite 
cât şi consecinţele unui eşec! 

— Dacă o iei aşa... 

Faţa lui d'Estang se înăsprise; deodată se opri 
în mijlocul frazei şi masca sa autoritară se lumină 
într-un surâs ironic: 

— De acord. 

Sirius prinse cu uşurinţă bizarul vagabond. 
Ignorând pericolele pe care le putea conţine 
această epavă a spaţiului, secţia de abordaj 
comandată de Dureur luă o navă uşoară de 
explorare pentru a o vizita. Astronava Sirius, 
având o masă mai uşoară decât cea a asteroidului 
se plasă pe o orbită largă în jurul lui. 

Dureur îi privea pe cei opt oameni care îl 
înconjurau, instalaţi în metalul costumelor de 
scafandru. Îi alesese unul câte unul şi îi 
convinsese cu preţul unei discuții dure. 
Simptomele angoasei puteau fi citite în ridurile 
spasmodice care le apăruseră în colţul buzelor. O 
prăpastie de nepătruns părea să se deschidă atât 
în jurul lor cât şi în ei. Pântecul ei căpătase 
dimensiuni nesfârşite şi abisul acesta era sursa 


unui insuportabil vârtej împotriva căruia luptau. 
Nici căpitanul însuşi nu putea scăpa de această 
senzaţie; prin hubloul îngust, fixat în cabină, 
vedea crescând silueta regulată a obiectului 
necunoscut care se detaşa în cerneala de sepie a 
spaţiului. 

— Ce crezi, Dureur, n-ar trebui să renunţi? 
Chestia asta a fost creată cu siguranţă de 
extratereştri. 

Vocea comandantului d'Estang îl trezise din 
contemplare. Trebuia ca acesta să fi fost într- 
adevăr tulburat pentru a reveni asupra deciziei 
sale. 

— Cu siguranţă, nu! Cu cât ne apropiem mai 
mult, cu atât sunt mai convins că ne aflăm în 
prezenţa unei enorme descoperiri. Nu vreau să 
ratez cea mai mare şansă a vieţii mele. 

Obiectul părea să oscileze blând, în voia unei 
furtuni improbabile; dar această impresie 
provenea de la lucirile albastre, intermitente, care 
emanau din suprafaţa lui satinată. In câteva 
minute vor putea să-l abordeze. Dureur continuă: 

— Dacă această astronavă a fost construită 
de o inteligenţă străină, nu credeţi că aceste fiinţe 
ar fi putut să ne repereze cu uşurinţă? Dacă ar fi 
vrut să ne evite ar fi putut s-o facă de mult, 
tehnologia lor pare cu mult superioară celei ale 
noastre. 

Detectoarele electronice nu relevau prezenţa 
niciunul potențial de energie controlabil, 
captatoarele bionice nu dezvăluiau nici o formă de 


viaţă identificabilă. 

Acum, masa albăstrie a obiectului necunoscut 
acoperea orizontul limitat al hubloului. Dureur 
ordonă oamenilor săi să se evacueze unul câte 
unul prin sas. 

Ajunse în spaţiu odată cu camarazii săi. 
Rareori avusese ocazia să plonjeze aşa în gol, 
îmbrăcat doar în costumul de scafandru; dacă era 
să judece după impresia de insecuritate totală pe 
care o resimțea, ceilalţi trebuiau să fi căzut pradă 
răului de spaţiu. Lupta din toate puterile să-şi 
păstreze sângele rece. Căpitanul ar fi vrut să le 
vorbească, să-i încurajeze, dar nici un sunet nu 
ieşea de pe buzele sale. Şuieratul receptoarelor îi 
stârnea neliniştea. O frază, trebuia să spună o 
singură frază de care depindea poate în acest 
moment salvarea expediției. Cu un ultim efort, 
urlă: 

— Cuplaţi propulsoarele individuale, direcţia 
asteroid! 

Vorbele sale n-avură nici un ecou. Jeturile 
duzelor desenară o uşoară dâră roşie. Jacques 
Dureur acţionă încet comanda propulsorului său şi 
simţi o presiune abia perceptibilă. Faţa i se lipi de 
peretele transparent al costumului de scafandru. 

Naveta urma să se aşeze spontan pe orbită în 
jurul asteroidului misterios. In sânul acestei 
aparente imobilităţi avu conştiinţa că Sirius, 
epava, modulul de explorare, tovarăşii săi şi el 
însuşi se năpusteau în spaţiu cu mai multe mii de 
kilometri pe secundă. 


Reflexele stelelor alergau pe suprafaţa de un 
albastru intens a obiectului. O deschizătură se 
căscă într-unul din flancuri. Se vedeau urmele 
unui perete despărțitor smuls cu violenţă. Trebuia 
să domolească panica de care erau cuprinşi 
oamenii la vederea acestei privelişti neliniştitoare. 

— Dumneavoastră trebuie să decideţi, îi 
comunică Dureur comandantului. 

— E prea târziu pentru a da înapoi acum, 
mormăi d'Estang. Duceţi-vă acolo. 

Zburată în coloană către spărtura largă şi 
pătrunseră prin ea. Liniştea, uimitoarea linişte a 
singurătăţilor spaţiale părea şi mai grea în acest 
loc. Stăteau muţi în interiorul costumelor de 
scafandru şi respiraţia apăsătoare a fiecăruia se 
confunda cu cea a camarazilor săi prin canalul 
individual de radio. Nici un sunet nu se auzea în 
urma lor. 

„Resacul este infinit, gândi Jacques Dureur, 
dar niciodată până astăzi n-a deturnat către 
sistemul nostru solar nici cea mai mică epavă care 
să ne facă să gândim că nu suntem singuri în 
galaxie”. 

Camera de penetrare era izolată de pereţi 
despărțitori bine etanşaţi, iar instrumentele pe 
care le aduseseră cu ei erau prea sumare ca să 
încerce să atace materia extrem de rezistentă din 
care erau făcuţi. Contactară nava Sirius cu scopul 
de a solicita venirea unui specialist în metale. 

Un grup de cinci oameni se detaşă de 
astronava pământeană pentru a li se alătura. 


Dureur observă liniştit traiectoria celor cinci lame 
roşii străbătând tenebrele. Refuză să reflecteze la 
consecinţele misiunii lor. 

Un locotenent al Gărzii îi însoțea pe cei patru 
specialişti. Era lovitura lui d'Estang. Comandantul 
îl trimisese cu trei oameni în plus ca să-l 
supravegheze pe  Dureur. Acesta reacţionă 
vehement: 

— N-ar fi trebuit să părăsiţi niciodată Sirius, 
locotenente, acum n-are cine să-i dirijeze pe 
oamenii dumitale. Ştii ce se întâmplă în caz de 
panică, piloţii nu se vor putea opune unei revolte. 

— Nu permit să fiu insultat de un arhepol! 
răspunse locotenentul. 

Dureur începu să râdă cu hohote: aceste 
dialoguri teatrale, în inima spaţiului, erau cu totul 
ridicole, mai ales acum, când probabil erau pe 
cale să facă cea mai mare descoperire a tuturor 
timpurilor. Dureur îşi argumentă apoi atitudinea. 
Comandantul alertat, păru să studieze situaţia şi 
ordonă locotenentului Gilles să-şi ia oamenii şi să 
se întoarcă pe Sirius. 

Unul dintre pereţii etanşi, fu atacat cu 
ajutorul unor jeturi atomice, şi curând se formă în 
el o deschizătură. Specialistul în metale fu 
proiectat cu putere în gol: gazul care se găsea în 
această parte a epavei ieşea cu violenţă prin 
spărtură. Din fericire, fanta era îngustă şi 
presiunea nu-l atinse decât pe nefericitul care se 
îndepărta învârtindu-se, dar fără să depăşească 
limitele atracției orbitale. O echipă de pe Sirius va 


putea să-l recupereze. 

Când deschizătura fu suficient de mare, 
fiecare se grăbi să treacă în cealaltă încăpere, 
golită acum de atmosfera sa. Păreau să se fi 
schimbat brusc datorită unei ciudăţenii, crezând 
că vor găsi un adăpost mai sigur de cealaltă parte 
a peretelui despărțitor. 

— Aşteptaţi, aşteptaţi, strigă Dureur, nu ştiţi 
ce se află în spatele acestei uşi, poate că este mai 
întuneric decât vă puteţi închipui! 

Deodată rămaseră nemişcaţi. Comandantul 
d'Estang profită de acest interval de timp pentru a 
preciza: 

— Căpitane, fă legătura imediat cu sondorii şi 

cu camerele de televiziune. Am adunat în jurul 
meu principalii experţi ştiinţifici ai lui Sirius. 
Trebuie să aibă posibilitatea să vadă şi să studieze 
tot ceea ce conţine nava străină. Avizul lor îţi 
poate fi util în caz de neprevăzut. 
i Ordinele fură executate cu promptitudine. 
Indată ce o trapă improvizată fu instalată în faţa 
spărturii exterioare de către specialistul de 
contacte, pentru ca atmosfera să nu scape, micul 
grup de exploratori se afla prizonier al navei 
necunoscute, legat de Sirius doar prin posturile 
individuale de radio, camerele de televiziune şi 
câţiva sondori instalaţi. În ciuda acestei situaţii 
neplăcute, simțeau cu toţii uşurarea de a fi, în 
sfârşit, izolaţi de spaţiu. 

După zece minute de mers, ajunseră într-o 
vastă încăpere circulară, de unde plecau, în formă 


de stea, vreo cincizeci de culoare înclinate, care 
trebuiau să conducă în toate părţile uriaşei 
astronave. Atmosfera ar fi fost respirabilă dacă 
concentraţia de oxigen ar fi fost mai mare. O 
temperatură de cel puţin optzeci de grade domnea 
în această parte a navei. De jur împrejurul 
încăperii, pereţii erau alcătuiți din sertare, 
gigantice. La cererea lui Dureur oamenii 
deschiseseră câteva dintre ele; conţineau tije 
vegetale de un alb lăptos, de forma şi textură 
diferite. Apoi, în grupe mici de câte doi, o luară pe 
culoare. D'Estang şi specialiştii pe care îi adunase 
examinau îndelung imaginile televizate ale 
încărcăturii pe care exploratorii o descopereau în 
calele repartizate de-a lungul acestor galerii: 
substanţe vegetale, somoni de metal, baterii din 
materii necunoscute, biblioteci din plăci 
dreptunghiulare, antrepozite de maşini a căror 
funcţionare părea nerezolvabilă, o mulţime de 
sfere roşiatice de consistenţa pietrei, cutii pline cu 
un lichid vâscos şi negricios, o grămadă de confeti 
de dantelă, şi toate aceste lucruri care nu 
semănau cu nimic şi cărora imaginaţia cea mai 
debordantă nu le putea găsi nici un sens. 

Lumina rozalie care emana din pereţi dădea 
un aspect supranatural chipului lui Jacques 
Dureur; căpitanul se angajase pe un drum detestat 
de însoțitorii săi. Era singur, căci coechipierul se 
ocupa cu retransmiterea imaginilor ultimelor 
descoperiri pe care le făcuseră. Dureur căuta 
înainte de toate să-i descopere pe stăpânii acestei 


nave pierdute. I se accelerase ritmul inimii, iar 
pleoapa dreaptă i se zbătea. Tăcerea, această 
absenţă totală a vieţii, îl tulburau profund. 
Niciodată nu fusese atât de aproape de mister; 
niciodată civilizaţia perfect securizată în care se 
născuse nu-i îngăduise să atingă în felul acesta 
neobişnuitul. Işi alesese cariera de astronaut 
pentru a evada în sfârşit din realitatea călduţă, 
dar călătoriile spaţiale nu ofereau mai mult insolit 
decât un traseu cu metroul. De data aceasta visele 
sale se materializau cu duritate. 

Ajunse într-o încăpere de formă ovală, 
luminată slab, presărată cu forme heteroclite; 
stăpânindu-şi emoția, el şopti: 

— Cred că am găsit postul de comandă... nu 
zăresc nimic viu. 

— Transmite imagine, Dureur, transmite 
imagine, repede! 

Căpitanul nu răspunse la ordinul 
comandantului. Cu o voce spartă, i se adresă în 
cele din urmă coechipierului său: 

— O să găseşti panta de acces în a treia 
încăpere a maşinilor, acolo unde se află un fel de 
sculpturi. 

Jacques  Dureur îşi savura singurătatea, 
fiecare lumină, fiecare manetă, fiecare sferă părea 
să aibă mişcarea sa proprie şi el privea fascinat 
acest ciudat balet al lucrurilor necunoscute. 
Incetul cu încetul, se convinse că aceste deplasări, 
aceste sclipiri fugare, aceste infime mişcări la 
suprafaţa formelor corespundeau semnelor unui 


alfabet secret. Vru să cunoască mesajul şi, 
reducându-şi apărarea mentală, se abandonă cu 
totul sunetelor şi imaginilor. Îl cuprinse vraja şi în 
câteva minute se contopi cu acest vertiginos 
caleidoscop. 

În stânga presupusului post de pilotaj se 
deschidea un drum îngust. li făcu semn 
însoţitorului să-l urmeze. Strânşi unul în altul, 
ajunseseră într-o cameră sferică. Pereţii nu aveau 
obişnuita strălucire roşiatică. Declicul lanternei pe 
care însoţitorul tocmai o aprinsese, îl făcu să 
tresară pe Dureur. Atunci când ochii li se 
obişnuiră cu lumina puternică, cei doi făcură un 
salt şi se prăvăliră alunecând pe planşeul curbat. 

În mijlocul încăperii se înălța un fel de ou din 
material transparent, unde zăcea ceva 
dezgustător. 

„Aşa ceva nu are viaţă, nu poate să trăiască”, 
gândi Dureur. 

Trei orificii de culoare perlată se căscau în 
jurul unui corp turtit de formă ovală. Fiinţa părea 
lipsită de viaţă. Surpriza odată trecută, căpitanul 
se apropie cu curaj de învelişul translucid, şi-l 
pipăi; era cald şi uşor elastic. li ridică partea 
superioară, care se desprinse de soclu cu un 
zgomot de ventuză. Atunci putu să contemple 
creatura în toată hidoşenia sa: partea principală a 
corpului, de un verde intens, era dominată de un 
fel de trompă flască, terminată printr-un ac roz şi 
tăios, din materie cornoasă, obscen! Carnea, de 
consistenţă moale, era vâscoasă şi rece. În partea 


inferioară a corpului, de un verde-albăstrui, se 
puteau zări opt minuscule tentacule, încâlcite 
între ele. Dar ceea ce frapa cel mai mult la această 
caricatură de extraterestru, erau cei trei ochi ai 
săi; pleoapele lor opaline pecetluiau secretul. 

Comandantul d'Estang se adresă unui biolog: 

— Dumneata crezi că organismul acestei 
fiinţe o să poată rezista la condiţiile fizice din 
interiorul astronavei? 

— Eu nu pot să răspund nici afirmativ nici 
negativ, nu ştiu nimic despre constituţia sa. Din 
punct de vedere strict al biologiei umane aş zice 
că această creatură este moartă. Dar ce 
cunoaştem noi despre alte rase care populează 
spaţiul? Inainte de toate trebuie să procedăm la 
studierea lui. Totuşi nu se pune problema să o 
facem în condiţiile de insecuritate ale spaţiului, 
trebuie să revenim pe Terra pentru a ne pronunţa. 

Gânditor, d'Estang privea fix vietatea pe 
ecranul televizorului său, evitând să-i privească pe 
ceilalţi care aşteptau o decizie. Nu putea fi vorba 
să  remorcheze epava cu Sirius, raritatea 
misiunilor spaţiale nu permitea ca ele să fie irosite 
şi, dacă Sirius ateriza nu mai putea mult timp să 
plece din nou. Infinita diversitate a obiectelor pe 
care le conţinea astronava străină poate i-ar 
amuza pe pământeni, sau poate că teroarea pe 
care le-ar suscita-o i-ar face să nu mai simtă 
plăcerea descoperirii? Arma era cu două tăişuri. In 
ciuda posibilităţilor de glorie şi bogăţie pe care le 
oferea epava, d'Estang prefera explorarea 


asteroizilor, succesul acestor misiuni era 
întotdeauna asigurat. Hotări să abandoneze 
astronava şi extraterestrul. 

— Nu ne putem permite să aducem pe Terra 
aşa ceva... ar însemna să sfidăm toate regulile de 
securitate. Poate că natura acestei creaturi este 
periculoasă; în incertitudine nu ne putem asuma 
nici un risc. 

— Nu cred că există nici un risc aici, 
răspunse căpitanul Dureur, cu armamentul nostru 
actual, pericolul prezentat de o singură vietate, 
moartă fără îndoială, mi se pare destul de 
nesemnificativ. 

După această ieşire care îi contracara 
planurile, comandantul nu mai putu să reziste şi 
izbucni cu furie: 

— Dacă n-aş ghici setea de bogăţie care te 
animă, aş zice că te derutează un entuziasm 
ridicol! Dumneata ai în această misiune o 
responsabilitate pe care mulţi dintre noi o 
contestă, nu se obişnuieşte să te supui unui 
arhepol; eu am suportat deja mai multe afronturi, 
pe care altcineva nu le-ar fi tolerat. Te rog, de 
acum înainte să nu mai comentezi deciziile mele! 

— Dacă prezenţa mea pe Sirius vă displace, 
pot să părăsesc bordul. Voi încerca să ajung pe 
Terra cu astronava străină. Este un pericol 
agreabil pentru mine şi cunosc mai mulţi oameni 
care nu vor ezita să mă însoţească. Ne vom folosi 
tot timpul pentru a pătrunde la timp secretele de 
navigaţie ale epavei. 


— Adunarea peste un sfert de oră, pe bordul 
lui Sirius. Vom analiza toate problemele în detaliu; 
avizul experţilor ştiinţifici va decide. 

Jacques  Dureur lăsă patru oameni să 
supravegheze epava şi se întoarse pe Sirius. Fu un 
joc pentru el să convingă consiliul. Specialiştii 
doreau să pătrundă cât mai repede această 
enigmă stânjenitoare, cei mai timoraţi din echipaj 
visau uşuraţi că îndepărtau în acest fel o 
ameninţare posibilă, iar cei care nu se implicau, îl 
lăsau pe căpitan să decidă pentru ei. 

Comandantul d'Estang se înclină în faţa 
majorităţii. El conducea nava Sirius ca soldat şi 
navigator, şi nu în calitate de comerciant, iar 
perioada era mai favorabilă profiturilor decât 
artelor marţiale. 

O săptămână mai târziu, tehnicienii găsiseră 
rezervele de carburant şi înţeleseseră sistemul de 
propulsie, care utiliza în acelaşi timp fisiunea şi 
forţele de gravitație. Dar dispunerea manetelor şi 
a surselor de lumină, ciudăţenia mijloacelor de 
control, poziţia inaccesibilă a unor leviere de 
comandă, dansul neîntrerupt al sferelor aeriene şi 
mişcările neobişnuite care animau la suprafaţă 
formele aşezate în sala de pilotaj nu facilitau 
descifrarea sistemului de navigaţie. 

Oamenii echipajului, vreo treizeci în total, se 
neliniştiră curând datorită situaţiei lor în plin 
spaţiu, a vitezei cu care se îndepărtau de sistemul 
solar, a insecurităţii. Oricare soare putea să-i 
atragă, oricare meteorit putea să-i atingă. Dureur 


se strădui să-i convingă de utilitatea hotărârii lor. 

Creatura rămânea inertă în oul său 
transparent; nimic nu părea să indice că era încă 
în viaţă, în afara faptului că trupul său nu se 
descompunea. Tehnicienii, gărzile, astronauții, 
lucrau cu schimbul ca s-o examineze, întocmeau 
teorii în legătură cu ea şi deduceau lucruri 
ciudate. Echipajul reunit de Jacques Dureur era 
alcătuit în mare parte din aventurieri, într-o 
perioadă în care cea mai mare aventură era să 
evadezi din atmosfera terestră. Totuşi, nici unul 
dintre ei nu îndrăznea să atingă trupul umed al 
vietăţii, de frică să nu o trezească. 

Dureur stărui într-atât pe lângă experţi încât 
în cele din urmă descoperiră principiul iniţial al 
sistemului de navigație, prin deducţii logice 
succesive, şi reconstituiră ansamblul reţelei care 
pornea de la postul de pilotaj. Zece zile după 
plecarea lui Sirius, erau gata să se reîntoarcă pe 
Terra. 

Piloții fură uimiţi de uşurinţă cu care dirijau 
astronava, în ciuda puţinelor cunoştinţe pe care le 
aveau despre funcţionarea sa. De fiecare dată 
când  întâmpinau o dificultate pe care o 
presupuneau de neînvins, găseau imediat o soluţie 
care părea sugerată brusc în creierul lor. 

Zorii se ridicau deasupra astroportului din 
Paris atunci când coborâră pe uriaşa rampă de 
aterizare. Avuseseră unele dificultăţi cu serviciul 
de securitate planetară care se opusese la 
trecerea centurii sateliților de apărare. În cele din 


urmă Consiliul celor Şase consimţi la trecerea lor, 
sub presiunea populaţiei, avertizată de mai mult 
timp în privinţa descoperirii. 

În afară de Dureur, fiecare membru al 
echipajului încerca un sentiment de nespusă 
eliberare păşind pe solul Terrei. După ce le 
mulţumi, fiecăruia în parte, căpitanul îi părăsi. 
Entuziasmul pe care îl simţise descoperind 
astronava străină dispăruse la contactul cu 
planeta natală. Detesta această lume plină de 
laşitate şi plictiseală. Universul său era spaţiul. 
leşind din astroport, fu atacat de mulţimea 
ziariştilor care îndreptară spre el camerele lor 
avide. Se desprinse cu violenţă de haită şi alergă 
spre clădirile de supraveghere pentru a efectua 
primele formalităţi. 

Câteva ore mai târziu, se îndreptă către staţia 
de coptere; urcând în vehicul se întoarse şi privi 
uriaşa astronavă albastră strălucind în lumina 
dimineţii. Nu mai regretă că se afla pe pământ. 
Începea o altă aventură. 

Curând fortăreaţa albă a oraşului îl înghiţi. 


IMPRESII DE CĂLĂTORIE 


Jacques Dureur avea întâlnire, la ora şapte 
fix, cu şeful Astronauticii, Aulcas Jeanniot. 

Băuse mai mult ca de obicei în barurile 
luxoase ale terasei plăcerilor; dar alcoolurile cele 
mai aromate, cele mai puternice, băuturile cele 
mai ciudate, ca băutura dhivago, curgeau în el 
fără să-i cauzeze ravagii excesive. 

Ora întâlnirii se apropia. Dureur ieşise din 
ultimul bar şi mergea pe terasă, făcând să 
trosnească pietrişul multicolor. Încerca să se 
debaraseze de senzaţia de moleşeală şi indolenţă 
pe care i-o producea întotdeauna lumina caldă şi 
arămie a sorilor artificiali, aşteptând să facă semn 
primului copter care ar ateriza. 

Câteva minute mai târziu, decola, căutând să 
regăsească în aceste zboruri la joasă altitudine, 
deasupra titanicelor aglomeraţii, senzațiile unei 
plecări interplanetare. Dureur nu putea concepe 
altfel de plăceri în afara zborului spre spaţiu. Dar 
exista ceva comun între această defilare monotonă 
a munţilor pătraţi, punctaţi de terase-grădini 
înconjurând fosele adânci ale oraşului vechi, între 
rondul staţiilor meteo pe cerul natural, dincolo de 
sorii artificiali, şi blânda alunecare în vid? Aici 
totul era zgomot şi culoare; în spaţiu, totul era 
noapte şi tăcere. 

Aerul Terrei îi displăcea; de la ultima sa 
joncțiune cu Venus, căpitanul observase această 
schimbare profundă. Inainte, atunci când se 


întorcea pe planeta natală, se bucura să-şi 
regăsească părinţii, prietenii, camarazii, să râdă şi 
să se destindă în compania lor, de preferinţă într- 
un mediu de arhepoli; acum se simţea străin la 
aceste petreceri, inapt să aprecieze solul terestru; 
totul i se părea monoton şi fără rost. Jacques 
Dureur era intoxicat de spaţiu. Se simţea fericit 
doar în inima limpezimii adânci şi întunecate a 
vidului încărcat de stele lăptoase, frumoase, pure, 
liniştite, puternice. Marte, Venus, Saturn, 
îndepărtatele provincii pe care le iubea, atâtea 
escale minunate; unele dintre aceste planete 
aşteptau apariţia vieţii, altele cunoşteau ciudate 
forme de existenţă, toate erau pline de vraja pe 
care Terra o pierduse în ochii săi. Fără a socoti 
planetoizii şi  meteoriţii rătăcitori, cometele, 
aceste perle ale spaţiului, nimic nu echivala 
apropierea lentă de singurătatea lor nesfârşită! 

Copterul îl lăsase la limita zonei de zbor. Cu 
ajutorul scărilor mecanice şi al aleilor rulante, 
ajunse la birourile Astronauticii, situate în inima 
oraşului. 

Vizionerul se lumină: 

— Intră, spuse imaginea lui Dumnezeu. 

Peretele despărțitor se dădu în lături şi paşii 
lui Jacques răsunară pe pavajul vechi. 

— Domnul? 

Omul era scurt şi îndesat, dar trăsăturile 
feţei, marcate de vârstă, erau de o uimitoare 
delicateţe. O coroană de păr argintiu îi aureola 
chipul foarte bronzat şi îi conferea o demnitate 


particulară. Semăna cu Dumnezeu din icoanele 
antice ale negrilor din America. 

— Căpitanul Jacques Dureur, la ordinele 
dumneavoastră. 

— Dumneata eşti omul cel mai popular de pe 
Terra în momentul acesta? zise Jeanniot surâzând. 

— Popularitate efemeră, mă tem. 

— Te-am convocat ca să discutăm despre 
raportul pe care l-ai întocmit în legătură cu epava 
capturată de Sirius. 

— Inainte de toate, mi-ar place... 

Jeanniot îi reteză protestul cu un semn al 
mâinii. 

— Nu gândeam că mai există un reprezentant 
al bătrânei noastre specii umane capabil să 
dovedească atâta dinamism şi autoritate, ba chiar 
să şi înfrunte un comandant al Astronauticii. Eşti 
arhepol, nu-i aşa? 

— Arhivele dumneavoastră vă vor spune, 
replică Jacques cu ostilitate. 

— Eu nu-i consider pe locuitorii oraşelor 
vechi nişte paria, fii sigur de asta, ci pur şi simplu 
nişte fiinţe puţin diferite. 

Dureur ghici că aceste cuvinte erau rodul 
unei convingeri interioare; pofta de ceartă i se 
risipi pe măsură ce-i crescu încrederea. Condiţia 
de  arhepol necesita o mare subtilitate în 
raporturile cu ceilalți  concetăţeni. Jacques 
reacționa întotdeauna vehement în fața agresiunii, 
dar se îmblânzea îndată ce întâlnea un aliat sau pe 
cineva care putea să devină aliatul său. Datorită 


acestui simţ al diplomaţiei ajunsese la gradul de 
căpitan. Aulcas Jeanniot afirmă: 

— Vreau ca dumneata să continui să te ocupi 
temeinic de această problemă; e esenţial pentru 
viitorul umanităţii. Nu-i cale de întoarcere. Dacă 
nu avem de-a face cu prezenţa unei inteligente 
deosebite, rasa noastră va degenera. Crede-mă, n- 
a fost uşor să conving Consiliul să-ţi încredinţeze 
această misiune; există atâtea interese în joc! 

Apoi adaugă surâzând: 

— Poate pentru că există atâtea interese mi s- 
a permis să-ţi las epava. 

— Cred. Comandantul d'Estang spera să facă 
din mine un tap ispăşitor. Am profitat de asta. 
Astăzi, dacă raportul meu este un pic violent, 
există scuza pasiunii; m-am temut atât de mult ca 
epava şi creatura care se află înăuntru să nu fie 
fosilizate de serviciile oficiale, secate de arhivişti, 
apoi uitate de pământeni, m-am... 

Se opri cuprins de pudoare. Vioiciunea îi 
dispăru. Jeanniot se sprijini de birou, se ridică, 
făcu câţiva paşi gânditor, apoi spuse cu voce 
blândă: 

— Noi am extras din scurta civilizaţie 
marțiană, cu ultimii săi descendenţi, din flora şi 
fauna lui Venus şi ale asteroizilor, din peisajele 
geometrice ale lui Jupiter nişte învățături utile 
pentru viitorul umanităţii. Toate aceste descoperiri 
ne-au permis să corectăm şi concluziile false şi 
ipotezele eronate. De acum înainte trebuie să ne 
continuăm cercetarea dincolo de sistemul solar. 


Acesta este calea pe care trebuie s-o urmeze rasa 
noastră dacă vrea să evite degenerarea lentă în 
sânul unei decadenţe poleite. Să viziteze alte 
stele, alte planete, iată ce ar fi trebuit să facă 
pământenii la sfârşitul secolului douăzeci, dar 
Marile Conflagraţii ne-au privat de asta şi nimeni 
nu vrea să mai audă vorbindu-se de vechiul vis al 
explorării spațiale. Umanitatea temătoare se 
încolăceşte într-o poziţie fetală. 

Jacques era stupefiat; fiecare din aceste 
cuvinte îi răsunau în minte ca o lecţie învățată cu 
bucurie. Uneori, în barurile ceţoase ale oraşelor 
vechi, oameni ca el, câţiva aventurieri, aveau 
aceleaşi vise. Dar ca Jeanniot, personaj oficial, să 
dezvăluie acest secret care părea în ochii speciei 
umane rezervat nebunilor, iată ceea ce îl tulbura 
şi-l obliga să-şi revizuiască raţionamentul. 

— Dar trebuie să fim prudenţi, reluă Jeanniot, 
nu înseamnă să ne aruncăm forţele în luptă la 
întâmplare. De asta am încredere în dumneata, 
Dureur. Dacă ai ajuns la gradul de căpitan al 
Astronauticii, deşi eşti arhepol, este pentru că ai 
credinţa care clatină munţii, dar ştii să ţi-o 
temperezi cu răbdare şi darul disimulării. 

— Poate şi cu un uşor simţ al umorului. 

— Cred. Eşti, fără să-ţi dai seama, un 
specimen al acestei rase noi care se desprinde 
încet de crisalida sa şi pregăteşte viitorul omului, 
expansiunea lui în spaţiu. Eu mă aflu în declin, 
înrădăcinat în solul acestei planete, dar pot să te 
protejez. Deci, îţi dau un an, un an după care n-am 


să te mai pot acoperi ca să afli tot ce vei putea 
despre nava spaţială străină. Să nu te opreşti la 
detalii, experţii ştiinţifici pentru asta sunt acolo! 
Ceea ce vreau este să utilizăm sistemul de 
suprapropulsie pentru viitoarele noastre nave şi să 
ştim totul despre această creatură şi despre 
civilizaţia ei. Dar pentru a ajunge la aceste 
rezultate e necesar ca imaginaţia dumitale să 
completeze inhibarea tehnicienilor. 

Jacques Dureur îl părăsi pe Aulcas Jeanniot, 
cuprins de un sentiment de euforie rar încercat 
până atunci. Pentru întâia oară de când era 
captivat de spaţiu, traversarea oraşului, iţele 
trotuarelor rulante, labirintul străzilor tubulare, 
zgomotele, izbiturile, nu-l mai afectau. Ţâşnind de 
pe scara mecanică, sări pe terasă, făcu câţiva paşi 
şi se apropie de marginea falezei artificiale 
alcătuită din imobilele oraşului nou, deasupra 
cetăţii vechi. Işi împreună mâinile, arămii datorită 
unui soare artificial, şi le aşeză pâlnie la Ochi. 
Lumea înconjurătoare se transforma: umbre şi 
lumini. 


* 

Atunci când Linxel îşi recăpătă conştiinţa, 
ghici că un accident îl privase de zyrionul său, căci 
percepţia telepatică nu-i mai semnala prezenţa 
familiară. 

Apoi îşi aminti suferinţa pe care i-o provocase 
separarea de entitatea txalg, lupta sa şi 
abandonarea. Acum durerea, intolerabila durere, 


dispăruse, şi legăturile cu fraţii săi se rupseseră 
definitiv; îndepărtata Ormana pierise. 

Viaţa viitoare a rasei sale se odihnea în 
această forţă nouă care creştea în el. Deodată, ca 
un flux, prezenţa vieților străine se manifestă în 
creierul său. Amestecate cu undele telepatice, 
vocile acestor fiinţe necunoscute şi valurile de 
energie provocate de activitatea lor frenetica şi 
dezordonată îl asaltară. 

Txalqul tăie net orice legătură cu exteriorul. 
Înainte de a încerca o apropiere mai directă 
trebuie să le analizeze caracteristicile biologice, 
să le înţeleagă procesele mentale, să sesizeze 
procentul de instinct pe care îl manifestau, să le 
studieze forma de inteligenţă. 

Prin atingeri uşoare, prin atacuri telepatice 
discrete, va aduna primele elemente care îi vor 
permite mai târziu să definească o imagine exactă 
a acestor creaturi ciudate care păreau dotate cu 
gândire: Oamenii. Îl asaltă un flux de mirosuri 
bizare; analiză aceste senzaţii noi, prea exotice, 
aproape dezagreabile. Deodată, privirea îi fu 
atrasă de mişcarea unui corp; cineva din Gardă 
încerca să atragă respectuos atenţia unui alt om: 

— E important, căpitane Dureur, foarte 
important! 

Ca şi cum aceste simple cuvinte declanşaseră 
un semnal mental, căpitanul întoarse capul 
imediat către creatura spaţiului, care se odihnea 
alene în cochilie, a cărei, parte superioară fusese 
înlăturată; chiar în momentul acela fiinţa 


deschidea cei trei ochi ai săi. 

Teamă care impregna pereţii, tăcere care 
înăbuşea freamătul de voci, lumini rozalii, fațete 
poleite care se  reflectau unele în altele, 
multiplicând imaginea insolită a acestor oameni 
împietriţi contemplând acel ceva venit de aiurea. 

Jacques Dureur reuşi să stăpânească spaima 
care îl cuprindea doar observând comportamentul 
experţilor care îl înconjurau; altădată l-ar fi 
exasperat, dar de data aceasta îi oferea o 
reprezentare a propriei sale atitudini, şi aspectul 
ei grotesc îi trezi destulă ironie ca să nu mai 
cedeze terorii. 

Privi monstrul, neclintit. 


x 


Linxel examina noile creaturi; evident, mult 
mai mici decât zyrionii. Trupurile le sunt ascunse 
în stofe de origine sintetică; posedă patru membre 
dintre care două sunt prehensile, şi nu au aripi. 
Pielea lor este netedă şi bine întinsă pe trup, 
sistemul pilos fără logică. Desprinderea de viața 
primitivă pare relativ veche. Cât despre chip, nu 
distonează prin bizareria lui, cu extraordinara 
galerie de portrete pe care txalqii le întâlniseră 
de-a lungul ciclurilor la slujitorii pe care îi 
folosiseră. 


* 


Dureur nu reuşea să creadă efectiv că 
această fiinţă este vie. Vid, spaţiu, întuneric 


adânc, apoi senzaţia de durată, gustul morţii. 
Trebuia să încerce să găsească o modalitate de 
comunicare cu acest ciudat supravieţuitor al unui 
accident cosmic. Căută cuvinte, fraze, simboluri, 
gesturi pe care le-ar putea recepționa străinul. 
Dar ce mimică, ce vocabular ar putea traduce 
ceea ce vroia el să exprime? Gândi: 

— Erai pierdut în vid, fără nici o şansă să 
ajungi vreodată până la o planetă. Erai singur în 
astronava ta rătăcitoare. Noi te-am adus pe 
planeta noastră, noi te-am adăpostit... 

Sfere se rotiră pe podeaua cabinei, leviere se 
ridicară şi coborâră fără ca vreo mână să le fi 
atins, surse de lumină emiseră semnale cu 
frecvenţe neobişnuite.  „Adăpostit, adăpostit, 
adăpostit...” Linxel încetă să se intereseze de 
frânturile de gândire care îi parveneau din 
discursul mental al lui Dureur, îşi întoarse trompa 
frontală de la om şi continuă imparţial studiul 
speciei umane. 

— Nu ştiu dacă tu înţelegi sensul cuvintelor 
mele, dar dacă percepi sunetele pe care le emit, 
încearcă să comunici cu noi prin mijloacele care îţi 
sunt caracteristice. 

Dureur aşteptă un zadar un răspuns. 
Tentativa sa eşuase. Intoarse lanterna pe care o 
orientase spre creatură şi lumină încăperea ovală. 
Trei ochi diamantini străluceau în penumbră. 

Apoi fiinţa se ridică pe scurtele sale tentacule 
şi se lăsă să alunece pe podea. Jacques făcu un 
semn, şi şase ţevi aducătoare de moarte urmăriră 


înaintarea stângace a străinului. Părea puţin mai 
gros acum, trupul îi asuda din abundență, se rotea 
în jurul lui însuşi, efectua o semirotaţie, apoi o alta 
în sens invers, metodic. Deodată, corpul său sferic 
îşi micşoră talia, se condensă; o sudoare verde şi 
lipicioasă i se evacuă prin porii minusculi. 

Dureur şi experţii îi urmăriră mersul legănat 
de-a lungul pantei de acces care ducea la sas, 
fascinaţi de hotărârea de care dădea dovadă 
creatura pentru a-şi compensa deficienta fizică. 

Lumina zilei  pătrundea prin  spărtura 
exterioară a navei, juca pe pereţii bătând în roz ai 
galeriei, care se colorau pentru întâia oară în 
nuanţe ale soarelui terestru. 

Linxel se opri şi contemplă spectacolul Terrei 
prin cei trei ochi panoramici ai săi. 

Câteva clădiri din materie minerală, urâte şi 
împodobite, se înălţau pe cerul albastru; nici una 
dintre ele nu fusese construită după regulile artei, 
nici o armonie nu exista în concepţia lor globală. 
Pe întinsul platou, câţiva monştri de metal cu o 
structură hidoasă şi o tehnică precară: probabil 
astronave. Pe sol mişunau oameni îndeletnicindu- 
se cu lucrări obscure, singulare, ineficiente. 

Îi parveneau emanaţii vegetale: bogăţia, 
subtilitatea lor saturau atmosfera într-un mod 
agreabil. Fără efort, txalqul compara aceste 
senzaţii olfactive cu cele ale Ormanei. Aici planeta 
era mai tânără, mai colorată, viaţa era 
plictisitoare, culorile luceau, mirosurile exaltau. 
Departe de frunzişurile albe ale planetei pierdute, 


sub vântul acesta blând care îi aducea aromele 
pământului, Linxel simţea încolţind în el primele 
semne ale unei tulburări profunde. 

Totuşi, intelectul său admitea cu greu 
manifestarea liberă a naturii; universul trebuia să 
se supună legii armoniei txalgilor. Aici, vegetalele 
creşteau libere şi geografia nu fusese modificată; 
lucrarea omului era haotică, gândită parţial, 
realizată empiric; aceste creaturi abia difereau de 
zyrioni, doar câteva milenii îi separau în istoria 
evoluţiei. Civilizaţia lor era mai dezvoltată, dar nu 
atinseseră încă punctul acela fundamental în care 
spiritul domină instinctul. 

O mare suprafaţă plană îi permitea să ajungă 
pe sol; capacităţile fizice ale lui Linxel îi 
interziceau s-o folosească. 

Apucând cu uşurinţă corpul flasc al txalqului 
în braţele sale, aparent fără repulsie, un om din 
Gardă o luă pe scara mobilă şi cobori pe pământ. 
Dureur îl urmă, apoi, atunci când aşeză creatura, 
fără să ridice vocea, îl întrebă: 

— Cine ţi-a sugerat să duci străinul pe sol? 

— Nu ştiu, e o idee care mi-a venit spontan. 

— Nu este adevărat, ştiu că minţi, nimeni nu 
poate dori să atingă aşa ceva, priveşte, uniforma 
dumitale este pătată de sudoare, eşti plin de bale 
lipicioase şi verzi. 

Omul se tulbură: 

— Nu este pentru prima dată, căpitane... 
deja, la întoarcere... dar este atât de plăcut! 

— La întoarcere! Vrei să explici? 


— Eram de gardă pe epavă, ne aflam la 
douăsprezece ore de Terra, vegheam în încăperea 
sferică unde era... (făcu un semn cu mâna ca să 
arate vietatea din spaţiu). Atunci am simţit o forţă, 
în sfârşit, ceva, n-aş şti să-l definesc: ceva 
pătrundea în creierul meu. Era bine, n-aveam 
motiv să mă opun. 

— Ce s-a întâmplat apoi? 

— Am încetat să exist, am început să gândesc 
ca celălalt. 


* 


Un om cu densitate mentală slabă, într-o 
stare vecină cu letargia. Linxel nu mai ezită. Era 
slăbit datorită lipsei de hrană. Concentrându-şi 
forţele, îşi stabili dominaţia mentală asupra 
creierului omului care abia mai rezista. Ore de 
studiu prealabil îi permit txalqului să realizeze 
această uşoară luare în posesie. Acum trebuia să 
se adapteze la personalitatea creaturii. 

Când Linxel e sigur că omul nu mai gândeşte 
prin el însuşi, încearcă mai întâi să-l facă să 
execute câteva gesturi simple aplicând metodele 
întrebuințate cu  zyrionii. Modifică progresiv 
apropierea sa telepatică, îşi reglează impulsurile 
ca să le coordoneze cu mişcările naturale ale 
acestui corp secund. Determină centrii nervoşi, 
nervii, muşchii, tendoanele, se amuză câteva 
minute cu manechinul său de încercare; de mai 
multe ori era cât pe-aci să-i fractureze gâtul sau 
genunchiul efectuând o manevră greşită; apoi, 


când este sigur de instrumentul său, îl face să 
acţioneze raţional. 

O mână deschide uşa, nişte braţe îl apucă, 
membrele inferioare ale omului acţionează în 
simbioză cu el. Se deplasează împreună câţiva 
metri. 

Linxel îi comandă atunci slujitorului său să-l 
ducă până în camera de alimentare. Omul merge, 
ochii săi reflectă în acelaşi timp o repulsie fizică şi 
o stare de fericire deplină; mişcările îi sunt bruşte 
şi sacadate. 

Atunci când ajunseră în rotondă, Linxel îi 
ceru purtătorului său să deschidă unul dintre 
sertare, dar acesta, derutat de două ordine 
contradictorii, îl lăsă pe txalq să cadă. Durerea îl 
străpunse. Luptă ca să învingă suferinţa şi să 
restabilească dominaţia mentală. Omul se învârtea 
în loc, un zid mental pare să se opună impulsurilor 
sale telepatice. Dar lui Linxel îi e foame; n-a 
mâncat de aproape un ciclu, hibernând în 
astronavă. Işi strecoară trompa frontală în 
sertarul pe care omul l-a lăsat să cadă, îşi înfige 
acum într-o tijă albă şi aspiră cu lăcomie lichidul. 

Sucul plantelor nutritive îi readuse puterile... 


x 

— Asta-i tot, căpitane; mi-am recăpătat 
conştiinţa în pragul încăperii sferice, membrele 
mele executau gesturi bizare; mergeam ca un 
invalid în curs de reeducare. Şi mi se imprimaseră 
toate aceste gânduri. O, nu este bine formulat, eu 


vă ofer o traducere; reflecţiile creaturii seamănă 
mai curând cu un... cu un poem. 

— Şi ai simţit asta îndată ce ai avut iniţiativa 
să cobori txalqul? Aşa se numesc fiinţele din rasa 
aceasta? 

— Da, txalg, şi această creatură în particular 
se numeşte Linxel. Atunci când Linxel mi-a dat 
ordin să-l cobor, n-am putut să rezist, posedarea a 
fost mult mai simplă şi gesturile mele mai uşoare. 
Am simţit mult mai multă plăcere ca prima dată. 

— Bine, mulţumesc. 

Omul aştepta o vorbă de încurajare. Dureur îl 
observa cu curiozitate fără să adauge un cuvânt; 
simţea un fel de oroare. Omul se îndepărta. 

Linxel apreciase modul cum fusese 
transportat; încercase să stabilească 
corespondențe mai exacte cu munca zyrionilor şi 
această comparaţie era în favoarea oamenilor, 
trupurile lor erau mai calde, membrele superioare 
mai abile. Evident, absenţa aripilor transforma 
optica  voiajului, dar  legănarea blândă a 
picioarelor, imaginea solului aproape, constituiau 
tot atâtea elemente noi pe care txalqul le aprecia. 

Explozii de culori, urme de mirosuri, jocuri de 
lumină peste reliefuri, scânteieri de întinderi 
marine; pete multicolore ale peisajului defilau 
acum sub ochii săi: îl transportau într-un aparat cu 
elice, aproape la aceeaşi altitudine la care zburau 
zyrionii. Linxel nu se considera în pericol; oamenii 
nu manifestaseră nici un fel de animozitate în 
privinţa sa. De altfel, n-avea nici o posibilitate să 


se apere. Istoria vechilor migrații demonstra că 
vulnerabilitatea txalgilor constituia cel mai bun 
atu al lor atunci când ultimul născut din celula 
mamă debarca pe o planetă nouă. El nu venea nici 
ca războinic, nici ca asupritor, vroia doar să se 
stabilească pe acest pământ pentru ca rasa lui să 
supravieţuiască şi să evolueze şi, dacă se gândea 
la dominarea telepatică a acestor fiinţe, o făcea cu 
unicul scop de a crea împreună cu ei o lume 
armonioasă. Oamenii păreau lipsiţi de simţul 
frumuseţii; li-l va oferi în schimbul membrelor 
capabile de acţiune, va deveni cugetul rasei lor şi, 
după primele reacţii pe care le înregistrase la 
omul pe care îl supusese, s-ar părea că acest lucru 
este euforizant pentru ei. 

Dar lecţiile migraţiilor trecute şi mai ales 
ultimul eşec pe Ormana dăduseră roade. Linxel nu 
mai vroia să-i întrebuinţeze pe indigeni doar ca 
slujitori, civilizaţia nouă pe care dorea să o creeze 
ar trebui să se stabilească sub semnul unei 
cooperări dirijate, al unei simbioze; rasa umană se 
pretează la asta. 

Altitudinea scăzu, apoi, fără nici o zguduitură, 
aparatul se aşeză pe o terasă. 

Linxel fu plimbat de-a lungul coridoarelor, al 
scărilor rulante, până la un compartiment, în 
interiorul unei construcţii, apoi fu depus în 
cochilia sa transparentă care fusese adusă cu un 
alt mijloc de transport. 

Pereţii încăperii erau acoperiţi cu desene 
geometrice dezagreabil suprapuse, podeaua era 


aglomerată de maşini şi instrumente: oamenii 
aveau să încerce să-l studieze, să-l examineze în 
profunzime, şi txalqul decise să le falsifice 
concluziile. 

Inchise cei trei ochi şi începu să analizeze 
toate informaţiile pe care le primise, cu scopul de 
a clarifica studiul său asupra lumii noi. 

Dureur îi privi pe cei din Gardă, apoi pe 
experţii şi specialiştii reuniți în laboratorul de 
cercetări spaţiale al Astronauticii; trebuia să se 
afirme, trebuia să-şi asume solemn rolul pe care i-l 
încredinţase Jeanniot, căci altfel nu va rezista nici 
măcar un an; asta nu-i plăcea, atitudinea teatrală 
a comandamentului i se părea ridicolă, clar ştia să 
oamenii nu recunosc autoritatea unui şef dacă 
aceasta abandonează. Se adresă mai întâi celor 
din Gardă: 

— Vă cer să nu luaţi nici o iniţiativă, la orice 
mişcare a creaturii txalg vă preveniţi superiorul. 
Ţin să am un raport foarte exact, minut cu minut, 
al activităţii sale. Şi nu vă lăsaţi înşelaţi de 
aparenţa sa liniştită, această vietate este capabilă 
să pună stăpânire pe oricare dintre noi. Este 
esenţial să aşezaţi mai mulţi oameni în preajma 
sa, ca să se supravegheze reciproc. 

Şi, întorcându-se către membrii misiunii 
ştiinţifice, adăugă: 

— Aceste recomandări sunt valabile şi pentru 
dumneavoastră, domnilor. Cei din Gardă vă vor 
observa. Vă cer să faceţi acelaşi lucru. O secundă 
de neatenţie poate să fie fatală. 


Jacques se înclină. 


EVADAREA 


Căpitanul  Dureur îşi încheia raportul 
săptămânal: 

„În diametrul său cel mai mare, creatura 
atinge actualmente şaptezeci de centimetri 
(această dimensiune este însă variabilă)...” 

Ţinea la paranteze întrucât reprezentau 
aportul personal la un text oficial. 

„În imposibilitate de a proceda la o disecţie, 
este important de semnalat că  precizările 
următoare pot fi susceptibile de eroare (ele au fost 
obţinute prin radiografie). Scheletul este format 
dintr-o sferă de materie osoasă, constituită din 
plăci culisând unele pe altele; în centrul acestui 
soi de colivie se situează creierul al cărui volum 
este sensibil egal cu jumătate din volumul 
ixalqului. Sistemul nervos este extrem de simplu: 
face legătura între cei trei ochi şi trompa frontală. 
Fiinţa este lipsită de talamus şi hipotalamus. 
Restul corpului este inervat. După testele pe care 
le-am putut face, creatura nu posedă sistem 
neurovegetativ, nici sistem reflex la nivel motor, 
toate aceste activităţi fiind reglate de creierul său. 

În trompa frontală txalqul posedă cinci 
simţuri distincte: mirosul, auzul, puterea 
telepatică (emisie-recepţie prin acest canal) şi, 
fără dovadă categorică, posibilitatea de a studia 
structura moleculară a corpurilor. În afară de asta, 
acul cornos cu care se termină serveşte la 
ingerarea alimentelor (seva plantelor); apoi aceste 


alimente sunt aduse într-un buzunar stomacal, 
transformate, pentru a putea fi asimilate de 
organism şi injectate direct în sistemul vascular. 
Reducându-şi şi mărindu-şi volumul corpului, 
txalqul obţine la intervale regulate circulaţia 
lichidului sanguin. Este interesant de constatat că 
respiraţia se produce prin osmoză la nivel 
superficial: asudând în timpul acestor contracţii, 
ca să evacueze toxinele, creatura obţine un aport 
de oxigen; dilatându-se, ea aspiră din nou această 
sudoare, ca pe un sânge. 

În rezumat, se pare că fiinţa este dotată cu o 
structură organică foarte simplă, destinată doar să 
alimenteze zona cerebrală. Lipsit de membre 
prehensile, puţin adaptat pentru deplasare, din 
cauza slăbiciunii celor opt tentacule, este posibil 
ca txalqul să fie dotat cu deosebite facultăţi 
intelectuale. 

Dacă se poate avansa această ipoteză, txalqul 
se înrudeşte cu bacilii. Într-adevăr, nu posedă 
organe de reproducere, poate să trăiască în 
mediile cele mai puţin favorabile existenţei, ca 
cele ale frigului şi vidului absolut (experienţele au 
dovedit că în condiţii de hibernare facultăţile 
intelectuale ale creaturii nu sunt neutralizate 
total).” 

Jacques studiase îndelung rapoartele 
experților înainte de a furniza acest rezumat 
foarte succint autorităților. Işi făcuse o imagine 
globală asupra constituției txalqului şi o 
reconstituia în câteva fraze, ca apoi să treacă 


rapid la concluzii. 

„De două ori creatura şi-a folosit facultăţile 
telepatice pentru a supune un om voinţei sale; 
după ce şi-a însuşit sumar principiile conceptuale 
ale fiinţei umane, nu i-a fost greu (şi după părerea 
celui care a suportat agresiunea) să-i înţeleagă 
mecanismele biologice. Slujitorii pe care îi alege 
nu se pot debarasa de influenţa lui şi chiar se pare 
că satisfacția pe care o încearcă îi face să-şi 
aprecieze sclavia. 

In zilele consacrate examinării txalqului, 
acesta nu a manifestat nici un fel de animozitate 
sesizabilă faţă de experţii ştiinţifici; nu şi-a mai 
utilizat puterile sale telepatice. Totuşi, în mai 
multe rânduri, noi am simţit delicata sa atingere 
mentală; oamenii Gărzii, experţii şi eu însumi 
putem depune mărturie. Nu este vorba despre un 
atac la nivelul conştiinţei, ci de un fel de filtraj 
care intervine între reflexie şi concepţie; se 
resimte printr-o foarte uşoară pierdere de 
informaţie la nivelul gesturilor şi vorbirii. Fără nici 
o îndoială, creatura spaţiului îşi continuă 
observaţia; există posibilitatea ca informaţiile sale 
în legătură cu noi să se înmulțească la fel de 
repede ca ale noastre în privinţa sa. 

Inainte de a concluziona după datele pe care 
le posedăm astăzi, aş vrea să subliniez că raportul 
alăturat, cuprinzând testele de inteligenţă, mi se 
pare eronat: în ciuda imobilităţii sale, în ciuda 
absenței reacţiilor revelate prin encefalogramă în 
timpul şedinţelor de muzică, a proiecţiilor de film, 


a prezentărilor de tablouri, sculpturi, obiecte 
uzuale, al expunerilor pedagogice audiovizuale 
asupra plantelor, animalelor, materialelor planetei 
şi ştiinţelor umane, sunt convins că această 
creatura a înregistrat totul! Două soluţii se oferă 
pentru a-i explica atitudinea: în primul rând, 
concepţia ei despre univers este atât de diferită 
încât nu există nici „un punct de coincidenţă” 
între inteligenţa noastră şi a sa; în al doilea rând, 
txalqul a ştiut să disimuleze toate aceste reacţii, 
datorită deplinei stăpâniri a activităţilor sale 
cerebrale. Prima ipoteză este neverosimilă: fiinţa 
posedă acelaşi principiu de nutriţie şi respiraţie ca 
şi noi, organismul său are la bază tot ciclul 
carbonului, vede, miroase, gustă, aude, se 
emoţionează ca şi noi, este capabilă să dirijeze 
corpul şi gândirea unui om, deci este capabilă să 
ne înţeleagă. Aceste condiţii n-au fost niciodată 
întâlnite la mineralele gânditoare de pe Saturn, cu 
care n-am putut stabili nici un contact. 

În ceea ce priveşte capturarea navei spaţiale, 
aş zice că se datorează planurilor sale. Dacă acest 
argument s-ar verifica, am avea dovada 
inteligenţei txalgului şi a afinităţilor care există 
între această inteligenţă şi inteligenţa noastră (nu 
noi am condus epava până pe Terra?). Or, aceste 
aparate de bord erau intacte, sistemul de 
propulsie funcţiona normal, cabina echipajului 
fusese concepută în aşa fel încât să corespundă 
normelor fiziologice, rezervele nutritive fuseseră 
adaptate nevoilor sale alimentare: toate aceste 


elemente conduc la ideea că nava a fost concepută 
pentru fiinţa pe care am descoperit-o în ea. Cine 
ar dori să construiască un aparat de asemenea 
proporţii şi cu o astfel de tehnologie pentru 
altcineva? Aş deduce din asta, intuitiv, că nava a 
fost concepută de txalqg şi că a fost ajutat s-o 
realizeze, incapacitatea fizică a...” 

Se auzi soneria de apel urgent. Dureur stabili 
contractul: ecranul se aprinse şi apăru un chip 
necunoscut: 

— Căpitanul  Dureur? Aici locotenentul 
Cardeau din Garda astroportului din Paris! 

— Vă ascult, domnule. 

— Astă noapte, patrula numărul şapte, 
efectuându-şi rondul obişnuit, a remarcat un grup 
de patru oameni dând târcoale în jurul astronavei 
străine. Gărzile au somat conform regulamentului. 
Indivizii au răspuns în acelaşi timp; ceea ce 
spuneau nu era inteligibil. Gărzile le-au ordonat 
să-i urmeze la postul astroportului ameninţându-i 
cu armele. Oamenii i-au agresat atunci pe ai 
noştri, ţipând şi schimonosindu-se ca nişte copii 
care vroiau să sperie pe cineva. Printr-un reflex 
stupid, unul dintre oamenii noştri a apăsat pe 
trăgaci şi vagabonzii au fost dezintegraţi. 

— Cum? e imposibil! sper că i-aţi arestat 
imediat, nu cunoaşteţi interdicţia absolută de a 
utiliza dezintegratoarele în spaţiul terestru? 

— Asasinatul acesta inutil m-a revoltat, cel 
răspunzător a fost arestat. 

— Trebuie să-l văd imediat, trimiteţi-mi un 


copter al Gărzii, transporturile obişnuite sunt prea 
lente. 

— Am înţeles, căpitane, îl veţi avea într-o 
jumătate de oră. 

Dureur se ridică; zorii colorau în roz marea 
opalescentă. Observă cu atenţie acest fenomen, 
încercând să-şi ordoneze gândurile. Oare era 
vorba de o tentativă de atac asupra navei? Cine ar 
putea dori s-o cucerească? Aproape că îl înjură pe 
cel care eliminase singurii martori. Un pescăruş 
îşi abătu zborul ţipător către o stâncă, se aşeză, 
bătu din aripi ca să se echilibreze şi se umflă în 
pene. Prezenţa matinală a mării era atât de 
puternică încât îi neutraliza toate facultăţile de 
reflecţie. O clipă, îşi imagină fulgerătorul fascicul 
aducător de moarte, ţipetele de groază ale celor 
patru dezintegraţi, corpurile lor dispărând în 
neant. Pescăruşul tocmai îşi reluase zborul... 

O oră mai târziu ajungea la Paris. Îl primi 
locotenentul Cardeau. Era un bărbat tânăr, înalt şi 
uscâţiv; avea uniforma impecabilă, părul blond cu 
cărare pe mijloc, iar ochii cenuşii îi trădau 
aspectul sever în general, dezvăluind o oarecare 
slăbiciune. 

Jacques ceru să i se povestească încă o dată, 
cu cele mai mici amănunte; vroia să şi le 
întipărească în minte ca să se poată servi de ele 
ulterior: poate va găsi un indiciu care să-i permită 
să-şi susţină deducţiile. 

Insoţit de locotenentul care dorea să 
urmărească desfăşurarea anchetei, Dureur se 


îndreptă către epavă. Strălucirea vagă a lunii, 
reflectată la nivelul solului printr-o ceaţă lăptoasă, 
devora orizontul. Copterul trecea lin pe deasupra 
falezelor albe ale oraşului nou. Apropiindu-se de 
astroport, Dureur se aştepta să regăsească silueta 
aproape familiară a navei albastre; era bulgărele 
de mister oare îl ajuta să suporte viaţa terestră. În 
ciuda altitudinii şi a ceţii, astronava ar fi trebuit să 
fie deja vizibilă. Dureur comandă aterizarea; 
copterul cobori vertiginos o mie de metri, nouă 
sute, opt sute, cinci sute... Maşina se opri brusc, o 
barieră invizibilă se opunea căderii sale, şi partea 
inferioară a carcasei se izbi de ea. 
Compensatoarele de gravitație permiseră 
atenuarea şocului. Radarul semnala un corp uriaş, 
care se interpunea între copter şi sol. 

— Astronava a devenit invizibilă, şopti 
Jacques. 

— Să mergem să-i întrebăm pe cei din Gardă, 
propuse Cardeau. 

— Putem porni din nou? 

— Reactoarele sunt intacte, doar carcasa este 
deformată. 

Jacques Dureur hotărî să se întoarcă la 
laboratorul de cercetări astronautice. Câteva 
minute mai târziu, în compania locotenentului, 
păşea pe solul de plaxiton neted şi strălucitor ca o 
oglindă. Uşa blindată era larg deschisă, cele patru 
gărzi dispăruseră, txalqul de asemenea. 

— Dar ce s-a întâmplat? 

— Răspunsul e foarte simplu, locotenente, 


creatura a evadat, s-a folosit de membrele şi 
muşchii celor care o păzeau, pentru a se deplasa. 
Ei au fost cei ucişi la astroport. Dar se ridică alte 
două semne de întrebare cărora aş dori tare mult 
să le pot găsi un răspuns: ce a făcut txalqul după 
moartea ajutoarelor sale? De ce a făcut invizibilă 
astronava? 

— Să ne întoarcem la astroport, poate o să 
găsim acolo soluţia, propuse Cardeau. 

Jacques Dureur îşi continuă meditaţia cu voce 
tare: 

— După câte ştim noi, creatura nu se poate 
deplasa singură pe o distanţă prea mare, şi cel 
mai mic obstacol o poate opri. Or, atunci când au 
tras, ea nu se afla împreună cu victimele; era oare 
deja în nava spaţială? Nu s-a putut îndepărta de 
astroport fără un ajutor exterior. 

Până la ziuă îi interogară pe cei care îi 
surprinseseră şi îi uciseseră pe confrații lor, apoi 
întreprinseră cercetări: txalqul era de negăsit şi, 
fapt şi mai tulburător, copterul cu care veniseră la 
astroport dispăruse. N 

Limpede revărsat de zori. In câteva minute 
soarele avea să se ridice colorând cerul cu un 
verde auriu; pe Dureur îl cuprinseseră frigul şi 
oboseala nopţii: tremura. Răcoarea umedă a 
dimineţii îi pătrundea veşmintele şi i se aşternea 
pe piele ca o chiciură. Işi mişcă braţele ca să 
accelereze circulaţia şi făcu câţiva paşi de 
gimnastică, apoi se opri dezgustat. Ce mai căuta 
pe această planetă? 


Pe astroport începuse animația, se pregăteau 
primele plecări pe planetele colonizate. Derizorie 
activitate! Jacques se gândea la animația febrilă 
care ar fi trebuit să fie în acest loc dacă oamenii s- 
ar fi interesat mai mult de călătoriile 
interplanetare. 

In sluţenia acestor zori palizi, încărcaţi de 
plictiseală, Jacques se simţi copleşit de eşec. 
Creatura evadată, astronava invizibilă, ce-i mai 
rămânea ca mijloc de apărare a poziţiei sale în 
faţa Astronauticii? Se închipuia reluându-şi rutina 
micilor legături interplanetare ca urmare a 
acestor evenimente; niciodată nu va mai avea 
ocazia să pornească din nou într-o misiune de 
explorare. 

Se întoarse în apartamentul său din oraşul de 
sus, după ce îi recomandă lui Cardeau să refacă 
ancheta punct cu punct, în timp ce el se va odihni. 
In pofida oboselii, îl chemă prin televiziune pe 
Aulcas  Jeanniot. După ce se supuse 
interogatoriului întregii ierarhii, de la secretară 
până la adjuncţi, reuşi să-l găsească şi-i istorisi 
întâmplările nopţii. Moderaţia şefului Astronauticii 
îl surprinse. 

— Trebuia să ne fi aşteptat la asta, căpitane, 
nu suntem suficient de îngrijoraţi datorită 
reacţiilor posibile ale acestei creaturi, am 
procedat cu ea ca şi cu un vulgar specimen de 
laborator. Dar greşeala nu trebuie să ne incumbe; 
cerusem guvernului să acorde un personal mai 
important, ca să se poată încerca pararea 


atacurilor telepatice ale txalqului, constituind mici 
grupe de supraveghere independente unele faţă 
de altele. A refuzat. Să lăsăm să treacă furtuna, 
responsabilitatea dumitale nu este angajată şi eu 
te voi apăra. Ocupă-te de nava spaţială, încearcă 
să pătrunzi secretul invizibilităţii; avem încă multe 
de descoperit în legătură cu ea. Cât despre mine, 
voi dirija cercetările. 

Cordialitatea lui Jeanniot îl linişti pe Dureur, 
care răspunse: 

— M-aş fi ocupat curând de navă, dar doream 
să înţeleg mai bine universul txalqului, înainte de 
a mă apropia de realizările sale. Am să închei 
primul meu raport şi am să vi-l trimit. 

— Bine! Iţi recomand cea mai mare discreţie. 
Vreau să-i izolez pe cei răspunzători de ucidere, 
iar pe Cardeau am să-l însărcinez cu ancheta. Am 
toată încrederea în el. Pe moment zvonul 
dispariţiei txalgului nu trebuie să se 
răspândească: europenii ţin prea mult la noua lor 
jucărie, şi Consiliul celor Şase s-ar putea să 
depună plângerile împotriva noastră pentru fuga 
sa, dacă ei reacţionează. 

— Eu nu cred că vietatea este periculoasă, 
dar nimeni nu-i cunoaşte exact intenţiile. Oricare 
ar fi ele, îi va fi întotdeauna uşor să le realizeze, 
căci posibilităţile sale par neobişnuite; iată de ce 
trebuie să ne temem. 

Jeanniot aprobă, adăugă unele recomandări 
de detaliu, apoi întrerupse comunicaţia. 

Fereastra era inundată de soare; o pădure de 


palmieri uriaşi, al cărei frunziş era străbătut de 
raze luminoase, mărginea orizontul artificial al 
încăperii. Jacques debranşă peisajul sintetic; era 
sătul de  înşelăciunile civilizaţiei terestre, de 
străzile ei confortabile. Se simţea mereu un 
arhepol, un om în afara jocului, care n-ar putea 
niciodată să se adapteze mecanismului infernal al 
ciclului consum-producţie, declanşat, iată, mai 
bine de un secol. Cetăţenii oraşelor vechi visau 
încă la o lume în care fiecare individ ar fi inserat 
în societate datorită  caracteristicilor sale 
personale şi nu depinzând de o programare 
anonimă. 

Jacques se culcă; patul său suspendat era 
confortabil. Se strādui să nu adoarmă; vroia să 
evite să viseze, deoarece ştia că visele sale 
deveneau periculoase. 


* 


Câţiva experţi cunoşteau amplasarea exactă a 
sasului; încercară să pătrundă prin el, dar efracţia 
se dovedi imposibilă. 

Uriaşa maşină albastră ar fi trebuit să 
strălucească sub soarele care acum era sus pe cer. 
Oamenii călcau pe suprafaţa invizibilă, miraculos 
suspendată la cinci sute de metri de sol, ca nişte 
păsări care învăţaseră să meargă prin aer. 
Procedară la o pulverizare de vopsea; curând nava 
apăru, oval roşu, decupându-se sub cerul de 
faianţă. Sasul, cel pe care specialistul îl montase 
în spaţiu, era efectiv închis. Trebuia forţat acest 


obstacol pentru a penetra cochilia. Se întrebuinţă 
mai întâi sudura concepută pentru atacarea celor 
mai rezistente materiale, apoi dezintegratoarele; 
nu se întâmplă nimic. Zidul de forţă care făcea 
nava invizibilă părea insurmontabil. 

Chiar în aceeaşi seară, după alte încercări 
nereuşite, vopseaua dispărea la rându-i, şi atunci 
doar soarele care asfinţea colora cu razele lui 
pereţii uriaşei nave, la limita opacităţii. 

Dureur, care dirija lucrările, primi o 
comunicare de la Jeanniot prin linie directă: 

— Cred că am găsit o pistă serioasă, căpitane. 
Ştii că fiecare arhepol care îşi are încă reşedinţa 
în oraşele vechi este obligat să aibă o fişă de 
control; nimeni nu se poate sustrage acestei 
reguli, cu excepţia celor care, ca şi dumneata, 
renunţă de bunăvoie la condiţia de arhepol... 

Dureur nu se putu stăpâni: 

— Este o lege scelerată; Consiliul celor Şase 
pretinde că supraveghează uneltirile 
revoluţionarilor şi criminalilor dintre care cei mai 
mulţi îşi au reşedinţa în oraşele vechi. Eu spun că 
nu-i decât un atentat la libertatea individuală! 

— Calmează-te, Dureur, sunt de acord cu 
dumneata, dar în cazul care ne interesează pe noi, 
legea asta ne face un mare serviciu. Deci, atunci 
când un rezident se îndepărtează mai mult de 
treizeci de kilometri de oraşele vechi, fişa sa de 
control semnalează automat. Nu există nici o 
posibilitate de eroare. Pe scurt, astăzi s-a observat 
o anomalie interesantă: practic, arhepolii nu 


încalcă niciodată interdicţia de a se îndepărta de 
reşedinţa lor; or, am avut o fişă aprinsă, aceea a 
lui Laurence Dusarte, studentă la Arte-Frumoase, 
domiciliul: 34, strada Cherche-Midi. Aş vrea să te 
ocupi dumneata personal de cauzele acestei 
dispariţii, altcineva ar risca să provoace o mică 
răscoală. Am obţinut acordul poliţiei locale pentru 
a ţi se încredința această misiune. Vezi, se poate 
să mă înşel, dar sunt convins că afacerea este în 
legătură directă cu fuga txalqului. 

— Bine, mă duc. Mâine veţi primi raportul 
despre navă; mă tem că nu vom putea intra 
niciodată în ea. 

— Lasă echipa să se ocupe de asta. Ancheta 
lui Cardeau se învârte pe loc. E absolut necesar să 
regăsim urmele acestei creaturi! 

— Mă voi ocupa. Vă mulţumesc pentru 
încredere. 

De obicei, Jacques Dureur evita să se întoarcă 
în Parisul vechi, de care îl legau prea multe 
amintiri dulci-amare. 

Chemă un copter, şi câteva minute mai târziu 
se afla pe platforma de vest a oraşului. Se apropie 
de marginea falezei albe care domina de la 
înălţimea celor şapte sute de metri ai săi vechea 
cetate. 

Jos, mult mai jos, în umbră, trăia un popor de 
paria. Privind acest abis artificial, Jacques fu 
cuprins de un val de melancolie: picătură de 
noapte şi tăcere, haltă a timpului; în oraşul vechi 
părea să palpite o viaţă ciudată. 


Dureur luă  descensorul direct; cabina 
aluneca lin şi, în timpul celor câteva minute cât 
dură călătoria, încercă să-şi adune gândurile: 

Ce credea  Jeanniot despre  arhepoli? 
Manifesta el oare faţă de ei acelaşi ostracism ca şi 
ceilalţi? Desigur, trebuia să recunoască şi el faptul 
că cea mai mare parte a oamenilor de valoare 
proveneau din cetăţile vechi. Accepta, cu 
siguranţă, înclinația spre individualism a 
arhepolilor. Dar, nu-i condamna oare în secret, ca 
şi ceilalţi, pentru că nu erau la fel ca ei? 

Printre capitalele care  supravieţuiseră 
marilor conflagrații, Parisul şi încă alte şase - 
Londra, Veneţia, Cairo, Moscova, Istanbul şi Los 
Angeles - alcătuiau ultimele bastioane ale unei 
civilizaţii defuncte. In jurul acestora expansiunea 
demografică antrenase formarea unor faleze de 
locuit. 

Acolo, o rasă de oameni se încăpăţânase să 
perpetueze tradiţia libertăţii, a cultului 
individualităţii, gustul activităţii artistice şi grija 
de a face să înflorească ideile noi. În timp ce se 
dezvolta rezistenţa față de aservire, în aceste 
insolite babiloane se refugiau criminali şi escroci 
de tot soiul. Încet-încet sciziunea se produse, 
clivajul între oraşul modern şi oraşul vechi 
conduse la formarea a două grupe sociale 
antagoniste, şi cea mai tenace o supuse pe 
cealaltă legilor sale. 

În această perioadă de confort şi de lux, cel 
mai umil cetăţean avea un nivel de viaţă de 


invidiat, în comparaţie cu cel de dinainte de marile 
conflagrații. Securitatea şi liniştea lui spirituală 
erau remarcabile, cu condiţia să se supună 
regulilor jocului. Arhepolii, însă, nu beneficiau de 
aceleaşi privilegii, chiar dacă îndeplineau o 
activitate ordonată. Ei trăiau cu iluzii, se părea, şi 
erau persecutați dacă manifestau cea mai mică 
nemulţumire. 'Trebuiau să renunţe public la 
statutul lor dacă vroiau să-şi asigure existenţa şi 
să profite de unele binefaceri ale civilizaţiei, ca, de 
exemplu, dreptul la informaţie. Cu toate acestea, 
artiştii, studenţii, oamenii de ştiinţă, persistau în a 
găsi un climat favorabil în oraşele vechi, departe 
de viermuiala nebună a imenselor imobile albe. 

Cât despre Jacques, el cedase şantajului 
propus de Consiliul celor Şase, îşi renegase 
statutul de arhepol. Dorinţa lui de a pleca în 
spaţiu fusese mai puternică decât gustul 
libertăţii... 


STRADA CHERCHE-MIDI, Nr. 34. 


O aromă plăcută emana din penumbra 
pridvorului aflat între bătrânele pietre acoperite 
de muşchi şi iederă. Odată cu seara care se lăsa, 
această mireasmă îi trezea lui Dureur amintirea 
anilor copilăriei; îl purta către un trecut pe care se 
străduia să-l uite ca să poată supravieţui în noul 
mediu, ales de bunăvoie. Se simţea descumpănit. 
Se putea să fi fost deja intoxicat la contactul cu 
altă civilizaţie? Nu, sentimentul care-l cuprindea 
era atât de departe de cel pe care-l încerca în faţa 
vieţii zgomotoase şi deşarte a uriaşelor furnicare 
omeneşti, ca şi de cel pe care i-l produceau 
călătoriile interplanetare. Aici se ascundea o viaţă 
mai puternică şi mai adevărată, modelată de pe o 
zi pe alta după fantezia impulsurilor onirice ale 
nopţii. Oraşele vechi alcătuiau un leagăn pentru 
imaginaţia oamenilor. 

Jacques Dureur privi căsuţa cu două etaje 
care corespundea numărului 34. Intră, o luă pe un 
culoar întunecos, urcă din patru în patru trepte pe 
scara de lemn care scârţâia sub paşii săi şi bătu la 
singura uşă de pe palier, la al doilea etaj. 

O bătrânică zbârcită şi încovoiată se apropie, 
cu paşi mărunți, să-i deschidă; îl privi fără să 
spună un cuvânt. 

— Domnişoara Laurence Dusarte locuieşte 
aici? 

— Intraţi, vă rog, domnule, n-am mai văzut-o 
de alaltăieri seară şi sunt foarte îngrijorată. Imi 


aduceţi cumva veşti proaste? E pentru prima dată 
când lipseşte atât de mult fără să mă prevină. 

— Ştiţi unde s-a dus? 

— Cred că trebuia să meargă la astroport ca 
să-şi noteze nişte impresii la plecarea nocturnă a 
unei astronave. Da, acum îmi amintesc, îi fusese 
comandat un afiş cu subiectul acesta... Dar cine 
sunteţi dumneavoastră, domnule? 

— Scuzaţi-mă, nu m-am prezentat. Căpitanul 
Dureur de la Astronautică; am fost acreditat de 
poliţie pentru a o descoperi. Fişa sa de arhepol 
semnalează că s-a îndepărtat mai mult de treizeci 
de kilometri de reşedinţă. 

— E imposibil! Laurence! 

—  Liniştiţi-vă, doamnă, nu este grav, vă 
promit că fiica d-voastră nu va suporta 
consecinţele acestui act. Este fiica 
dumneavoastră, nu-i aşa? 

— Într-adevăr. 

Bătrânica îl observă timp de câteva minute cu 
acelaşi aer ironic şi blând întipărit pe chipul şi 
ridurile sale, aşa cum îl primise nu cu mult timp 
înainte. Apoi spuse cu accentul său fredonat: 

— Sunteţi arhepol, nu-i aşa? Atunci pot să am 
încredere. 

Şi închise încet uşa. 

Deodată, Jacques se simţi cuprins de 
melancolie. Se întristă la gândul că strămoşii săi 
trăiseră în acest, cartier mai bine de un secol. Se 
simţea ca o reptilă contemplându-şi vechea piele, 
după năpârlire. Şi apoi, datele pe care le obținuse 


erau puţin importante; ştia că ar fi inutil să insiste 
pe lângă bătrână. Rezultatele erau puţin 
importante, dar semnificative. Işi dăduse seama, 
brusc, de faptul că bănuielile lui Jeanniot se 
confirmau. Ce prost poliţist era el însuşi! Alungă 
nostalgia care îl cuprindea cu totul, îl chemă prin 
sistemul de televiziune pe şeful Astronauticii şi-l 
găsi rapid datorită codului pe care acesta i-l 
încredinţase: 

— Aveţi dreptate, fata se afla la astroport 
alaltăieri seara. E o informaţie prețioasă. 

Aulcas Jeanniot îşi duse o mână la ceafă şi îşi 
frecă gâtul. Jacques nu putu să ştie dacă plăcerea 
masajului, sau satisfacția de a-şi vedea 
previziunile realizate îl făcuse să zâmbească. 
Aşezându-şi mâna pe birou şi  însoţindu-şi 
declaraţia de mişcarea ritmată a degetelor, 
preciză: 

— Locotenentul Cardeau a găsit urmele de 
tălpig ale copterului de care s-a folosit creatura 
pentru a veni de la laborator. Aparatul a fost 
aşezat cu stângăcie, trenul de aterizare a lăsat 
dâre pe mai mulţi metri; dar şi-a luat zborul. Cum 
ştim că piloţii au fost ucişi, suntem siguri că 
txalqul a fugit. 

— Dacă nu cumva s-a refugiat în nava 
spaţială; trebuie verificat imediat dacă nu există 
un sas care să permită intrarea unui copter. 

— S-a verificat, nu există, toate instrumentele 
mari ale navei au fost introduse înainte de a se fi 
terminat carcasa. Nu, Jacques, trebuie să începem 


cercetările imediat; centura de păduri virgine care 
înconjoară Parisul poate ascunde o sută de 
coptere de ochii cei mai ageri. Nu trebuie să 
aşteptăm ca blestemaţii de pământeni să reclame 
cu surle şi trâmbiţe afurisita de gânganie. 
Consiliul celor Şase a hotărât să dea publicităţii 
dispariţia sa; trebuie să găsim creatura înainte de 
a se agita pământenii. 

Jeanniot tācu şi-l privi pe Dureur în cadrul 
televizorului său. Tocmai încheiaseră împreună un 
pact de asistenţă, fiindcă înţeleseseră amândoi că- 
i uneau legături puternice şi profunde. 

Dureur adăugă: 

— Sunt sigur că vom pune mâna pe txalg. Mă 
voi ocupa numai de asta până când voi obţine un 
rezultat. Aţi putea să mi-l încredinţaţi pe 
locotenentul Cardeau şi să cereţi şefului de poliţie 
al sectorului Europa să mă susţină fără rezerve? 

— Se înţelege, Jacques, poţi să mă crezi, te 
vor ajuta şi va trebui s-o facă repede dacă nu vor 
să se scufunde pe aceeaşi galeră ca şi noi. 

Dureur ieşi din cabină. Se lăsa seara peste 
hăul adânc al vechii cetăţi. Acolo jos, sorii 
artificiali colorau în roşu-arămiu zidurile albe ale 
falezelor, centura clădirilor troglodite. 

Terra avea să cunoască cea mai mare 
aventură a sa. 


O NOAPTE CIUDATĂ 


Linxel nu măsura timpul în maniera 
oamenilor, ciclul era un indiciu subiectiv, utilizabil 
în întreg universul. În timpul colonizării Ormanei, 
txalgii adaptaseră măsura timpului mişcărilor 
sistemului solar dublu în care era inclusă planeta. 
Orbita Ormanei în jurul sorilor Thor şi Talnava, 
antrena o zi aproape continuă şi o noapte scurtă 
pe care txalgii o aleseseră pentru a-şi efectua 
perioada lor de letargie. Dar, în cursul migraţiilor 
succesive, fraţii lui Linxel modificaseră sistemul 
de interpretare a timpului după diferiţii factori 
care interveneau. Existaseră perioade în care 
ciclul dura cât mai multe secole terestre, sau 
altele în care el nu ţinea decât câteva luni. Linxel 
nu putuse încă să stabilească funcțiunea exactă a 
timpului pe Terra şi utiliza vechiul etalon temporal 
al Ormanei; totuşi, se debarasa progresiv de 
această noţiune desuetă pentru a regăsi conştiinţa 
subiectivă a timpului şi a o adapta ulterior anului 
solar. 

Timp de câteva sutimi de ciclu, el îi lăsă pe 
oameni să procedeze la studierea sa clinică; drept 
revanşă, efectua o analiză logică a psihologiei lor. 
Curând avu o reprezentare netă asupra capacităţii 
intelectuale şi a diversităţii formelor de inteligenţă 
de pe Terra. Intr-o proporţie slabă, pământenii 
posedau o capacitate de raţionament cu mult 
superioară aceleia a zyrionilor şi o mentalitate 
foarte diferită. Posedau un potenţial extraordinar 


al activităţii cerebrale, dar era rău exploatat. 

După specimenele pe care le putuse observa, 
Linxel împărțea umanitatea în patru grupe, 
conform  receptivităţii lor la dominația sa 
telepatică: oamenii din prima grupă ar fi cu 
siguranţă refractari aservirii; cei dintr-a doua 
necesitau o apropiere telepatică extrem de înceată 
cu scopul de a-şi adapta mentalitatea la a lor, 
pentru a ajunge apoi să-i dirijeze prin atingeri 
telepatice succesive, fără ca ei să fie conştienţi de 
subordonare; cei din grupa a treia, cei mai 
numeroşi, ar opune o rezistenţă superioară celei a 
zyrionilor, dar nu se îndoia de posibilitatea de a-i 
supune complet voinţei sale. În sfârşit, rămânea o 
a patra grupă de oameni, cu un nivel mental 
oarecum superior celui al slujitorilor Ormanei, dar 
dotați cu o vitalitate care ar fi greu de neutralizat. 

Cu siguranţă, între grupe existau 
interferenţe; clasificarea riguroasă, în ansamblul 
ei, avea lacune pe care Linxel îşi propunea să le 
examineze. Se părea că acest grad de 
receptivitate al oamenilor din diferitele niveluri 
telepatice corespundea stadiului evolutiv la care 
ajunseseră, deci vechimii civilizaţiei lor. In această 
privinţă, culoarea feţei dădea indicaţii preţioase. 
Fie că erau albi, negri sau galbeni, pământenii 
aveau acelaşi organism şi aceeaşi constituţie 
cerebrală, dar nu reacţionau la aceleaşi impulsuri. 

Txalqul simțea apropierea perioadei de 
diviziune; atribuia această precocitate schimbării 
climei şi alterărilor cronologice ale ciclului. Pentru 


a proceda la o rapidă colonizare a Terrei, cei care 
se năşteau din Linxel, acum celula mamă, ar 
trebui să scurteze intervalele dintre perioadele se 
sciziparitate. 

Linxel studiase în egală măsură planeta; 
oamenii îl ajutaseră  prezentându-i proiecții 
luminoase al căror principiu îl interesase; îi 
dezvăluiseră secretele geografiei şi geologiei. 
Terra părea să corespundă perfect stabilirii rasei 
txalg; noile materiale pe care le conţinea, 
minunata bogăţie a florei şi faunei, prezenţa 
vastelor oceane, abundența culorilor, varietatea 
peisajelor naturale, inteligenţa locuitorilor săi, 
totul se preta unei exploatări armonioase ale cărei 
rezultate ar fi infinit superioare celor obţinute pe 
Ormana. 

Dificultăţile de integrare telepatică ale unor 
oameni, atonia imaginativă a unei importante 
fracțiuni dintre ei, calitatea proastă a locuinţelor 
ştiinţa lor nesigură, ar ridica unele probleme care 
ar trebui rezolvate de urgenţă. Dar txalqul era 
deja pasionat de acţiune, şi ar găsi în această 
căutare riguroasă a armoniei şi frumuseţii, deplina 
înflorire. 

Dealtfel, realizările imperfecte ale oamenilor 
în domeniul artei, al muzicii şi al poeziei, revelau 
noi posibilităţi creative. 

În timp ce oamenii vorbeau, Linxel le ghicea 
sensul general al emiterilor mentale, dar adesea, 
în timpul unui gând logic neîntrerupt, interveneau 
unde necunoscute, intraductibile pentru el. In 


aceeaşi ordine de idei, txalqul nu înţelegea pentru 
ce anumiţi indivizi erau dirijaţi de alţii: creaturi la 
fel de evoluate ar fi trebuit să acţioneze în 
simbioză, de mai multe cicluri. 

Pentru a efectua sciziparitatea, Linxel vroia 
să ajungă la ocean; doar în sânul elementului 
originar erau reunite condiţiile necesare. Studiase 
structura nucleară a principalelor elemente ale 
noii planete şi ajunsese la concluzia că un mare 
număr dintre ele erau identice cu cele de pe 
Ormana, în special în mediul marin. 

Pentru că noaptea cădea cu regularitate pe 
Terra, pentru că zile scurte urmau nopţilor scurte. 
Linxel nu ţinuse cont de rigoarea ciclurilor pentru 
sciziparitate; de câtva timp îşi elabora în el 
succesorul. Suferințele separaţiei aveau să 
intervină. Txalqii nu putuseră modifica această 
constrângere a speciei; fraţii se năşteau în durere, 
şi txalqgii trebuiau să-şi găsească refugiul în somn 
pentru a-i diminua efectele. 

Veni ziua; oamenii care-l păzeau pe Linxel nu 
erau de rasă neagră, şi erau uşor de supus. 

Işi hrănise organismul cu plante nutritive 
care-i fuseseră aduse din abundență de pe navă; 
dar îi lipseau anumite substanţe care îi întreţineau 
puterea telepatică. Nevoia lor se făcea simțită. 

Aşteptă apusul soarelui; oamenii îşi 
încetineau activitatea mentală şi deveneau mai 
vulnerabili. 'Txalqul calculase să profite de această 
circumstanţă pentru a ajunge la nava spaţială şi 
apoi pentru a evada spre ocean. 


Îndată ce se lăsă întunericul, puse stăpânire 
uşor pe voinţa a patru oameni din Gardă, apoi îi 
urmări câteva minute pentru a vedea dacă nu 
apăreau unde necunoscute. Când fu sigur că 
oamenii i se supuneau perfect, acţionă prin 
intermediul lor. Anatomia umană nu mai avea 
secrete pentru el şi, sub impulsul său, oamenii se 
supuneau cu delicateţe.  Ridicând celula 
protectoare în care se odihnea, ei îl purtară până 
la terasa imobilului unde se afla laboratorul 
experimental, apoi îl depuseră în copterul care se 
ridică silențios pe cerul a cărui întunecime era de 
nepătruns. 

Pentru prima oară de la sosirea sa, Linxel 
contempla noaptea; se delecta descoperind 
această lume necunoscută, uimit pe moment de 
strălucirile intermitente ale micilor sateliți 
argintaţi. Se simțea la adăpost în ovalul din 
materie transparentă care adera la pielea sa; uşor 
elastică, practic indestructibilă. Celula 
protectoare lua forma corpului său ca să-l 
protejeze de orice creatură ostilă. 

Prin intermediul memoriei oamenilor care-l 
conduceau, seniorul Ormanei căuta locul de 
aterizare. Fu un joc pentru el să-l găsească; la 
puţin timp după aceea copterul se lăsă în spatele 
unui hangar şi cei patru oameni îl depuseră pe 
Linxel pe solul cenuşiu al astroportului. 

Hangarul era gol. 

Bănui o clipă că oamenii ascunseseră nava 
spaţială în spatele unui zid de forţă, dar curând îşi 


dădu seama că ştiinţa lor încă rudimentară nu le 
permitea să realizeze acest subterfugiu. 

Datorită slăbiciunii emisiilor sale telepatice 
txalqul nu reuşi să comunice cu cei care examinau 
nava, capabili să-l descopere. Neputând să intre în 
legătură cu ei, se mulţumi să le urmărească 
imaginile mentale. 

Pe sol, un grup de oameni cu lumini aprinse 
înaintau în direcţia sa. Se trase înapoi, se ascunse 
într-o  încreţitură a terenului, îşi strânse 
tentaculele şi îşi micşoră volumul corpului. 

Slujitorii săi fură înconjurați de noii veniţi 
care îndreptau luminile spre chipurile lor 
înspăimântate şi îi interogau. Linxel nu-şi slăbise 
presiunea telepatică. Acum era prea târziu să-i 
lase să acţioneze singuri. Încercă să implanteze 
reflexe de apărare în creierul lor, dar în zadar, 
ajutoarele sale reacționară cu stângăcie la aceste 
impulsuri rău formulate şi txalqul, neputincios, 
asistă la catastrofă. 

Necunoscuţii îşi agitau membrele superioare 
înarmate cu tuburi metalice ameninţându-i pe 
slujitorii săi. Primul pe care îl eliberă de sub 
influenţa sa mentală se repezi asupra gărzilor 
astroportului, urlând; ţâşni o lumină strălucitoare. 
Din om nu mai rămase nimic. Creierul txalqului fu 
străbătut de o durere fulgerătoare. Fiinţe evoluate 
se uciseseră între ele. 

Atmosfera era saturată de o puternică 
încărcătura de unde mentale necunoscute. Txalqul 
aşteptă ca luminile legănate în ritmul mersului să 


se îndepărteze de hangar. 

Emanaţii ciudate şi ameţitoare îi parveneau 
prin canalul trompei frontale: nopţile Terrei îi 
plăceau. Vegetaţia răspândea aromele sale cele 
mai rare, impresionându-i curios cel de-al şaptelea 
simţ, cu care proceda la analiza lor moleculară. 

Pe astroport se aşternuse liniştea. Txalqul ieşi 
din ascunzătoare şi înaintă cu greu către copterul 
care strălucea în colţul hangarului. 

Debilitatea lui fizică nu-i permise să pătrundă 
în interiorul vehiculului, unde ar fi vrut să se 
refugieze ca să-şi elaboreze noile planuri. In 
trupul său începeau să se producă minunatele 
frământări ale separaţiei. Era absolut necesar să 
se hrănească cu anumite plante dacă vroia ca 
sciziparitatea să se producă la termen. Cel puţin 
dacă s-ar putea târî până la pădurea din apropiere 
să studieze vegetalele terestre ca să găsească 
sucuri echivalente. 

Dar n-ar ajunse niciodată la pădure. Exista o 
singură soluţie: să aştepte în preajma copterului 
apariţia unui om. 

Se reculese, întrerupând anumite contacte cu 
lumea, şi se pregăti să intre în starea de letargie 
uşoară. Simţul său telepatic în stare de veghe ar 
detecta ocazia de aservire a unui nou ajutor. 

O creatură se apropia, un om cu o gândire 
bizară; ca şi la zyrioni, era vorba despre o fiinţă a 
sexului complementar. Îşi aminti rapid imaginea 
împerecherii lor în sezonul iubirilor; o impresie 
singulară, apropiată sentimentului de nostalgie, se 


năştea în el. 

Femela iradia O bucurie profundă, 
asemănătoare bucuriei  txalgilor  contemplând 
jocurile şi dansurile slujitorilor în clădirile 
Ormanei. Atacul fu rapid, vietatea se supuse cu 
uşurinţă directivelor sale; totuşi, Linxel percepu la 
ea o rezistenţă mentală excepţională şi puse pe 
seama oboselii fizice a subiectului simplitatea 
acţiunii. 

În urma unei selecţii dificile, eliminând 
imaginile patologice, informaţiile aberante, undele 
necunoscute care perturbau activitatea lobilor săi 
cerebrali, seniorul Ormanei ajunse să identifice 
situaţia actuală a navei spaţiale şi să traseze un 
itinerariu care să-i permită să ajungă la ea. O 
emanaţie plăcută izvora de la creatura femelă. [i 
dirijă acţiunile şi o determină să-l ducă până la 
uriaşa maşină albastră care strălucea uşor în 
noapte. Se asigură că nici o prezenţă vie nu exista 
în preajmă şi acţionă ca să fie purtat în interiorul 
navei. În pofida puternicului impuls telepatic pe 
care îl impunea slujitorului său, acesta, de o 
constituţie fizică slabă, se clătină la fiecare pas. 
Omul gâfâia, inima îi bătea într-un ritm prea 
rapid, tulburând liniştea coridoarelor bătând în 
roz, cu ecoul ei surd. 

În sfârşit, txalqul putu să se hrănească din 
nou cu sucurile care lipseau echilibrului său 
fiziologic. Pe măsură ce forţa sa mentală creştea, i 
se  mărea acuitatea simţurilor, înviorându-i 
percepţia asupra Terrei; flux de impresii exotice 


care îi împiedicau rigoarea raţionamentului. 

Când ajunse la saţietate hrănindu-se cu 
plantele nutritive, decise să ascundă nava spaţială 
de curiozitatea oamenilor, ca ei să nu poată profita 
de secretele tehnologice şi artistice. Linxel estima 
că ar fi periculos să-i lase să le descopere căci, în 
stadiul lor de evoluţie mentală, indigenii de pe 
Terra ar fi capabili să le utilizeze împotriva sa. 
Judecând după eforturile pe care creatura femelă 
le depusese pentru a dirija copterul şi a-l aduce 
până aici, aprecie că s-ar dovedi incapabilă să 
manevreze nava şi să o conducă în siguranţă. 
Pentru a proteja plantele, plăcile-cărţi, sculpturile, 
maşinile care constituiau memoria vie a rasei sale, 
trecu la punerea în lumină incidentă a navei 
spaţiale. Masa de metal zumzăia, în timp ce 
txalqul, purtat de om, ajungea din nou la copter; 
sasul de siguranţă se închise şi nava dispăru în 
noapte. Umbra sa de peruzea se confundă curând 
cu universul lăptos răspândit de luna plină. 

Linxel încercă o plăcere nemărginită atunci 
când  copterul se lăsă aproape de ocean; 
înmiresmata lui chemare îi sugera plăceri 
necunoscute. 

Apa era neagră-argintie, mai puternică şi mai 
zgomotoasă decât întinderile marine ale Ormanei. 
Intră cu tentaculele în mediul acvatic şi simţi o 
uşoară furnicătură; lichidul acesta conţinea mai 
mult oxigen decât cel de pe planeta pierdută. Ceru 
să i se aducă celula. Fiinţa execută cu mare 
greutate; apoi Linxel se strecură în interiorul 


celulei şi ceru să fie aşezată pe suprafaţa apei. 
Cochilia sa de protecţie pluti o clipă, apoi fu 
purtată de reflux departe de mal. Percepea viaţa 
intensă a adâncurilor. 

Atunci,  Linxel eliberă spiritul creaturii 
femelă. 

Celula lui dansa la suprafaţa oceanului 
cenuşiu. Txalgul se dilată şi întredeschise cele 
două emisfere de material transparent; cochilia se 
umplu şi se scufundă în timp ce pereţii săi se 
uneau din nou sub presiunea exterioară. Un şoc 
uşor; oul se izbise de fund şi se rostogolea pe 
Nisip. 

Era în siguranţă. Ochii txalqului scotoceau 
penumbra; scurte imagini ale  monştrilor 
necunoscuți, de diverse talii dar de o putere 
mentală nulă, îl agresau. Intrerupse orice contact 
cu universul şi îşi încetini funcțiunea organelor. 
Perioada separării avea să înceapă în sânul 
oceanului terestru. În câteva zecimi de ciclu, 
Linxel se va scinda, protejând în afara sa 
duplicatul biologic. 

Precarul adăpost, legănat în voia valurilor şi a 
curenților, se rostogoli pe panta lină de nisip către 
o fosă marină. Suprafaţa oceanului, marmorată de 
spumă, nu lăsa să ghiceşti că o fiinţă din lumi 
îndepărtate se adăpostise la sânu-i. 


ÎN CĂUTAREA UNEI UMBRE 


Dureur măsura cu paşi mari, în lung şi-n lat, 
biroul şefului de poliţie al sectorului Europa: 

— Totuşi, acest copter n-a putut să se 
îndepărteze prea mult. Noi ştim că rezervele lui de 
carburant nu-i permiteau să facă mai mult de trei 
sute de kilometri! 

Polițistul explică: 

— Am cercetat teritoriul cuprins între aceste 
limite, dar cunoaşteţi la fel de bine ca şi mine 
centura de pădure care înconjoară Parisul. 

— Ştiu... ştiu! Aţi cercetat sistematic şi 
luminişurile de agrement? 

— N-a servit la nimic. 

— Şi coastele pustii de dincolo de Havre? 

— Mă gândeam să întreprindem cercetări în 
această regiune atunci când ar fi pierdută orice 
speranţă de a regăsi txalqul în teritoriile mai 
favorabile vieţii. De altfel nici trupele de poliţie nu 
sunt nenumărate. 

— Dumnezeule! strigă Dureur, dumneata îţi 
închipui că afurisita asta de gânganie îşi petrece 
viaţa păscând? Mă voi ocupa eu de cercetarea 
acestui ţinut... Ocupă-te de cele necesare, te rog. 
Un copter şi doi oameni din gărzi, este suficient 
deocamdată. 

— Le veţi avea într-o oră, se mulţumi să 
răspundă şeful de poliţie întorcându-i spatele 
pentru a deschide televizorul. 

Jacques Dureur bombăni vag o scuză. De 


două zile, de când începuseră cercetările, nici o 
urmă a copterului cu care evadase txalqul nu 
fusese descoperită. Căpitanul se impacienta. 

Paletele scurte  zumzăiau deasupra sa 
sfredelind aerul albăstrui, virgin. Dureur se 
întoarse spre şeful poliţiei: 

— Este inutil să vizităm coasta între 
Amsterdam şi Havre, sunt prea multe plaje 
amenajate, ca să fi putut trece creatura pe acolo 
neobservată.  Judecând după  conformaţia sa 
biologică, cred că a trebuit să-şi caute refugiu într- 
un mediu lichid. Atunci, nu există decât o porţiune 
foarte restrânsă de țărm unde ar fi putut să se 
ascundă. Vă promit că va fi cercetată metru cu 
metru. 

— Vă urez noroc, zise polițistul, neutru. 

Dureur îl salută în semn de adio. 

Câteva minute mai târziu, tumultuoasele 
păduri se estompau într-un covor verde-albăstrui. 
La o mie de metri înălţime, cei trei oameni se 
îndreptau către câmpia care se contura în faţa lor. 
Acolo jos, la marginea unui pământ arid şi 
cenuşiu, firul oceanului reteza orizontul. 

Jacques se aplecă asupra sondorului, pe care 
îl reglă la maxim. Deodată strigă: 

— Un obiect strălucitor, în sectorul 
optsprezece, trebuie să fie copterul. 

În câteva minute ajunseră în locul indicat, 
aproape de coastă. 

— E o femeie, căpitane! spuse unul dintre ei 
cu stupefacţie, ce poate să facă pe aici? 


— Laurence Dusarte, murmură Dureur. 
Aterizaţi! 

Femeia îşi agita braţele şi alerga în toate 
părţile ca să le atragă atenţia. Pilotul trebui să 
aterizeze la o sută de metri de ea pentru a evita să 
o rănească. Alergă în salturi către ei, urlând cât o 
ţinea gura cuvinte fără întrerupere: 

— Ticăloşi ce sunteţi aţi fi putut veni mai de 
vreme era cât peaci să crăp! 

Jacques consideră că era bine să fie precaut. 

— Noi căutam copterul, nu pe 
dumneavoastră, domnişoară Dusarte. 

— Dar în pustiul acesta nu există nimic viu, 
nimic, şi credeam că o să-mi sfârşesc viaţa aici... 
voi... dar voi... 

Fraza se sfârşi printr-un plâns cu sughiţuri. 
Un om din Gardă o luă de umeri şi o conduse la 
copter unde îi oferi ceva de băut sfidându-l pe 
Dureur. Jacques se îndreptă către vehicul, 
fierbând de mânie. Tolera târfele în porturile 
spaţiului şi în oraşele plăcerilor, dar detesta genul 
acesta de intelectuală. Pe măsură ce se apropia de 
aparat, furia i se domolea. Curând se miră că se 
lăsase cuprins de o asemenea mânie. Înţelegea tot 
ce suportase tânăra fată, inclusiv influenţa 
creaturii. Ar fi trebuit să o interogheze amănunţit 
în legătură cu acest subiect; raportul pe care îl 
primise nu era suficient. Se simţi cuprins de fiori. 

— Vreţi să mă scuzaţi? 

Fata surâse. 

— Bineînţeles. Sunteţi arhepol, nu-i aşa? 


— Unde s-a dus creatura? replică el pe un ton 
sec. 

Ea făcu un gest în direcţia liniei albe pe care 
o formau valurile izbindu-se de solul pietrificat. 

— Vă acord o jumătate de oră să vă odihniţi; o 
să reluăm discuţia când o să vă simţiţi mai bine. 

Pământ arid şi sfâşiat, despicat de crăpături 
neregulate care alcătuiau nesfârşite zigzaguri. 
Nici cea mai mică urmă de arbust, de iarbă, de 
plantă, animal sau insectă. Doar, singur, deşertul 
crăpat, strălucind ca o oglindă sub soarele 
necruţător. Toată această parte a litoralului 
devenise sterilă în timpul marilor conflagrații. 
Fusese singura dată când se întrebuinţase o 
bombă cu cobalt; ca prin minune i se schimbase 
destinaţia: Paris. Apoi beligeranţii ezitaseră să 
folosească o armă care putea provoca o dislocare 
a scoarţei terestre. Minusculi vulcani stinşi care 
îşi înfăţişau conurile lor în arşiţa zilei, umbra lui 
Dureur pe pământul strălucitor, profilurile 
ţuguiate ale celor două coptere. Căpitanul întrebă 
cu o voce blândă şi şovăitoare: 

— Puteţi să-mi spuneţi de cât timp a fugit 
txalqul în ocean? 

— De cinci sau şase ore, nu vă pot răspunde 
cu exactitate. 

Jacques se adresă unui om din Gardă: 

— Luaţi legătura imediat cu şeful poliţiei şi 
cereţi-i să ne aducă un submarin. Îi veţi explica 
situaţia. 

— Un submarin keksekca? 


— Inutil să faceţi pe imbecilul, ştiu că n-au 
mai rămas multe exemplare, dar trebuie să-mi 
găsească unul... A! spuneţi-i să procure şi costume 
de scafandru, vor putea fi de folos. 

Îşi şterse fruntea cu dosul mâinii. În cabina 
prevăzută cu aer condiţionat era relativ răcoare. 
Se aşeză lângă Laurence Dusarte şi aşteptă ca ea 
să i se confeseze. Avea grijă să n-o privească. 
Vocea ei îl uimi: plăpândă dar clară, ca şi cum n-ar 
fi trecut prin nici o încercare. 

— Nu cred că în mod normal creatura ar fi 
putut să mă domine telepatic. Eram foarte obosită, 
mai ales în noaptea aceea, din cauza pregătirii 
concursului. Incercam să lucrez pe astroport, fără 
să izbutesc, apoi, dintr-o dată, nu mai eram nimic, 
nu mai eram eu... Nu era dezagreabil, cred chiar 
că am avut o senzaţie de plăcere. Mă debarasasem 
de toate grijile, liniştită, calmă, n-aveam decât să 
mă supun. In fine, fără responsabilitate! Doar 
câteva minute, apoi încet-încet am devenit 
Creatura. N-am înţeles prea bine ce simţea, ce 
gândea, dar am ajuns foarte departe în a percepe 
lumea prin intermediul metabolismului txalqului. 
În mod cert avem afinități la nivelul conceptului 
global al universului, totuşi, pe plan intelectual, le 
suntem cu mult inferiori. 

Deodată tācu. Jacques o  descumpănea; 
Laurence  Dusarte părea transpusă într-o 
fabuloasă visare. Adăugă pe un ton melancolic: 

— Cu toată plăcerea pe care am simtit-o fiind 
posedată în felul acesta, este o experienţă pe care 


nu voi căuta s-o reînnoiesc. 

Tânăra fată păru că va începe să plângă din 
nou. Jacques se simţea ruşinat. Era un sentiment 
pe care îl uitase din ziua în care se hotărâse să-şi 
abandoneze condiţia de arhepol pentru a călători 
în spaţiu. Şi de unde disprețul acesta pentru 
femei, care îl determinase să pronunţe cuvinte 
regretabile? Îşi făgădui să reflecteze asupra 
propriilor motivații şi îşi apropie capul de faţa lui 
Laurence Dusarte: 

— Îmi cer scuze încă o dată pentru adineauri. 
S-au întâmplat atâtea de când l-am pescuit pe 
txalq în spaţiu, şi pe urmă, viitorul meu depinde 
într-un fel de soarta acestei creaturi; atunci v-am 
făcut responsabilă de fuga sa. 

— Şi nu vă plac femeile... şi sunteţi originar 
din cetăţile vechi... 

— Ca şi dumneavoastră, domnişoară Dusarte. 

— Eroare! Eu trăiesc în oraşul vechi, eo 
alegere, dar nu sunt arhepol prin ereditate. De 
fapt, de unde îmi cunoaşteţi numele? 

— E o istorie foarte simplă. 

Îi povesti cum Jeanniot şi el îi remarcaseră 
dispariţia, apoi îi ceru să facă un efort şi să 
încerce să-şi amintească dacă nu uitase vreun 
detaliu care i-ar putea face să descopere urmele 
creaturii. Fata reluă povestea punct cu punct, dar 
nu păstra decât o amintire vagă a perioadei de 
dominare  telepatică;  sfârşind, făcu această 
remarcă: 

— Există totuşi ceva bizar în comportamentul 


mental al txalqului, ceva feminin. 

Tăcură; ruină a întregii civilizaţii, a întregii 
vieţi, liniştea apăsătoare a zilei, ritmată de resacul 
oceanului. 

Obiectul fusiform care ieşi din apă le apăru 
ca o eliberare; nici cei din Gardă, nici Laurence, 
nici Jacques Dureur nu reuşiseră să zdrobească 
sfera aceasta de muţenie în care se închiseseră. 

Tânăra fată ceru să-i însoţească pe cei trei 
oameni în călătoria lor submarină. În ciuda 
reticenţelor lui Dureur, i se dădu un echipament 
special, adaptat pentru a cobori pe fundul 
oceanului; cele patru personaje insolite se 
scufundară în apă. Submarinul îi aştepta la 
suprafaţă. 

Adâncurile verde-albăstrui, păreau că sunt 
într-o stare de perpetuă fuziune. Textura fundului 
oceanului se schimbase de la explozia bombei, 
nisipul căpătase o tentă ruginie, nici o algă nu-şi 
mai dezvoltase arabescurile sale mişcătoare pe 
stâncile răzlețe care despărţeau profilul în pantă 
lină al adâncului marin. Câţiva peşti se legănau 
apatic, căutând o hrană improbabilă, plancton sau 
licheni. 

Unul din membrii Gărzii îi chemă pe ceilalţi 
scafandri; umflaţi, dolofani, cu membrele subţiri 
ca de păianjeni, se adunară în jurul lui. Pe sol se 
imprimase o formă rotundă şi, din această 
adâncitură, pornea o rigolă cu traiectorie 
oscilantă. 

— Celula ar fi putut să ancoreze aici, dacă 


blestemaţii aceştia de curenţi... 

Dureur nu-şi sfârşi fraza. Adâncimea apei 
depăşea patruzeci şi cinci de metri în acest loc; 
cele patru siluete cu mersul confuz, atinse de o 
rază oblică de lumină izvorând de la submarin, se 
deplasară, ca într-un film cu încetinitorul, pe urma 
nesigură. Nu putură să urmeze mult timp acest 
neobişnuit fir al Ariadnei: din motive necunoscute, 
celula se desprinsese de sol şi dispăruse în voia 
curentului. 

O umbră se profilă pe suprafaţa de mercur a 
oceanului. Scafandrii se îndreptară către această 
nălucă şi ieşiră în patru creste de spumă. De pe 
pasarelă, comandantul de bord le strigă: 

— Trebuie să abandonaţi aici; mai departe 
curenţii sunt foarte periculoşi; nu pot să vă promit 
că vă recuperez! 

— l-am pierdut urma, răspunse simplu 
Dureur. 

— Aici fundul oceanului se adânceşte pe 
verticală cu aproape treizeci şi cinci de metri. 
Fenomenul nu este marcat pe nici un portulan. 
Doar unul dintre puţinii navigatori care au 
explorat recent mările globului l-a semnalat. 

Dureur ieşi din costumul de scafandru. 

— Şi credeţi că txalqul a putut urma acest 
itinerar? 

— Probabil. 

— Nimeni nu ne-o va spune niciodată, adăugă 
Laurence Dusarte, nu există cincizeci de marinari 
pe toată suprafaţa apei. Păcat, nu-mi închipuiam 


că plimbările sub apă sunt atât de frumoase, şi 
uitasem că oceanul e atât de minunat. 

— Nu cunoaşteţi splendorile spaţiului, replică 
Dureur cu o voce spartă, şi nimeni nici nu vrea să 
le vadă... 

Dureur o fixă îndelung pe tânăra femeie. 
Atitudinea ei hotărâtă îl surprindea: poate că 
existau încă pe pământ indivizi cu gustul 
aventurii? La ce bun! 

Jacques Dureur se întoarse spre comandant: 

— Trebuie să vă continuaţi cercetările, este 
un ordin al Astronauticii şi al Poliţiei. Vi se va 
confirma în scris. Radarul-sondă e posibil să 
repereze celula, undeva de-a lungul acestui 
curent. 

— Am înţeles, căpitane, vă duc până la țărm. 

Carburantul fu repartizat celor două coptere. 
Dureur o luă cu el pe Laurence Dusarte, iar 
ceilalţi doi se întoarseră la bază. 

Survolau oraşul vechi. Chipul lui Jeanniot 
apăru pe ecranul televizorului. Jacques îi explică 
în ce fel condusese cercetările şi îi vorbi de 
Laurence Dusarte, apoi îl întrebă: 

— Aţi publicat raportul meu? 

— "Toţi cei abonaţi la discuri-cărţi l-au primit. 
Aşteptam concluziile finale ale anchetei ca să fac o 
emisiune televizată. Acum e urgent, afacerea ia o 
amploare planetară, n-am văzut niciodată atâta 
interes pentru o descoperire spaţială: Consiliul 
celor Şase e pur şi simplu asaltat. Cred totuşi că o 
informaţie parţială în legătură cu creatura va 


putea să calmeze opinia publică. Dar trebuie să fii 
foarte prudent în legătură cu evadarea. 

— Bine, pregătesc un alt raport în legătură cu 
fuga txalqului şi ne vedem mâine ca să pregătim 
emisiunea. 

— Mâine am de rezolvat câteva probleme 
mult mai urgente, scuză-mă. 

Nu se auzea decât bătaia regulată a 
motoarelor şi şuieratul elicelor. Deasupra unui 
imobil-faleză un panou gigantic proclama: 

BABEL - APARTAMENTUL IDEAL. 

Jacques tresări dezgustat. Ah, să se cufunde 
deodată în uitare, pe străzile umbroase ale 
oraşului vechi, să regăsească liniştea încăperilor 
cu ferestre, înguste! Alergia sa terestră, disprețul 
acesta suveran pentru tot ce conţine planeta îl 
antrena astăzi către renunţarea totală. Fără 
îndoială, n-ar mai putea niciodată să călătorească 
în inima, spaţiului dacă afacerea lua o turnură 
nedorită. Atunci ar prefera să adoarmă în 
scorbura oraşului vechi. Totuşi nu renunţă cu 
totul: txalqul şi universul său fabulos continuau să- 
] intereseze! 

— Tot ce ţine de spaţiu vă atrage, nu-i aşa, 
căpitane? 

„larăşi femeia aceasta”. Dureur se simţea 
plictisit, nici o replică crudă nu-i veni pe buze. Se 
mulţumi să afirme: 

— Nimic nu mă mai interesează aici; nu mai 
facem parte din aceiaşi rasă. Eu aparţin poporului 
stelelor, vidul şi întunericul mă atrag irezistibil. 


— Şi aţi ajuns la concluzia că şi eu sunt unul 
dintre paraziţii aceştia abominabili care infestează 
planeta? 

— Nu, nu înţeleg pentru ce pământeni se 
interesează dintr-o dată de această creatură a 
cerului. Jeanniot vorbeşte de jucărie. Ei consideră 
că-i un obiect bizar aşezat pe o perniţă de mătase, 
un fragment de meteorit, poate o fosilă spaţială. 
Dar, cu siguranţă, nu-şi pun problema că această 
fiinţă poate fi periculoasă, de o mie de ori mai 
inteligentă şi mai puternică decât noi. Există aici o 
deosebire de opinie care mă depăşeşte. 

— Dacă discurile-cărţi au fost difuzate 
abonaților şi dacă atracţia faţă de supunerea 
telepatică manifestată de omul din Gardă 
figurează acolo, o să descoperiţi că li se oferă un 
motiv de admiraţie. Această plăcere amară de a 
dispare în gândirea altuia n-ar putea fi ceva care 
să-i încânte pe oameni? 

— De asta mă tem... Nu vreau să cred. 


* 


În lunile care urmară, Jacques Dureur încercă 
să-şi înlăture plictiseala ocupându-se de nava 
spaţială invizibilă. Dar peretele de forţă era de 
nepătruns; dezintegratoarele industriale cele mai 
eficace nu reuşeau să străpungă zidul despărțitor. 
Nimeni nu voia să-şi asume riscul unei explozii 
nucleare de mari proporţii, singurul mijloc de a 
distruge aparatele din interiorul navei care 
comandau zidul de forţă. 


Câteva exemplare vegetale luate de pe nava 
spaţială înainte ca aceasta să fi devenit inviolabilă, 
se aclimatizau pe pământ, altele se aflau în 
primejdie; curios, tijele lor albe nu putrezeau. 

Plăcile din material negricios rămâneau în 
continuare o problemă: era imposibil de 
schematizat caracterele  ideo-gramaticale care 
apăreau la suprafaţa lor, căci nu se repetau 
niciodată de două ori consecutiv în cursul a ceea 
ce păreau a fi secvenţe logice. Nu era deci un 
alfabet, nu era vorba de o scriere, nici un semn 
convenţional nu permitea interpretarea acestor 
plăci. Uneori imaginea de ansamblu se ordona 
după un plan geometric, în alte momente o 
dereglare ducea la reapariţia semnelor. 

Jacques împărtăşea opinia expertului 
lingvistic care declara că petele luminoase nu 
puteau fi considerate în nici un caz simboluri 
grafice; după părerea sa era vorba despre o 
gândire vie transcrisă pe suprafaţa neagră fără 
ajutorul cernelii sau al acului de gravat. El 
considera că semnele puteau să corespundă cu 
localizarea diferitelor idei în lobii unui creier sau 
cu sinuozitatea traseului neuronilor. Aceste plăci- 
cărţi constituiau fragmente de gândire, poeme 
geometrice, era necesară sensibilitatea unui txalq 
pentru a le descifra. 

Submarinul urmărise itinerariul probabil al 
celulei, sondând curentul oceanic. Explorase cele 
mai mici falii abisale, toate hăurile, pentru a vedea 
dacă nu se fixase acolo. Această călătorie îl 


adusese într-un loc pustiu şi devastat, sub 
țărmurile Americii de Sud, nu departe de Rio de 
Janeiro. Oraşul acesta suportase cel mai mare 
bombardament atomic în timpul marilor 
conflagrații. 

Aparatul plonjase până la două mii de metri 
de fund pentru a zări uriaşa prăpastie în care era 
absorbit curentul pe care îl urmăriseră de la 
Havre. Fusese necesară toată puterea motoarelor 
pentru a putea da înapoi. 

Fără îndoială, creatura îşi continuase cursa 
dincolo de această fisură internă. Care-i era 
traiectoria în interiorul scoarţei globului? 

Perioada de activitate a lui Dureur pe planetă 
se apropia de sfârşit. Regulamentele Astronauticii 
prevedeau că oamenii echipajului nu trebuiau să 
efectueze un sejur pe pământ mai mult de şase 
luni. In pofida protecţiei lui Jeanniot şi a 
interesului suscitat de emisiunea televizată a 
căpitanului Jacques Dureur, fusese imposibil să se 
prelungească acest răgaz.. 

Jacques se supuse ipocrit acestei decizii. La 7 
martie se îmbarcă pe Nailus pentru un traseu 
obişnuit Terra - Saturn. 

Când reveni, după două luni de călătorie, fu 
uimit să constate că pământenii se interesau în 
continuare de creatura pe care resacul spaţiului o 
deturnase către ei. 

Dar fu şi mai surprins când îşi dădu seama că 
nu mai dorea să plece din nou. 


PARTEA A DOUA 


BOALA PĂMÂNTULUI 


PRIMELE DISPARIŢII 


Anul era pe sfârşite, iarna se întindea în 
emisfera nordică şi sorii artificiali răsăreau 
deasupra teraselor. Dimpotrivă, în emisfera 
sudică, mai ales aproape de ecuator, ecrane-filtru 
reglau climatul. Pretutindeni, întinsele câmpuri de 
cultură erau întreţinute cu grijă, în timp ce 
rezervele naturale - oceane, păduri virgine şi 
deşerturi - erau abandonate sălbăticiei, ignorate 
de cele doar câteva sute de milioane de 
supraviețuitori ai marilor conflagrații. 

Comandantul Dureur, după patru călătorii 
obligatorii, obținea în sfârşit acordul de a rămâne 
pe Pământ. 

Grupa experţilor însărcinaţi cu descifrarea 
misterului navei spaţiale invizibile publica din 
când în când un raport inofensiv care trecea 
neobservat, dar justificativ în ochii guvernului. 
Discul-carte al lui Jacques Dureur, pus la punct şi 
rescris după emisiunea televizată cu Aulcas 
Jeanniot, număra şase sute de mii de exemplare 
vândute pe toată planeta. Curioasa disproporţie 
între interesul suscitat de descoperirea epavei în 
spaţiu şi slaba difuzare de informaţie în legătură 
cu acest subiect caracteriza foarte bine 
mentalitatea pământenilor în vremea respectivă. 

O expediţie ca cea a lui Sirius nu se deosebea 
decât prin extrema sa raritate; totuşi, jucăriile noi, 
plante, minerale, flori din neant, animale fosile, 
obiecte insolite aduse din centura asteroizilor nu 


obțineau un succes efemer la public decât dacă 
erau într-adevăr inutile; toate descoperirile 
ştiinţifice importante erau sortite dispreţului. 
Rutina atrofia orice iniţiativă şi era necesară 
influenţa unui om ca Jeanniot pe lângă Consiliul 
celor Şase pentru a zdrobi această inerție. 

Supraviețuitorii marilor conflagrații 
disprețuiau trecutul artistic al strămoşilor. Ei erau 
moştenitorii unor comori pe care, din snobism, se 
prefăceau că le disprețuiesc. Pământul nu mai era 
decât un imens salon. 

Agresivitatea,  neobişnuitul,  prostul-gust, 
simţul imaginaţiei şi al aventurii erau proscrise în 
universul  călduţ pe care şi-l construiseră 
pământenii. 

Nimic nu părea să rupă această monotonie. 

Pe 13 noiembrie, un personaj cu numele 
predestinat de Soubbotine, de origine probabil 
slavă, care nu exercita, ca aproape marea 
majoritate a oamenilor, nici o profesie şi trăia din 
renta statului numărul şapte, cobora din 
apartamentul său din al doilea oraş de sus, pentru 
a merge în cartierul specializat al plăcerilor, Delta. 

Cartierul acesta era situat într-unul din 
oraşele de jos care înconjurau Parisul; se învecina 
cu centura pădurilor virgine. Construit în maniera 
cetăților vechi, străzile sale înguste şerpuiau în 
jurul micilor clădiri. Chiar mirosurile nu semănau 
cu cele pe care le puteai întâlni în imobilele-faleză, 
ele erau exotice, bizare; trecătorii strigau mai tare 
decât oriunde, cafenelele îşi etalau terasele de-a 


lungul potecilor care se înfundau sub misterioase 
grădini cu umbrare de smarald, platforme pentru 
coptere alternau cu ulicioare, peste tot lumina 
sorilor artificiali întreținea o zi poleită. 

Şi totuşi, cartierul Delta n-avea nimic 
misterios; era un lăstar al cetăţii plăcerilor din 
oraşele de sus: aici distracţiile erau mai ticăloase. 
Pe scurt, Delta adăpostea un vast bordel. 
Bineînţeles nu existau nici proxeneţi, nici 
criminali, nici hoţi; prostituate, clienţi şi membri 
ai Gărzii convieţuiau într-o perfectă înţelegere. 

Cu toate acestea, Soubbotine, căruia renta de 
stat numărul şapte se părea că nu-i ajunge, 
aprecia mult darurile pe care unele femei se 
grăbeau să i le ofere. 

Copterul său urma să se aşeze pe platforma 
de plaxiton. Deodată, simţi că braţele refuzau să 
se supună comenzilor creierului. Curând îşi pierdu 
controlul spiritului, şi confuzia puse stăpânire pe 
simţuri, în aşa fel încât simţi o enormă poftă de 
mâncare, comunicată prin văz, miros şi pipăit, în 
timp ce un gust de fier îi oxida gura... 

Apoi Soubbotine uită că exista, şi execută 
gesturi neaşteptate: copterul se înălța din nou şi 
se  îndreptă cu toată viteza către un loc 
necunoscut în care trebuia să ajungă de urgenţă. 

Vehiculul se deplasa acum cu mai mult de 
şase sute de kilometri pe oră, depăşind marja de 
securitate. 

Uneori, ca şi cum unda care îl ghida s-ar fi 
întrerupt, Soubbotine îşi regăsea modul său 


propriu de a percepe lumea; dar, înspăimântat de 
ceea ce simţea, de ceea ce vedea, prefera să nu 
facă efortul necesar pentru a se elibera de 
constrângere. Se complăcea în a se supune 
dominaţiei telepatice străine. Să nu mai 
gândească, să nu mai simtă, să nu mai vadă, şi să 
se bucure de renunţarea totală de a trăi. 

La această viteză excesivă plaxilena suporta 
presiuni neobişnuite. Brusc, arborele de 
transmisie se rupse şi elicele, eliberate, zburară, 
purtate de mişcarea giratorie, izgoniră un stol de 
păsări şi se pierdură în pâcla cenuşie care se 
ridica din mare. Propulsat de reactorul din spate, 
vehiculul cădea ca un meteorit. Soubbotine se 
agita înnebunit în interiorul: cabinei, căutând un 
mijloc de a opri căderea. Dar fiinţa care îi dirija 
mişcările, necunoscând cauza accidentului, nu 
putea să intervină. 

Copterul începu să se învârtească şi plonjă în 
mare într-un fascicul strălucitor de soare şi 
spumă. Soubbotine îşi recăpătă conştiinţa şi, 
fulgerător, îşi văzu propria moarte. 


* 


Bergmann, şeful de poliţie al sectorului 
Europa, care îl ajutase pe Dureur în cercetările 
sale, fu informat în legătură cu dispariţia unui om 
şi a unui copter, apoi, o lovitură după alta, alţi 
indivizi şi alte aparate fură escamotate. 

Deşi intrigat, Bergmann nu căută să 
aprofundeze cauzele; sinuciderile nu erau rare în 


apropierea iernii şi se întâmpla ca membrii unor 
secte secrete să practice sinuciderea în masă. Pe 
de altă parte, unii iluminaţi evadau spre pădurile 
virgine pentru a trăi în mijlocul naturii. Şeful 
poliţiei luă ca pretext aceste cazuri pentru a clasa 
afacerea şi nimeni nu se nelinişti de cele 
şaptesprezece dispariţii din cartierul Delta. 

Către mijlocul lunii decembrie, Jacques 
Dureur debarca pe Terra venind de pe Saturn. In 
ciuda impresiei de rutină pe care i-o sugerau 
aceste voiaje, în ciuda dorinţei sale vii de a pleca 
din nou într-o misiune spaţială de mare 
importanţă, sau pentru cucerirea lumilor de 
dincolo de soare, el încerca o oarecare emoție 
regăsind solul natal. Oare pentru că se gândea să- 
şi continue cercetările în legătură cu txalqul, sau 
pentru că Laurence Dusarte îl aştepta pe pista de 
aterizare, în compania lui Jeanniot? Nu era capabil 
să răspundă la această întrebare; evita chiar să şi- 
o pună. 

Două siluete se zăreau pe plaxitonul care 
ţesea o uriaşă pânză de păianjen în jurul 
astroportului. 

— Ce mai faceţi, domnişoară Dusarte? 

Dureur se simţea stupid. 

— Nu rău, dar dumneavoastră? răspunse ea 
surâzând. 

Ochii ei albaştri, buzele-i roz! Jacques avu 
impresia că descoperă chipul tinerei fete pentru 
întâia oară. Părul des şi mătăsos, de un blond 
roşcat, i se încolăcea în jurul frunţii şi apoi cădea 


în bucle strânse peste urechi. Tenul, foarte 
bronzat, îi accentua paloarea ochilor albaştri ca 
apa şi rozul de orhidee al buzelor pline; bărbia 
voluntară, gâtul lung şi mlădios, machiajul mov, 
gura prea  cărnoasă, nasul mic cu nări 
fremătătoare îi confereau o expresie insolită, un 
amestec de tandreţe şi perversitate. 

Vocea lui Jeanniot, ca cea a Dumnezeului din 
iconografia populară a negrilor, căruia îi semăna, 
îl trezi pe Dureur din contemplare: N 

— Vrei să te reîntorci pe pământ, Jacques? In 
sensul metaforic al cuvântului, natural. Sunt multe 
lucruri despre care n-am putut să-ţi vorbesc în 
timpul conversațiilor noastre interspațiale. 
Creatura pare a se manifesta din nou. E posibil să 
mă înşel; mi-ar place să judeci singur, te-ai 
implicat destul de mult ca să-ţi dai seama mai bine 
decât noi. 

Jacques, care cu siguranță nu părea să se 
adapteze la situație, îşi jucă rolul său obişnuit de 
dezamăgit: 

— Creatura nu-i interesează pe oameni, nu 
văd pentru ce persistaţi să vă ocupați de ea. 

Laurence râse: 

— Gustul amar al înfrângerii, cunosc asta, 
căpitane. 

—  Şaptesprezece oameni au dispărut în 
cartierul Delta, continuă Jeanniot; nu făceau parte 
din nici o sectă, aşa cum pretinde Bergmann, şi 
trăiau normal. Trebuie să mergem acolo astă 
seară împreună cu domnişoara Dusarte care este 


un fel de expert în telepatia txalg. Dacă au existat 
tentative de dominare eşuate, poate vom putea să 
le descoperim. Şi îţi jur că oamenii se interesează 
din nou de creatura din spaţiu! 

— Atunci, să mergem, oftă Dureur. 

Decizia nu-i displăcu, de fapt, pentru că 
Laurence îi însoțea. 


x 


Pe 12 ianuarie, un grup de turişti aflați în 
excursie aproape de Tokyo dispărură cu vehiculul 
care îi transporta cu tot: cei care alcătuiau grupul 
n-aveau nimic în comun, în afara gustului pentru 
călătoriile de plăcere. Aparatul se prăbuşise în 
mare fără ca vreo avarie să fi fost semnalată de 
către pilot. 

O săptămână mai târziu, Saydind, o mică 
plajă de agrement în Australia, fusese golită în 
totalitate de locuitorii săi; aceştia puseseră 
stăpânire pe coptere şi îşi luaseră zborul spre o 
destinaţie necunoscută. Fusese imposibil să li se 
dea de urmă. 

Cum fiecare maree îşi pune amprenta pe 
nisip, aceste diverse incidente îl impresionaseră 
pe comandantul Dureur. Jeanniot, Laurence şi cu 
el nu descoperiseră nici un indiciu care să le 
permită bănuiala intervenţiei txalqului; dar de 
data aceasta, dispariţiile repetate influenţară 
raţionamentul lui Jacques. Fără a se simţi în largul 
său în noul rol de pământean, căuta o ocupaţie 
reală care să-l facă să-şi suporte condiţia mai uşor. 


Căutând să elucideze aceste fapte noi, ajunsese să 
găsească ocazia pe care o aştepta. 

În primul rând, studie rapoartele experţilor 
pe care aceştia le publicaseră în legătură cu nava 
spaţială şi cu obiectele luate de pe ea înainte de a 
deveni invizibilă. 

Plantele cu tije albe căpătau încet-încet 
caracteristici terestre şi se colorau în verde; 
apăruseră ciudate flori de un roşu-pal ce degajau 
un parfum ameţitor care nu întârzie să fie 
comercializat. Producea o uşoară beţie care nu 
afecta organismul. 

Celelalte obiecte fuseseră vândute, în cea mai 
mare parte, la licitaţie, după un examen sumar. 

„E posibil ca această aclimatizare rapidă a 
plantelor să indice o adaptare uşoară a creaturii la 
climatul terestru, gândi Dureur. Înainte ajunsesem 
la concluzia morţii txalqului fără să cred într- 
adevăr în această variantă. A doua expediţie care 
a explorat falia submarină aproape de Rio a 
avansat ipoteza unui curent subteran care ar 
traversa planeta pornind din locul acesta; membrii 
expediției şi-au încheiat unanim rapoartele despre 
decesul ineluctabil al creaturii spaţiului. Şi totuşi, 
dacă vietatea este răspunzătoare de dispariţiile 
din cartierul Delta, situat aproape de laboratorul 
unde fusese observată? Cu forţa sa telepatică 
prodigioasă, lucrul acesta n-ar fi de neimaginat. 
Evident, ar fi putut să nu reuşească din pricina 
depărtării”. 

O mare parte a insulelor din Oceania 


serviseră altădată drept poligon pentru exploziile 
nucleare şi armele secrete de toate felurile şi 
toate calibrele, la fel de ucigătoare şi devastatoare 
şi unele şi celelalte. Arhipelaguri întregi fuseseră 
sterilizate pe vecie şi viaţa se înfiripa cu greu în 
această parte a planetei, căci biosfera fusese 
profund afectată. „Oceania este presărată cu 
semne ale morţii.” 

Japonia, Australia, coastele Chinei şi ale 
Indiei erau încă vizitate de turişti; reşedinţele 
somptuoase le facilitau sejururi agreabile. Pe 
Terra, toate ţinuturile neproductive erau acoperite 
cu vegetație  luxuriantă, raţional întreţinută, 
pentru ca pasagerii navelor şi copterelor să se 
poată bucura de priveliştea imenselor grădini la 
scară continentală. 

„Există mii de locuri unde se poate ascunde 
txalqul şi unde poate să-şi aducă noii sclavi”, 
gândi Dureur. 


* 


Bergmann, şeful de poliţie al sectorului 
Europa, şi Stoudt, care controla Oceania, fură 
chemaţi de Consiliul celor Şase pentru a furniza 
explicaţii în legătură cu dispariţiile fiinţelor 
umane, devenite prea frecvente. O mie şapte sute 
de persoane, în patru luni, era prea mult! 
Noutatea era greu de ascuns, agitația publică 
vehicula zvonurile cele mai alarmante în legătură 
cu o nouă maladie atomică apărută în insulele 
Pacificului. 


Aulcas Jeanniot, prezent la această şedinţă, 
nu ezită să declare: 

— Ne aflăm în faţa unei invazii a 
extratereştrilor. Or, noi nu cunoaştem decât o navă 
străină care să fi trecut dincolo de barajul celor 
doisprezece sateliți de supraveghere. Este vorba 
de nava txalqului. Creatura pe care am lăsat-o să 
evadeze este pe cale de a pune uşor stăpânire pe o 
parte a teritoriului nostru. Ţin să atrag atenţia 
Consiliului! Dacă nu luăm măsuri imediate, s-ar 
putea ca într-o zi să nu ne mai putem opune la 
cucerirea planetei. Insist asupra faptului că 
txalqul este dotat cu o putere telepatică 
extraordinară şi că este capabil să domine un 
număr important de pământeni. Trebuie să recitiţi 
raportul comandantului Dureur şi să-i încredinţaţi 
cât mai curând o misiune de cercetare în Pacific. 


* 


Comandantul  d'Estang, nava Sirius şi 
echipajul său reveneau dintr-o călătorie în centura 
de asteroizi, în ziua plecării lui Dureur, 13 iunie. 
Sosirea lor era prevăzută pentru ora şaisprezece. 
La ora şaptesprezece nici o navă spaţială 
interplanetară nu fusese semnalată de către 
astroport. Satelitul de supraveghere numărul cinci 
anunţă că nava Sirius fusese observată ultima 
oară într-o direcţie nadir-sud-est axa 0, la o 
distanţă de cinci sute de kilometri de itinerariul 
prevăzut. 

Serviciile Astronauticii trimiseră mai multe 


mesaje de apel. Nava Sirius nu răspunse. 


URMAŞII LUI LINXEL 


Curentul submarin antrena uşor celula 
transparentă în care se odihnea Linxel; ea se 
rostogolea pe fundul stâncos al oceanului, de-a 
lungul abisurilor de nepătruns, însoţind plaje roşii, 
galben-brune sau albe, uneori de o culoare pe care 
oamenii nu © percepuseră niciodată, apoi, 
apropiindu-se brusc de suprafaţă, sub impulsul 
unui flux ascendent, ţâşnea într-un feston de bule 
şi curgea din nou în adâncuri. 

Pe Linxel nu-l îngrijora această ciudată 
călătorie. Venise timpul separării, aducând 
binefacerile letargiei. Nu suferea, nu gândea; tot 
organismul său participa la sciziparitate, dar 
terminaţiile nervoase nu transmiteau senzațiile 
dureroase pe care trebuia să le producă acest 
travaliu. Încet-încet corpul său se îngroşa şi îşi 
pierdea forma de oval turtit. Organele sale se 
divizau. Scheletul său, întins la maxim şi 
excrescenţa diformă care se contura, deveniră cu 
timpul o copie fidelă a txalqului originar, ultimul 
născut din celula mamă. 

Curând, nu mai rămase decât o legătură 
subţire de carne verde între cele două creaturi, un 
fel de cordon ombilical care îi lega încă în 
interiorul celulei. Linxel transmitea minunata 
ştiinţă celui care se ivise din carnea sa, prin acest 
canal; vieţuiră astfel un sfert de ciclu. Un txalg se 
separa definitiv de fratele său atunci când acesta 
din urmă devenea replica sa fidelă. Travaliul 


organic al reproducerii se elabora în timpul 
letargiei, dar împărţirea cunoaşterii presupunea 
deplina conştiinţă a genitorului. 

Veni o zi în care cele două corpuri se 
scindară. Precum pelicanul lui Jonathan, atât de 
drag lui Desnos, asemănarea lor era uimitoare. 
Totuşi, acum când aveau să trăiască separat, ei se 
vor deosebi încet-încet pe plan individual; txalqul 
pe care îl născuse Linxel căpăta o personalitate 
proprie. Fenomenul acesta nu se opunea ca 
spiritele lor şi spiritul descendenților lor să se 
confunde în interiorul entității telepatice txalg. 

Vietăţile marine navigau indiferente în jurul 
cochiliei protectoare; în cazul în care submarinul o 
luase pe urma lui Linxel, e posibil ca radarul 
sondă să fi reperat celula plutind între ape; dar 
această imagine mişcătoare, transcrisă pe ecran, 
se putea identifica cu oricare dintre monştrii vii 
care trăiau în sânul oceanului. Nimeni nu putea să 
discearnă că în curentul puternic fiinţe venite din 
adâncul spațiului se pregăteau să impună 
civilizaţia lor armonioasă poporului Terrei. 

Perioada de sciziparitate se încheie chiar în 
momentul în care cochilia protectoare se prăbuşea 
în falia adâncă ce pătrundea în interiorul planetei. 
Txalqul nu se neliniştea de ricoşeuri, de şocurile 
brutale în regiunile stâncoase. Celula fusese 
creată să suporte presiuni cu mult mai mari. 
Temperatura interioară creştea pe măsură ce 
curentul pătrundea mai adânc în scoarţa terestră. 
Linxel vru să constate în ce fel fratele său 


reacţiona la aceste avataruri; de câtva timp îl 
abandonase ca să se maturizeze. 

Prin delicate atingeri mentale, el constată 
cum dublura sa reacţiona în faţa pericolelor 
universului, cum reuşea să-şi protejeze propriul 
corp. 

Deodată mişcările înnebunitoare încetară; 
cochilia ieşise din falie şi pătrundea în ceața 
tulbure pe care o provoca curentul ţâşnind la 
antipozi. Celula protectoare pluti o clipă în lumea 
lāptoasă, atingând uşor o pajişte de alge torturate 
de flux, apoi, prinsă de un vârtej de azur, urcă 
spre suprafața oceanului. 

Linxel lăsă să pătrundă aerul terestru 
ridicând marginile cochiliei; prin împlinirea 
acestui gest, el dădea viață în mod simbolic celui 
care ieşise din ființa sa. Txalqii puteau supraviețui 
fără oxigen, metabolismul lor împlinea rapid 
mutaţia necesară, dar, pentru a exprima armonia 
care era esența existenței lor, aveau nevoie chiar 
de natura vieții, atmosfera unei planete. 

Amintirea evenimentelor recente se 
înscrisese în creierul noului txalq. Ea se adăugase 
memoriei ancestrale pe care i-o implantase Linxel. 

Ceea ce urmă nu fu un dialog, ci aproape o 
osmoză de gândire: 

— Care va fi numele meu? 

— Xilen, pentru că eşti născut din Linxel. 

— Destinația noastră? 

— Mergem să căutăm o masă de materie 
solidă ca să ne aşezăm. Apoi vom instaura 


frumuseţea în această lume. Cunoşti creaturile 
care domină planeta: civilizaţia lor este destul de 
avansată, capacitatea creierului lor e comparabilă 
cu a noastră, dar au evoluat prea puţin pentru a 
atinge stadiul armoniei. Mai mult decât atât, 
aceste unde necunoscute care le perturbă reflexia 
constituie un serios handicap pentru a ne însoţi pe 
calea pe care o urmăm. Totuşi, nu este vorba ca 
rasa noastră să le controleze integral spiritele şi 
să le domine toate actele. Pentru a nu se repeta 
eşecurile noastre succesive, vom lăsa 
pământenilor destul de multă libertate de gândire, 
cel puţin acelora pe care îi vom selecţiona şi vor fi 
capabili să aducă un sânge nou civilizaţiei noastre. 
Va fi suficient să le dăm un prim impuls telepatic 
şi apoi să stăvilim veleităţile de independenţă care 
se manifestă împotriva noastră. 

— Trebuie deci să ne mărim potenţialul. 
Pentru a supune poporul Terrei, chiar în condiţiile 
pe care tocmai le-ai descris, cele două creiere ale 
noastre nu vor fi de ajuns. 

— In această intenţie, şi ca să scurtăm 
perioadele de sciziparitate, va trebui să reducem 
durata ciclului. Orbita Terrei în mijlocul sistemului 
solar ne va ajuta la asta. E dificil să ne modificăm 
brusc durata timpului, chiar dacă este subiectivă, 
dar trebuie să ajungem rapid aici obţinând un 
reflex condiţionat temporal. Îţi voi arăta cum se 
procedează. Dar, în aşteptare, trebuie să mărim 
numărul celulelor protectoare pentru ca 
descendenţii noştri să-şi poată efectua separaţia. 


Ne este imposibil să intrăm în letargia liniştitoare 
în mediul marin fără a poseda o celulă pentru 
fiecare dintre corpurile noastre; mările acestea 
ascund o viaţă confuză şi crudă. 

Apoi Linxel adăugă: 

— Acum trebuie să mergem pe țărm şi să 
încercăm să găsim vegetale pentru a ne hrăni; a 
trebuit să acţionez repede şi de aceea n-am putut 
să aduc tijele nutritive de pe navă; dar sunt sigur 
că vom găsi curând sucurile care ne trebuie 
pentru a fi în deplinătatea forţelor noastre vitale; 
în cursul deplasărilor mele am descoperit emanaţii 
vegetale extrem de dulci pentru organismul 
nostru. 

Tăcerea mentală a celor doi fraţi se confundă 
cu tăcerea abisurilor. 

Într-o zi, Xilen recunoscu o mireasmă 
binefăcătoare şi, urmat de Linxel, care era foarte 
slăbit, abandonă celula pentru a ajunge pe 
continent. Ajunseră la suprafaţa apei, ajutaţi de 
slabele lor tentacule. În mediul acvatic în care 
luase naştere rasa lor, se puteau deplasa cu o 
oarecare uşurinţă. 

Pluteau la suprafaţa apelor, împinşi de 
vânturi şi curenţii care îi deplasau către un țărm 
pe care cei trei ochi panoramici ai lor, cu focar 
variabil, îl descoperiseră în depărtare. Totuşi, 
pentru a evita monştri marini cărora nu le 
cunoşteau nici forţa şi nici talia, cu creier 
minuscul, preocupaţi numai de căutarea hranei, 
plonjară către adâncuri. Oasele txalgilor, în formă 


de plăci, culisară unele pe altele. Masa lor 
generală se diminuă, căci ajungeau simultan să 
comprime spaţiul intermolecular al celulelor. 
Atunci când ajunseră la o adâncime unde 
considerară că nu prea era viaţă, îşi continuară 
înaintarea tentaculară. Furnicătura uşoară, care îl 
surprinsese pe Linxel la primul său contact cu 
mediul marin, nu se mai făcea simțită. 

Câteva zile mai târziu ei întâlniră primele 
contraforturi submarine ale unei insule, munte 
răsturnat cu grote adânci, cu vârfuri erodate, 
scăldate în albastrul verzui al adâncurilor. Txalgii 
urcară iarăşi cu greu spre suprafaţa ca un lac de 
mercur care strălucea deasupra lor. Părăsiră, în 
cele din urmă, noaptea adâncurilor şi reveniră în 
splendoarea solară. Deja deosebeau contururile 
unui recif izbit de resac. 

Linxel, care înota în urma fratelui său, văzu 
umbra întunecată a unii monstru necunoscut 
profilându-se în spatele lui, după o stâncă. Corpul 
său de legăna încet, negru strălucitor, pe fundul 
plin de alge microscopice al oceanului. Işi pândea 
cu nerăbdare prada. 

Txalqul  încercară zadarnic să intre în 
legătură cu creatura marină: creierul obtuz al 
rechinului cu spini, cu reflexe primitive, nu putea 
să reacționeze la impulsul telepatic. 

Ca un fulger, rechinul se îndreptă spre pradă. 
Xilen prevenit de fratele său, nu putea să fugă mai 
repede datorită debilităţii fizice. Linxel, care se 
afla mai jos, asistă neputincios la această scenă. 


Monstrul îşi deschise larg maxilarul şi dinţii săi de 
fildeş se înfipseră în Xilen, smulgându-i o bucată 
de carne verde, fără să atingă scheletul osos. 
Txalqul şovăi, se contractă şi căzu încet către 
fund, în timp ce Linxel se ascundea în spatele unei 
stânci. Rechinul cu spini, care nu vroia să-şi 
abandoneze prada, se repezi din nou asupra 
corpului descumpănit al txalqului şi-i secţiona 
trompa frontală, întrerupând astfel orice relaţie 
telepatică între cei doi fraţi. Linxel se simţi 
eliberat - în sfârşit nu mai percepea nici o durere. 
Atunci, prin atacuri succesive şi reveniri 
fulgerătoare, cu pântecul alb pătat de sângele 
victimei, rechinul ciopârţi carnea creaturii nou 
născute, apoi dispăru, suplu şi unduitor, în valurile 
verde-albăstrui. 

Încă o dată Linxel se afla singur. Suportase 
moartea fratelui său, muşcătură cu muşcătură, şi 
totuşi era calm şi liniştit. Nu suferea, analizând 
simplu situaţia. Un individ txalg n-avea nici o 
importanţă, nu era decât un fragment din marea 
entitate txalg a cărei întronare pe Terra o 
pregătea Linxel. Moartea lui Xilen îi deranja doar 
planurile. Îşi reluă ascensiunea lentă spre 
suprafaţă, veghind să-şi protejeze retragerea. 
Ajunse la o treaptă de nisip fin în pantă lină, şi se 
târi până la prundiş. 

Plaja, peisaj dezolant.  Txalqul examină 
vegetaţia săracă care rămăsese după marile 
conflagrații şi percepu câteva emanaţii care i se 
părură familiare: plante cu o esenţă asemănătoare 


celor de pe Ormana. Cel de-al şaselea simţ al său 
analiza constituția chimică a vegetalelor şi 
mineralelor, căci trebuia să se hrănească în 
curând. Era necesar chiar să se supra-alimenteze 
dacă vroia să-şi accelereze ritmul perioadelor de 
sciziparitate şi să-l înlocuiască pe Xilen cât mai 
repede. 

Merse de-a lungul litoralului câţiva metri, dar 
oboseala îl dobori: călătoria lungă submarină îi 
epuizase potenţialul fizic. Atunci, cu un ultim 
efort, prin contracţii succesive ale corpului, 
înaintă către un arbust pe care îl selecţionase. Şi, 
poate pentru prima dată de când txalqul gândea, 
încercă o senzaţie bizară, apropiată de aceea pe 
care i-o producea emisia undelor necunoscute la 
pământeni. 

În sfârşit, reuşi să-şi fixeze acul rozaliu al 
trompei în tija unei plante şi aspiră substanţa 
vitală. Aroma ei era mai puternică decât cea a 
plantelor pe care le cunoştea. Ce frumoasă era 
Terra! 

Încet-încet, adulmecând noua hrană, Linxel 
îşi recapătă forţele. Această masă avu totuşi un 
efect curios, nu toate substanţele conveneau 
metabolismul său şi unele dintre ele îi perturbau 
gândirea, provocându-i un fel de plăcere ca o 
beţie. Alunecă pe nisipul arzător al plajei şi căuta 
un loc unde se cuibări. 

Txaqul se reculese şi închise pleoapele 
opalescente. Universul dispăru. Creatura căuta să- 
şi rezolve problemele. 


Unde să găsească un om cu o capacitate 
mentală slabă, capabil să-l ajute? Era posibil să-l 
despartă o distanţă enormă de orice ţinut civilizat, 
şi puterea sa telepatică slăbea în raport cu 
distanţa. Singura şansă era să întâlnească o slabă 
opoziţie. 

Remarcă o fiinţă umană; prin oceanul haotic 
de vibrații pe care le percepea, ajunse să 
intercepteze un copter. Vietatea părea să se 
supună perfect ordinelor sale; experienţa txaqului, 
cu totul nouă în privinţa creierului uman, progresa 
rapid. 

Unde necunoscute îi cuprinseră simţurile, şi 
impulsurile sale mentale îşi pierdură acuitatea. 
Impresie de cădere, apoi, mai nimic. 

Alte câteva încercări eşuară, dar nu se 
descurajă: ştia că nu era uşor. Un element de 
informaţie primordial îi lipsea: aria restrânsă de 
acţiune a copterelor nu permitea acestor aparate 
să ajungă din Europa până la el. 

Ajunse la concluzia că dominaţia sa telepatică 
nu putea să se exercite asupra oamenilor la o 
distanţă atât de mare, deşi lucrul acesta fusese 
posibil în cazul zyrionilor. Se apucă să caute alţi 
oameni în zone mai apropiate. Luând din sucul 
noilor plante, pentru a înlătura starea de epuizare 
fizică la care ajunsese după eforturile depuse, şi 
regăsind starea de ameţeală binefăcătoare pe care 
o descoperise de curând, reuşi să atragă un om 
dintr-o rasă diferită: cu pielea galbenă, ochii 
alungiţi şi delicaţi, asemănători cu cei ai unui 


orchal. Părea mai uşor de dominat decât 
majoritatea celorlalţi oameni, căci emisiile sale 
cerebrale se asemănau cu cele ale telepatiei. 

In zilele care urmară Linxel captă vreo sută 
de oameni. Devenea dificil să urmărească toate 
aceste creaturi, şi uneori, câte una dintre ele 
reuşea să scape de sub influenţă şi evada brusc în 
savană. Txalqul pornea pe urmele ei şi o recupera 
de cele mai multe ori. Omul revenea curând, şi un 
rictus aparte îi încreţea buzele. 

Apoi lLinxel îi folosi pe oamenii de rasă 
galbenă ca transformatori de putere; reuşi să-şi 
sporească emisiile telepatice întrebuinţându-i ca 
relee pe lângă grupuri mici de creaturi umane. 
Putu atunci să-şi folosească noii slujitori după 
bunul său plac. 

Le construi pentru început o celulă 
protectoare cu elemente împrumutate de la 
aparatele pe care le aduseseră; apoi, alte 
douăzeci. 

Aproape o mie de oameni populau domeniul 
Txalqului când veni a doua perioadă de 
sciziparitate. 

In ziua aceea Linxel studia compoziţia 
atmosferei la mare altitudine, completându-şi în 
mod raţional lacunele geografice şi geologice, 
citind în cartea Terrei; fiecare detaliu se imprima 
pe veci în uriaşa sa memorie. 

O masă de metal plină de oameni plutea la 
limita  ionosferei, probabil © astronavă. 
Fliberându-i pe oamenii de rasă galbenă de 


misiunea de a-i controla pe ceilalţi slujitori, îi 
încărcă cu întregul său potenţial telepatic ca să-l 
ajute să captureze vehiculul interplanetar. Unul 
dintre conducătorii navei dovedea o rezistenţă 
mentală de excepţie şi txalqul avu nevoie de 
întreaga sa experienţă în domeniul creierului 
uman pentru a i-o învinge. 

Străpungând norii roz-cenuşii, încărcaţi de 
soare, o navă de proporţii colosale apăru, frânând 
din toate motoarele. 

Linxel îşi văzu supuşii înveselindu-se, urlând 
în jurul cercului umbros pe care îl proiecta 
vehiculul pe sol. Flăcări ţâşnind prin gurile de 
aerisire cuprinseră ierburile rare şi arbuştii. Masa 
de oţel negru cobori brusc. 

Txalqul deturnase o comoară. 

Printr-o serie de ecuaţii simple care stabileau 
diferenţele fundamentale între creaţiile Ormanei 
şi cele ale Terrei, printr-o suită de teste 
comparative care fixau posibilităţile materialelor 
terestre în comparaţie cu cele ale planetei 
pierdute, Linxel reuni datele fundamentale ale 
cuceririi. În timp ce corpul său ajungea în stadiul 
de procreere, spiritul i se maturizase astăzi, cea 
mai mare parte a misterelor terestre fuseseră 
elucidate şi txalqul învățase deja cum să-i conducă 
pe oameni. 

Graţie costumelor de scafandru găsite în 
astronavă, slujitorii aşezară celulele protectoare în 
lanţ în jurul insulei, la adâncime medie. 

Linxel ceru să fie dus la marginea prundişului 


alb şi ascultă o clipă murmurul suav al valurilor. 
De data asta letargia cronică nu uşură durerile 
sciziparităţii;  txalqul  recursese la scurtarea 
duratei ciclului în detrimentul acestei compensaţii 
organice a suferinţei. El îşi privi supuşii aliniaţi la 
marginea savanei, urmărind mareea gândurilor 
confuze care agitau spiritele, apoi alunecă în 
ocean. 

Sub soarele palid şi cald trupurile oamenilor 
se  legănau, mâinile se târau la adăpostul 
ierburilor, chipuri aiurite se lipeau chiar de 
pământ. Adormiră unii după alţii pentru durata 
perioadei de separare. 

In mijlocul apelor, Linxel resimțea primele 
simptome ale diviziunii; se strecură în cochilia sa 
protectoare. Durerile care însoțeau divizarea nu 
reuşiră să-i zdrobească echilibrul mental. În 
sfârşit, un al doilea txalq se separă de el. 

In timpul ciclurilor care urmară, şaizeci şi 
patru de fraţi se născură din Linxel şi din 
descendenţii săi. 

Deja txalgii care nu se reproduceau în 
adâncurile marine organizau viaţa pe insulă şi 
construiau primele clădiri irizate. 

Curând, Linxel şi fraţii săi puteau să treacă la 
colonizarea Terrei şi să realizeze o lume a 
frumuseţii pure. 


DESCOPERIREA MĂRII 


Clocotitor, oceanul trasa borduri de spumă 
albă în coastele submarinului care tocmai ieşise la 
suprafaţă. De jur împrejur, în vâltoarea valurilor, 
forma navei se repercuta în cercuri concentrice. 

— Nimic nou, Cardeau? 

— Patru coptere de recunoaştere tocmai au 
revenit: neant, ca de obicei. Nu văd ce se poate 
spera. 

Dureur ridică ochii spre secundul său. Spre 
deosebire de acesta, pe el nu reuşise să-l 
obosească această lungă plimbare în Pacific. Nu 
numai că spera să descopere urmele txalgului, dar 
nu se mai sătura de spectacolul schimbător al 
mării, această întindere lichidă ale cărei substanţă 
şi lumină variau la nesfârşit. 

— Nici un mesaj de la Jeanniot? 

— Aveţi legătura prin televiziune, la ora 
patru. 

— Ca să ne transmită din nou acuzaţiile 
Consiliului, spuse Jacques surâzând. Care-i poziţia 
noastră? 

— Ne apropiem de Insulele Marianne. 

— Insulele Marianne, un nume pentru un 
roman de aventuri, comentă el visător. Evocă 
vechile cărţi cu coperţi ilustrate pline de corsari şi 
de monştri marini. 

— La ce vă gândiţi în momentul acesta, 
căpitane? Vă observ de două ore şi n-aţi slăbit din 
ochi suprafaţa apei. Vă imaginaţi lupte navale? 


— Nu, mă fascinează oceanul. Altădată 
întinderea asta de ape era populată de oameni. 
Azi, suntem singurii care o frecventăm. Să nu mai 
vorbim de abandonarea cuceririi spaţiale, dar să 
renunţi la cel mai mare continent al Terrei, nu pot 
să înţeleg. Ia spune-mi, Cardeau, dumneata care 
n-ai moştenit tarele psihologice ale arhepolilor, ce 
găsesc oamenii în oraşele lor faleze? 

Locotenentul se pregătea să răspundă. Un 
punct întunecat se ivi pe cer, întrerupându-i fraza. 
Pata se pierdu în strălucirea solară, apoi reapăru 
şi creştea în direcţia lui Last Luck. 

Era unul dintre copterele Gărzii, care revenea 
dintr-o misiune de explorare. Oamenii preferau să 
acţioneze, să scormonească împrejurimile decât să 
îndure pe punte scurgerea monotonă a timpului. 

— Comandante Dureur, se auzi urlând în 
televizorul de bord. 

Jacques se ridică şi se aşeză în faţa ecranului, 
alunecând deodată într-un univers de metal 
lustruit şi de lumini sclipitoare. Chipul pilotului 
apăru în cadru: o gură enormă şi roşie cu părul şi 
barba neagră răvăşite. 

— Comandante, Insula Paygan e locuită! 

—  Locuită? E imposibil, după ultimele 
descoperiri acest pământ este complet steril. 

— Totuşi, există arbori care cresc pe litoral şi 
întreaga insulă este acoperită de un fel de savană 
prin care sunt răspândite luminişuri unde se înalţă 
clădiri ciudate cum n-am mai văzut niciodată, de 
formă ovală, şi strălucitoare. S-ar părea că sunt 


blocuri compacte de apă de colonie solidificată. 

„Nu pot să fie decât txalgii”, gândi Dureur. 
Ceru pilotului să-i facă un scurt raport verbal. Cu 
vocea sa gravă, uşor voalată, acesta reluă: 

— Eram aproximativ la trei sute de metri; 
dintr-o dată am simţit ceva, cum să vă spun, ca şi 
cum o pânză de păianjen mi-ar fi pătruns uşor în 
interiorul cutiei craniene, apoi am auzit un mesaj 
interior. Nu, nu l-am auzit. Am avut subit 
convingerea că trebuie să cobor şi să mă supun. In 
acelaşi timp ştiam că această decizie era absurdă 
dar nu puteam face altceva decât să cedez. Sub 
noi, cât vedeai cu ochii se afla marea, iar la 
extremitatea câmpului vizual se zărea coasta 
insulei Paygan pe care tocmai o survolasem. 
Strigând, însoţitorul meu destrămă vraja. Mă 
întreba ce fac. l-am răspuns că amerizam. Aveam 
privirea fixă şi ochii mei reflectau o stare de 
beatitudine totală, după cum mi-a spus el ulterior. 
Chipul însoţitorului meu se şterse, universul 
dispăru. Eram chemat, trebuia să mă aşez pe apă. 
El m-a lovit puternic şi a preluat comenzile... 

— ÎI voi felicita pentru sângele rece. E foarte 
bine. Fără el am fi putut încă să rătăcim mult timp. 
Vom organiza imediat o acţiune de recunoaştere 
protejată, după formula pe care am adoptat-o. 
Rămâneţi la dispoziţia mea, aştept un raport scris 
amănunţit. 

Dureur rămase singur pe platforma 
submarinului. Cardeau se ocupa deja să adune 
oamenii. Era extrem de agitat. De data asta 


acţiunea se declanşase; avea să revadă creatura 
spaţiului. 


* 


Aşteptase momentul acesta, dar acum era 
cuprins de angoasă; Jacques nu ştia de ce vroia 
atât de mult să-l recupereze pe txalg. Dintr-un om 
al spațiului devenise un om al mării; 
încăpăţânarea sa persista. Nu, într-adevăr spaţiul, 
marea, txalgqul, nu erau acelaşi lucru... şi totuşi 
exista o legătură secretă care unea toate aceste 
elemente diferite; descoperind-o, ar găsi probabil 
soluţia la problema sa: de ce avea el alergie la 
Terra? 

Ca prin ceaţă văzu în faţa sa un zid de 
oameni. Tresări. Din cei doisprezece membri ai 
echipajului pe care îi alesese Dureur, cinci negri şi 
doi albi care făceau parte din Gardă, un biolog, 
Adolf Meinschwantz, trei experţi, Cardeau şi cu el, 
şapte aveau legături cu oraşele vechi. 

Soarele alb îşi trimitea razele implacabile pe 
metalul lustruit al submarinului, cheag de 
obscuritate care se topea în  scânteierea 
întunecată a oceanului. Calmi, oamenii micului 
grup îşi îmbrăcară costumele de scafandru şi se 
scufundară în valuri. Fiecare poseda un micro 
televizor portativ, o rezervă de oxigen în tablete 
pentru o săptămână, alimente condensate, o armă. 
Cum nu exista un criteriu cunoscut pentru a 
rezista la asaltul telepatic al txalgilor, Dureur 
alesese metoda de a-şi ţine oamenii aproape; avea 


avantajul de a combina autonomia fiecăruia dintre 
ei cu posibilitatea de supraveghere mutuală şi de 
intervenţie în caz de dominație telepatică a 
txalqului asupra  vreunuia dintre membrii 
grupului. 

Dureur comandă: 

— Adâncimea cinci sute de metri; aşezaţi-vă 
în linie la douăzeci de metri distanță unul de altul! 
Eu voi fi în frunte, dumneata, locotenente 
Cardeau, vei încheia şirul. 

Bizarul şarpe submarin înainta încet; fiecare 
din inelele sale umane era propulsat de un reactor. 
Apele întunecate străluceau la trecerea vreunui 
rechin cu spini, care fugea, surprins brutal, şi 
mângâia, o clipă mai târziu, cu pântecul său alb, 
întinderea mării. Câteodată era necesară 
descărcarea scurtă a unei arme pentru a-i 
îndepărta pe cei mai mari şi mai rapaci dintre 
monştri. 

Jacques Dureur îl întrebă pe cel care 
participase la prima expediție: 

— La ce distanță apreciezi că se află primele 
contraforturi din Paygan? 

— Aproximativ cincizeci de kilometri. La 
altitudinea la care eram noi, am putut observa că 
panta lină a plajei se prelungea cam cinci 
kilometri, până la vârful stâncos al fosei marine, şi 
că această distanţă se repeta de vreo zece ori 
până la submarin. 

— Vino până la mine, te rog. 

Din şirul şerpuitor se desprinse un licurici 


purpuriu care scurtă drumul către capul coloanei. 
Jacques urmări traiectoria fasciculului care scotea 
la iveală când o insulă de alge roşcate, când colbul 
peştilor de argint sau mişcările unduitoare ale 
câte unui calmar. În adâncul mării, unde mişcările 
valurilor nu se mai făceau simţite, un curent 
misterios drena încă epave ciudate. 

Jacques căuta mereu să stabilească corelaţii 
între ocean şi spaţiu, ştiind că cele două 
universuri atât de diferite îi cauzau aceleaşi 
nelinişti, aceleaşi plăcute emoţii. Era posibil ca 
aceste sentimente să se unească? Vidul era rece şi 
întunecat. Oceanul era strălucitor şi cald. 

Chemă submarinul. Contactul acesta era 
indispensabil pentru echilibrul său şi pentru a-şi 
îndeplini cu bine misiunea. 

— Aici comandantul Dureur. Apel! Aici 
comandantul Dureur. Recepţionat. Ajungem la 
contraforturile din  Paygan. lată ultimele 
instrucţiuni. Nu vă voi contacta în timpul 
explorării insulei din motive de securitate. 
Îndepărtaţi-vă cu doi kilometri spre est faţă de 
poziţia actuală. Oamenii echipajului să fie mereu 
ocupați cu activităţile mentale, organizaţi jocuri, 
repartizaţi munca de aşa natură încât nici unul 
dintre voi să nu fie fără ocupaţie. Cu orice preţ 
trebuie să opuneţi activitatea voastră cerebrală 
oricărei tentative de dominație telepatică. Vă voi 
chema din nou atunci când vom fi în siguranţă. Nu 
uitaţi, dacă nu mai revenim, că efectuez o 
înregistrare a expediției. Am să încerc să fac în 


aşa fel încât să vă parvină. Pe curând. Terminat. 

— Noroc com... 

Vocea radioului se şterse. Dureur simţi o 
remuşcare tardivă: avusese dreptate să acţioneze 
astfel? Nu era mai bine să utilizeze toate forţele 
disponibile? Ca să se liniştească se adresă celor 
doisprezece însoțitori ai săi; nu se putu abţine să 
nu vorbească pe un ton ironic: 

— Începând din momentul acesta riscaţi să vă 
pierdeţi sufletul. Fiecare dintre voi să 
recepţioneze o emisiune televizată oarecare, cred 
că toate sunt la fel de proaste. Trebuie să vă 
concentrați toată atenţia asupra lor chiar dacă-i 
vorba de nerozii. Dacă, totuşi, simţiţi cea mai mică 
atingere mentală, comunicaţi imediat cu cel de 
alături. Nu vă lăsaţi nici un moment spiritul fără 
activitate. Asta este tot. 

In costumul său de scafandru corpul lui 
Jacques era ca un trunchi; picioarele îi atârnau 
undeva în afara globului, în doi săculeţi etanşaţi. 
Instalat astfel, se compară cu txalq în celula sa. 
Exista totuşi o diferenţă esenţială: braţele pe care 
şi le strecurase în mănuşi lungi şi negre, mâinile 
cu care strângea propulsorul. O semi-întoarcere a 
scaunului rotativ îl separa de micul ecran al 
televizorului, de rezervele de oxigen şi de hrană. 
Acolo jos, şirul luminos se pierdea în noaptea roşie 
şi verde a adâncurilor. Locotenentul Cardeau 
trebuia să fie flacăra aceea roşcată, la mai mult de 
două sute de metri de el. 

— Ne apropiem de baza platoului continental, 


comandante, îi spuse cel care se afla la câţiva 
metri în stânga lui. 

— Vom cobori imediat până la solul marin, 
oricare ar fi adâncimea. 

Chipul şi vocea sa apărură o clipă pe ecranele 
celorlalte douăsprezece televizoare. 500 metri, 
1000 metri, 1500 metri, 1735... picioarele li se 
înfundară în mâlul vâscos al fundului mării. Dâre 
de cerneală cenuşie se încolăcea în jurul 
scafandrilor, fosforescenţe necunoscute 
străluceau. Jacques le urmări din ochi, apoi îşi 
aprinse lanterna care străpunse tenebrele, şi 
însoțitorii săi îl imitară: o nebuloasă verde plutea 
în aceste fascicole. 

Înaintară încet până la baza falezei vulcanice, 
apoi micul lor grup, desfăşurat în evantai, urcă din 
nou spre suprafaţă. Cardeau, care se afla la 
extremitatea stângă a  colierului de sfere 
luminoase, strigă: 

— Comandante  Dureur, am făcut o 
descoperire interesantă! 

O emoție reţinută răzbătea prin aceste 
cuvinte. 

În conul de lumină proiectat de lanternă, 
Jacques distinse un costum de scafandru 
neobişnuit, de dimensiuni mult mai mici. 

— Aţi văzu, comandante, şopti lângă el o voce 
neliniştită. 

Un declic mental tăie aceste vorbe. Jacques îl 
privi pe Cardeau, apoi sfera translucidă: 

— Txalqul acesta are cinci ochi, volumul său e 


dilatat anormal. Creatura se divide, este cert! 
strigă el. 

Reluă mai blând, ca şi cum respecta gestaţia 
ciudată a vietăţii din altă lume: 

— Se pare că doarme ca şi prima dată când 
am văzut-o. Pleoapele sale opaline sunt închise; 
îmi vine să cred că disimulează o extraordinară 
suferinţă. Dar cum să-ţi imaginezi durerea la acest 
soi de bacil evoluat? Cum să-ţi închipui modul în 
care îşi întinde scheletul ca să creeze o altă fiinţă 
identică lui? 

— E absolut necesar să ştim care este ritmul 
perioadelor sale de sciziparitate. Dacă aceste 
creaturi se nasc adulte, şi pot să se reproducă la 
rândul lor, am putea estima, de la dispariţia 
txalqului şi până acum, numărul de vietăţi 
asemănătoare care populează insula, adăugă 
locotenentul Cardeau. 

Meinschwantz se alătură celor doi. Curând 
alţi exploratori înconjurară celula, alcătuind un fel 
de roată luminoasă în jurul ei. 

— Trebuie să-l ucidem, comandante? întrebă 
un negru din Gardă. 

Dureur tresări: 

— Hotărârea a fost luată. Nu, absolut nu! 
Toată lumea ştie că folosirea armei atomice este 
strict interzisă pe planetă de la marile conflagrații. 
Nu le-am utilizat nici măcar atunci când a fost 
vorba de formele de viaţă ostile care există pe 
Marte. De altfel, cum nu avem certitudinea că 
txalqul acesta ar fi singurul exemplar din rasa lui, 


uciderea sa n-ar face decât să înrăutăţească 
situaţia. 

Pronunţând aceste cuvinte, Dureur nu se 
putu abţine să mediteze la atitudinea sa 
duplicitară: pentru ce autoriza purtarea armelor 
ucigătoare dacă era interzis să le utilizezi? 

— Eu sunt de părerea dumneavoastră, 
adăugă Meinschwantz. Aş sugera să facem un tur 
rapid al contraforturilor marine al insulei pentru a 
avea un recensământ al celulelor protectoare. 

— Ne împărţim în două grupe, ordonă 
Dureur, ne plasăm în evantai şi ne vom întâlni de 
cealaltă parte a insulei Paygan. 

Descoperiră şaizeci de cochilii; ele 
adăposteau  txalgi în diferite stadii de 
partenogeneză. Pe măsură ce numărul creaturilor 
creştea, oamenii se considerau prada unui 
enigmatic coşmar. 

Dimpotrivă, Dureur era uimit de indiferența 
sa; nu-l neliniştea nici multiplicarea acestor 
corpuri, nici principiul căruia i se datora această 
silențioasă invazie. Cum să recunoască ființa pe 
care o culesese din spaţiu? lată problema stupidă 
care Îl obseda. Atunci când toți oamenii se 
dispuseseră în semicerc, erau ca nişte stele 
marine, alcătuind o constelație tainică într-un 
balet împestriţat de alge. 

— Nu trebuie să rămânem mereu în aceste 
adâncuri declară Jacques Dureur. Acum trebuie să 
explorăm insula pentru a avea o imagine mai 
exactă asupra pericolului. 


La vreo două sute de metri de ei, o celulă 
protectoare se deschise şi eliberă două bucăţi 
verzi, încă unite printr-un ligament; acestea se 
strecurară în bezna adâncă în care tocmai se 
pierduse lumina lanternelor electrice. 

— Comandante, comandante!... e ca atunci, 
spuse pilotul copterului de recunoaştere, o forţă... 
nu mai pot să rezist, creierul meu va ceda, trebuie 
să mă supun. 

Jeturile celor douăsprezece propulsoare 
străluciră ca nişte focuri de artificii, în timp ce 
vocea comandantului Dureur se repercuta în 
difuzoarele scafandrilor: 

— Pilotul este extrem de sensibil la atacul 
telepatic, menţineţi un contact televizat între voi, 
nu vă lăsaţi cu nici un preţ creierul dominat. 

Un negru din Gardă percepu deodată 
atingerea mentală a uneia dintre creaturile 
descoperite. Orientă fasciculul laser şi zări două 
umbre circulare profilându-se în noaptea verde. Îşi 
luă arma, îi mări puterea jetului, o îndrepta către 
cele două creaturi şi apăsă pe detentă. O enormă 
efervescenţă urmă deflagraţiei silenţioase, un roi 
de bule ţâşni către suprafaţă. Câteva stânci se 
clătinară şi căzură pe fundul mării, ridicând 
mâlurile cu foşnet de caracatiţă. 

Oamenii se regrupaseră şi contemplau acest 
spectacol, cu o senzaţie de jenă şi dezgust. 

Jacques Dureur întrerupse tăcerea vorbind în 
difuzoare; cuvintele sale nu corespundeau însă cu 
ceea ce vroia să spună. Pentru prima oară de când 


fusese avansat la rangul de comandant nu se 
comporta ca un şef, lăsându-se în voia 
convingerilor personale: 

— Fără îndoială, nu era altceva de făcut, nu 
vă condamn, riscam să fim supuşi unul după 
altul... totuşi, cine are dreptul să ucidă? 

Vocea i se stinse cu această întrebare. 
Meinschwantz interveni: 

— Comandante Dureur, cred că important 
este să ajungem pe insulă înainte ca aceste 
creaturi să se opună. Remuşcările nu ne vor ajuta 
la nimic. 

— In regulă, Meinschwantz, vom aştepta 
căderea nopţii. Vom profita de întuneric şi de 
somnul probabil al servitorilor umani ai txalgilor 
pentru a cerceta insula Paygan. Dar nu uitaţi 
recomandările mele, nu trageţi decât în caz de 
pericol extrem! 

Comandantul Dureur prevăzuse de mult timp 
că se va impune această regretabilă alternativă. 
Oamenii îşi scoaseră, costumele de scafandri, 
luminară celula centrală şi se sprijiniră pe bolta ei 
transparentă pliindu-se ca nişte fetuşi. 

„Ce diferență exista acum între  bulele 
acestea luminoase, care se etajau în spaţiul marin, 
şi celelalte celule, mai departe în noaptea 
adâncurilor? Oamenii şi txalgii acționau ca nişte 
fiinţe vii într-un mediu ostil, se retrăgeau în ei 
înşişi.” 

Jacques simţea totuşi o nelinişte plăcută la 
ideea de a pătrunde curând în universul txalgilor. 


INSULA STRĂINĂ 


Cei treisprezece oameni escaladau prudent 
contraforturile submarine ale insulei Paygan, 
ajutându-se uneori de un jet al propulsorului 
pentru a-şi regăsi echilibrul într-o situaţie dificilă. 
Şuieratul respirației li se reverbera în interiorul 
costumelor de scafandru. 

Rând pe rând, exploratorii ieşiră la suprafaţa 
întunecată a Pacificului şi trecură dincolo de 
bariera de spumă care înconjura insula argintată 
de lună. Se prăvâăliră pe plaja alburie cu 
veşmintele îngreunate de apă. 

Jacques îşi scoase echipamentul greu; ceilalţi 
îl imitară. Zgomotul mişcărilor le era acoperit de 
freamătul frunzelor legănate de vânt. Cerul era 
limpede, iar lumina stelelor încărcate parcă de 
promoroacă contura umbre întunecate pe covorul 
prea alb al nisipului. Insula părea pustie. Păstrară 
asupra lor armele, paralizatoarele, ceasurile şi 
lenjeria care li se mula pe corp. 

Aproape în şoaptă, Dureur spuse fiecăruia 
dintre ei ce avea de făcut. Doi negri din Gardă 
rămâneau pe țărm ca să asigure o eventuală 
retragere. Consemnul general era de a folosi 
paralizatoarele în orice situaţie; comandantul îşi 
rezerva dreptul de a da şi un alt ordin în caz că 
aceste arme se dovedeau ineficiente împotriva 
txalgilor. 

La semnul său, restul trupei, aplecându-se, 
înaintă către desişurile apropiate, de unde se 


auzea un zgomot ca de frunze de metal strivite. 
Nici un animal, nici o fiinţă vie nu se mişca în 
ierburile înalte, care se unduiau sub briza călduţă 
a Pacificului. 

Pilotul copterului se apropie de Dureur: 

— Cred că valea se află dincolo de colinele 
astea, şopti el. 

— Care vale? 

— Aceea unde am văzut clădirile irizate. 

Acum, oamenii avansau în această direcţie, 
bombănind uneori când erau zgâriaţi pe obraz de 
ierburile uriaşe sau răniţi de spinul câte unui 
cactus care le pătrundea prin veşminte, înjurând 
ţânţarii care îi atacau pe neaşteptate. Cei mai 
mulţi dintre ei îşi imaginau vehicule din lemn 
croindu-şi drum prin savană, ca să-şi amăgească 
neliniştea. Jacques îşi găsea cu greu echilibrul, 
mersul îi era nesigur, ca şi cum ar fi avut nevoie 
de presiunea apei ca să se poată ţine în picioare. 
Vegetalele fermecătoare, extazul nopţii oceanice, 
apropierea misterului îi atenuau frica. 
Funcţionând ca un automat prost reglat, ajunsese, 
încet-încet, să se îndoiască de faptul că era o fiinţă 
omenească. 

Atunci când ajunseră pe culmea lanţului 
stâncos, putură să contemple uluiţi neobişnuita 
panoramă care li se desfăşura în faţa ochilor: pe 
toată întinderea sumbră, unde creştea o vegetaţie 
abundentă, se înălţau clădiri ovale, alungite spre 
vârf, cu reflexe de perle. 

Dureur se întoarse spre Cardeau şi şopti: 


— Cât de avansată trebuie să fie ştiinţa 
acestor creaturi? N-au trecut cincisprezece luni de 
când prima vietate s-a aşezat pe insula pustie, şi 
aceste păduri, care nu existau, după datele 
cunoscute, par a avea vreo cinci sute de ani. Nu 
ştiu de câţi oameni dispun txalgii pentru a efectua 
aceste lucrări, dar nu cunosc oraş pe Terra unde 
clădirile să fie atât de elegante şi nici grădini cu 
vegetaţie atât de splendidă... 

— Cred că mai avem multe minuni de 
descoperit, adăugă locotenentul Cardeau. 

Şi grupul îşi reluă mersul ascuns, fiecare om 
retrăgându-se în universul său etanş, contrar 
recomandărilor lui Dureur, stare de care nu 
reuşeau să scape, concentrându-şi toate puterile 
ca să-şi înăbuşe spaima. 

Curând se ciocniră de un monument insolit, 
cu formă îndrăzneață, de proporţii perfecte, ivită 
dintr-un singur bloc de material roşu şi moarat, pe 
un cer de un negru-alburiu. Modelul părea să se 
modifice imperceptibil. 

— Sculptură? întrebă Cardeau. 

— S-ar putea crede, răspunse unul dintre 
experţi; sau s-ar putea la fel de bine să fie moară 
de oxigen, concasor de nori, sau mai ştiu eu ce 
încă. Posedăm foarte puţine informaţii ca să ne 
permitem deja să tragem concluzii. 

Tăcură, urmărind desfăşurarea unduitoare a 
formelor roşii în spaţiu. 

Cu regret, Jacques dădu semnalul de plecare, 
după ce procedase la o interogare sistematică a 


fiecăruia dintre oamenii săi: 

— Nici unul dintre voi n-a resimţit atingerea 
mentală? 

Răspunsul fu negativ. 

Jacques se nelinişti şi i se confesa lui 
Meinschwantz: 

— N-ai avut impresia că suntem observați de 
la sosirea noastră pe Paygan? Eu simt un fel de 
zumzăit, o vibraţie impalpabilă a aerului în jurul 
meu. 

— Dar n-aveţi nici o probă. 

— Dar impresia persistă. Nu ajunge să 
tulbure liniştea nopţii, e drept, eu o aud în interior. 
Txalqul nu dormea în timpul nopţii, l-am observat 
în laborator. Atunci, chiar presupunând că 
slujitorii lor sunt cufundaţi în somn, ce fac txalgii 
în momentul acesta dacă nu ne observă? E 
obligatoriu să fim cu toţii foarte vigilenţi. Cei care 
nu reuşesc să vorbească cu cel de alături, să se 
agaţe de o idee, oricare ar fi, n-are importanţă, 
dar să insiste asupra ei, căci altfel vor fi primele 
victime ale atacului care nu va întârzia să se 
producă dintr-o clipă într-alta! 

Dureur fusese cât pe ce să strige. Amintirea 
supunerii telepatice a Laurencei Dusarte şi a celui 
din Gardă era încă vie în memoria sa. Plăcerea, 
mai ales plăcerea resimţită de victime îl 
înspăimânta. Cum vor rezista oamenii săi? 
Invadatorii aduceau frumuseţea, armonia şi 
plăcerea masochistă a sclavajului. În starea 
aceasta de decadenţă, umanitatea era gata să-i 


tolereze ca stăpâni. N-ar putea niciodată să 
accepte această soluţie; mai bine să adoarmă pe 
veci în nemărginirea spaţiului. 

Nu peste mult timp ajunseră la o clădire 
imensă, înaltă cam de două sute de metri şi vreo 
cincizeci de metri diametru. Era aşezată pe un 
postament dintr-un material poros, de un verde 
aprins. 

— Să intrăm, spuse Dureur dintr-o suflare. 

Apoi alese doi oameni din Gardă, să-i 
acopere. Ceilalţi îi aruncară priviri duşmănoase. 

La contactul cu picioarele, solul moale se 
afunda lin, masând muşchii, mlădiind gleznele, 
catifelând pielea. 

După o încăpere ca o peşteră, ieşi la iveală o 
sală cu un diametru aproximativ egal cu cel din 
exterior. Liniile fugare ale rotondei se reflectau pe 
plafonul scund, divizat în mii de fațete poleite, şi 
se îndepărtau în perspectivă până la un punct în 
care nu se mai distingeau. Observându-le jocul pe 
acest neobişnuit plafon, oamenii aveau impresia 
că se deplasează în invizibil; lentile suprapuse, 
amestecându-şi luminile prin prismele lor 
translucide, îşi rânduiau reflexele unul după altul, 
la infinit. Pe peretele circular era agăţată o frescă 
cu două proeminențe, un fel de basorelief aşezat 
sub o oglindă, de concepţie pur abstractă, unde se 
integrau la modul ideal simboluri umane. Cea mai 
mare parte a culorilor care scăldau încăperea erau 
necunoscute, apărute ca prin minune la marginea 
spectrului luminos. Ele jucau peste formele 


schiţate cu măiestrie repartizate prin rotondă, 
umbrind un spaţiu, decupând o spirală de lumină 
în înaltul tulburător al încăperii, brăzdând un plan, 
curbând un triunghi, angajând geometria în cele 
mai nebune fantasme. Oamenii încercau să-şi 
concentreze gândurile asupra frescelor cu 
simboluri umane, de teamă să nu cadă pradă 
abisurilor ameţitoare care li se ofereau, sau de a 
nu fi amăgiţi, în vis, într-una din falsele 
perspective ale încăperii. 

Dureur se lăsa cuprins de vrajă. Privi o clipă 
chipul lui Cardeau care părea că se pierde în 
şerpuirile subtile ale plafonului. Avea în ochi 
străluciri în care se reflectau culori aberante. 
Trăsăturile lui exprimau confuzie. Avea să cedeze 
nebuniei? Jacques îi puse mâna blând pe umăr. 
Locotenentul întoarse capul spre el şi începu să 
râdă nebuneşte. Dureur îşi dădu seama de pericol. 
Îl zgâlţâi puternic până ce păru că-şi dă seama de 
realitate, apoi urlă adresându-se celorlalţi: 

— Închideţi ochii, nu mai priviţi, îndreptaţi-vă 
spre ieşire, vă voi ghida eu! 

— Îmi cer scuze, comandante, plafonul acesta 
e de vină, te pierzi în el, rânji prosteşte Cardeau. 

— Numai plafonul produce impresia aceasta. 
Frescele şi sculpturile, din contră, sunt 
interesante şi liniştitoare, adăugă Meinschwantz 
care tocmai li se alăturase. 

— Nu putem rămâne aici, riscăm să ne 
țicnim. Poate că sala aceasta serveşte la 
pregătirea subordonări telepatice. Senzaţiile pe 


care ţi le provocă au ceva atât de... dezumanizant. 

In faţa intrării, se afla o mică deschizătură. 
Se deciseră să se retragă pe acolo, uluiţi de 
spectacolul fantasmagoric al rotondei, de jocurile 
sale de lumini, de culori şi perspective, care 
păreau să se multiplice şi să se diversifice la 
maximum pe măsură ce se lăsau duşi într-acolo. 

Jacques Dureur ajunse primul la un tub 
lucitor care se îndrepta către vârful clădirii; un 
perete luminos îl separa în două. Locotenentul 
Cardeau o luă în dreapta şi reveni fără să se 
producă cel mai mic incident. Meinschwantz 
pătrunse prin partea stângă şi, sub ochii stupefiaţi 
ai tovarăşilor săi, se desprinde încet de la sol. 
Dureur îl urmă, apoi restul trupei. În câteva 
secunde ajunseră la o platformă înclinată, viteza 
ascensiunii scăzu şi le permise să atingă solul 
primului etaj. Doi oameni din Gardă fură plasați 
pe palier şi cei şapte îşi continuară explorarea. 
Nimeni nu îndrăznea să comenteze ultimele 
evenimente. 

O lumină de un verde pal, cu reflexe aurii, 
izvora în aureole tulburi din pereţii netezi ai 
culoarului care trebuia să înconjoare clădirea. 
Inaintară de-a lungul acestei galerii circulare. 
Dureur îi opri pe ceilalţi când ajunse în faţa unei 
uşi ovale care se deschidea în întuneric. Pătrunse 
în penumbră, cu mâinile strânse pe lângă trup, cu 
pieptul înainte, gata să sară la cea mai mică 
alertă. Aprinse lanterna, pregătit să suporte 
coşmarul unor viziuni extraordinare. 


Dar ceea ce vedea depăşea visele cele mai 
nebuneşti. Două sute de oameni, aşezaţi ca nişte 
supozitoare în cutie, se odihneau cu ochii închişi, 
cu chipul liniştit, în cinci straturi suspendate în 
vid. 

Jacques strigă, într-un fel pentru a se elibera 
de frică, dar şi pentru a trezi din somn aceste 
mumii vii. Dar ecoul asurzitor, repercutat de 
pereţi, nu provocă nici cea mai mică reacţie celor 
care dormeau. 

Il cuprinse o oboseală îngrijorătoare; gândi că 
se datora relaxării nervoase, acum când ajunsese 
„la liman”. Zâmbi: nu era o expresie fericită. Cum 
să nu simtă organismul său oboseala? Curând, o 
toropeală de neînvins puse stăpânire pe el. 
Frânturi de vise dulci îi trecură prin creier, 
antrenându-l într-un somn reparator, unde le-ar fi 
putut savura pe îndelete! Brusc, reuşi să se 
distanţeze de aceste impresii şi înţelese, într-o 
semiconştienţă, că tot ceea ce gândea îi era 
sugerat, pentru a-l determina să doarmă, să 
doarmă, să doarmă, cu ceilalţi. 

Pronunţă câteva cuvinte fără sens, ca o 
bâlbâială, dar sunetul slab care îi ieşi de pe buze 
fu suficient ca să-l ajute să-şi redobândească 
iniţiativa. Reuşi să se exprime aproape normal, pe 
un ton ceva mai slab decât tonul său obişnuit. 

—  Cardeau, am să adorm, ajutor! Vino 
repede, sunt bine, dar am să adorm şi nu trebuie, 
vino Cardeau! 

Se lăsă să alunece pe sol. 


Meinschwantz, care recepţionase mesajul, îl 
apucă pe primul om care se afla lângă el şi se 
repezi către deschizătura care era din nou 
întunecată. 

— Comandante Dureur, comandante Dureur! 
... Trebuie să i se fi spart lanterna. Aprinde-o pe a 
ta, îi ordonă el însoţitorului său. 

În lumina albă a fasciculului laser, cei doi 
oameni putură să examineze împietriţi, ciudatul 
dormitor. Omul din Gardă, cuprins de panică, 
îndreptă lanterna spre sol şi descoperi corpul lui 
Jacques Dureur. Acesta, complet înţepenit, se 
desprinsese şi plutea uşor în încăpere încercând 
să se plaseze în faţa unei casete goale. 

Meinschwantz şi însoţitorul său mai avură 
timp doar să-l apuce de picioare pe Dureur înainte 
ca acesta să se fi aliniat alături de cei care 
dormeau. Datorită unui puternic magnetism care 
îl reţinea în aer, reuşiră cu greu să-l scoată din 
încăperea dormitor. Probabil efortul fizic îi 
protejase de somnul hipnotic. 

Nici palmele şi nici cele câteva picături de 
alcool pe care i le strecurară printre dinţii strânşi, 
nu reuşiră să-l trezească pe comandant din somnul 
profund. 

Expertul în parapsihologie propuse să se 
folosească fasciculul lanternei pentru a-l supune 
pe Dureur unui şoc luminos alternativ; cunoştea 
pasele celor care foloseau magnetismul pentru a-şi 
adormi subiecţii şi vroia să le întrebuinţeze în sens 
invers. Intărit de avizul favorabil al locotenentului 


Cardeau, care răspundea de misiune, îşi apropie 
mâna stângă de pleoapele lui Dureur, le ridică şi, 
cu cealaltă mână, apropie intermitent lanterna, 
după un ritm precis, pândind ochii congestionaţi 
ai celui adormit. 

Pupilele albastre ale comandantului îşi 
reveniră progresiv în orbite. Chipul său exprima 
stupefacţie. Murmură cu o voce fredonată: 

— Două sute de oameni adormiţi în rotondă, 
două sute de oameni, înţeleg... minunatul somn 
artificial. Iată pentru ce n-am simţit noi nici o 
tentativă de dominare telepatică. E suficient să 
pătrunzi în dormitoare şi nici cel mai dinamic 
dintre oameni nu mai are dorinţă de acţiune. O, 
visele astea... pentru care ai suferi orice blestem! 

Reluă cu o voce mai liniştită: 

— Cred că nu riscăm nimic dacă nu intrăm în 
dormitoare. Creaturile îşi canalizează acolo toată 
puterea lor telepatică. Fără îndoială, deocamdată 
nu doresc şi alţi servitori. 

— E nemaipomenită condiţionarea asta prin 
somn. Ai putea crede că trăieşti una dintre cele 
mai delirante utopii ale secolului nouăsprezece! 

Dureur era gata să comenteze cele spuse de 
Cardeau dar se răzgândi. Misiunea pe care o 
aveau de îndeplinit pe insula Paygan era încă 
importantă şi simţea din privirile experţilor şi ale 
celor din Gardă că nu aşteptau decât cel mai mic 
pretext pentru a fugi de aici. Nu era momentul 
pentru comentarii savante. Se întoarse către pilot 
şi-l întrebă: 


— Ce părere ai, câte construcţii 
asemănătoare se mai află pe insulă? 

— Am numărat şase de mărime aceasta, dar 
mai există şi altele mai mici care nu se observă 
întotdeauna din cauza vegetației. 

— Să ne limităm la cele mai importante, şi 
mai întâi să o cercetăm pe aceasta. 

Reveniră la tubul ascendent. Zgomotul 
paşilor răsuna la unison producând un ciudat ecou 
pe culoar. 

Într-o clipă, ameţiţi de trecerea miraculoasă 
prin tub, ajunseră pe palierul celui de-al doilea 
etaj. 

— Aşteptaţi cu toţii la intrare împreună cu 
locotenentul  Cardeau. Mă va urma numai 
Meinschwantz. Trebuie să fiţi pregătiţi pentru 
orice surpriză. La cel mai slab semnal telepatic, 
Meinschwantz se va întoarce să vă prevină; la fel 
şi în cazul în care eu aş pica în vreo ambuscadă. 

Trecură dincolo de  deschizătura ovală. 
Jacques îşi pregăti armele. 

Mai vastă decât precedentele, sala se 
deosebea printr-o goliciune agresivă a pereţilor şi 
a plafonului; planşeul era moarat cu cenuşiu, 
presărat cu forme bizare, desigur neterminate, 
plămădite, sculptate, modelate din mai multe 
materii necunoscute. În unele locuri, marmura 
fusese ornată cu aur şi diamant. Nervurile care se 
pierdeau în masa obiectelor trasau o dâră 
strălucitoare până în inima lor; acolo, granitul 
fusese amestecat cu plaxilenă şi ulei, soare 


îngheţat în care şerpuiau bucăţi mate şi închise la 
culoare; pe de altă parte, materialul părea 
vaporos, sub forma unor poliedre modelate în 
indivizibil şi  solidificate sub presiunea unor 
gravitaţii enorme. Uneori, spini imenşi se zburleau 
pe câte o astfel de formă, smulşi vreunui arici de 
cristal. Şi, zăcând printre aceste forme uriaşe, un 
txalq îi observa cu ochii săi ca diamantul. Nu 
resimţeau nici un fel de flux telepatic. Dureur îl 
apucă pe Meinschwantz de încheietura mâinii, 
împiedicându-l să folosească arma paralizatoare. 

— Nu trage încă, aşteptă să vedem ce se mai 
întâmplă. 

Creatura se ridică pe tentaculele sale 
atrofiate şi înaintă cu greu către cei doi oameni 
care rămăseseră neclintiţi. Jacques aştepta; avea 
să se întâmple ceva şi n-avea cum să ghicească ce 
anume. Era unul din acele evenimente la care 
sperase din ziua în care renunţase la condiţia sa 
de arhepol ca să plece în spaţiu, un vis în culorile 
imposibilului. 'Txalqul îşi îndreptă trompa frontală 
spre el şi, imediat, în minte i se formară imagini- 
cuvinte: 

— Sunt Linxel, acela pe care l-ai cules din 
spaţiu. Te recunosc după puternica apărare 
mentală cu care eşti dotat şi după calitatea 
particulară a undelor pe care le emiţi. 

Vibraţiile telepatice se transformau în imagini 
abstracte şi imaginile abstracte în simboluri - 
cuvinte, deformate uneori de un fading semantic. 

— Cu toate acestea, aş putea să te supun ca 


şi pe fraţii tăi, utilizând întreaga putere txalg; n-ar 
servi însă la nimic, într-o bună zi ţi-ai regăsi 
spontan libertatea, ca unii oameni care au fugit de 
pe insulă. Acum îţi cunosc bine specia; există mari 
diferenţe de constituţie între voi, cu toate că, din 
punct de vedere al capacităţii intelectuale, 
teoretic sunteţi destul de asemănători. Ceea ce voi 
numiţi civilizaţie, familie, stat, constituie o frână 
considerabilă pentru expansiunea rasei voastre. 
Unii, cum eşti tu, ajung să evadeze în imaginaţie şi 
să-şi depăşească condiţia primitivă. Din nefericire 
sunt foarte izolaţi şi nu pot acţiona suficient 
pentru a face să evolueze rasa lor. Astfel, la tine 
paradoxurile se succed, unde necunoscute îţi 
interferează logica raţionamentelor. Nu reuşesc să 
înţeleg scopul misiunii tale pe Paygan. Ce doreşti, 
Omule? Vorbeşte, te voi înţelege! 

Dureur îi aruncă o privire lui Meinschwantz 
care îi zâmbi stupid; îşi pierduse orice luciditate. 
Jaques se decise brusc, fixând unul din ochii apoşi 
ai lui Linxel, ca şi cum cuvintele aveau să 
pătrundă pe această cale. 

— Care ar fi reacţiile tale dacă o rasă străină 
s-ar instala pe o planetă pe care ai fost stăpân din 
timpuri îndepărtate? 

— Nu-ţi înţeleg prea bine întrebarea... Noi nu 
dorim să punem stăpânire pe Terra, ci să vă 
ajutăm să trăiţi mai bine aici, prin intermediul 
civilizaţiei noastre armonioase. Pentru lumea 
perfectă pe care vrem să o creăm avem nevoie şi 
de participarea voastră, de colaborarea voastră. 


Nu vă vom folosi ca pe nişte simpli servitori. 
Momentan, traversăm o fază tranzitorie în care 
este necesar să vă impunem voinţa noastră, dar, 
de îndată ce veţi fi pătrunşi de simţul armoniei, vă 
veţi regăsi libertatea şi vom construi împreună cea 
mai frumoasă planetă din univers. Rasa noastră, 
care a atins acum culmea evoluţiei sale, s-a folosit 
întotdeauna, la început pentru a supravieţui, apoi 
pentru a crea, de posibilitatea de mişcare a celor 
pe care i-am întâlnit pe noile planete. Dar, a fost 
întotdeauna un eşec. Până în prezent n-am mai 
întâlnit creaturi la fel de inteligente şi dotate ca 
voi pentru creaţie. Vă vom face să evoluaţi rapid, 
măturând această civilizaţie, societăţile, guvernele 
absurde care vă neutralizează evoluţia. Suportaţi 
încă prea multe influenţe nefaste pentru ca noi să 
putem admite imediat asimilarea noastră cu 
poporul txalg. Dar mâine, odată ce vă vom 
debarasa de undele necunoscute şi de zgurile 
mentale care vă stânjenesc, după o perioadă de 
supunere telepatică mai lungă sau mai scurtă, 
vom construi împreună civilizaţia armonioasă la 
care aspirăm. 

Conceptele ciudate pe care Jacques le 
traducea în cuvinte încetară. În timpul discursului 
se abţinuse de la orice reacţie, ridicându-se la 
nivelul abstracţiei reci, întâlnită la Linxel. îi 
răspunse cu o violenţă omenească: 

— Nu-i vei putea face niciodată pe oameni să 
accepte sclavia, Linxel! Istoria umanităţii este 
alcătuită dintr-un lung şir de tentative de 


dominare înlăturate prin revolte. Uneori se pare 
că cel mai puternic domină, dar, într-o zi, pe căi 
ocolite, servitorul îşi regăseşte libertatea. 
Agresivitatea omului poate să reapară după secole 
de tergiversare la fel de pură şi de violentă. Căci, 
dezavantajul temporar al fiinţei umane este 
capacitatea sa de adaptare. Eu cred că faceţi o 
greşeală dorind să impuneţi oamenilor civilizaţia 
voastră, oricare ar fi amploarea proiectului. 

— Nu există nici o misiune pe care să nu o 
putem îndeplini; rasa noastră este ideal concepută 
pentru a trăi în simbioză cu nişte creaturi ca voi. 
Noi, txalgii, poli negativi ai creaţiei, avem nevoie 
de fiinţe orientate spre acţiune pentru a ne ajuta 
să înflorim pe deplin. 

— Am să-ţi pun o mulţime de întrebări, 
Linxel; fiecare frază pe care o pronunţi trezeşte în 
mine atât interes cât şi dezgust. Nu mă gândesc 
să te conving de această uriaşă eroare. N-am să 
încerc niciodată să te fac să părăseşti Terra 
afirmând că vom începe un război pentru a ne 
elibera de dominaţia voastră. Iți cer doar să mă 
laşi să mă întâlnesc cu ai mei ca să le spun care îţi 
sunt intenţiile. Dacă mai rămân, vor veni să te 
ucidă. 

— Moartea mea n-ar fi decât o mică sclipire 
de durere în galaxie. Să ştii că noi nu cunoaştem... 
frica. 

Aşa interpretă Jacques Dureur imaginea 
simbol pe care o recepţionase. Şi totuşi, era 
posibil ca txalgii să fi cunoscut această noţiune 


înainte de sosirea lor pe planetă? Exemplarul 
părea să constituie doar una dintre faţetele 
entității rasiale a invadatorilor. Fusese tulburat de 
tălmăcirea omenească pe care o făcea gândirii 
txalg. Şi, pentru a-i confirma reflecţiile, Linxel 
continuă: 

— Aş vrea să te convingi că rasa umană nu 
este ostilă proiectului nostru de simbioză. Vrei să 
conversezi cu unul dintre oamenii care locuiesc pe 
această insulă şi cu care menţinem o legătură 
telepatică de mai mult timp? 

— Da, Linxel. 

— Poate să mă ducă unul dintre voi? Mă 
deplasez greu pe solul acesta, deşi gravitația este 
mai redusă decât pe Ormana. Ultima migraţie m-a 
obosit foarte mult. 

— Am să te duc eu, se decise Dureur. 

Fără a reuşi să-şi ascundă un sentiment de 
repulsie, Jacques luă txalqul în braţe. Greutatea sa 
nu  depăşea cincisprezece kilograme. Prin 
structura costumului, simţea răcoarea umedă a 
cărnii verzi; mai mult credea că o simte, căci 
veşmântul era riguros etanşat. Vedea legănându- 
se în faţa lui acul roz cu care se termina trompa 
frontală a creaturii. De ce nu strângea puternic 
trupul acesta aşa încât să-l zdrobească? Pentru că 
se temea să nu curgă din el o zeamă verde şi 
murdară. Se  scutură, apoi îi spuse lui 
Meinschwantz: 

— Vrei să-i previi pe ceilalţi că sosesc cu 
txalqul în braţe? Să nu creadă cumva... 


Omuleţul se retrase discret, cu acelaşi surâs 
stupid pe buze, care nu-l mai părăsise de la 
sosirea lor în încăpere. 

Jacques aruncă o ultimă privire sculpturilor, 
ale căror forme, culori şi lumini îl fascinau. Nu-şi 
putea stăpâni un sentiment de frustrare la ideea 
de a părăsi aceste încântătoare creaţii. 

Insoţitorii săi îl primiră cu reţinere. Le vorbi, 
dovedindu-le că-şi păstrase libertatea de gândire. 
Cardeau îşi manevra arma cu nervozitate. 
Coborâră împreună până la etajul inferior prin 
tubul cu gravitație redusă. Ajunseră în acelaşi 
culoar cu lumină palidă, şi Dureur trebui să-i 
convingă pe cei din Gardă că venise de bunăvoie. 
La propunerea lui Linxel, alese la întâmplare unul 
din oamenii care dormeau. Corpul său se 
desprinse spontan din locul pe care îl ocupa şi se 
deplasă în spaţiu descriind o traiectorie rectilinie 
până la palier. Jacques îl auzi pe txalg precizând: 

— Vreau să-l izolez pe omul acesta de hipnoza 
colectivă; va fi încă adormit dar se va bucura de 
întreaga sa independenţă intelectuală. 

Dureur lăsă încet povara jos şi întrebă: 

— Este întreruptă orice dominație mentală? 

— Dacă n-ar avea ochii închişi, omul acesta ar 
fi tot atât de liber ca şi tine. Il menţin în stare de 
somn pentru a-i apăra securitatea mentală. Dacă 
s-ar trezi ar exista riscul să suporte un şoc. 

Apoi comandantul îi ceru lui Meinschwantz 
să-i pună întrebările care i se păreau esenţiale. 
Biologul ezită. Işi aminti starea de paralizie 


psihică ce pusese stăpânire pe el şi se întrebă 
dacă era capabil să-l interogheze pe cel care 
dormea. Dureur i-o confirmă printr-un gest 
încurajator. 

— Ce simţiţi? 

Buzele omului se mişcară în gol fără să se 
audă nici un sunet. Totuşi, câteva secunde mai 
târziu, ca şi cum ar fi asistat la o proastă post- 
sincronizare, îi auziră vocea: 

— Bine, sunt bine, de ce îmi întrerupeţi visul? 

— Dar ştiţi că visele acestea vă sunt sugerate 
de txalgi, ce simţiţi în legătură cu ei? 

— Îmi plac, ne ajută să trăim. Încetaţi de a 
mai obliga să mă gândesc la un alt univers decât 
cel în care mă aflu. O, ceața aceasta blândă şi 
caldă! Vreau să particip la realizarea operelor 
grandioase, vreau să le visez împreună cu ei timp 
de milenii. 

— La ce vă folosesc? 

— Să sculptăm în vis. Eu modelez imposibilul 
după formele misterului. Clădirea aceasta este 
consacrată sculpturii, aşa cum altele sunt 
consacrate picturii, dansului, muzicii, arhitecturii 
sau altor arte pe care voi nici nu le bănuiţi. Aceste 
forme de expresie comunică între ele, fiecare 
realizare este legată de altele şi fiecare gen de 
acţiune creativă se dezvoltă până la limitele sale 
extreme. Creez imagini fermecătoare în sânul unei 
sfere a plăcerii. Terra va deveni în sfârşit un loc 
unde voi putea să mă exprim, prin protecţia liberă 
a txalqilor. 


— Ceilalti oameni împărtăşesc acelaşi 
entuziasm? 

— Cu siguranță, cei care nu s-au putut 
identifica cu creaţia txalq şi n-au dorit-o, au 
plecat. Dar, cei care au rāmas, adică imensa 
majoritate, au sentimentul că aparțin unei elite. 

Intre cuvintele înflăcărate ale omului adormit 
şi expresia de mască rigidă a chipului său exista o 
nepotrivire ciudată, caricaturizând o fericire 
inexprimabilă. 

— Sunteţi tot timpul sub dominarea 
telepatică a txalgilor? 

— E necesar, noi am fi incapabili să susţinem 
un asemenea efort de creativitate fără ajutorul lor. 
Dar, de îndată ce vom dobândi unele noţiuni 
indispensabile dezvoltării noastre artistice şi vom 
asimila principiile esențiale ale disciplinei 
mentale, stăpânii nu vor mai păstra decât o 
legătură discretă cu noi. Îi vom ajuta să acționeze, 
vom participa la construirea civilizației lor 
armonioase. Vedeţi, în clădirea sculpturilor ei 
utilizează deja anumite concepte spaţiale care ne 
aparţin. 

— Şi nu sunteţi îngrozit la ideea de a-i sluji pe 
aceşti invadatori, nu simţiţi repulsie atingându-i? 

— Noi considerăm că inteligenţa omenească 
este capabilă să depăşească asemenea reflexe 
primitive. 

Dureur asculta dialogul fără să se revolte. 
Sclavul acesta era reprezentantul demn al 
umanităţii actuale. Imaginile visului care îl 


asaltase de curând îi reveniră în memorie; 
sugerau deliciile unei abnegaţii totale. Şi cum să 
nu fi cedat dominaţiei txalg, el, omul, care 
refuzase orice aventură pentru a se bucura de 
plăcerile pământeşti imediate. Pământeanul în 
papuci era un foarte bun partener pentru o rasă 
parazită. 

— Nu simţiţi oroarea acestui somn obligatoriu 
în care sunteţi cufundaţi, nu vă îngrozeşte 
parkingul pentru sardine de care depindeţi? 

— Nu aspir decât la pace, la somn. Lăsaţi-mă, 
vă rog, nu mă tulburaţi... 

Omul încetă să mai vorbească. 

— Cred că nu mai putem face nimic pentru el, 
spuse Jacques. Am văzut destul pentru a putea 
face un raport Consiliului. Să mergem. Linxel nu 
se va opune. 

— Dimpotrivă, doresc să mergeţi pe 
continentele locuite şi să spuneţi fraţilor voştri ce 
aţi văzut. Aici oamenii învaţă într-o noapte mai 
mult decât într-o întreagă existenţă. Îi ajutăm să-şi 
descopere propria valoare, reluă gândul lui Linxel. 

— Vreau să dorm, lăsaţi-mă să dorm, eu 
sunt... murmurau încă buzele celui adormit. 

Abătuţi, oamenii se retraseră în tăcere. N- 
avură curajul să povestească, ce văzuseră, celor 
care îi aşteptau la ieşire. 

Se lumina de ziuă. Soarele colora în roz 
frunzele euforbilor, acoperea de luciri metalice 
vârfurile ascuţite de yuccas şi aspira în vârtejuri 
roua care se evapora. 


Pe cerul spălăcit planau cuburi de un albastru 
mai intens. 

— Trebuie să servească la activarea 
vegetației, şopti Jacques. Fără ajutorul lor, insula 
Paygan ar mai fi încă un deşert. 

Ochii săi priviră pentru ultima oară sculptura 
uriaşă care servea de poartă pentru ciudatul oraş. 

— Frumos, nu-i aşa? spuse Meinschwantz pe 
un ton sarcastic. 

Nu-i răspunse, conştient de slăbiciunea sa. 

Când ajunseră pe plaja înstelată unde 
aşteptau scafandrii, cei doi oameni din Gardă se 
repeziră către ei. 

— Aţi reuşit, i-aţi ucis pe toţi? 

— Lăsaţi-ne în pace! Contactaţi imediat 
submarinul şi spuneţi-i să vină să ne ia! strigă 
Dureur. 

Câteva zile mai târziu, Last Luck debarcă la 
Havre, pe o ploaie torențială. Sorii artificiali îşi 
aruncau petele uleioase pe cerul scund şi cenușiu. 


UMBRELE ORAŞELOR VECHI 


Cerul avea culoarea plumbului topit. Din norii 
de bumbac se scurgea o lumină difuză: sulful şi 
uleiul sorilor artificiali, pătrunzând prin plafonul 
norilor aflaţi la joasă înălţime. Curând, căzu o 
burniţă neagră, antrenând praful din aer şi 
desenând figuri cenuşii pe griul latent al 
atmosferei. Apoi, praful umed se răspândi peste 
terasele  buildingurilor albe, care se înălţau 
imaculate în întâmpinarea norilor, murdărindu-le. 

Havre era ultimul bastion al civilizaţiei în 
vestul continentului european. Împrejmuit cu 
deşertul normand, scăldat de oceanul dezolant, 
avusese în alte vremuri o importanţă strategică 
deosebită. De fapt era un port de agrement, perla 
cea mai mare în lanţul oraşelor maritime care se 
înşiruiau de la Marea Baltică. Înainte de marile 
conflagrații, pentru a răspunde numărului 
crescând al vapoarelor de agrement, fuseseră 
trasate nenumărate diguri, iar ruinele lor rectilinii 
semănau cu labele puternice ale unui monstru de 
beton. 

Câteva nave uşoare se legănau pe fundalul 
cenuşiu al cerului. Parâmele lor alcătuiau o 
țesătură inutilă lângă arhitectura macaralelor, a 
cablurilor şi coşurilor ruinate ale bătrânului port 
care dispărea lent, muşcat de ceţuri, devorat de 
vânt. 

Mai departe, în micul port de agrement, 
schiuri de toate culorile se legănau în voia 


vântului, pe apa de culoarea ardeziei, biciuită de 
ploaie. 

La vreo două sute de metri de mal tocmai 
acostase submarinul care îl aducea pe Dureur; 
spinarea sa întunecată apărea la fiecare mişcare 
de recul a valurilor. 

Laurence Dusarte aterizase de cinci minute şi 
privea picăturile sărate ale ploii biciuind geamul 
bombat din cabina copterului. Prefera să nu se 
întrebe care erau motivele venirii sale aici. Îndată 
ce aflase că Jacques Dureur se întorcea dintr-o 
misiune din insulele Mariane, se grăbise să-l 
întâlnească. Totuşi, relaţiile lor nu fuseseră dintre 
cele mai cordiale. Tânăra femeie simţea că nu are 
curajul să înfrunte presupusa ostilitate a 
comandantului. 

Şi ploaia care cădea neîncetat! Totuşi avea 
nevoie de el; Laurence o simţea şi mai puternic 
decât înaintea plecării spre Havre. Ploaia! 

Jacques o luă pe pasarela rulantă, însoţit de 
prietenii săi şi se îndreptă spre copterul de unde îl 
observa Laurence. 

— Bună ziua, comandante, îmi permiteţi să vă 
conduc până la oraşul vechi? 

Dureur ridică ochii: în faţa lui se afla 
Laurence Dusarte în rochie de seară de culoare 
mov. Un enorm diamant de Orchelda îi prindea 
centura aurie care îi înconjura talia „atât de 
delicată încât nu puteai să crezi că exista aievea”, 
gândi Jacques amintindu-şi una din povestirile lui 
Alphonse Allais. 


— De ce nu! 

Cei trei oameni intrară grăbiţi în cabina 
copterului. 

— Domnii vin cu noi? 

— Profesorul  Meinschwantz, locotenentul 
Cardeau, mormăi Dureur. 

Se înălţară şi se îndreptară spre Paris, fără să 
schimbe nici un cuvânt în timpul călătoriei. 

Faleza albă a oraşului se ridică ostilă. 

— Aţi fost foarte amabilă, domnişoară 
Dusarte, că aţi venit să ne luaţi. Copterele 
Centrului de Astronautică trebuie să fi întârziat. 
Vreţi să vă înălţaţi puţin? Mi-ar plăcea să cad ca o 
piatră în fosa oraşului vechi. Aş vrea să evit 
blocurile acestea pentru termite. 

— Diavolul se face „termită”, un vechi 
proverb bizar, comentă Laurence. 

— Păcat, că jocurile de cuvinte au 
supravieţuit marilor conflagrații. Sunt nişte arme 
periculoase, spuse Dureur ca o concluzie. 

Pe măsură ce pierdeau din înălțime, 
tensiunea nervoasă, care nu-i părăsise pe cei trei 
de la reîntoarcerea din insula Paygan, se risipi. 
Amintiri seducătoare se strecurau totuşi prin zidul 
mental pe care îl construiseră în jurul amintirilor 
recente. Se obişnuiseră deja cu situaţia, deşi 
viziunea oamenilor supuşi de txalgi îi marcase 
profund. Acum se lăsau purtaţi de răcoarea blândă 
care venea dinspre oraşul vechi. Chiar şi 
locotenentul Cardeau şi Meinschwantz, care nu 
erau  arhepoli, erau sensibilizaţi de această 


atmosferă. 

— Ştiu un restaurant mic pe strada 
Vaugirard, cu vinuri foarte bune, declară Jacques. 

— Să mergem! se bucură Cardeau, fâţâindu- 
se pe scaun ca un copil în faţa unui borcan cu 
dulceaţă. 

Acolo, spre Meulan, ţâşnea Sena, care curgea 
subteran cât traversa Parisul. 

Din nefericire  trebuiră să abandoneze 
copterul pe o terasă înainte de a pătrunde în 
oraşul vechi; fu un moment de dificultate. 

Umbre şi fumuri; felinarele de stradă 
proiectau scene mute pe pietrele dislocate şi pe 
fațadele diforme ale clădirilor. Se simțeau mirosuri 
din canale, din buticuri, din pridvoare. Peste 
zgomotul surd al mulţimii în mişcare se 
suprapuneau voci şi muzici. Sunetele, parfumurile, 
luminile se contopeau într-un spectacol unic, acela 
care îi însoţise în anii tinereţii pe Jacques Dureur 
şi pe Laurence Dusarte şi îi determinase să devină 
arhepoli. 

Strada Vaugirard căpătase, odată cu lenta sa 
dezintegrare, un aer medieval pe care nu-l 
avusese atunci când fusese construită. Jacques se 
amuză lovind puternic cu călcâiul cizmelor în 
caldarâm. 

— Aici este, spuse el. 

Coloane strălucitoare, cu mii de fațete 
dreptunghiulare, aplice din a doua jumătate 
secolului al optsprezecelea, roşul rubiniu al 
banchetelor, verdele palid al pereţilor afumaţi 


fresce absurde şi sublime, toate evocau un mod de 
a trăi pe care oamenii nu-l vor mai cunoaşte 
niciodată. 

— Ciudat, de aici aventura noastră mi se pare 
un coşmar. 

— Ai dreptate, comandante, şi eu am aceeaşi 
impresie. Dar vai, tare mă tem ca populaţia Terrei 
să nu fie obligată să-l trăiască! replică 
locotenentul Cardeau. 

— Pentru ce, vai... 

— Ce vreţi să spuneţi, domnişoară Dusarte? 

— Nu ştiu ce aţi văzut în Marianne. Eu am 
trăit dominaţia mentală a txalgilor. Eu am 
cunoscut starea ciudată care pune stăpânire pe 
tine, visele care te asaltează, atât de frumoase 
încât doreşti să nu se mai termine niciodată. Am 
văzut... Cât era de frumos! Ce linişte, ce armonie! 
Dacă viziunea lor s-ar realiza, eu cred că toţi 
oamenii ar dori să trăiască acolo. 

— O întreagă civilizaţie întemeiată pe cultul 
frumuseţii, visă Jacques; n-aş fi crezut că poate 
exista aşa ceva. Când te gândeşti că pământenii, 
dominați de gustul comerţului şi simţul posesiunii, 
nu acordă nici o importanţă frumuseţii. Fiinţele 
astea nu pot să vadă viaţa în acelaşi fel ca noi. 
Simţul acţiunii fizice, cu tot ce ţine de el, 
agresivitatea, sexualitatea, le sunt necunoscute. 
Toate pasiunile omeneşti le sunt străine. Ei califică 
misticismul, neliniştea, pornirea de a ucide şi de a 
fura, înverşunarea noastră de a face dragoste, 
drept unde mentale necunoscute. Masculi şi 


femele în acelaşi timp, pentru că se reproduc prin 
partenogeneză, ignoră cu totul tulburările dorinţei 
- ceea ce ar tinde să respingă complet ideea că 
arta oamenilor nu este decât o exacerbare a 
instinctelor sexuale refulate. Delicate, formidabile 
entităţi abstracte, speculând metafizica armoniei, 
inconştienţi de viaţa arzătoare din univers unde 
totul este un perpetuu haos. Admirabil, nu-i aşa, 
Laurence Dusarte? 

— Dar nu acesta este scopul final al oricărei 
ideologii, visul final al creatorilor? 

— O umanitate armonioasă şi castrată? 

— Bătrâna noastră civilizaţie este lipsită de 
minunatele compensaţii pe care le oferă txalgii. 

— Este o lege omenească; pământenii nu se 
pot exprima decât într-o aiureală militantă, într-o 
confruntare a pasiunilor. Ca arhepol, eu simt 
profund asta. Umanitatea a pierdut simţul 
frumuseţii, dobândindu-l pe cel al confortului. 

— Şi dealtfel, reluă Meinschwantz, cum puteţi 
compara omul cu txalgii, domnişoară? Aceste 
creiere vii au simţul armoniei foarte dezvoltat, al 
ordinii, al echilibrului, al abstracţiei, dar sunt 
nişte aberaţii ale naturii. Nici un parazit ajuns în 
stadiul acesta de dezvoltare nu poate supravieţui 
dificultăţilor de adaptare pe vreo planetă, fără să 
intervină un miracol biologic. 

— Credeţi că txalgii sunt rezultatul unei 
experienţe de laborator? întrebă Cardeau. 

— Nu, dacă hazardul a putut crea o 
ciudăţenie cum este omul, de ce n-ar fi apărut tot 


aşa şi Linxel cu semenii săi. Ceea ce vreau să spun 
este că aceste creaturi nu mi se par viabile şi că 
civilizaţia lor armonioasă poate exploda ca un 
balon la soare. Umanitatea nu trebuie să se lase 
influenţată de utopia lor. Este un vis găunos care 
nu poate decât să-i accelereze decadenţa şi 
sfârşitul. Din contra, astăzi omul poate să se 
afirme doar prin luptă. Avem norocul, într-o 
perioadă critică a evoluţiei noastre, să întâlnim un 
duşman care ne poate mobiliza ultimele forţe. 
Civilizaţia noastră nu seamănă cu aceea pe care 
ne-o propun txalgii? Cu deosebirea că aceste 
creaturi n-au cunoscut niciodată pasiunea, pe 
când oamenii au înăbuşit-o în ei, iar creaţiile 
artistice şi ştiinţifice ale txalgilor sunt sublime, în 
timp ce ale oamenilor nu depăşesc nivelul 
confortului imediat. Dar, după cum vedeţi, 
rezultatul este acelaşi: de fiecare parte, aceeaşi 
necesitate a unei experienţe contemplative, una 
creatoare, alta sclerozată, aceeaşi necesitate a 
plăcerii, una poetică, alta fizică. Unii îşi caută 
senzațiile în alcool, droguri, sexualitate, ceilalţi în 
expresia plastică. De la marile conflagrații, omul s- 
a debarasat de aproape toate prejudecățile sale 
rasiale, religioase, patriotice şi morale; nu mai 
există în el decât o imensă oboseală şi refuzul de a 
acţiona. Ce credeţi că se va întâmpla? Întreaga 
populaţie a Terrei, avidă de un surplus de fericire, 
se va repezi spre dominaţia telepatică. Nu sunt un 
războinic, dar cred că ne revine obligaţia de a 
împiedica aşa ceva. 


Jacques Dureur tăcu; tovarăşii săi nu se 
clintiră. Atunci continuă: 

— Acum, când Last Luck este ancorată în 
port, şi trebuie înmânat Consiliului celor Şase 
jurnalul de bord, ce va decide guvernul? Nu va 
trebui să tergiverseze: ori distrugerea insulei 
Paygan, ori o tentativă de coabitare între oameni 
şi txalqi. Căci n-ar exista nici o metodă de a-i 
convinge pe invadatori să plece spre o altă lume. 
Linxel şi ai săi apreciază prea mult colaborarea cu 
omul pentru a risca o nouă migraţie. Seamănă 
puţin cu eunucii, cărora le-a mai rămas o urmă de 
dorinţă; se pare că simt plăcere privind şi 
manevrând trupurile omeneşti. 

— Nu ştiu dacă soluţia exterminării va putea 
fi aplicată, reluă Meinschwantz, ca un ecou la cele 
spuse de Dureur. Txalgii posedă o inteligenţă cu 
mult superioară celei ale noastre şi o putere 
telepatică împotriva căreia nu se poate face nimic. 

— Este exagerat, răspunse  Cardeau. 
Armamentul nostru va fi mult mai important într-o 
bătălie. 

— Cu condiţia să-l putem utiliza. Ce crezi că 
vor face soldaţii în faţa unei armate duşmane 
alcătuită din oameni dominați de txalgi? De la 
marile conflagrații nu mai există mulți 
entuziasmați să întrebuinţeze o armă împotriva 
semenilor săi. 

— Cu atât mai mult cu cât txalgii vor utiliza 
toate capcanele seducţiei. V-am mărturisit că am 
trăit această experienţă; comandantul Dureur nu 


m-a contrazis în ceea ce-l priveşte. Trebuie să fie 
foarte greu să rezişti la apelul lor. Atunci, ce 
credeţi că se va întâmpla când oamenii, care nu 
sunt nici arhepoli şi nici nu posedă o 
individualitate fermă, vor afla ce le oferă txalgii? 

— Aveţi dreptate, domnişoară, şansele 
noastre de a obţine o victorie armată sunt infime. 
Câţi oameni poate să supună fiecare txalq? 
Frecvența sciziparităţii lor ne este necunoscută, 
dar pare să fie destul de rapidă, după cele văzute 
de noi pe insula Paygan. Consiliul celor şase nu va 
da un răspuns decât peste câteva săptămâni. 
Atunci poate vor fi mii de astfel de creaturi pe 
suprafaţa planetei; ce forţă de convingere! 

— Destul! strigă Dureur. A trecut o jumătate 
de oră de când patronul acestui local ne întreabă 
ce servim, hotărâţi-vă! Eu am să iau un Chonas, e 
excelent, dar aş vrea să-i adauge şi câteva picături 
de dhivago. 

Urmară câteva clipe de tăcere (stil roman 
foileton). Laurence îl observa pe Jacques Dureur, 
care-şi lovea stupid cu pumnul în podul palmei. 
Acesta, ştiindu-se privit, continuă: 

— Ştiu că băutura dhivago nu-şi dezvăluie 
secretul decât iniţiaţilor, după Lovelle, dar astă 
seară vreau să încerc şi eu. Mi-e sete de o nouă 
beţie. Cred că riscăm să fim dominați de txalgi; 
dar am să lupt, din toate puterile împotriva apatiei 
oamenilor. Şi apoi, dacă ireparabilul se va 
întâmpla, o voi şterge de aici. Slavă domnului, 
există atâtea planete la fel de frumoase ca Terra, 


şi doar spaţiul ne desparte de ele. Şi spaţiul... 

— Nu trebuie să vorbeşti aşa, Dureur, i-o 
reteză Cardeau. Txalgii nu vor pune niciodată 
stăpânire pe Terra dacă noi nu vrem! 

— Stai, tinere, nu te grăbi, aşteaptă decizia 
Consiliului celor Şase! 

Apoi, conversaţia se diluă; fiecare evită să 
vorbească despre ceea ce-l preocupa. 
Meinschwantz  debită  banalităţi monstruoase, 
cufundându-se într-o sticlă cu vin galben; Cardeau 
rătăcea pe căile unui teribilism paradoxal în 
preajma unei pipiţe. Cât despre Dureur, acesta îşi 
exersa agresivitatea faţă de Laurence Dusarte; 
sub influenţa băuturii dhivago, ajunsese foarte 
departe: 

— Eşti vulgară, Laurence Dusarte! Ce 
perversitate pe chipul tău, figura asta blondă, 
ochii de pisică, pisica mea, pisica ta, pisica sa... 

Toate culorile universului se amestecau între 
ele; coloanele cu mii de fațete ale cafenelei le 
repercutau la infinit. Nuanţe misterioase, întâlnite 
pe planete îndepărtate. Chipul lui Laurence 
dispărea. Dhivago: culorile beţiei şi beţia culorilor. 

— Haide, pisica mea, bea un pic din vinul 
acesta de culori ameţitoare, pensula lui Van Gogh 
e înmuiată în el. 

Laurence nu dorea să se opună freneziei 
etilice a lui Jacques. Cunoştea foarte bine secretul 
intim care o purtase către el. Gustă din paharul pe 
care tocmai i-l împinsese în faţă. 

Curând,  Cardeau şi  Meinschwantz se 


retraseră, după ce abia reuşiră să murmure un 
„bună seara”, motivând că sunt obosiţi. 

— Obosiţi, ce eroare! urlă Dureur. Pisica mea, 
nu pleca, bea, vrei să bei cu mine? Dhivago te va 
purta spre visul meu, îţi va da culorile mele. 

Laurence nu protestă şi băură sticla de 
Chenas pe care patronul îl îndoise abundent cu 
dhivago. 

Strada strălucea, datorită luminilor discrete 
ale oraşului vechi, învăluite în ceața care izvora 
din răsuflătorile negre, în fundul cărora curgea 
Sena. 

Laurence era dispusă să cedeze şi se lipi de 
trupul lui Jacques. El o luă în braţe şi-i mângâie 
faţa, şi fiecare gest al său inunda noaptea cu 
imagini luminoase. 

— Ştii, micuța mea... mi-e frică... ştii, 
Laurence, trebuie să mă ierţi, dă-mi... 

Se lăsă pe spate şi râse în hohote. Tânăra 
femeie resimțea acum toate efectele băuturii 
dhivago: încet-încet, se simţea  învăluită în 
nuanțele delirante apărute din lumi necunoscute; 
cele mai slabe senzaţii tactile, olfactive, auditive, 
se transformau în unde colorate, în gama 
multiplicată a prismei. Pentru ce aşteptase atâta 
timp ca să se cuibărească în braţele lui Jacques? 
Pentru ce profitase de un moment de rătăcire ca 
să i se dăruiască? 

— Laurence, vezi vitrinele, vitrinele trecutului 
care învie şi ies din timp. Uite, sunt lumini pe 
fațadele întunecate ale caselor, priveşte, o 


mezelărie, un magazin de mărunţişuri, un fotograf, 
sunt fantomele buticurilor, revin să bântuie strada. 
Ce frumoasă e arhitectura rectilinie a vitrinelor, 
fiecare este un tablou fantastic, unde se află 
pictate toate dorințele. Trăim în atmosfera 
oraşelor vechi. 

— Vino, Jacques, vino cu mine. 

—  Iţi văd culorile dorinței, curcubeul 
orgasmului... cât pot cuprinde cu privirea în beţia 
nuanţată de dhivago. Culorile ochilor, culorile 
vorbelor tale cad în cascadă de-a lungul nervilor şi 
fac din trupul meu o fântână cromatică; tonuri, 
atingeri, reflexe, sunt un vârtej de nuanţe. O! 
sânul tău policrom în clar-obscurul trupului, sexul 
fremătând în peisajul blond al şoldurilor, în 
miniatura dulce a coapselor! Peste tine curg 
şiroaie roz şi arămii, buzele tale mă stropesc cu 
purpură, vreau să mă inunde strălucirea de perlă 
a trupului tău, Laurence... 

Ajunseseră pe o străduţă întunecoasă, unde 
noaptea oraşelor vechi este mai intensă decât în 
altă parte. Casele abia se conturau, ca într-o 
ceaţă, imaginea lor amestecându-se cu exalaţiile 
fumegânde ale Senei izvorâte din gurile străzii. Se 
clătinau pe picioare în lumina tulbure, scăldaţi în 
reflexele albe ale falezelor oraşului de sus; fisuri 
vineţii sfârtecau asfaltul. 

— Am ajuns la capătul lumii, Jacques. Dincolo 
de capătul lumii, unde vrei să mă mai duci? 

— Să traversezi vârtejul acestor culori, să 
ajungi în centrul obsesiilor mele, să atingi beţia 


supremă. 

— Te iubesc, Jacques, te iubesc; gândeşte: ea 
mă iubeşte. 

Vocea sa răguşită, uşor voalată, de fetru 
portocaliu. Cuvântului îi place să apese pe nervii 
lui Jacques şi se materializează sub forma unui 
voal colorat. Punctul, cercul, triunghiul literelor, 
alfabetul secret, pictural, ordonat. 

— Vino, Laurence, am să te duc. 

Derulară un invizibil fir al Ariadnei de-a 
lungul străzilor, trecând în goană pe lângă falezele 
fosforescente ale oraşului de sus. Întâlniră 
bărbaţi, bărbaţi albaştri, femei verzi purtând copii 
de aur, în sunetele stridente şi împestriţate ale 
unei orchestre care cânta în depărtare. 

Ajunseră într-o cameră veche şi se 
îmbrăţişară cu ardoare. Fiecare mângâiere aducea 
viziuni cromatice. 

Când palma lui Jacques atingea obrazul lui 
Laurence, portocaliul curgea şiroaie; când îi 
mângâia buclele de pe ceafă, se amesteca 
albastrul, pătând portocaliul, presărându-l cu 
verde, făcându-l să fie ca marmura. Gura lui i se 
lipi de sân şi se dezlănţuiră griuri acide şi crude. 
Se jucau cu trupurile lor, orgă de culori, eliberând 
game necunoscute, izvorâte din beţia cu dhivago. 

Apoi, o luă în braţe şi era minunată, dulce şi 
goală, blondă şi sidefată, cu gâtul de liană şi 
trupul de asfodelă. Toate culorile se contopiră 
dintr-o dată, şi strălucirea albă, nestăpânită a 
dorințelor satisfăcute izbucni în uraganul bucuriei 


lor. 


ULTIMA TENTATIVĂ 


Consiliul celor Şase evitase publicarea celui 
de-al doilea raport al lui Jacques Dureur, ştiind că 
pământenii n-ar tolera o eroare. Dacă ar fi fost 
posibil să se amuze fără nici un pericol, aceştia ar 
accepta ca txalqul să fie capturat; dar, dacă exista 
cel mai mic risc, şi-ar manifesta violent 
nemulţumirea, şi membrii consiliului n-ar mai fi 
aleşi la viitoarele alegeri. 

Verdictul fusese dat după douăzeci de zile de 
deliberări şi discuții cu Aulcas Jeanniot şi 
Meinschwantz. Jacques Dureur nu fusese acceptat 
la întruniri datorită antecedentelor sale. 

Cei doi nu-l mai întâlniseră de la întoarcerea 
lor din expediţie. Însoţiţi de Cardeau, colindaseră 
toate cartierele oraşului vechi, cercetaseră oraşul 
de sus, dar în zadar: comandantul rămânea de 
negăsit. Şi era însărcinat să plece cu trei sute de 
oameni în insula Paygan cu scopul de a debarasa 
Terra de txalqgi. 

Nu mai era timp; deja existau zvonuri despre 
o agitaţie suspectă în jurul insulelor Mariane. 
Consiliul  dezminţise zvonurile, dar asta nu 
împiedicase răspândirea lor. 

Cu câteva ore înainte de pornirea expediției, 
locotenentul Cardeau se resemnase şi primise să 
preia comanda misiunii. Dureur alesese acest 
moment pentru a-şi face apariţia. 

— Iată, sunt opt zile de când ne chinuim să te 
găsim şi nici nu-ţi pasă, Dumnezeule! Nici un 


semn de viaţă, ce-i cu dumneata Jacques, nu te 
înţeleg, spuse Jeanniot, calmându-se. 

— Am primit convocarea, nu mă eschivez, 
oricât de mare ar fi sacrificiul. O face pentru 
dumneavoastră, Jeanniot. Dar, Laurence Dusarte 
mă va însoţi, doar cu condiţia asta pot accepta. 

— Imposibil, Jacques, rezidenții oraşelor 
vechi sunt supuşi controlului şi nu pot părăsi 
Parisul fără motiv. 

— Foarte bine, veţi găsi unul! 

Şeful Astronauticii trebuie să accepte acest 
ultimatum. 

Astfel, pe 15 iulie, Dureur cu o navă iar 
Cardeau cu Last Luck, porniră cu destinaţia insula 
Paygan. Jacques se închise în cabină cu Laurence 
şi nu mai apăru tot timpul drumului. Uneori, în 
momentele somnolente ale carturilor de noapte, 
câte un marinar le zărea siluetele profilându-se pe 
întinsa oglindă a oceanului. Dar, îndată ce un om 
vroia să se apropie de ei, se refugiau în cabină. 
Comandantul nu comunica cu echipajul decât prin 
televiziune. 

Jeanniot, Meinschwantz şi Cardeau, n-aveau 
nici ei mai mult succes. Această conspirație a 
tăcerii anunţa oare că avea să se petreacă o 
sinucidere din dragoste? 

Oamenii se antrenau cu exercițiile de 
protecţie mentală inventate de specialiştii în 
parapsihologie, care trebuiau să-i imunizeze 
împotriva tentativelor de dominare telepatică din 
partea txalgilor. 


Se apropiară de insula Paygan. Comandantul 
rămânea mereu invizibil. Nimic nu arăta că 
intenţiile sale rămâneau conforme cu indicaţiile 
belicoase ale Consiliului celor Şase. 

Brusc, în cabina radio, ecranul televizorului 
se lumină şi apăru camera lui Jacques Dureur 
unde se îngrămădeau talmeş-balmeş sticle, haine 
de blană, pipe, alimente. 

Cu buzele palide şi strânse, Dureur ordonă: 

— Faceţi-mi imediat legătura cu locotenentul 
Cardeau. 

Operatorul privi prosteşte chipul livid, cu 
obrazul acoperit de o barbă întunecată, cu ochi în 
care strălucea un foc ciudat. 

— Aşteptaţi să leşin? 

— Scuzaţi-mă, comandante. 

Pe ecran apărură linii mişcătoare, apoi chipul 
lui Cardeau. 

— Sunt bucuros să te văd, locotenente. 

Acesta din urmă schiţă cu buzele prima silabă 
a unei întrebări. 

— Nici un cuvânt, te rog, vom vorbi despre 
mine mai târziu, la întoarcere. Deocamdată, 
ascultă-mă. Vei pleca imediat cu oamenii de pe 
submarin şi veţi distruge toate celulele pe care le 
veţi întâlni în cale. Îmi veţi comunica rezultatele 
îndată ce veţi acosta... terminat... aşteaptă, care 
este prenumele dumitale, Cardeau? 

— Pierre. 

— Atunci, noroc, Pierre, şi nu ezita, ucide, 
ucide, nu există altceva de făcut pe moment. 


— Foarte bine, Jacques, voi face aşa cum 
spui. 

O oră mai târziu, oamenii de pe submarin, în 
costumele lor strălucitoare, ţâşniră spre adâncimi. 
Plonjară până la o mie cinci sute de metri, se 
aranjară în semicerc şi porniră către Paygan, 
purtând armele lor ucigătoare. Simţeau cu toţii 
aceeaşi nelinişte paralizantă, nimeni nu putea să 
prevadă cum ar reacţiona txalgii la un atac. 

Nici cei din Gardă şi nici soldaţii nu mai 
fuseseră obligaţi până acum să ucidă. De la Marile 
Conflagraţii, moartea prin intermediul armelor 
dezintegratoare fusese un subiect tabu. Cu toate 
acestea, datorită antrenamentului militar şi 
disciplinei lor, aveau curaj şi se simțeau pregătiţi 
să-şi asume misiunea. 

Cardeau le dădea ultimele instrucţiuni, 
precizând încărcătura, felul cum trebuia reglată 
arma, distanţa minimă de la care trebuia acţionat, 
măsurile de securitate. 

Era leoarcă de sudoare în costumul său de 
scafandru, schimbând câteva fraze banale cu 
Meinschwantz, care rămăsese pe vasul-amiral, 
când, în dosul unei stânci, văzu un glob translucid 
în care intra un txalg. Locotenentul nu mai avu 
timp să reacționeze; simţi imediat o primă 
atingere mentală: creatura ataca. 

Atunci, Cardeau se simţi instantaneu eliberat 
de tensiune, de ruşine. Trase pentru a se apăra, 
manevrând arma cu sălbăticie. Totul se înceţoşă, 
bule uriaşe şuierară de-a lungul costumului său de 


scafandru. 

Atunci când vâltoarea apei se linişti, totul 
dispăruse. Pierre simţi o tristeţe copleşitoare. 

Curând, de la stânga la dreapta, şuierară 
explozii, înălţând în jurul insulei o coroană albă de 
spumă, care creştea pe suprafaţa liniştită a 
oceanului. Valuri puternice veniră să moară în 
ghioluri. Oceanul deveni apăsător şi tulbure: 
noroi, nisip, bucăţi de stâncă ieşeau la suprafaţă şi 
presărau cu nori opaci smaraldul apei. 

Oamenii se aflau la mai puţin de patru sute 
de metri adâncime. Tensiunea nervoasă a 
aşteptării fusese urmată de o furie distrugătoare. 
Tirul armelor se îndrepta adesea fără motiv 
asupra algelor uriaşe sau animalelor care dădeau 
târcoale. Lumina  lămpilor de la costume 
pătrundea cu greu opacitatea oceanului. 

Deodată, Pierre Cardeau avu revelaţia 
coşmarului care se petrecea în noaptea 
adâncurilor. În realitate, oamenii Gărzii trăgeau ca 
să nu intre în panică, şi acest măcel risca să 
devină periculos chiar şi pentru ei. Ordonă 
încetarea provizorie a focului. Cei mai mulţi nu se 
opriră la prima somaţie, cuprinşi de o demenţă 
sângeroasă. 

Atunci, locotenentul recurse la apel şi 
combatanții se reaşezară în formațiunea circulară 
care fusese adoptată pentru asalt. Vreo douăzeci 
decedaseră datorită imprudenţei lor. 

Acum, grupul se afla aproape de plajă. 
Hotărâră să procedeze cu mai mult tact la 


îndeplinirea misiunii. Pe suprafaţa indigo a 
oceanului pluteau valuri de spumă, alge, peşti 
spintecaţi, rechini pradă ultimelor convulsii, 
rămăşiţe de tot felul, calmari agonizând, meduze 
sfârtecate, bule uriaşe de aburi. 

Pierre Cardeau luă legătura cu nava. 

— Aţi distrus tot? întrebă Dureur. 

— Aşa cred. 

— Şi nici o reacţie din partea txalgilor? 
Incredibil! 

— Dacă cele câteva cazuri inexplicabile de 
moarte nu sunt cumva acţiunea acestor creaturi. 

— Probabil. Câte capsule credeţi că au fost 
distruse? 

— Mai mult de patru sute. 

— Un măcel, e prea dezgustător! 

— Se poate, mie mi-a fost mai mult milă decât 
ruşine. Prima oară am tras ca să mă apăr, pe urmă 
a fost mai uşor. După cum şti, am fost partizanul 
acestei operaţiuni. 

— Ştiu, Pierre. Crezi că m-am eschivat şi am 
lăsat treaba murdară pentru alţii? Era şi 
Laurence... şi apoi, la dracu, n-am nici o 
justificare. 

— Nu-ţi reproşez nimic, Jacques. 

— Uite, în zece minute o să ajungeţi pe 
insulă. Procedaţi la fel. Ucideţi toate creaturile pe 
care le întâlniți şi paralizaţi-i pe oamenii-sclavi 
care vor încerca să se opună înaintării voastre. 
Trei minute mai târziu vă vom urma cu copterele. 
Vom ateriza în centrul insulei şi ne vom desfăşura 


către voi, tăind orice posibilitate de retragere. 
Meinschwantz va fi cu noi. Vă urez noroc! 

Cardeau văzu braţul gol al lui Laurence 
înlănţuind gâtul lui Jacques, înainte ca ecranul să 
se stingă. 

Costumul său ieşea cu câţiva centimetri 
deasupra apei; urmări cadranul ceasului 
electronic. Corpul îi era legănat uşor de clipocitul 
valurilor. Ora îi marca profund nervii. 

— Pornim, şopti el. 

Vocea sa răsună în fiecare cască. 

Oamenii ieşiră din apă, îşi scoaseră rapid 
scafandrele şi înaintară pe plaja albă. 

— Târâţi-vă până la palmieri. 

De jur-împrejurul insulei Paygan, din trei în 
trei sute de metri, corpurile negre ale celor din 
Gardă se târau pe nisip. Pe cerul blând, începeau 
să mijească zorii, stingând stelele. 

Deodată, în dosul arborilor şuierară tirurile 
altor arme. Agresorii fură seceraţi; trupurile lor 
incandescente se  contorsionau într-o ultimă 
tresărire, o ultimă reacţie a voinţei, înainte ca 
atomii cărnii să li se disocieze şi orice urmă de 
viaţă să se stingă în ei. 

Pe albul prundişului rămaseră umbre ciudate. 
Mai mult de optzeci de corpuri, reduse la două 
dimensiuni, zăceau pe plajă. Vreo cinsprezece 
răniţi, cu arsuri mortale, gemeau. 

Cardeau urlă: 

— Intoarceţi-vă la costumele de scafandri şi 
plonjaţi, nu vă mai ocupați de alţii. 


Ca nişte marionete dezarticulate, 
supraviețuitorii alergară către ocean fără să 
suporte vreun atac al inamicului în timpul 
retragerii. 

Indată ce reintrară în costumele lor de 
scafandri, locotenentul  obţinu legătura prin 
televiziune şi făcu un scurt rezumat al ciocnirii. 
Imaginile terifiante de pe plajă îl convinseră pe 
Dureur mai mult decât orice fel de comentariu. Le 
răspunse: 

— Vom survola insula la înălţime maximă. Nu 
întreprindeţi nimic înainte de a vă contacta din 
nou. Adversarii sunt prea bine plasați. Voi lua 
legătura cu voi peste zece minute. 

Locotenentul aşteptă liniştit la o sută de 
metri adâncime. Aduna mărturii de la 
supraviețuitori. Dar apărătorii insulei Paygan erau 
prea bine ascunşi atunci când îi atacaseră, şi cei 
din Gardă nu puteau preciza nimic. Să fi fost 
vorba de sclavii txalgilor? Asta era problema. 

Deodată, apăru chipul lui Dureur, crispat, 
desfigurat de nelinişte şi indignare: 

— S-a sfârşit, Cardeau, mai mult de jumătate 
din oamenii noştri au fost dominați de txalgi, în 
ciuda antrenamentului şi a măsurilor de protecţie 
pe care le-am luat. Alţii au fugit, pradă unei frici 
de neînvins. Am coborât ca să examinăm situaţia: 
părea că puterea telepatică a creaturilor nu avea 
efect asupra noastră... 

In timp ce vorbea, se linişti. 

— Poate creierele noastre, excitate de lupta 


aceasta ciudată, emiteau undele necunoscute 
despre care vorbea Linxel, dar cu o intensitate 
mai mare? Am lansat vreo douăzeci de bombe 
anestezice în partea aceea a insulei unde se află 
cele mai multe clădiri. Apoi am coborât către sol. 
În momentul în care eram gata să aterizăm, după 
ce constatasem că acţiunea bombelor noastre îi 
neutralizaseră pe adversari, a apărut o navă 
spaţială şi ne-a atacat cu raze dezintegratoare. 

— O navă spaţială a txalgilor? 

— Nu, Sirius, am recunoscut-o pe Sirius. Am 
avut norocul să fiu doar atins, braţele elicelor s-au 
volatilizat şi copterul a fost doborât, învârtindu-se 
vreo douăzeci de metri. Asta ne-a salvat, pe mine 
şi pe Meinschwaniz, elasticitatea plaxilenei a 
amortizat căderea; totuşi, prietenul nostru este 
rănit. Nu ştiu câţi au mai rămas din ceilalţi 
membri ai expediției. Am reuşit să ieşim şi să ne 
tărâm până la un alt aparat care nu mai avea 
echipaj. Televizorul era intact şi de aici comunic 
cu voi. Nu, nu-mi pune nici o întrebare, Pierre, te 
rog. Trebuie să transmiteţi ordinele mele. 
Întoarceţi-vă imediat cu nava şi cu Last Luck la 
Paris şi raportați Consiliului celor Şase. 

Cardeau se simţi uşurat; nici el nu ştia de ce. 
Cu o strâmbătură stranie care îi încreţi obrazul, 
Jacques continuă: 

— Rămân cu convingerea că cei care au tras 
asupra noastră de pe Sirius nu erau supuşi 
txalgilor ca aceia care v-au atacat pe voi de 
curând. Momentul este grav. Fie că reveniţi cu 


bombe  termonucleare şi atacați  Mariannele, 
pentru a fi siguri că nu mai rămâne nici un 
invadator, fie Consiliul refuză să extermine fiinţe 
omeneşti, chiar dacă este necesar pentru salvarea 
umanităţii, şi atunci nu vom mai putea niciodată 
împiedica expansiunea txalgilor. 

— Şi voi ce veţi face, Dureur? 

— Voi încerca să fug de pe Paygan înainte de 
întoarcerea voastră. Spune-i lui Laurence că sunt 
aici. Ştie ea ce trebuie să facă. Insistaţi pe lângă 
Jeanniot. Va fi necesară toată influenţa lui pentru a 
convinge Consiliul că trebuie să se acţioneze. La 
revedere, Pierre! 

Cardeau se întoarse cu oamenii pe Last Luck 
şi porniră spre Paris cu toată puterea motoarelor. 
Analiză din nou cele spuse de Dureur şi, temându- 
se de reacţiile posibile ale Consiliului şi ale 
populaţiei terestre, se mira de fermitatea vorbelor 
comandantului. Care va fi viitorul civilizaţiei 
umane dacă invazia txalgilor nu va fi înfrântă? Ştia 
că poziţia lui Dureur era motivată de oroarea 
acestei perspective de dominare, şi că în forul său 
interior îi repugna să distrugă nişte creaturi 
venite din spaţiu. El, Cardeau, n-ar fi ezitat. Dar ce 
să aştepţi de la oameni atunci când vor afla că 
semenii lor luptaseră pentru a-i apăra pe txalgi? 
Pământenii nu erau la curent cu situaţia, dar 
înainte de orice ei doreau să fie pace. 

Apoi, locotenentul îşi dădu seama de 
zădărnicia  meditaţiilor sale. La întrebările 
imposibile pe care şi le punea, va răspunde un vot 


al populaţiei mondiale. Nu exista decât o cale de a 
interveni în decizie: felul cum va povesti 
evenimentele în faţa Consiliului celor Şase. Dar, 
înainte de toate, trebuia să o prevină pe Laurence. 

Chipul căpitanului navei-amiral apăru pe 
ecran, împietrit de frică. 

— Ce doriţi? Am dispoziţii stricte din partea 
comandantului Dureur să refuz orice comunicare. 

— Prioritate absolută, tocmai am recepționat 
un mesaj al comandantului, am nevoie să comunic 
cu Laurence Dusarte care se află la bordul navei. 

— Scuzaţi-mă, mă tem de o formă deghizată 
de atac din partea txalqgilor. 

— Credeţi că invadatorii au nevoie de acest 
biet instrument care este televizorul pentru a ne 
influenţa? Să fim serioşi, căpitane! 

Curând, chipul blond al lui Laurence apăru în 
faţa ochilor lui Pierre, ca trezit dintr-un vis. 
Tânăra femeie trebuia să fi dormit mult timp; ochi, 
îi erau duşi în fundul capului, ochii săi pe care un 
misterios oxid îi atacase, colorându-le albastrul cu 
o nuanţă gri-verzuie. 

— Bună ziua, Pierre. 

— Bună ziua, domnişoară Dusarte, vă vorbesc 
din partea lui Jacques. 

— A rămas pe insulă, mă aşteptam la asta. 
Prevăzusem că expediţia va fi un eşec. Dar nu mă 
tem pentru el, o vrajă îl ocroteşte. Sunt sigură că 
se va întoarce teafăr. A transmis ceva pentru 
mine? 

— Nu, nimic, la drept vorbind... Aş vrea 


numai să-mi acordaţi încredere. Trebuie să 
conving Consiliul celor Şase să curețe insulele 
Marianne; poate, dumneavoastră cu Jeanniot mă 
veţi ajuta. 

— Dumneata ştii, Pierre, dacă nu l-aş fi 
întâlnit pe Jacques, după supunerea mea, m-aş fi 
abandonat fără îndoială dominaţiei txalg! Eu 
consider că aceste creaturi nu pot decât să 
amelioreze civilizaţia umană; contactul cu ei este 
atât de blând! Mentalitatea lor propagă o 
minunată rațiune de a trăi, o armonie desăvârşită 
cu cosmosul. În sfârşit, se precizează o finalitate a 
existenţei, cucerirea frumuseţii. Dar voi face ceea 
ce-mi ceri, pentru Jacques şi pentru... În sfârşit, o 
voi face, nu mă mai întreba despre asta. 

Cardeau îngână câteva cuvinte de mulţumire 
şi întrerupse comunicarea. 

Îndată după sosirea lui Last Luck, Aulcas 
Jeanniot încredinţă funcţiile sale de director al 
Astronauticii, subordonaţilor direcţi. Fără ca 
sectorul de care se ocupa el, în legătură cu 
populaţia terestră, să fi avut importanţa pe care 
Consiliul o acorda altor direcţii tehnice, Jeanniot 
avea, în mod cert, o influenţă asupra membrilor 
acestuia. La cererea sa Consiliul celor Şase se 
întruni imediat. 

Împreună cu Laurence Dusarte şi Pierre 
Cardeau, urca scara gigantică din plaxiton şi 
marmură verde, care ducea la sala Consiliului. 

După ce îi felicită, preşedintele atacă 
subiectul în mod direct: 


— Am urmărit cu atenţie evenimentele şi am 
citit relatarea locotenentului. Am văzut chiar şi 
emisiunea pe care a făcut-o la televiziune. Faptele 
raportate sunt prea grave pentru ca să luăm noi 
înşine o decizie; trebuie să consultăm populaţia în 
ansamblul ei. Ştiu, de altfel, că doriţi să faceţi 
publicitate evenimentului. Vom intra imediat în 
emisie şi vă propun să discutăm situaţia în 
ansamblu, în timpul unui show; puteţi să vă 
exprimaţi liber opiniile, iar eu îmi rezerv dreptul 
de a ţine discursul final. Calculatoarele ne vor 
oferi apoi pulsul opiniei publice de care va trebui 
să ţinem cont în hotărârea noastră. 

Discuţia publică dură mai multe ore. 

Acum, Aulcas Jeanniot aştepta în Centrală; îşi 
freca pleoapele cu degetele. Faţa sa arămie, 
aureolată de părul alb ca neaua, primea lumina 
schimbătoare a tuburilor electronice, care crea o 
simfonie vizuală. Laurence, fascinată de joc, 
încerca să descopere, în derularea figurilor 
colorate o definiție plastică a conştiinţei 
ordinatorului. Pierre Cardeau, încins în uniforma 
sa decolorată, se plimba de-a lungul blocurilor de 
plaxilenă, unde erau fixate diversele elemente 
electronice, apoi se aşeză din nou, oftând. 
Aşteptarea era apăsătoare. 

Pentru cercetarea opiniei publice, 
preşedintele Destreve pusese două întrebări. Dacă 
va prevala răspunsul favorabil la prima întrebare, 
txalgi vor fi distruşi imediat. Dacă se va prefera 
cea de-a doua variantă, vor încerca să convingă 


aceste creaturi că li se vor oferi teritorii pustii din 
insulele Marianne, cu condiţia să nu ocupe alte 
zone din Pacific şi să nu încerce să-şi extindă 
dominaţia telepatică prin forţă. Oamenii care vor 
dori să li se supună vor fi liberi să o facă. Se va 
forma o comisie de expertiză însărcinată să 
verifice modul în care erau trataţi oamenii. 

Se făcuseră concesii serioase, dar majoritatea 
membrilor Consiliului insistaseră să fie aşa. 
Existau şi alte metode prin care opinia publică 
putea fi consultată, dar varianta la care se 
recursese fusese dictată de o fracțiune importantă 
a populaţiei. Jeanniot era sigur de asta. O privea 
pe Laurence care era pierdută în contemplare. 

— Domnişoară Dusarte, cu toate că trebuie să 
fiţi neliniştită în legătură cu soarta lui Jacques în 
misiunea din insula Paygan, eu cred că nu este 
cazul să ne temem; sunt sigur că lui nu-i este frică 
de dominaţia txalgilor. 

— Vă mulţumesc pentru „trebuie“, domnule 
Jeanniot, dar nu sunt îngrijorată deloc... Sunt doar 
fascinată de luminile ordinatorului. Îmi trezesc 
anumite amintiri. 

O lumină galbenă şi stridentă, însoţită de un 
sunet foarte ascuţit, semnală sfârşitul consultării 
populare. 

Cei din Consiliu intrară din nou în încăpere, 
ca şi cum ar fi fost membrii unei secte 
misterioase. 

Afară, se însera, şi imensa vitrină care 
înconjura sala, iradia un roşu incandescent, 


proiectat de soarele care asfinţea. La orizont, un 
munte de nori se lăsa peste o mare vegetală. 

Destreve anunţă solemn rezultatele. Nu 
exista nici o îndoială: pământenii aleseseră, cu o 
majoritate de peste şaptezeci şi cinci la sută, 
soluţia cea mai puţin brutală. 

— Nu putem acţiona decât în sensul unui 
compromis între oameni şi  txalgi, spuse 
preşedintele. 

— Dacă sunt autorizat de către Consiliu, cer 
să mi se încredinţeze misiunea de a contacta 
creaturile spaţiului spuse Jeanniot. 

— Foarte bine, ne încredem în 
dumneavoastră; aveţi toată libertatea. Puteţi cere 
oricâţi oameni doriţi pentru a vă asista. 

Consiliul se retrase fără nici un alt 
comentariu. 

Laurence dorea să plece imediat. Cardeau, în 
ciuda oboselii, o urmă. Jeanniot acceptă. 

Printr-o misterioasă coincidenţă, chiar în ziua 
aceea, astronava txalq deveni vizibilă. Uriaşa sa 
carcasă albastră se înălța simbolic, ca un arc al 
fraternității. 


PARTEA A TREIA 


PLĂCEREA OAMENILOR 


REÎNTOARCEREA PE TERRA 


Nava spaţială txalg, rebotezată Hoinarul 
depăşea acum orbita planetei Neptun. 

Luminile ciudate, sferele mişcătoare, 
sculpturile tehnice din cabina de pilotaj îşi 
amestecau formele şi culorile pentru a crea 
aparenţa unui basorelief al cărui sens îi scăpa lui 
Jacques Dureur. 

Cu toate că fuseseră operate modificări în 
ansamblul cadranelor şi comutatoarelor, în cabina 
de pilotaj fuseseră aşezate fotolii care sugerau o 
siluetă omenească iar pe masa de plaxilenă se 
aflau sticle şi platouri cu mâncăruri, Jacques nu 
reuşea să se identifice cu acest decor. 

Trebuia să disocieze elementele txalg, să le 
protejeze mental în afara viziunii sale, pentru a 
obţine un vid nebulos al spiritului, care să-i 
permită să suporte asaltul imposibilului. Sau pur 
şi simplu se lăsa să alunece în trecut, 
identificându-se cu timpul, ca să poată avea din 
nou impresia că este o fiinţă omenească. Dar, 
prezenţa  obsedantă a universului txalg, îl 
readucea la preocupările actuale. 

Acum,  Hoinarul depăşea orbita planetei 
Neptun... 

Asta însemna că el, Jacques Dureur, arhepol, 
se instalase la bordul navei txalg, împreună cu 
Pierre Cardeau, Meinschwantz şi alţi câţiva, ca să 
încerce... Ca să încerce... ce să încerce? În fiecare 
zi se întreba. Pentru ce părăsise Pământul şi pe 


Laurence? Avea înscrisă în memorie ultima sa 
întrevedere cu Aulcas Jeanniot: 

— Din copilărie visam la acest proiect: să 
particip la un voiaj dincolo de sistemul solar. Asta 
mă duce cu gândul la vechile romane ştiinţifico- 
fantastice ale secolului douăzeci, la vremea când 
omul, încă idealist, vroia să pornească spre stele. 
Toate guvernele l-au dezamăgit. Se pare că 
obiectivul nu era rentabil. Iar acum, în urma unei 
aventuri absurde, la fel ca în romane, dispunem de 
o navă spaţială iar eu nu pot să mă îmbarc. 

Aulcas Jeanniot îşi strânse buzele. Dureur 
tresări brusc. 

— Dar de ce, Jeanniot, cine vă împiedică? 

Şeful  Astronauticii privi o clipă curbele 
albastre ale navei. 

— Nu pot lăsa Terra şi oamenii pradă 
txalgilor. Poate că am să reuşesc să evit 
ireparabilul, cu ajutorul câtorva prieteni 
credincioşi. 

— Atunci pentru ce mi-aţi cerut să plec eu? 

— Pentru că asta este o altă soluţie de 
salvare. Odinioară îţi ceream să participi la o 
acţiune interstelară deoarece ştiam că eşti omul 
potrivit pentru situaţia respectivă. Astăzi, e 
necesar să se îmbarce pentru spaţiu o colonie 
întreagă de dizidenţi, chiar şi numai pentru a 
întreţine mitul unei eliberări viitoare. Ar fi fatal ca 
după entuziasmul iniţial faţă de civilizaţia 
armonioasă a txalgilor, oamenii să realizeze într-o 
bună zi că au făcut o greşeală. Atunci, tu vei 


reprezenta pentru ei singura posibilitate de 
salvare. În plus, cred că specialiştii şi experţii pe 
care îi vei lua cu tine, vor fi capabili să descopere 
o armă eficientă contra invadatorilor. Şi, ca să vă 
aflaţi în totală siguranţă, este necesar să treceţi 
dincolo de sistemul solar; în câţiva ani este posibil 
ca întreg sistemul solar să fie infestat de txalqgi şi 
de sclavii lor. 

Apoi îi veni în minte o imagine întunecoasă pe 
fundalul alb al falezelor oraşului de sus. 

— Laurence, aşteaptă, Laurence! striga el. 
Laurence alerga spre liziera pădurii virgine şi 
haina albă, mulată pe corp i se ondula în ritmul 
paşilor. O ajunse din urmă când era gata să se 
înfunde în frunziş, o apucă de umeri apoi o 
îmbrăţişă strâns şi-i sărută părul. Ea gâfâia. li 
simţea muşchii tresărind. 

— Lasă-mă să dispar în pădure, Jacques, nu 
vreau să plec în spaţiu, mi-e frică, mi-e foarte 
frică. Nu vreau să mor; realizările txalgilor sunt 
atât de splendide încât depăşesc tot ce mi-am 
putut imagina. Vreau să rămân pe Terra şi să 
trăiesc în universul armonios al txalgilor. Nu vreau 
să plec cu tine. 

— Dar aminteşte-ţi de întâlnirea noastră, de 
croaziera în insula Paygan. Atunci erai orbită de 
dragoste. 

— S-a sfârşit, Jacques. Tu deteşti umanitatea. 
Mi-am dat seama de asta atunci când ai rămas pe 
insulă. Îmi eşti mai străin decât creaturile 
spaţiului. 


Căuta să înţeleagă semnificaţia frazei spusă 
de Laurence. Poate că nu se înşela; poate că nu 
simţea faţă de ea decât o imensă dorinţă fizică. 
Inainte de a o cunoaşte dispreţuia profund 
femeile. 

— Ai dreptate, fără îndoială, cred că prefer 
txalgii acestei umanităţi în declin, care se 
abandonează invadatorilor. Nu mai am curajul să 
fac ceva pentru ea. Jeanniot îmi cere să mă îmbarce 
pe Hoinarul pentru prima misiune interstelară, iar 
tu refuzi să mă însoţeşti. Pierzându-te pe tine, 
pierd singura rațiune de a mai rămâne pe Terra. 

Ea se întoarse, se ridică pe vârfuri şi-l sărută 
blând pe buze. 

— Te-am dorit întotdeauna, Jacques, dar, în 
ciuda aparenţelor, nu sunt un arhepol asemenea 
ție. Imi lipseşte cultul individualismul; nu mă 
suport. Ceea ce vreau este să mă pierd în mulţime, 
sub dominaţia telepatică a txalgilor, ca să uit că 
exist. 

— Adio, Laurence. 

Apăru cea de-a treia imagine. 

Se afla într-o sală de sculptură, împreună cu 
Meinschwantz, la scurt timp după aterizarea 
forţată pe insula Paygan. Formele irizate, abia 
schiţate, se jucau cu luminile mişcătoare, se jucau 
cu ochii lui Dureur. 

Intră Linxel, urmat de Aulcas Jeanniot, şi 
trimise un mesaj mental: 

— Omul acesta tocmai m-a anunţat că 
simbioza pământeană a decis să lase poporului 


txalg teritoriul pe care suntem pe cale să-l 
civilizăm. Vreţi să vă uniţi cu noi în comuniunea 
armonioasă, aşteptând ca oamenii să vină să ne 
întâlnească, sau preferaţi să plecaţi de aici? 

Vocea lui Jeanniot se suprapuse peste cea a 
txalqului. 

— S-a sfârşit, Jacques, pământenii cedează 
bătrâna şi buna lor planetă contra unei iluzii 
periculoase. Vechiul fond mistic, pe care 
umanitatea îl poartă ca pe o ţară, a fost suficient 
pentru ca invadatorii să fie primiţi ca nişte noi 
mesia. 

Dar de data aceasta împărăţia cerurilor, 
fericirea inefabilă în sânul paradisului terestru era 
la îndemână. 

Dureur se ridică şi-l  îmbrăţişă pe 
Meinschwantz care suferea încă datorită rănilor. 

— Vom pleca, profesore, vom pleca. 

Procedase bine. Fuga era singura sa 
motivaţie. 

Hoinarul  depăşea acum orbita planetei 
Pluton. Printre cei aleşi de Dureur şi de Jeanniot, 
se aflau vechi astronauți intoxicaţi de spaţiu şi 
pedepsiţi pentru nesupunere, gardieni reconvertiţi 
la activităţi lucrative ca zborul sau protecţia, 
experţi incapabili să se supună disciplinei 
laboratoarelor oficiale, dar având cu toţii legături 
cu oraşele vechi; visători sau diletanţi, ştiau să 
acţioneze foarte bine în specialitatea lor. Mesajele 
de pe Terra erau rare; emisiunile trebuiau să fie 
scurte căci sistemul de propulsie txalg nu 


permitea furnizarea energiei pentru echipamentul 
de teletransmisie, iar bateriile de rezervă nu erau 
dotate cu încărcătură nelimitată. Se auzi radioul: 

— Un mesaj din partea şefului Jeanniot. 

— Avertizează-l pe comandantul Dureur şi fă- 
mi legătura cu Jeanniot, ordonă Pierre Cardeau. 

Chipul şefului Astronauticii apăru, aidoma 
unui negativ, datorită părului alb şi tenului 
bronzat; buzele cenuşii se mişcau fără să se audă 
nici un sunet. Cardeau încercă să ghicească 
frazele după mişcarea gurii dar nu reuşi. 

Chipul fără voce dispăru lăsând loc unei voci 
fără chip, apoi ecranul se stinse. 

— Eşti acolo, Jacques? Am necazuri cu 
emisia. Emite un semnal laser ca să ştiu dacă mă 
auzi. 

— S-a făcut, răspunse Jacques laconic. 

Timp de câteva secunde nu se mai auzi decât 
ţărâitul electromagnetic al spaţiului. 

— Bine, reluă Jeanniot; am primit semnalul. 
lată un rezumat al faptelor: doi dintre membrii 
Consiliului s-au supus de bunăvoie; guvernatorul 
Japoniei a cerut administraţiei sale să primească 
favorabil dominaţia telepatică a txalgilor. În câteva 
luni Terra va fi în mâinile invadatorilor. Este un 
fenomen ireversibil. Txalgii trimit peste tot primii 
oameni care au fost supuşii, iar aceştia se 
transformă în apostoli ai civilizaţiei armonioase. 
După sondajele pe care le-am putut face n-au 
rămas mai mult de câteva milioane de oameni care 
doresc să-şi păstreze libertatea. 


— Şi atunci? 

— Atunci, trebuie să-i salvăm, dragul meu 
Jacques, trebuie să transportăm toată populaţia 
asta pe planeta Venus. Linxel a acceptat să ne-o 
lase nouă. Peste puţin timp, când situaţia va 
evolua, vor exista masacre religioase. Nu vă puteţi 
închipui ardoarea acestor neofiţi. Trebuie să-i 
salvăm neapărat pe cei care refuză să accepte 
experienţa txalqg. 

— Am plecat sfătuit de tine, Jeanniot, am 
părăsit totul pentru o idee. Nu mă mai întorc. 
Lurence, Linxel, Terra, poporul său, toate astea 
sunt foarte departe. Nu vreau să fiu conducător pe 
omnibuzul 'Terra-Venus. 

— Dar nu vom avea niciodată destule 
astronave ca să transportâăm toată lumea! 
Hoinarul poate încărca atâţia indivizi cât toată 
flota spaţială terestră. Trebuie să te întorci, 
Jacques, îţi cer să te întorci. Apoi, după ce îţi vei 
îndeplini noua misiune, vei putea pleca din nou. 

Cardeau îl privi pe Jacques cu insistenţă: 

— Trebuie să ne întoarcem, Jacques, imediat. 

— Să lăsăm echipajul să voteze. Prezintă-le 
situaţia. 

Jacques reveni la postul de pilotaj, traversând 
pantele înclinate, învăluite în roz. Se închise în 
minuscula rotundă, unde fusese descoperit Linxel, 
închise ochii, ca şi txalqul, şi se lăsă pradă viselor 
sale despre infinit. Nu vroia să se mai gândească 
la nimic. Acum, nu el era cel care trebuia să 
decidă. Împrejurările erau de aşa natură încât nu 


exista decât o singură soluţie. 

Cei care  optaseră pentru continuarea 
călătoriei erau în minoritate; motivele celor care 
doreau să ajungă pe Venus nu erau foarte clare: 
unii doreau sincer să salveze o parte a umanităţii 
de invazia txalgilor, alţii se temeau pur şi simplu 
de pericolele viitoare ale unui zbor sideral; pe 
măsură ce nava se îndepărta de sistemul solar 
simțeau un dureros sentiment de opresiune şi 
nelinişte. 

Cardeau o luă pe panta înclinată; rozul îi 
iradia veşmintele, părul, pielea. Işi privea mâinile 
gândind la întrevederea pe care se hotărâse să o 
aibă cu Dureur. O anchetă rapidă şi discretă îi 
permisese să ghicească rezultatul votului. Pierre 
dorea să discute cu Jacques în legătură cu 
viitoarea lor întoarcere şi să profite de moment ca 
să refacă legăturile dintre ei, căci de la afacerea 
din Insulele Marianne se cam răciseră. In secret, 
dorea să afle şi care erau motivele despărțirii de 
Laurence, pentru că nu putea înțelege 
comportamentul lui Jacques de câteva luni 
încoace. Cardeau îl găsi pe vechiul loc al txalqului, 
ghemuit în obscuritatea albastră care emana din 
pereţi. Preferase să se încolăcească în celula 
transparentă a lui Linxel decât să se întindă pe 
divanul care fusese instalat în încăpere. La sosirea 
lui Pierre, ridică capul; ochii îi erau cuprinşi de o 
febră ciudată. 

— Ce vrei? 

— Să-ţi spun care va fi răspunsul oamenilor 


din echipaj: întoarcerea pe Terra. 

— Fără îndoială că aşa va fi, răspunse 
Jacques. 

— Dar, Jacques, ne putem regăsi posibilităţile 
de a acţiona. Am acceptat să plec cu tine pentru 
că nu exista altă soluţie, dar acum ne-am putea 
apăra, şi poate am putea chiar să atacăm. Trebuie 
să mergi să o cauţi pe Laurence. De ce nu mai are 
influenţă pe care o avea altădată asupra ta? 

— Ştii, Pierre, de câtva timp trăiesc un 
coşmar, totul îmi scapă. Fiinţele, lucrurile, nu mai 
reacţionează la acţiunile mele; totul se îndreaptă 
către un ţel pe care nu-l cunosc, iar eu nu pot face 
nimic pentru a împiedica fenomenul... Cred că 
ceva m-a proiectat într-un univers paralel. Atunci 
când o îmbrăţişam pe Laurence mi se părea că-mi 
face plăcere dar, fără îndoială, era altul cel pe 
care îl săruta ea, o dublură care mi se substituise. 
Civilizaţia armonioasă pe care vor să o impună 
txalgii mi se pare oribilă; totuşi ea a sedus toţi 
oamenii, şi nici Laurence nu a scăpat de această 
fascinaţie. Nu mai pot face nimic pentru nimeni şi 
vreau să fiu cât mai departe de aceste evenimente 
care fac parte din coşmarul meu. La început m-am 
luptat, dar acum simt că este zadarnic; Terra, 
oamenii, Laurence nu mai există în acelaşi spaţiu 
şi timp ca şi mine. 

Cardeau nu mai ştia ce să răspundă şi 
mormăi prosteşte: 

— O să treacă. 

— Posibil. Meinschwantz spune uneori că eu 


sunt autorul coşmarului. Atunci vreau să mă las 
cuprins de el până când mă voi trezi. 

Hoinarul descrisese o curbă gigantică în 
spaţiu şi reveni la punctul de plecare. 

Dureur acceptă să iasă din ascunzătoare 
pentru a-l anunţa pe Jeanniot: 

— Mă aşteptam să procedaţi aşa, cu toate că 
doresc să vă puteţi continua călătoria, mormăi 
acesta. 

— Ştim foarte bine amândoi că este o ipoteză 
improbabilă; datorită nu ştiu cărui blestem, 
umanitatea nu va ajunge niciodată să evadeze din 
sistemul solar. 

Printr-un ciudat fenomen de interferenţă a 
undelor, chipul lui Jeanniot păru să se întindă până 
în fundul încăperii de unde comunica cu Dureur. 
Când emisia reveni la normal, avea în mână un 
teanc de foi. 

— Va trebui să aterizaţi la Berlin. Veţi porni 
imediat în misiune. Oamenii sunt gata pentru 
îmbarcare. Am reuşit să izolez patru astroporturi 
care sunt păzite de oamenii mei. Bineînţeles, am 
acţionat fără autorizaţie oficială, dar trebuie să 
profităm de haos. Prevăd că în două săptămâni 
noua ordine va fi definitiv instaurată. Txalgii par 
copleşiţi de evenimente, ei nu sunt atât de 
numeroşi ca să poată asigura dominarea 
telepatică a tuturor neofiţilor, dar oamenii supuşi 
le servesc drept relee telepatice şi accelerează 
procesul de dominare simbiotică. Este 
indispensabil să  transportăm cât mai mulţi 


rezistenți pe Venus, atât cât mai avem răgaz. 

Dureur privea fascinat buzele lui Jeanniot 
formând silabe, îl auzea debitând cu vocea 
pasionată frazele acestea mărunţite. In ciuda 
discursului pesimist, căpăta curaj, simțind de data 
aceasta că acţiunea sa va fi eficace şi că nu se va 
zbate ca o paiaţă legată de sfoară. 

— Te asigur, bătrâne, că vom face tot ce vom 
putea. 

Pe ecranul îngust, faţa încordată a şefului 
Astronauticii se lumină într-un zâmbet. 

— Trebuie să-ţi spun, Laurence a revenit din 
insulele Marianne. 

Misterios, după aceste cuvinte, imaginea 
dispăru. 

Atunci, toate discuţiile, toate frământările, 
despărţirile, revenirile, mângâierile, dezbaterile 
epuizante până în zori şi mai ales tragicele 
monologuri în solitudinea unei încăperi, toate 
acestea nu mai însemnau nimic? Tot ceea ce 
Laurence îi declarase despre obsesia sa: să 
trăiască împreună cu txalgii, să participe la lumea 
armonioasă pe care o propun ei, să abandoneze 
pentru totdeauna societatea umană şi 
obscurantismul ei pentru a căuta absolutul 
Frumuseţii, chiar dacă trebuia să renunţe la 
dragostea lui Jacques, nu mai însemnau nimic? 
Plecarea sfâşietoare către Paygan şi supunerea, 
imaginile îngrozitoare ale despărțirii, trebuiau să i 
se şteargă acum din amintire? Trebuia să uite 
totul? Laurence se ridicase din această mocirlă pe 


care o acceptase de bunăvoie supunându-se 
txalgilor? Pasiunea pentru Jacques o făcuse să 
procedeze aşa? 

Partea cea mai îngrozitoare a coşmarului său 
dispăruse. Laurence revenea. Jacques nu-i va cere 
să se justifice. Fără îndoială, nu trebuie să cauţi să 
înţelegi evenimentele care ţes pânza vieţii, suveica 
dezlănţuită a destinului te va prinde între firele 
sale; trebuie doar să te mulţumeşti ca din când în 
când să aduci o notă de culoare la compoziţia de 
ansamblu a tapiţeriei. 

Dureur ghici prezenţa lui Meinschwantz, apoi 
îi auzi vocea: 

— Nu ai cumva o doză de calmant? Braţul 
ăsta blestemat mă tot chinuie de la accidentul din 
Paygan. 

— Haide, Meinschwantz, ştiu că n-ai venit 
pentru asta, l-ai auzit pe Jeanniot, nu-i aşa? 

— Da, vroiam să-ţi vorbesc despre Laurence, 
cred că-i înţeleg atitudinea; este cea a umanităţii 
în general, mărită cu lupa. Ea era mai pregătită 
decât oricine să adere la ştiinţa armonioasă a 
txalgilor, studiile sale artistice îi hipertrofiaseră 
simţul estetic şi motivațiile îi erau sporite în 
raport cu ansamblul populaţiei terestre. Dar, în 
realitate, ea s-a supus dintr-un motiv mult mai 
profund şi mai general. Eu cred că civilizaţia 
noastră, izbindu-se de spaţiu, a atins un prag 
critic, şi omul, ezitând să facă acest ultim pas care 
l-ar fi eliberat de planetă, şi-a stopat de bunăvoie 
evoluţia. Experienţa noastră în privința 


universului e limitată la oul nostru terestru şi 
preferăm să gustăm deliciile unei lumi perfect 
organizate decât să ne aventurăm dincolo de ea. 
Refuzăm să ne  naştem.  Txalgii, aducând 
mijloacele de a face din Terra un paradis de 
armonie, scuză refuzul umanităţii; creaturile au 
sosit exact în momentul crizei, aducând o soluţie 
pe care oamenii o căutau cu disperare. 

— Dar să renunţe la toate prerogativele sale 
de individ, la conştiinţă, la voinţă, la inteligenţă? 

—  Gândeşti ca un arhepol, simţul tău 
exacerbat al individualismului îl au foarte puţine 
fiinţe umane; homo sapiens este, înainte de toate, 
un animal sociabil. Şi txalgii au promis să nu 
atenteze la liberul arbitru al fiecăruia, este vorba 
despre o simbioză liber consimţită, nu de o 
supunere ci de o armonizare a unei civilizaţii. 
Atunci când îşi vor atinge scopul, şi eu cred că nu 
vor trebui secole pentru asta, poate se va produce 
o nouă mutație. 

— Laurence ar fi o prevestitoare? 

— Poate, eu cred că povestea experienţei sale 
va fi un element important de evaluare. 

Hoinarul intră pe orbită în jurul Terrei, după 
ce îşi micşorase viteza, apoi intră în legătură 
televizată cu satelitul care rămăsese în mâinile 
oamenilor liberi. Câteva ore mai târziu, uriaşa 
maşină albastră se aşeză fără zgomot pe 
astroportul din Berlin, în lumina ciudată a unui 
crepuscul portocaliu. 

În sânul mulţimii tăcute care aştepta nava 


spaţială, domnea un climat de rebeliune. Se 
însera; ura şi frica se puteau ghici uşor la toţi 
indivizii adunaţi pentru marea plecare. Dureur 
aştepta cu nerăbdare să se deschidă sasul. 

Două siluete minuscule încercau să se 
strecoare până la el, împingând bariera de corpuri 
care îi împiedica să înainteze. 

— Laurence, Jeanniot! strigă instinctiv 
Jacques. Deodată avu revelaţia enormităţii maşinii 
albastre, văzând taliile de insecte ale celor doi 
sosiți, care se aflau acum lângă navă. Hoinarul ar 
putea să încarce mai multe zeci de mii de oameni. 
Cobori pe scara care fusese improvizată pentru 
această împrejurare. Laurence se apropie încet de 
el. O cuprinse în braţe şi avu senzaţia că se 
topeşte în fiinţa unică pe care o alcătuia cu tânăra 
femeie.  Dispreţul pe care îl manifestase 
întotdeauna faţă de sexul opus putea fi oare 
explicat prin dorinţa sa profundă şi absolută de a 
forma un cuplu? O privi lung în ochi şi înţelese că 
şi ea trăia aceleaşi sentimente, apoi se întoarse 
spre Jeanniot pentru a nu se abandona fericirii 
care îl copleşea. 

— Trebuie acţionat foarte repede. Jacques, 
foarte repede, situaţia se agravează. In scurt timp 
Terra va fi complet transformată şi ne va fi foarte 
greu să ne deplasăm. Simbioza progresează cu o 
viteză ameţitoare. Oamenii par mai nerăbdători 
decât  txalgii să construiască civilizaţia 
armonioasă. Preşedintele Destreve a trebuit să 
demisioneze, toţi ceilalţi membri ai Consiliului s- 


au supus. Într-o săptămână sau două nu vor mai 
exista aici decât oameni dirijaţi de txalgi şi 
supravegheați de adepţii tuturor religiilor 
existente, care s-au dovedit cei mai buni telepati 
capabili să difuzeze rapid gândirea txalg de-a 
lungul întregii planete. 

— Au ajuns chiar să utilizeze televiziunea ca 
releu, înserând imagini hipnotice în programele 
obişnuite. In primele momente am fost cuprins şi 
eu de o mare euforie privindu-le: era ca o 
destindere fizică intensă urmată de o dulce 
oboseală şi de o dorinţă irezistibilă de a-ți 
abandona personalitatea. Eram purtat de lumini, 
culori şi sunete, care puneau încet-încet stăpânire 
pe trupul, pe spiritul meu, mă eliberau şi mă 
proiectau în sânul unei armonii infinite... 


* 


În seara zilei următoare, primul convoi cu 
refugiaţi transportaţi, de Hoinarul ajungea pe 
Venus. Oamenii fură debarcaţi rapid şi, fără să se 
odihnească, Dureur şi echipajul navei, redus la 
strictul necesar, porniră din nou spre Terra. 

Curând, deveni din ce în ce mai dificil să 
aterizeze fără pericol. Mai mult de două milioane 
de oameni fuseseră transbordaţi de pe o planetă 
pe alta, dar mai rămâneau încă foarte mulţi 
rezistenți. Jeanniot îl convinse pe Dureur să 
renunţe la comanda navei spaţiale txalq şi să-l lase 
să pornească el într-o ultimă călătorie. 

— Eşti mai tânăr decât mine, Jacques, şi mai 


util aici pentru a coordona planurile de recucerire. 
De altfel, eu sunt singurul care îi poate găsi pe 
oamenii fideli umanităţii. 

Porni chiar în seara aceea, şi nu mai dădu nici 
un semn de viaţă. 

Imigranții erau deja instalaţi şi se aclimatizau 
progresiv cu condiţiile de viaţă ale planetei Venus. 
Toată lumea evita să vorbească despre invadarea 
Terrei; în legătură cu acest subiect exista un acord 
tacit. Nimeni nu ştia cât timp avea să dureze acest 
exil şi toţi doreau să întemeieze o societate nouă, 
mai liberă şi mai umană, înainte de a ataca lumea 
txalg. După trei luni de aclimatizare, atunci când 
oamenii aproape uitaseră motivul plecării lor, o 
astronavă străbătu cerul verde al planetei Venus şi 
ateriză pe  astroportul din  Albousso. Părea 
insensibilă la orice apel televizat. 


ACORDURILE COSȘMARULUI 


Suprafaţa de plaxiton a astroportului era 
încreţită şi crăpată de jeturile duzelor şi 
prăbuşirile de teren. Vastul teren de aterizare nu 
mai fusese întreţinut de la construire, la începutul 
colonizării sistemului solar. 

— Nu sunt txalgii, spuse Meinschwantz, ei n- 
ar veni niciodată până aici, şi nici emisarii lor; ştiu 
că refugiații de pe Venus posedă un sistem 
particular de apărare mentală. Nu suntem supuşi, 
şi ei nu ne pot constrânge să participăm la 
construirea civilizaţiei armonioase, fără să rişte 
distrugerea ei. 

— Dacă nu cumva sunt nişte fanatici... 

— Nu cred. 

Ultima ploaie durase cincisprezece zile; 
vapori violeți se ridicau din pământul plin, oglindă 
depoleită, şi mascau parţial astronava 
necunoscută. 

Jacques examina cu atenţie tufele de 
vegetaţie care creşteau în crăpăturile de plaxiton: 
inflorescenţele lor galbene şi cenuşii se terminau 
prin umflături ciudate, pline de seminţe veninoase. 
Lovi cu piciorul o plantă şi îndată se ridică o ceaţă 
groasă şi mov care se scămoşa în spirale. 

— Trebuie să fie Jeanniot, fără el nu vom 
ajunge niciodată să ne organizăm forţele. 

Işi continuară mersul în zig-zag, de-a lungul 
suprafeţei lipicioase a astroportului, până când 
ajunseră lângă navă. 


Era o astronavă de tip vechi, cam de o sută de 
metri lungime şi douăzeci lăţime, construită 
înainte de marile conflagrații. Avea o carcasă 
neregulată, ca şi cum ar fi fost finisată cu unelte 
învechite. Spre exterior nu se deschidea nici un 
hublou. Sasul era manevrat printr-un sistem vechi 
de deşurubare manuală, şi scrâşnetul produs de 
această operaţie reţinu atenţia lui Dureur şi a 
însoţitorilor săi, crispându-le nervii. 

Curând, capacul metalic al sasului căzu cu 
zgomot la pământ. Deschizătura permitea trecerea 
unui singur om. Cineva încerca să iasă. 

Un chip întunecat, uşor ridat, cu părul alb ca 
zăpada, cu ochii de un albastru spălăcit. Era 
Jeanniot! 

— Vreau să dorm, să mă odihnesc, asta-i tot, 
mai târziu am să vă povestesc, pronunţă el cu 
greutate. 

Jacques îl susţinu, apoi se întoarse şi-i privi 
pe oamenii istoviţi care ieşeau din sas unul câte 
unul, ca nişte larve. Greutatea membrelor, feţele 
răvăşite exprimau oboseala celor care trecuseră 
prin încercări aspre. În cadrul de tablă învineţită 
de foc, Jacques îl văzu deodată apărând pe 
comandantul d'Estang. Imaginea îl duse cu gândul 
la un trecut încă apropiat, şi totuşi separat de el 
prin atâtea evenimente. Când cei doi îl 
recunoscură, nu manifestară nici un fel de emoție; 
erau obosiţi, atât de obosiţi. 

Primele picături ale noii ploi începură să cadă 
din cerul de un mov-cenuşiu, marmorând cu 


galben-acid esplanada astroportului. Se ridicau 
vapori calzi care sporeau densitatea ceţii. Jacques 
îşi strânse poalele hainei şi se înfăşură în ea. 
Regretă că omul era atât de slab şi de sensibil la 
schimbările de climat; în ciuda eforturilor, nu 
reuşise niciodată să se adapteze perfect şi 
tremura ca un nou născut. Se apropie încet de 
comandantul d'Estang: 

— Sunt bucuros să vă vad, mai ales că vă 
reîntâlnesc în tabăra arhepolilor. 

Omul tremura, privindu-l fix; în ochi i se citea 
o teamă de neînțeles. 

— Te rog, Dureur, să nu mai vorbim despre 
asta, se bâlbâi el. Prejudecăţile astea nu mai au 
acum nici un sens. Găseşte-ne mai degrabă un pat, 
un culcuş, o grămadă de paie, nu contează, orice, 
nu mai pot, vreau să dorm. 

Jacques se supuse fără să mai rostească un 
cuvânt. li conduse la vechile palate ale 
guvernatorilor din Albousso, goale de mai mulţi 
ani. 

Fosforul  arborilor-lună estompa umbrele 
difuze ale nopții venusiene. Dureur privea 
monstruoasele clădiri, demne de o epocă de 
expansiune şi glorie, îngrămădiri geometrice de 
plaxilenă, unde dormeau ultimii călători de pe 
Terra. Masa lor întunecoasă absorbea norii 
opalescenţi.  Libelulele nopţii se zdrobeau şi 
rămâneau ca nişte scântei pe zidurile întunecoase, 
dincolo de care se odihnea Jeanniot cu tovarăşii 
săi. Se simţea descumpănit: nu se temea de 


acţiune ci de aşteptare. Toate erorile vieţii sale se 
explicau prin această infirmitate: de îndată ce 
evenimentele încetau să se producă şi să-l 
antreneze în cursul lor, devenea incapabil să mai 
gândească sau să mai ia o decizie. Ştia 
întotdeauna cum să reacționeze, dar niciodată 
cum să acţioneze. Aventura txalq i se părea în 
momentul acesta ca un labirint din care nu va 
putea ieşi nicicând. 

Pe potecile nopţii, îşi regăsi camera unde 
dormea cu Laurence, în inima pădurilor de 
fosfor... 


* 


A doua zi, Jeanniot hotări să apară într-o 
emisiune televizată, pentru ca oamenii liberi să 
poată înţelege situaţia de pe Terra. În timpul zilei, 
chipul său slăbit apăru pe ecrane; întoarse capul 
de la stânga la dreapta, ca şi cum ar fi îmbrăţişat 
toată tabăra spectatorilor, apoi vorbi grav: 

— Atunci când Hoinarul a plecat spre Venus 
cu ultimii refugiaţi, am rămas singuri, faţă în faţă 
cu pericole pe care nici nu le puteam bănui. Ne-a 
fost foarte greu să asigurăm această ultimă 
călătorie şi mă hotărâsem să rămân pe Terra 
pentru a încerca să salvez şi alţi oameni, căci nu 
era posibil să mai amânăm nici măcar cu o zi 
plecarea navei spaţiale. Ne gândeam să găsim un 
alt aparat pentru a ne întoarce pe Venus. 
Astroportul din Marsilia, unde ne aflam, era 
înconjurat de echipe de securitate, grupele acelea 


de oameni capabili să servească de relee 
telepatice  txalgilor, însărcinaţi să recupereze 
pământenii care nu se supuseseră încă şi erau 
răspândiţi în afara oraşului, în speranţa că se vor 
integra în civilizaţia armonioasă. 

„Nu eram decât trei, preşedintele Destreve, 
Lanson, căpitanul Gărzii, şi cu mine. Ne-am 
îngrămădit într-un copter pentru o singură 
persoană, ca să putem ajunge la centura pădurilor 
virgine care înconjura Marsilia, unde ştiam că ne 
putem asigura o retragere sigură. 

Urma să reflectăm asupra situaţiei şi să 
încercăm să stabilim un plan pentru a contacta 
toate elementele de rezistenţă răspândite pe 
întreaga suprafaţă a globului. Unii dintre voi ştiu 
că există luminişuri naturale în pădurile luxuriante 
care înconjoară cele mai multe dintre oraşele 
planetei: unele dintre ele sunt folosite pentru 
cultură, în grădini hidroponice, altele, mai rare, 
servesc în secret vilegiaturiştilor privilegiați. Ne- 
am refugiat într-una dintre fortărețele acestea 
silvestre şi acolo am întâlnit un prim grup de 
nesupuşi, în cea mai mare parte arhepoli şi negri 
din Gardă. 

În aceste bungalouri, care presupuneau tot 
confortul posibil, existau instrumentele 
tehnologice cele mai moderne. Cu ajutorul lor am 
reuşit să întâlnim şi alte grupuri de rezistenţă. 
Apoi, am emis un ordin şi l-am difuzat prin diverse 
mijloace pe întreaga planetă, prin care toţi 
oamenii liberi se puteau recunoaşte şi organiza cu 


scopul de a pleca pe Venus. Rezultatul a depăşit 
aşteptările noastre, şi, trei săptămâni mai târziu, 
aproximativ trei sute de oameni au sosit în tabăra 
noastră, de multe ori cu preţul unor mari necazuri. 
Ne-am botezat  luminişul, Liberia. După 
informaţiile pe care le primeam, toate navele 
spaţiale fuseseră distruse din ordinul txalgilor. 

În momentul acela ne gândeam să construim 
o astronavă cu mijloace proprii ca să ne recucerim 
libertatea. 

Nu dispuneam de nici unul dintre materialele 
necesare acestei realizări, căci nu ne puteam 
gândi să construim o navă din elementele 
copterelor şi ale celorlalte mijloace de transport 
folosite, de cei care scăpaseră, ca să ajungă până 
la noi. 

Ne-am împărţit deci în trei grupe comandate 
de Destreve şi căpitanul Lanson, Blastov, un 
fizician, eu şi Djabate, ex-guvernatorul Africii. 

Grupul nostru trebuia să se îndrepte spre 
Roma, pe care o ştiam în întregime pustiită. Eu şi 
Djabate eram însoţiţi de şaizeci de oameni, unii 
dintre ei greu încercaţi în drumul către Liberia. 

Am ales o zi când ceața matinală reducea 
considerabil vizibilitatea; toate mijloacele vechi de 
reperare şi supraveghere a teritoriului fuseseră 
abandonate din ordinul txalgilor, care erau 
preocupaţi în special de construirea civilizaţiei lor 
armonioase la nivelul solului. Un frig neobişnuit 
ne-a îngheţat picioarele în momentul îmbarcării pe 
un stratocruiser special echipat pentru această 


împrejurare. Siluetele noastre nehotărâte, rătăcite 
în această dimineaţă cenuşie, îmi aminteau 
momentele cele mai sumbre ale marilor 
conflagrații. 

Am fi putut să ne ducem la Marsilia, mai 
aproape, dar ştiam deja, în urma zborurilor 
noastre de recunoaştere, că oraşul începuse să fie 
demolat, la dorinţa txalgilor, care voiau să şteargă 
de pe suprafața Terrei hidoşenia vechilor 
construcţii, ca să stabilească o nouă ordine a 
frumuseţii. În calitate de director al Astronauticii, 
cunoşteam amplasamentul antrepozitelor cu cel 
mai bun material spaţial; la Roma se afla unul 
dintre ele, la Mexico şi New Delhi alte două, spre 
care se îndreptau celelalte grupe. 

Ridicându-ne, nu mai distingeam la sol decât 
o suprafață  înverzită, presărată cu insulițe 
întunecoase. Scântei de ceaţă atingeau uşor 
carlinga, învârtindu-se în jurul hublourilor, căci 
zburam la altitudine joasă pentru a economisi 
carburantul. Am ajuns la Roma. Detectoarele 
electronice nu semnalau prezenţa vreunei fiinţe vii 
în imediata apropiere. 

Din întregul oraş nu mai rămăsese decât 
scheletul; o ploaie de bombe îi spulberase trupul. 
Ici-colo se arcuiau ziduri albe cu grinzi delicat 
răsucite; plaxilena  cursese în stalactite 
împestriţate, care îngheţaseră deasupra prăpastiei 
oraşului vechi. Săgeţi spintecând cerul ca nişte 
iatagane,  îngrămădiri de materiale ca nişte 
enorme şi amenințătoare bube în penumbra vechii 


cetăţi, nori sulfuroşi de praf în suspensie, lava 
albă a pietrei topită în cascadă, răsuciri de oţel 
înălțate spre cenugşiul sidefat al cerului; nici chiar 
marile conflagrații nu ştiuseră să sculpteze ruine 
atât de ciudate. 

După informaţiile pe care le deţin, săptămâna 
trecută Roma era încă un oraş plin de viaţă; txalgii 
şi ajutoarele lor acționau repede. Atunci când îşi 
vor sfârşi lucrarea, nu va mai rămâne nimic din 
peisajul bătrânei Terra, chiar şi amintirea vechilor 
oraşe va dispare. N-am fost niciodată un 
admirator pasionat al construcţiilor terestre, 
considerând mereu că au în structura lor ceva 
meschin şi neîmplinit, dar imaginea aceasta îmi 
strângea inima. 

Sfătuindu-ne, am sfârşit prin a aprecia că 
dezastrul nu putea fi datorat unui bombardament 
atomic, căci era puţin probabil ca txalqgii să fi 
utilizat această manieră barbară de distrugere. 
Apropiindu-ne de sol, n-am constatat nici un fel de 
radioactivitate. Ne-am aşezat în mijlocul ruinelor. 
Peste acest decor apocaliptic a început să cadă 
ploaia. Probabil era pentru întâia oară după mai 
multe sute de ani când solul Romei primea o 
ploaie naturală; doar cu o săptămână înainte, 
umeda mângâiere Îi era acordată de 
programatoarele meteo, în timp ce sorii artificiali 
străluceau deasupra oraşelor de sus. Am coborât 
şi am mers pe picioare vreo şase kilometri, în 
târgurile de la periferie. Mergeam rătăciţi în 
peisajul acesta de piatră şi plastic, sticlă şi metal. 


Evitam aglomerările cristaline în culorile fuziunii, 
ne poticneam în faţa bălților cu crustă maronie, 
plaxilenă instantaneu  solidificată, alcătuind 
insolite sculpturi moi, evitam câmpurile de ace, 
zbârlite în peisaje crude, înconjuram păduri de 
culoarea coralului, cu flori de plaxiton zdrobite. 

Liniştea era terifiantă. Pasărea marțiană, care 
plana în înaltul cerului plumbuit, rănea norii cu 
aripile sale purpurii; dar nu i se mai auzea 
strigătul suav de altădată, când ornitologii 
aclimatizaseră primele specimene în văzduhul 
Romei. Fără îndoială, era ultimul supravieţuitor al 
unei specii pe cale de dispariţie. 

N-am reuşit să luăm mare lucru de la uzina 
de construcţii astronautice situată în craterul pe 
care l-am vizitat; câteva plăci de plaxilenă de mare 
densitate, câteva piese disparate de motoare 
nucleare, nişte aparate de bord, dar prea puţine 
ca să ne putem gândi la construirea unei 
astronave. 

Ne mai rămânea încă o şansă, antrepozitul 
astroportului. Am lăsat vreo douăzeci de oameni 
să păzească şi am pornit într-o expediţie în 
direcţia aceea. Mergeam de-a lungul drumului de 
agrement care înconjura oraşul; gazonul albastru, 
importat de pe Venus, alcătuia un covor monoton, 
până în pragul pădurii virgine. Brusc, detectoarele 
electronice semnalară prezenţa unor fiinţe vii în 
apropierea noastră, 

Nu ne temeam de forţa telepatică a txalgilor; 
mai suportasem atacurile lor şi ştiam că ne putem 


elibera. Singurul risc era acela de a ne ciocni cu o 
echipă de securitate. Eram înarmaţi cu toţii şi 
puteam face faţă unui asalt, dar ne era greu să 
acceptăm lupta împotriva fraţilor noştri; în 
privinţa aceasta, marile conflagrații ne dăduseră o 
lecţie. Omul nu mai era un lup pentru om. Am 
recurs deci la un vicleşug şi am preferat să 
traversăm pădurea pentru a ajunge la astroport 
fără să fim văzuţi. 

Gazonul venusian era moale şi pufos sub 
picioarele noastre goale. Nu ne puteam asuma nici 
un risc, şi zgomotul cizmelor ne-ar fi putut trăda. 
Incercam un sentiment insolit de bucurie mergând 
pe ierburile de culoare indigo, zdrobind cu 
voluptate tijele lor catifelate. Apoi, ne-am săpat, 
cu ajutorul armelor, un tunel prin vegetaţia deasă. 
Ne-a trebuit o oră pentru a parcurge ultimul 
kilometru care ne despărţea de astroport. 

Maşini uriaşe şi elegante nivelau terenul 
astroportului şi debarasau gigantica esplanadă 
care părea să fi suportat acelaşi tratament ca şi 
oraşul. Astăzi, gândim că era vorba de o acţiune 
conjugată, termică şi grafică, emisă într-un timp 
foarte scurt. 

Noi, muţi, în dosul pantei care ne adăpostea, 
observam lucrarea cu ochi de entomologi. In 
câteva minute, ultimele construcţii au fost 
doborâte şi evacuate de o mulţime de oameni 
care, precum furnicile, duceau în spate rămăşiţele 
astroportului. Curând, n-a mai rămas nici o 
grindă, nici o piatră, nici un bloc de plaxilenă. 


Maşini de terasament, delicate şi plate ca nişte 
peşti, puseseră stăpânire pe teren, nivelându-l 
până la liziera pădurii. 

Am rămas mai mult de două ore observând 
munca aceasta fenomenală, fără ca vreunul dintre 
noi să dea semne de oboseală. Nu puteam renunţa 
la spectacolul impresionant care-ţi dădea un 
sentiment de echilibru şi putere. Fără îndoială, 
trebuie să te întorci la marile lucrări ale trecutului 
ca piramidele Egiptului, sau mai recent, 
construcţia barajelor în perioada Chinei populare, 
pentru a regăsi senzaţia de regularitate şi precizie 
pe care ţi-o oferea munca oamenilor. Şi mai mult, 
în cadrul uluitorului spectacol de prestidigitaţie 
care era distrugerea astroportului, fiecare individ 
forma un ruaj perfect şi acţiunea lui se integra în 
ansamblu într-o manieră desăvârşită. 

Balet extraordinar, acord sublim al tuturor 
trupurilor, simfonie a gesturilor şi mişcărilor; 
membrele oamenilor păreau în sfârşit închinate 
unei activităţi raţionale; fiecare muşchi contribuia 
la armonia generală, braţele, mâinile, pulpele, se 
integrau perfect în ansamblul figurilor executate 
în timpul lucrului. Reieşea într-adevăr că 
distrugerea astroportului era mai mult decât o 
sarcină, şi că ea constituia, în afară de propria sa 
finalitate, un fel de operă de artă concepută de 
seniorii Ormanei. 

Maşinile, cu caroserii elegante, armonios 
colorate, repartizate subtil de-a lungul esplanadei, 
erau ca nişte instrumente muzicale destinate să 


susţină corul; tăvălugurile în formă de ştiuleţi de 
porumb, se târau încet; lopeţi, ca nişte uriaşe 
moluşte, se înfundau în pământul moale şi negru; 
un fel de buldozere, ca nişte elefanţi, înlăturau în 
cadență munţii de turbă şi noroi. Împrejurul masei 
orchestrale a maşinilor, producând sunete 
asemănătoare viorilor, pianelor şi trompetelor, 
oamenii, îngrămădiţi pe marginile esplanadei, ca o 
panglică strânsă, lăsau impresia că alcătuiesc un 
cor de o importanţă unică. Cor tăcut, care 
amplifica forţa telepatică emisă de txalqi şi dirija 
mişcările acestei simfonii fantastice. Nu mai 
puteam rămâne mult timp în preajma acestor 
locuri; materialele indispensabile realizării 
viitoarei noastre astronave fuseseră distruse şi 
evacuate la marginea astroportului. Atunci când 
oamenii şi-ar fi sfârşit lucrul ar fi remarcat 
prezenţa noastră şi doream să evităm 
confruntarea. Aveam nevoie de odihnă, ca să 
uităm imaginea acestui furnicar uman care, deşi 
prezenta o indiscutabilă frumuseţe, constituia, în 
egală măsură, dovada alienării individului. Totuşi, 
unii dintre noi simțeau că li se clatină convingerile 
şi nu mai erau siguri că vor să meargă pe Venus şi 
să rămână liberi. Pentru un destin minor, pentru o 
viaţă meschină? Seniorii Ormanei li se păreau 
demni să le dirijeze spiritele, pentru a îndeplini 
aceste măsuri armonioase, infinit mai frumoase 
decât tot ceea ce putuse realiza omul singur. l-am 
convins pe câţiva că este doar o iluzie: erau siguri 
că oamenii care îndeplineau aceste lucrări 


minunate participau în mod real la acţiune, că 
erau altceva decât nişte simpli pioni la dispoziţia 
txalgilor, deci inapţi să profite de frumuseţea pe 
care o creau? De alţii, cu regret, a trebuit să ne 
despărţim. 

A doua zi, după o noapte bântuită de vise, eu 
şi tovarăşii mei, mai obosiţi decât în ajun, am 
pornit spre Cairo, ca să vedem dacă nu puteam 
descoperi acolo materialele şi instrumentele care 
ne lipseau, deşi călătoria presupunea o cheltuială 
de carburant în plus. De data aceasta, cu câteva 
minute înainte de aterizare, detectoarele ne-au 
semnalat prezenţa unui mare număr de oameni; 
am decis totuşi să coborâm ca să ne completăm 
imaginea Terrei sub dominaţia txalg. 

Ne-am ascuns la adăpostul unui luminiş 
adânc, situat la vreo treizeci de kilometri de Cairo, 
şi separat de locul unde voiam să aterizăm, prin 
minunate grădini, care erau altădată admiraţia 
întregii lumi; toate esenţele cunoscute în sistemul 
solar erau reunite acolo. 

Un antrepozit flanca extremitatea vestică a 
uzinei de construcții  astronautice; spuma 
zgrunțuroasă care îl înconjura, scârțâia muzical 
sub picioare. Cunoşteam foarte bine topografia 
fabricii, pe care o condusesem la începutul 
carierei mele, şi mi-am prevenit însoțitorii să fie 
atenți în timp ce ne apropiem. Dar clădirile 
dispăruseră; în locul lor se întindea un spațiu 
dreptunghiular, împărțit în careuri regulate, 
colorate în galben, verde, albastru. Ne-am oprit la 


marginea grădinii botanice şi ne-am întins la 
adăpostul palmierilor centenari pentru a cerceta 
orizontul cu ajutorul ecranelor telescopice. 

În unghiul sudic al paralelogramului, am 
distins silueta unui invadator, pe o mică ridicătură 
din materie irizată. Nu mai văzusem de multă 
vreme un txalq şi am simţit un tremur ciudat în tot 
corpul. Deodată am avut certitudinea că nu ne 
vom putea recuceri niciodată planeta şi am fost 
stupefiat să constat că această impresie iraţională 
era provocată de contactul cu acest punct 
minuscul, situat la trei mii de metri de mine. 

Era înconjurat de vreo zece oameni care 
stăteau în picioare, neclintiţi, la poalele ridicăturii. 
Un val continuu, alcătuit din mii de pământeni, se 
revărsa dintr-un stratocruiser de proporţii uriaşe, 
probabil o creaţie recentă a seniorilor Ormanei, 
judecând după asemănarea sa cu Hoinarul. 

M-am aplecat spre Djabate, care cerceta prin 
ecranul său o altă zonă, şi i-am şoptit: 

— Priveşte în partea asta, spectacolul este cu 
siguranţă mai interesant. 

— M-aş mira, uitaţi-vă aici! 

În cadrul vizorului său, un şir de clădiri de 
dimensiuni formidabile bara orizontul: culoarea 
lor aproape se confunda cu cea a cerului de 
dimineaţă. 

Am revenit la ecranul meu; masa umană se 
scinda în grupe mici şi se repartiza uniform în 
careurile galbene şi verzi, lăsându-le pe cele 
albastre. Bărbaţii şi femeile se dezbrăcau înainte 


de a pătrunde în careuri. Trupurile lor erau 
bronzate, ceea ce ne permitea să presupunem că 
vestimentația, în timpul integrării simbiotice, era 
destul de sumară. Aveau o înfăţişare deosebit de 
frumoasă; toţi aceşti indivizi fuseseră selecționați 
de către txalqi şi frumuseţea lor nu corespundea 
canoanelor obişnuite: fesele femeilor erau mai 
mult băieţeşti, rotunde şi frapante, gâturile lungi 
şi graţioase, membrele delicate, sânii mici, iar 
bărbaţii fuseseră aleşi dintre adolescenţii cu 
trupuri suple. 

Din toate părţile, însoțitorii mei îmi semnalau 
noi grupuri care soseau prin celelalte unghiuri ale 
esplanadei. Atunci când toţi pionii umani au fost 
aşezaţi la locul lor, a început o bizară partidă de 
şah, combinată cu dansuri şi cântece; nu puteam 
defini altfel ceea ce se derula în faţa ochilor 
noştri. 

Când ceața dimineţii s-a risipit, uriaşa tablă 
de şah s-a conturat şi mai clar, iar galbenul, 
verdele şi albastrul erau mult mai intense sub 
impactul soarelui răsărit din nori. Astrul acesta, 
situat în unghiul estic al paralelogramului, 
proiecta umbra fiecăruia dintre oamenii nemişcaţi, 
şi ansamblul acestor umbre alcătuia o țesătură 
întunecată care interfera cu figurile geometrice 
ale eşichierului. 

Apoi am observat că existau două tabere 
distincte, femei şi bărbaţi, dirijate fiecare de către 
un txalg ajutat de oameni care îi serveau drept 
amplificatoare telepatice. Creatura plasată spre 


sud dirija prima mutare: vreo sută de pioni umani 
se deplasau urmând itinerarii complexe, mutările 
nebunului, calului şi turnului erau divizate sau 
multiplicate, după caz, repartizate între mai mulţi 
indivizi care înaintau sau se trăgeau înapoi, 
evitând, careurile albastre. De exemplu, un om 
înainta în diagonală, dintr-un careu galben în alt 
careu galben, apoi lateral, într-un careu verde şi 
tot în diagonală, în cel de-al doilea careu verde, în 
timp ce alţi doi oameni, pe care îi antrenase în 
mişcarea sa, se deplasau perpendicular, 
traversând două careuri verzi şi două galbene. Dar 
sunt imposibil de descris figurile noi pe care le-am 
văzut acolo în ziua aceea; complexitatea lor 
depăşea competenţa celui mai bun jucător de şah, 
căci el nu putea să sesizeze principiul general 
după care se ghidau mişcările pionilor vii. Totuşi, 
mişcările acestea simultane se supuneau unei 
ordini riguroase şi degajau o armonie supremă, 
care se revela încet privirilor noastre. Eram 
fascinaţi de echilibrul şi frumuseţea acestui 
spectacol fără egal, care presupunea în acelaşi 
timp dans, luptă, matematică şi ale cărui 
subtilităţi nu puteau fi percepute decât de o 
inteligenţă superioară inteligenţei terestre. 

Căci, antrenați de mecanismul figurilor, 
bărbaţii şi femeile mergeau dansând pe tabla de 
şah, acompaniindu-şi mişcările cu gesturi elegante 
ale corpului şi ale braţelor. Un braţ devenea subit 
liană şi executa semnale în spaţiu, atunci când doi 
adversari se întâlneau în acelaşi careu; începea un 


dans cu mimă, şi unul din cei doi pioni umani se 
refugia într-un careu albastru, unde începea un 
cântec profund şi grav care se armoniza la unison. 

Eu şi însoțitorii mei am fost într-adevăr 
hipnotizaţi de acest joc la care nu puteam 
participa şi căruia nu-i cunoaştem tainele. Eram 
uluiţi de atâta frumuseţe şi măreție; nu ne mai 
săturam privind trupurile tinere şi frumoase 
dansând desăvârşit absolutul, mimând un duel 
neînțeles pe scara universului,  trasând 
misterioase ecuaţii cu ajutorul mişcărilor. Fără să 
ne punem întrebări în legătură cu finalitatea 
acestui joc uluitor, admiram fără rezerve 
spectacolul de dimensiuni cosmice. 

Curând, cel de-al doilea soare artificial a 
apărut la zenit, strivind siluetele jucătorilor, 
reducând-o la dimensiunea ei reală; apoi, lumina 
noului astru s-a descompus într-o gamă discretă 
de nuanţe, galben, verde şi albastru, înceţoşând 
uriaşa tablă de şah. Desprinzându-mi privirea de 
feeria de culori, am observat mai atent una dintre 
participante: chipul său iradia o uimitoare 
bucurie, părea desprinsă cu totul de lumea 
aceasta şi cufundată într-o nirvana infinită; ochi 
celorlalţi actori ai dramei geometrice exprimau 
aceeaşi fericire. 

Atunci când jumătatea dansatoarelor din 
tabăra de la nord s-au aranjat în careurile 
albastre, bărbaţii au început în contrapunct un 
cântec cu sonorități ciudate, pe care nu mi-aş fi 
putut imagina să le poată emite vocile omeneşti. 


Cântecul învingătorilor, suav şi foarte ascuţit, se 
asimila cu lamentarea profundă a celor învinşi. Cel 
puţin aşa interpretam noi acest oratoriu final. 
Căci, deodată, totul s-a sfârşit cu o rapiditate 
uluitoare; fără să-şi întrerupă cântările magice, 
bărbaţii şi femeile, cu trupurile goale, s-au 
îngrămădit în stratocruiser şi au pornit în direcţia 
clădirilor de un albastru irizat, pe care tocmai mi 
le arătase Djabate. 

Plecarea bruscă a risipit vraja. Am rămas 
tăcuţi, traumatizaţi de această viziune neobişnuită 
a unei lumi noi, căreia nu vroiam să ne supunem şi 
luptam pentru asta din toate puterile noastre. 
Totuşi fiecăruia dintre noi i-a trecut atunci prin 
minte acelaşi gând: de ce n-am putea abdica de la 
demnitatea umană pentru a ne integra civilizaţiei 
armonioase pe care txalqgii o stabilesc pe Terra?” 


O ASTRONAVĂ DIN CUTII DE CONSERVE 


„După câteva minute, timp în care căzusem 
pradă dezamăgirii, a trebuit să acţionăm din nou, 
dacă nu doream să ne lăsăm definitiv înlăturați de 
acest univers, din care nu înţelegeam mai nimic, şi 
să devenim nişte paria, noi arhepoli ai unei alte 
civilizaţii, căreia oamenii i se supuseră de 
bunăvoie. M-am întrebat unde am putea descoperi 
materialele necesare construirii  astronavei 
noastre. După informaţiile pe care le primisem, şi 
alte grupe de rezistenți se întorseseră cu coada- 
ntre picioare. Folosind tot ceea ce; putusem 
aduna, abia dacă puteam construi o navă care să 
transporte spre Venus vreo zece persoane. 

Singura soluţie era să urcăm spre nord, către 
oraşele artificiale de pe cercul polar, unde 
probabil txalgii nu-şi extinseseră încă dominaţia, 
după datele pe care le putusem colecta. 

La zece grade latitudine nordică se înălța 
oraşul Costom, construit în perioada care a urmat 
marilor conflagrații, când oamenii părăsiseră 
pământurile arse, inapte să mai întreţină viaţa. 
Era o insuliţă pierdută printre gheţuri, a cărei 
albeaţă pierea în preajma falezelor înzăpezite care 
o înconjurau. Djabate i-a cerut pilotului să 
oprească motoarele înainte de aterizare şi să 
coboare cu paraşutele de salvare pentru a evita să 
atragă atenţia eventualelor echipe de securitate. 
Sorii artificiali, luminau slab şi colorau în galben- 
ocru suprafaţa pustie a aeroportului. Aşa cum ne 


arătau şi detectoarele; ţinutul părea să fi fost 
curăţat de populaţie. Clădirea direcţiei fusese 
devastată, aparatele sale zdrobite fuseseră deja 
acoperite de un strat fin de promoroacă. N-am 
descoperit nici un fel de material care ne-ar fi 
putut fi de folos pentru proiectul nostru. 

Am hotărât să ne întoarcem pe picioare la 
Costom. Traseul a fost lung şi penibil: nimeni nu 
îndrăznea să scoată un cuvânt, de teamă să nu 
tulbure acea linişte interioară pe care fiecare se 
străduia să o întreţină, preferabilă pesimismului 
total care ne invada de fiecare dată când ne 
gândeam la soarta noastră. 

Am pătruns prin poarta sudică. 
Basoreliefurile care o împodobeau erau mutilate, 
geometria octogonală a ansamblului fusese 
deformată. 

Înţepeniţi de frigul neobişnuit, mergând cu 
paşi mecanici, nu ne-am mai pierdut vremea să 
examinăm în amănunt jefuirea clădirilor, pe care o 
putusem constata pe fațadele imobilelor-faleză şi 
pe solul trotuarelor rulante. Se părea că o maree 
puternică răvăşise oraşul. Trei dintre oamenii 
noştri avansaseră până la cotitura unui bulevard. 

— Reveniţi imediat, le-am strigat, nu trebuie 
să vă pierdem din vedere. 

Vorbele mele s-au repercutat fără ecou pe 
zidurile oraşului mort. 

— Nu vă mişcaţi, a şoptit o voce în spatele 
meu. 

Eu încheiam şirul expediției. Djabate, care 


era chiar în faţa mea trebuia să fi auzit la fel de 
bine ameninţarea; abia a schiţat un gest de 
întoarcere că am şi auzit detunătura unei arme 
paralizatoare.  Însoţitorii noştri nu păreau 
avertizaţi de ambuscadă. 

— Nu vă întoarceţi, a spus aceeaşi voce. 

Mă temeam să nu fi fost surprinşi de o echipă 
de securitate. 

— Înaintaţi în direcţia indicată de noi şi 
spuneţi celorlalţi să facă acelaşi lucru dacă vor să- 
şi păstreze viaţa, s-a auzit din nou vocea. 

De data asta căzusem într-o capcană 
periculoasă şi frica începea să pună stăpânire pe 
mine. Aş fi vrut să mă pot întoarce ca să văd faţa 
celui care ne ameninţa; mi se părea că aş fi 
căpătat mai multă încredere dacă i-aş fi cunoscut 
chipul. Dar m-am mulţumit să transmit mesajul 
însoţitorilor mei care n-au manifestat nici un gest 
de indisciplină. Nu-mi puteam da seama nici ce 
traseu parcurgem, supunându-mă pur şi simplu 
împunsăturilor armei necunoscute care îmi apăsa 
coastele. 

— Stop! a strigat vocea. 

Am văzut deodată că ne aflam într-o centrală 
solară şi nu ştiu de ce imaginea aceasta m-a 
liniştit. 

—  Întindeţi-vă la pământ, a spus 
necunoscutul. 

Într-un dormitor improvizat am întâlnit trei 
dintre tovarăşii noştri dispăruţi de curând. Omul 
care ne condusese până aici era masiv, puternic, 


cu nasul turtit şi ochii mici sclipind de inteligenţă. 
L-am recunoscut... 

— Bob Cartier! a exclamat Djabate. 

— Da, Bob Cartier; şi voi, o echipă de 
securitate; asta vă va costa viaţa! urlă el mânios. 

Au fost suficiente câteva minute ca să-i 
lămurim pe el şi pe prietenii lui, şi alte câteva ore 
ca să ascultăm noi povestea lor şi să stabilim 
planurile plecării pe Venus. 

Bob Cartier ne-a povestit despre exodul uriaş 
care golise oraşele cercului polar de locuitori; ne-a 
explicat în detaliu îmbulzeala cu care oamenii s-au 
grăbit să se supună şi să ajungă în paradisul 
întrezărit la nivelul subconştientului în timpul 
programelor televizate. Pământenii s-au simţit 
subit eliberaţi de apatia care definise până atunci 
civilizaţia noastră, de frica de necunoscut care îi 
izolase până atunci în oraşele lor. Regiunea a 
aparţinut un timp bandelor de nesupuşi care 
colindau împrejurimile în căutarea divinilor txalgi; 
ameţiţi de dorinţa de a se supune, oamenii aceştia 
ajunseseră în pragul nebuniei; zdrobiseră cadrul 
îngust al vieţii lor de altădată, fără să găsească 
altceva în schimb. Flămânzi, înfriguraţi, lipsiţi de 
confort şi securitate, ei se văzuseră brusc lipsiţi de 
orice mijloc de apărare; răsfăţaţi până atunci în 
gogoaşa oraşelor, erau ca nişte nou-născuţi 
proiectaţi brutal în realitate. Primele echipe de 
securitate trimise de txalgi au fost primite într-un 
delir. Costom şi împrejurimile sale căzuseră pradă 
isteriei colective, şi sosirea pacifiştilor canalizase 


furioasa dorinţă de supunere a oamenilor. La 
început, Cartier şi cei aproximativ o sută de fideli 
reuniți în jurul lui se simţiseră eliberaţi la sosirea 
acestor echipe de securitate; dar, atunci când toţi 
voluntarii au fost trimişi în oraşele armonioase, pe 
care txalgii le pregătiseră pentru ei, a început 
vânătoarea rebelilor. Ex-campionul lumii la box, 
categoria mijlocie, a concluzionat: 

— Sunt adevărate animale sălbatice, nimic nu 
le poate împiedica prozelitismul. Deja au murit 
mai mult de cincizeci dintre noi. După cum ştiţi, 
structura mentală a unor oameni le permite să se 
sustragă puterii telepatice ale txalgilor, dar 
echipele de securitate nu vor să admită aşa ceva. 

Câteva minute am rămas năuciţi, incapabili 
să reacţionăm. Cartier intervenind din nou, ne-a 
trezit din buimăceală: 

— N-avem decât vreo câteva ore la dispoziţie 
ca să putem fugi. Am fost avertizaţi că vor fi aduse 
la Costom echipe de securitate pentru a curăţi 
oraşul. De asta v-am primit în felul acesta. Faptul 
că v-aţi supus v-a salvat viaţa. 

— Dar de ce n-aţi părăsit oraşul până acum? 

— Nu mai există nimic, nici un copter, totul a 
fost luat de fugari. 

La Costom se afla un depozit secret de 
carburant, pe care îl instalasem cândva, 
prevăzând primele călătorii interstelare, de unde 
am fi putut face suficiente provizii. În privinţa asta 
eram asiguraţi. Datorită lui Cartier am descoperit 
modalitatea de a ajunge pe Venus. Ex-campionul 


era un om cu multiple resurse. Atunci când 
începuse declinul carierei sale, deşi nu fusese 
niciodată învins, se apucase de literatură şi uimise 
lumea cu scrierile sale romanţate şi lucrările 
politice. 

— Există un loc unde se găsesc toate 
elementele necesare realizării proiectului vostru, 
Jeanniot, Muzeul Astronautic din Burgess. 

Era stupid, nu mă gândisem la Burgess! 
Oraşul-muzeu, construit doar cu câteva decenii în 
urmă, în întregime automatizat. Era posibil ca 
asupra lui să nu-şi fi exercitat încă efectele, mânia 
devastatoare. 

— Peste câteva zile avem întâlnire cu 
tovarăşii noştri. Crezi că vom avea timp să luăm 
materialele şi să ajungem la Marsilia până atunci? 

— Trebuie, se mulţumi el să răspundă. 

Am înţeles că expediţia noastră n-ar fi reuşit 
niciodată fără un om de acţiune; sub conducerea 
mea am fi putut rămâne mereu pe Terra, hăituiţi 
de txalqi şi de echipele de securitate, pentru că nu 
eram capabil, în ciuda revoltei şi a dorinţei mele 
de a ajunge pe Venus, să organizez eliberarea 
Terrei, să mă debarasez de mania de a transforma 
în reverie tot ceea ce doream să realizez, obicei 
caracteristic civilizaţiei decadente în sânul căreia 
trăisem. Am ştiut că proiectul meu de a lansa o 
expediţie spre stele nu s-ar fi îndeplinit nicicând, 
pentru că, în ultimul moment, aş fi frânat 
realizarea sa, de frică să nu fie realitatea infinit 
mai frumoasă ca visele pe care le nutrisem. 


Burgess era perla zăpezilor; într-un munte de 
gheaţă, cupola sa albastră adăpostea comorile 
tehnologice pe care umanitatea le adunase încet- 
încet. 

Cer alb, arfangi cu penajul strălucind de 
albeaţă, cu zborul foşnitor, cu ochi de un auriu pal, 
alunecau în aerul cristalin, spărgând uneori 
liniştea cu un strigăt ascuţit. Zăpadă virgină, 
mister alb de ondulaţii etalându-se la infinit, totul 
asigura decorului care ne înconjura succesul unei 
piese cu suspans. Inaintam pe furiş, zgribuliţi de 
frig, spre centrul oraşului-muzeu, ghidaţi de voci 
electronice care se declanşaseră la intrarea 
noastră. Totul era curat, intact, ca înainte de 
invazia txalgilor. Ştiam unde se afla o grămadă de 
piese de la astronavele primitive, destinate să fie 
montate în vastele săli ale secţiei astronomice 
care trebuia să fie inaugurată într-un viitor 
apropiat. 

—  Inconvenientul este că nu vom putea 
transporta niciodată materialul acesta până la 
stratocruiser, i-am spus lui Cartier. 

— Jeanniot, în mintea noastră subzistă un 
tabu. Bourgess, oraşul-muzeu, ce-ţi pasă de el? 
Trebuie să-i perforăm cupola şi să aducem 
stratocruiserul până aici. 

Djabate a aprobat şi am procedat în 
consecinţă. 

Nu ne-au trebuit decât trei zile ca să 
încărcăm toate materialele de care aveam nevoie 
şi ne-am întors în luminişul din împrejurimile 


Marsiliei. 

Un alt grup se întorsese: într-adevăr, un 
stratocruiser se contura în mijlocul platformei de 
aterizare, cenuşiu, murdar şi boţit. 

Pe jos se aflau cadavre, tabăra noastră era 
pustie. Am scotocit pădurea învecinată; câţiva 
dintre tovarăşii noştri îşi găsiseră moartea fugind. 
Cartier a izbucnit: 

— Cu siguranţă sunt echipele de securitate, 
ticăloşii aceştia! Priviţi, corpurile au fost mutilate; 
folosesc cuțite, topoare, nu arme! 

Nu era timpul să ţinem cuvântări: i-am 
înmormântat, şi următoarele zile le-am consacrat 
în întregime înscrierii şi clasificării comorii 
noastre. 

O săptămână mai târziu, în timp ce lucram 
căutând să uităm, Djabate cercetând prin pădure, 
a descoperit stratocruiserul grupei lui Destreve, 
de la care nu aveam nici o ştire; părea să fi 
aterizat forţat. Când i-am găsit, trupurile le erau 
pline de răni, iar privirile disperate. Destreve mi-a 
mărturisit: 

— S-a zis cu noi, Jeanniot, e mai bine să 
plecaţi, sunt în spatele nostru, cel mult la câteva 
ore de mers. Sunt patru zile de când alergăm 
flămânzi, ne luptăm, şi pădurea virgină ne sufocă. 
N-am reuşit să scăpăm de echipele de securitate 
care ne urmăresc; sunt fiare sălbatice, dacă mai 
rămâneţi vor pune mâna şi pe voi. 

— Câţi sunt? întrebă Cartier într-un suflet. 

— Vreo sută, poate mai mulţi, dar foarte 


combativi. 

Încă o dată mă simţeam copleşit de frică, 
incapabil să reacţionez; puterea mea de decizie 
nu-i putea salva pe tovarăşii mei şi mă gândeam 
că furia echipelor de securitate era de preferat 
laşităţii mele. Cartier a încercat să mă facă să-mi 
vin în fire. 

— Jeanniot, nu mai merge, bătrâne, trebuie 
să distrugem această haită de câini turbaţi! Dă 
ordine! 

— Ce ordine? 

— Foarte bine, îmi voi asuma eu 
responsabilitatea, a spus el printre dinţi. 

Eram ceva mai mult de optzeci, posedam 
treizeci de  dezintegratoare şi patruzeci de 
paralizoare. Cartier a ştiut mai bine decât mine să 
repartizeze forţele, să dea curaj oamenilor. In ce 
fel, nu voi şti niciodată. Dar, atunci când i-am 
văzut pe ai noştri în poziţie de luptă, am înţeles că 
aveam şanse de a învinge. Pădurea părea pustie: 
stratocruiserul nostru era ascuns sub frunziş şi 
toţi membri micii armate se aflau în puncte 
strategice. Deasupra verdelui crud al pădurii cerul 
era cenuşiu şi mohorât. 

S-au năpustit cu toţii în capcana pe care le- 
am pregătit-o, pe jumătate goi, cu gesturi obscene 
şi strigăte de luptă. Totul n-a durat mai mult de 
zece minute. Au căzut toţi luptând până la ultima 
suflare, cei mai mulţi doar cu armele lor albe. Un 
adevărat măcel: corpuri prăjite de tuburile morţii 
se convulsionau sub ochii noştri, pielea cenuşie 


plesnea ca într-un abces. Fulgere şi agonie, 
mirosuri de ozon şi carne arsă. Cartier m-a luat de 
umeri: 

— S-a sfârşit, bătrâne, mâine totul va fi mai 
bine, ai să vezi. 

Aş fi vrut mai bine să-mi fi dat un pumn. 

În zilele următoare, datorită lucrului, mi-am 
recăpătat oarecum liniştea. Erau în joc 
responsabilitatea şi competenţa mea; stima lui 
Djabate, a lui Destreve şi a celorlalţi mi-a fost de 
mare ajutor. 

Se aflau prea puţini experţi şi specialişti 
printre noi pentru a îndeplini această nebunească 
misiune, să construiască o astronavă cu puţina 
plaxilenă de care dispuneam şi cu motoare dintre 
care unele datau dinaintea marilor conflagrații, cu 
mâini care nu erau obişnuite cu asemenea 
activitate. Era o adevărată sfidare să încerci să 
construieşti o navă în astfel de condiţii. 

Mă gândeam la maşinile, la materialele 
txalgilor, la realizărilor lor. Toate astea se aflau la 
dispoziţia noastră cu condiţia supunerii mentale. 
În patru săptămâni am terminat anvelopa 
exterioară, cu preţul unor eforturi pe care nici nu 
le-am fi bănuit în inima oraşelor noastre letargice. 
Dificultăţile erau însă preţul de răscumpărare al 
revoltei şi libertăţii noastre. 

După încă trei săptămâni de eforturi şi câteva 
ciocniri violente cu bande înarmate, fie de 
nesupuşi, fie ale echipelor de securitate, astronava 
noastră era gata. 


În acest timp, preşedintele Destr&ve ne-a 
povestit aventurile sale înainte de a se întoarce în 
luminiş; ca să puteţi avea o imagine completă 
asupra situaţiei terestre vă voi raporta unul dintre 
cele mai semnificative episoade ale acestor 
aventuri, aşa cum ne-a fost relatat: 

Am ajuns fără greutate până la Moscova, 
unde ne gândeam că vom găsi materiale în vastul 
complex de construcţii spaţiale care fusese 
implantat acolo în secolul trecut şi abandonat 
după câţiva ani. 

Nu ne puteam debarasa de o permanentă 
nelinişte, toate eşecurile noastre anterioare ne 
avertizaseră în legătură cu existenţa unui pericol. 
Primii oameni pe care i-am întâlnit au fost câţiva 
bătrâni rezemaţi de zidul de la periferia oraşului, 
ca şi cum ar fi vrut să susţină cu forţele lor 
nesigure înaltele şi decoloratele faţade. N-am 
reuşit să aflăm nimic de la ei dar am înţeles că 
oamenii aceştia; părăsiţi de ai lor, neglijaţi de 
echipele de securitate, îşi aşteptau sfârşitul la 
poalele oraşului pustiu şi refuzau să povestească 
ceva despre spectacolul atrocităților şi nebuniilor 
la care asistaseră. Slabi, trişti, decrepiţi, ei 
înfruntau moartea cu calmul glacial al fosilelor, în 
luxul zadarnic al unui oraş pustiu. Străzile erau 
goale, programatoare luminoase făceau să se 
nască discrete galaxii în vitrine şi de-a lungul 
falezelor, sorii artificiali răsăreau şi apuneau 
urmând un ritm derizoriu de acum înainte, ploaia 
cădea la ore fixe pentru a spăla atmosfera de 


praful pe care nici un pieton nu-l mai ridica, 
coptere ale liniilor regulate se plimbau automat de 
la un punct la altul fără să mai transporte vreun 
călător. În oraş palpita încă o viaţă absurdă şi 
paradoxală. 

L-am traversat şi am ajuns până la uzina 
astronautică, fericiţi că am atins în sfârşit scopul 
călătoriei noastre. 

— Sunt bucuros să vă văd sosind, începusem 
să mă neliniştesc, a spus flegmatic comandantul 
d'Estang văzându-ne. 

Ne aflam în prezenţa unui om slăbit, palid, 
care nu mai ştia să articuleze altceva în afara 
frazei pe care tocmai o pronunţase. Dar trăia, aşa 
că l-am condus până la un hangar unde am 
descoperit un stratocruiser care părea a fi în stare 
de funcţionare. Ne-a explicat, atunci când şi-a mai 
revenit, cum ajunsese la Moscova după o 
înţelegere cu txalgii. Fusese capturat odată cu 
astronava, în momentul întoarcerii spre Terra, şi 
făcea parte dintre acei membri ai echipajului pe 
care invadatorilor le era greu să-i supună telepatic 
şi acceptaseră să-i elibereze. 

Ajunsese la Moscova cu stratocruiserul în 
momentul în care locuitorii oraşului fuseseră 
cuprinşi de marea nebunie; se refugiase în uzina 
unde ştia să găsească un adăpost. Suferise prea 
mult în scurta sa perioadă de supunere pentru a 
se lăsa purtat de valul acesta uman care se 
năpustea fericit către sclavie. 

Abia apucasem să întreprindem o primă 


verificare a stratocruiserului pentru a vedea dacă 
ne mai putea fi de folos, când santinela a urlat: 

— O bandă înarmată, toată lumea în poziţie 
de luptă! 

Prevăzusem această eventualitate şi ne-am 
plasat imediat în poziţie defensivă; drept spre noi, 
sub cerul care emana lucirea tulbure a apusului, 
înaintau vreo treizeci de oameni bine înarmaţi dar 
murdari şi zdrenţăroşi. Am îndreptat spre ei 
proiectoarele cu luminozitate mare pe care le 
adusesem cu intenţia de a paraliza orice atac şi a 
evita astfel să luptăm împotriva altor oameni. 

— Aruncaţi armele dacă doriţi să ne vorbiţi, a 
spus căpitanul Lanson. 

Şeful acestei  hoarde s-a desprins şi, 
protejându-şi ochii cu mâinile a strigat: 

— Luptăm împotriva txalgilor, sunteţi cu noi? 

Am răspuns fără ezitare: 

— Suntem cu voi, vreţi să ne unim forţele? 

Şi-a aruncat arma şi a venit spre noi; ceilalţi 
nu l-au urmat şi s-au pregătit să intervină în cazul 
în care le-am fi întins o cursă. 

A fost o întrevedere oarecum teatrală şi 
ridicolă. Mi se părea că şi aerul vibra cu o 
intensitate ciudată, că fiecare cuvânt se reverbera 
ca pe o scenă. Toți cei care au participat la 
această întrevedere  insolită s-au mirat de 
claritatea dialogului. 

— Thursday, şeful grupei de represiune; am 
decis să eliberăm planeta de pericolul txalg; nu ne 
temem de puterea lor telepatică şi ne-am hotărât 


să murim mai curând decât să ne supunem. 

— Preşedintele Destreve şi căpitanul Lanson. 
Noi vrem să ajungem pe Venus unde s-a organizat 
deja rezistenţa şi se pregăteşte eliberarea Terrei. 

— Nu este momentul să fugim, a urlat 
Thursday brusc, trebuie să-i ucidem mai întâi, să-i 
ucidem pe toţi! 

— Dar este o acţiune inutilă, n-aţi ajunge să 
ucideţi decât vreo câţiva invadatori şi apoi aţi fi 
decimaţi de echipele de securitate. Trebuie să 
aşteptăm, să pregătim un plan care să ne ducă la 
victorie. 

— Laşilor, sunteţi o bandă de laşi, fugiţi de pe 
Terra atunci când se află la discreţia txalgilor, cum 
îndrăzniţi să  pretindeţi că  luptaţi pentru 
eliberarea planetei?! Ar fi mai bine să o întindeţi 
înainte de a vă ucide! 

Şi s-a întors spre oamenii lui blestemându-ne. 

Subit, o armă s-a descărcat şi fascicolul 
luminos a alunecat în aerul albăstrui, arzând o 
porţiune de iarbă la câţiva paşi de noi. 

Surprinşi de această agresiune brutală, a fost 
un adevărat miracol că am reuşit să ajungem până 
la stratocruiser, nu însă fără a suporta câteva 
pierderi”. Jeanniot făcu o pauză ca şi cum cele 
povestite l-ar fi emoţionat profund şi n-ar mai fi 
putut continua imediat. Apoi îşi ridică privirea, şi 
ochii săi păreau să fixeze un improbabil punct de 
viitor; cu o mască deja gravă căpătă expresia 
hieratică a unui zeu. Îşi încheie emisiunea într-un 
mod ciudat: 


„— Toate imaginile pe care le-am adus de pe 
Terra sunt acelea ale unei planete apocaliptice. De 
acum înainte omul se integrează ordinii txalg; 
astăzi, probabil toate oraşele sunt rase şi peste tot 
se înalţă clădiri irizate, esplanade în formă de 
table de şah, sculpturi imense, grădini 
extraordinare. Lumea aceasta nouă şi armonioasă 
este ritmată prin cântece şi dansuri. Noi, oamenii 
liberi; cei nesupuşi, suntem foarte slabi de acum 
încolo. Am vrea, cu forţele noastre derizorii, să ne 
recucerim planeta, să-i masacrăm pe txalgi şi să 
distrugem această civilizaţie impusă omului printr- 
o voinţă superioară. Cred sincer că nu putem mai 
mult şi că ne înşelăm. Oamenii care împlinesc 
lucrarea txalg au acceptat să se supună de 
bunăvoie şi participă la o ordine minunată pe care 
noi n-am fost capabili să o instituim. Cred că 
datoria noastră este să creăm pe Venus lumea pe 
care ar fi trebuit să o avem pe Terra şi să uităm 
pentru totdeauna planeta aceea îndepărtată care a 
văzut născându-se rasa umană; pentru a doua 
oară în istoria noastră am fost alungaţi din 
paradis.” 


CONFLICT PE VENUS 


Emisiunea lui Jeanniot fu urmată de 
proiectarea filmelor aduse de cele trei grupe de 
rezistenţă.  Utilizaseră camere şi filme de 
laborator, fără relief şi culoare şi proiecția acestor 
bande cu imagini cenuşii, de o îngrozitoare 
autenticitate,  bulversă un mare număr de 
telespectatori, dar nu reuşi să convingă ansamblul 
refugiaților că Terra trebuia abandonată. 

În timpul primei hibernări pe care trebuiră să 
o suporte coloniştii, împotriva voinţei lor, din 
cauza imobilităţii forţate la care îi constrângea 
ploaia permanentă, se produse clivajul între cele 
două grupe: partizanii recuceririi plantei natale, şi 
cei ai colonizării planetei Venus. Relaţiile dintre 
cei revoltați se încordară extrem. 


* 


Amblierii îşi derulau serpentinele verzi ale 
frunzelor pe albastrul gazonului; o ceaţă gălbuie 
se încolăcea în nori mici şi ordonaţi în pliurile 
falezei vulcanice. 

Cerul se afla undeva, acolo sus, în spatele 
tufelor violete care înconjurau vârful falezei. 
Dureur o privea contemplându-i rănile de un 
galben acid. Se afla în interiorul bulei sale de 
plaxilenă transparentă, construită cam în genul 
celei a txalgilor. Acolo jos, în spatele lui, la câţiva 
kilometri, dacă ar fi vrut să se întoarcă, ar fi putut 
distinge Albousso, această perlă diafană. Dar el 


privea fix înălţimea falezei. Deodată murmură: 

— Ultima ploaie, ca şi cum se poate vorbi 
despre ultima ploaie; în câteva minute va fi 
următoarea, iar mâine n-or să apară zorile fără 
ploaia asta galbenă şi blestemată! 

Laurence nu-i răspunse; ştia la fel de bine ca 
şi el că petele verzi care roiau pe peretele vertical 
erau tot atâtea abcese care se spărgeau. Planeta 
asta putrezită avea sifilis! 

Jacques Dureur nu se schimbase, cel mult 
câteva cute îi marcau colţurile buzelor groase, şi 
cearcăne uşoare îi subliniau strălucirea ochilor 
întunecaţi. Cu toate acestea, trăsăturile îi erau 
dure iar liniile blânde ale feţei exprimau ostilitate. 

— Plouă, Jeanniot, plouă dimineaţa, atunci 
când ai poftă să te scoli şi să recucereşti lumea, 
plouă seara, când vrei să faci dragoste la o 
margine de gazon, iar dacă preferi să faci 
dragoste după-amiază, atunci plouă după-amiază. 
Dacă asta poate fi numită după-amiază! Şi într-o 
astfel de lume vrei să ne faci să trăim! 

— V-am mai explicat că era vorba doar de o 
soluţie de expectativă, să rămânem pe Venus un 
timp şi să ne pregătim viitoarele zboruri spaţiale. 
Jacques, tu care eşti un om al spaţiului trebuie să 
înţelegi asta. Avem în sfârşit posibilitatea să 
determinăm umanitatea să dorească să se 
expatrieze în galaxie. 

— E adevărat, Jeanniot, e adevărat. Şi totuşi, 
ai fost numit şef al recuceririi. Mii de oameni te 
aşteaptă, se gândesc la tine, cred că-i vei ajuta să 


redobândească Terra. Şi noi suntem aici de şase 
luni. I-ai trădat! 

— Ţi-am spus, nu cred că avem motiv să 
eliberăm planeta de dominaţia txalg. Nu cred că 
trebuie să distrugem lumea aceasta minunată, 
armonia, nu, nu cred. 

— Nu sunt de părere, spuse Laurence. Şi eu 
m-am lăsat prinsă de această iluzie, am trăit în 
sânul civilizaţiei armonioase, am participat la 
construirea primelor clădiri irizate, la dansurile 
simbiotice; o clipă am crezut că-mi puteam 
consacra toate aspiraţiile de frumuseţe acestei 
lucrări grandioase. A trebuit să-l pierd pe Jacques 
pentru asta. Astăzi, pot să vă spun că mă înşelam, 
căzusem pradă unui miraj, civilizaţia armonioasă 
nu este produsul uniunii txalgilor cu oamenii într-o 
lucrare unică de creaţie, fiinţa omenească este 
aservită, nu joacă decât un rol de sclav. 

— Dar asta este într-adevăr dorinţa txalgilor? 
Nu credeţi că ei sperau efectiv ca omul să 
participe la lucrarea lor şi că şi-au dat seama, 
după această îmbulzeală la supunere, că fiinţa 
umană degenerase, că nu mai era din punct de 
vedere intelectual la nivelul creaţiilor sale 
anterioare şi că refuza chiar să participe activ la 
simbioză, preferând dulceaţa sclaviei dureroaselor 
incertitudini ale creaţiei? 

— Atunci, strigă Dureur, asta nu ne priveşte 
deloc. Se pare că seniorii Ormanei nu pot să ne 
supună, că suntem rebeli la puterea lor telepatică, 
problema asta trebuie dezbătută, nu cea a 


creaturilor care şi-au rupt contractul de fiinţă 
civilizată, larvele astea care s-au refugiat în 
gogoaşă. Ca şi voi, mă gândesc să pornim în 
spaţiu, dar sunt sigur că omul nu poate să 
întreprindă voiajul acesta infinit fără să-şi asigure 
bazele, fără să pună din nou stăpânire pe planeta 
pe care s-a născut, care este trupul şi sângele lui. 

— Eşti arhepol, şi optica ta este particulară, 
rădăcinile care te leagă de societate sunt prea 
vechi, de esenţă tribală. Nu încerc să glorific 
lumea terestră care exista înainte de venirea 
txalgilor, dar sunt sigur că oamenii din oraşele 
superioare, sub aparenţa degenerescenţei, căutau 
o ieşire şi progresaseră din punct de vedere 
sociologic în comparaţie cu universul paseist pe 
care îl reprezentaţi voi, spuse calm comandantul 
d'Estang... 

Dureur ridică ochii spre el; îi tolera prezenţa 
deoarece căuta, înainte de orice, să reunească pe 
Venus diversele forţe de opoziţie, aşa că aşteptă 
să-şi termine fraza: 

— ...Suntem câţiva oameni teferi, dispuşi să 
reîncepem totul pe Venus. 

— Ce să reîncepem? replică Meinschwantz, o 
societate întemeiată pe resemnare, slăbiciune, 
inactivitate, renunțare, profit, contemplarea 
trecutului? Nu! Umanitatea a traversat o criză pe 
care sosirea txalqilor a făcut-o să izbucnească. Să 
profităm de aceste împrejurări, oricât de 
dureroase ar fi ele, ca să luăm totul de la capăt. 

— Dacă nu, nu ne rămâne decât să ne privim 


buricul şi să aşteptăm să murim, concluzionă Bob 
Cartier. = 

Nimeni nu mai scoase nici un cuvânt. Încă o 
dată, în timpul unei conversații intime, se reuneau 
cele trei teze: pregătirea exilului definitiv al 
omului în spaţiu, colonizarea până la exces a 
planetei Venus, fără dorinţa de întoarcere pe Terra 
şi, în sfârşit, elaborarea, apoi executarea unui plan 
de recucerire a planetei natale. Jacques Dureur nu 
se mira că acum opta pentru ultima soluţie; 
altădată l-ar fi susţinut pe Jeanniot în efortul său 
de a-i convinge pe oameni să plece, să cucerească 
spaţiul; astăzi exista Laurence, şi ea simboliza 
iubirea lui pentru Terra. 


* 


— Iar începe ploaia, spuse Laurence. 

Minuscule echimoze, de un verde 
fosforescent,  izbucniră în mii de picături 
asemănătoare puroiului. Pe Venus, ploaia nu cădea 
din cer, izvora din atmosferă, acest burete în sânul 
căruia trebuiau să trăiască. 

Dureur naviga în compania lui Bob Cartier şi 
a Laurencei Dusarte pe lacul de noroi care se 
mărise odată cu tornadele primăverii. Muşuroaie 
de gazon albastru, serpentine ofilite de amblieri, 
deşeuri de culturi coloniale aduse la suprafaţa 
apei. Ploaia trosnea pe marea de lămâie care 
înconjura Albousso, ţâşnea în picături 
microscopice care răsunau înfundat. Ceţuri mov, 
zdrenţuite, vapori jilavi, nori mici şi verzi care 


explodau în spaţiu. Ramuri moi apăreau din lac, 
pâlnii de oţel se deschideau dintr-o dată la 
suprafaţă, liniştea înăbuşea ţipetele rare ale 
păsărilor. 

— Trebuie să fie pe aici, pe undeva, spuse 
Laurence împungând cu degetul în ceaţă. 

Pluteau în barca fragilă de plaxilen albastru, 
derapau în noroi încercând s-o dirijeze cu ajutorul 
ramelor cu elice. 

— Te obsedează mereu aceleaşi idei, Jacques? 
întrebă Cartier. 

— Ascultă, Bob, acum câţiva ani trăiam pe 
această planetă fără să-mi pun problema unde mă 
aflu, fără să mă decid să acţionez. Atunci, Jeanniot 
mi-a dat o direcţie, m-a încântat vorbindu-mi 
despre cucerirea stelelor; apoi mi-am schimbat de 
mai multe ori opinia, dar am evoluat. Astăzi sunt 
pregătit; pentru prima oară în viaţa mea mi-am 
ales destinul, nu l-am mai lăsat să-mi scape. 

— Şi eu sunt arhepol, ca şi tine, dar am 
învăţat să mă domin. Crede-mă, calităţile mele de 
luptător în ring contau mai puţin decât răbdarea. 
Şi eu cred în acţiune, dar sunt singur că nu 
serveşte la nimic să intervii într-un moment 
nepotrivit. Acum nu este important să ştim dacă 
trebuie sau nu să recucerim Terra, ci să-i 
împiedicăm pe d'Estang şi pe Destreve să-l 
îmbrobodească pe Jeanniot, să-l convingă să 
abandoneze orice speranță de întoarcere, 
ameţindu-l cu promisiuni zadarnice despre viitorul 
zborurilor spațiale. 


Începu să plouă mai tare; apa, în mii de 
sclipiri galbene, ţâşnea din toate părţile în acelaşi 
timp. Precipitaţiile erau atât de puternice, încât 
suprafaţa noroioasă a lacului abia se vedea. 
Văzând cât de ostilă era natura, Jacques începu 
deodată să râdă, antrenându-i şi pe tovarăşii lui. 
Apoi, râsul nebunesc se linişti; suspinând, îi 
mărturisi lui Bob: 

— La urma urmei, de ce nu te-aş asculta? 
Sunt aproape paradoxal, vreau să lupt împotriva 
txalgilor pe care îi admir, renunţ să zbor în spaţiu, 
când ăsta este scopul vieţii mele. 

— Iar eu, care ador ploaia, sunt gata să 
renunţ la ea ca să-l urmez pe Jacques, încheie 
Laurence. 

— Atunci, spune-mi ce facem, pentru că vreau 
să lupt şi eu; mi-ai povestit că ai complotat ceva 
împreună cu Meinschwantz. 

Şi, Bob, tutuindu-l deodată pe Jacques, îi 
dădu o palmă zdravănă în spate, riscând să 
răstoarne barca. 

— Dar detest băile de noroi, spuse Laurence 
zâmbind. 

Jacques îşi trecu mâna peste faţă ca să 
şteargă picăturile de apă care i se adunaseră în 
sprâncene. 

— Meinschwantz a fost cu ideea. Pe Venus 
există nişte oameni, primii colonişti, care nu vor 
deloc o a doua colonizare a planetei. Ei au deja 
pământurile şi obiceiurile lor; de când locuiesc pe 
Venus şi luptă cu ploaia, cu vegetaţia, au devenit 


venusieni. Căci îţi trebuie curaj ca să te 
aclimatizezi aici; în fiecare zi avem dovada acestui 
fapt. 

— Şi te gândeşti că ei ne vor ajuta în acţiunea 
noastră. 

— Poate că este o soluţie. 

Curenţii de un cenuşiu deschis se conturau 
deasupra mării întunecate. Pluteau mereu în 
derivă, fără a reuşi să vâslească, deoarece tulpini 
rătăcite se încurcau în elice. Nici o adiere de vânt, 
nici un fel de influenţă lunară pentru a canaliza 
valurile de lămâie. De altfel se rătăciseră; Existau 
opt poli magnetici repartizaţi pe planetă, iar 
furtuna care tocmai izbucnise le dereglase 
busolele. Direcţia unei păsări migratoare nu era 
deajuns pentru a descâlci capcanele peisajului şi a 
rezolva ecuaţiile hazardului. 

Vârtejurile apei, acumulările gazoase ale 
solului supra-încălzit, seara care se lăsa, siluetele 
ciopârţite ale arborilor, care alcătuiau ţărmuri 
iluzorii, totul conspira la crearea unui labirint 
flexibil, cu contururi mişcătoare, care reconstruia 
un traseu nou, de fiecare dată când navigatorii 
credeau că-l descifraseră. 

Dacă rădăcinile unui almier, încrustate încă în 
adâncuri, erau un important punct de reper, dacă 
scheletul liniştit al unui ormix împietrit pe vecie 
permitea recunoaşterea sigură a solului, culorile 
tulburau aceste viziuni: movul ceţurilor, verdele 
norilor de ploaie, cafeniul fad al noroiului, 
transfigurau punctele de reper. Ormixul puteai 


doar să-l ghiceşti prin ceaţă; dacă fusese alb 
cândva, devenea mov, iar almierul verde devenea 
maro; nimeni nu se putea încrede în aspectul 
peisajului. 

In universul acesta murdar şi difuz se operau 
mutații fără număr; vegetale, minerale, animale, 
fosile, nori, ceţuri şi ape, erau supuse toate unor 
permutări de forme şi culoare. Sub furtuna care se 
înteţise, planeta Venus era cuprinsă de nebunie. 

In inima acestui decor nebulos, al mirajelor 
absurde, ţesute din capriciile ploii, adăpostite de 
luminile schimbătoare ale apusului, cei trei 
oameni pluteau în derivă, fără să ştie încotro. 

Căldura creştea pe măsură ce se intensifica 
ritmul ploii, şi norii mici şi verzi se multiplicau 
fiind pe punctul să se unească şi să formeze un 
bloc continuu, de unde apa împroşca în picături 
dese, prelingându-se ca o umoare. 

Laurence se dezbrăcase prima. Dureur şi 
Cartier o imitaseră îndată; se sufocau. O sudoare 
rozalie se scurgea printre sânii tinerei femei, 
strălucea pe sfârcurile lor maronii; pielea sa uşor 
bronzată era zburlită toată de picături irizate. Îşi 
oferea trupul şi faţa suflului cald pe care-l 
producea legănarea uşoară a ambarcaţiunii. Ochii 
săi, măriţi de oboseală, căutau să discearnă un 
punct de reper în universul neclar. Lui Cartier, 
fără să vrea, i se reliefau muşchii hipertrofiaţi; 
înţepenit în spatele bărcii, cu fesele sale mari 
acoperind aproape toată bancheta, lupta din toate 
puterile ca să nu cadă pradă resemnării. Jacques o 


privea insistent pe Laurence, ca şi cum ar fi vrut 
să n-o piardă, să-şi fixeze pe veci imaginea ei în 
memorie; ştia însă că niciodată n-ar fi putut uita 
trupul minunat al femeii. Zi şi noapte îi mângâia în 
gând curba şoldului, îi devora lobul alb al urechii, 
îi săruta buzele, iar atunci când o vedea, vraja nu 
dispărea ci îşi continua visele în realitate cu 
aceeaşi intensitate a plăcerii. 

O frunză de ener, lată de un metru, pe care 
greutatea ploii o desprinsese din arborele aşezat 
pe creasta unei faleze, se învârti timp de un sfert 
de oră înainte de a se aşeza pe umerii lui Cartier. 
Acesta n-o văzuse venind; culoarea ei brun-închis 
te făcea să o confunzi cu mediul; privi uimit 
suprafaţa membranoasă care îi acoperea pielea, 
apoi, după câteva secunde, încercă să o înlăture. 
Scoase un țipăt de durere. 

— Se ia cu piele cu tot! 

— Trebuie să o smulgi neapărat, dacă nu 
îndrăzneşti acum, te va roade încet-încet. 

— Dar ajutaţi-mă, pentru Dumnezeu, urla 
Cartier încercând să se desprindă de frunză. 

— Nu se poate face nimic, Bob, dacă 
încercăm să te eliberăm riscăm să fim prinşi şi noi, 
răspunse Dureur. 

Incepu o luptă ascunsă, întretăiată de gemete 
înăbuşite şi de şuieratul surd al plantei care se 
dezlipea. Uneori, istovit, braţul lui Bob cădea fără 
vlagă şi faţa i se crispa spasmodic; apoi, mânia 
puse din nou stăpânire pe el şi începu să izbească, 
strângând buzele ca să-şi înăbuşe plânsul. 


Tăcuţi, Laurence şi Jacques asistară la 
această luptă insolită fără a putea interveni. 
Leoarcă de sudoare, ei îşi cuprinseră strâns 
trupurile goale, într-o îmbrăţişare mânioasă, ca şi 
cum în felul acesta şi-ar fi putut scuza laşitatea. 

După vreo douăzeci de minute de luptă, într- 
un ultim spasm al corpului, Bob reuşi să smulgă şi 
ceea ce mai rămăsese din frunza de ener şi se 
prăbuşi sângerând pe fundul bărcii, care se coloră 
în roşu. 

Cei doi amanți ar fi vrut să dispară, să scape 
de lupta atroce, să fugă de-a lungul iazurilor de 
noroi, să înoate în lacurile de humă, dar fuseseră 
ţintuiţi de spaimă în faţa acestui spectacol. Când 
supliciul lui Cartier se termină, ei se priviră 
ruşinaţi de dorinţa care pusese stăpânire pe ei în 
timp ce se îmbrăţişaseră, dezgustaţi pentru întâia 
oară de trupurile şi de carnea lor. Apoi, 
stăpânindu-şi senzaţia de vomă, făcură rapid feşe 
din rochia tinerei şi pansară rănile lui Bob. 

Fără să scoată un cuvânt, apucară din nou 
ramele cu elice şi încercară să menţină cursul 
ambarcaţiunii pe o direcţie constantă. Cartier 
gemea încet şi plânsul său domina explozia surdă 
a ploii, al cărei debit se stabilizase. Jacques şi 
Laurence evitau să se privească, conştienţi de 
neputinţa lor; se izolaseră şi se uitau posomorâţi 
la noroiul care fremăta de-a lungul etravei. 

— Unde mergem, Jacques, unde mergem? 
întrebă Cartier gemând. 

— Nu ştiu, Bob, este imposibil să dirijezi ceva 


în marea asta de puroi. 

— Dar trebuie neapărat să ajungem undeva, 
am nevoie de îngrijire, voi crăpa dacă n-ajungem 
undeva, şi n-am chef să crăp, n-am chef... 

Il lăsară pe Cartier să se vaite fără a avea 
curajul să-i răspundă. 

Întâlnirea cu o mică colină cenuşie, care abia 
ieşea din apele vâscoase ale fluviului îi salvă. 
Vaporii mascau linia țărmului, exact unde apele 
lămâioase făceau loc solului ocru. Nici un fel de 
vegetaţie, nici un punct de reper nu-i atrăsese 
atenţia lui Dureur; barca veni şi se izbi de-a 
dreptul, şi Jacques, dezechilibrându-se de izbitură, 
fu proiectat în mâlul mişcător. 

— Blochează elicea, Laurence, blochează 
elicea, trebuie să mă agăţ de ramă! strigă el. 

Într-adevăr, rotirea elicei îl împiedica să se 
agaţe de ramă şi aluneca în torentul de noroi, 
purtat spre larg. Laurence blocă mecanismul, dar, 
în graba de a se agăța, Jacques îşi răni mâna în 
ascuţişul maşinăriei. Il ajută să se ridice din 
haznaua care-l aspira ca o ventuză, şi curând 
Jacques reuşi să-şi menţină echilibrul pe rebordul 
ambarcaţiunii şi să-şi dea drumul înăuntru. 
Laurence îi privi trupul gol şi braţele pătate de 
sânge. 

— Te-ai rănit, unde te doare? 

— Să mă doară? Nici nu-mi pasă, jubilă el, am 
ajuns, Laurence, am ajuns! Sunt sigur că ne aflăm 
aproape de Dwellna, baza cea mai avansată a 
coloniştilor. 


Cei din Dwellna îi primiră cu răceală, dar îi 
pansară şi îi îngrijiră, oferindu-le ospitalitatea 
colibelor de plaxilen. 

A doua zi, Jacques şi Laurence încercară să 
angajeze un dialog. Bob, încă foarte slăbit, le 
lăsase lor grija de a purta tratativele. 

Locuitorii din  Dwellna nu cunoşteau 
subtilităţile dialecticii pământeşti, uitaseră arta 
bravurii semantice, a falselor minciuni şi a 
jumătăţilor de adevăr, a paradoxurilor deliberate, 
pe care ambasadorii rezistenţei aveau obiceiul să 
le manevreze. Încet-încet, se lăsară convinşi de 
bunele intenţii ale lui Jacques şi ale lui Laurence. 

Coloniştii nu puteau şi nici nu doreau să-i 
ajute pe pământeni să recucerească Terra; vroiau 
să se debaraseze de prezenţa lor şi, mai ales, să 
evite ca noii veniţi să beneficieze de eforturile 
întreprinse de mai multe generaţii pentru a cultiva 
planeta Venus. În orice caz, nu se gândeau să 
folosească forţa pentru a-i alunga pe refugiaţi, se 
considerau încă solidari cu pământenii şi le 
ofereau de bunăvoie adăpost pe planetă. Chiar 
dacă ar fi dorit să folosească violenţa, s-ar fi izbit 
de apărarea din Albousso, care constituia o 
inexpugnabilă fortăreață, ocupată în întregime de 
rezistenți. 

Pe măsură ce dialogul avansa, Jacques şi 
Laurence îşi dădeau seama de cutezanţa planului 
lor, de nebunia demersurilor pe lângă aceşti 
frustraţi venusieni. Pământenii îi ţinuseră izolaţi 
de viaţa publică, Consiliul celor Şase le acordase 


subvenţii foarte mici, le cumpăraseră la preţuri 
derizorii alimentele pe care le produceau şi-i 
lipsiseră total de informaţie şi cultură. Astăzi, 
mentalitatea venusienilor era asemănătoare cu 
cea a unui ţăran din evul mediu. 

Dar, în cursul întrevederii, un plan se contură 
totuşi în mintea lui Jacques şi a lui Laurence. 

— O conspirație a durerii, iată ce trebuie să 
organizăm. 

Cartier se ridică în culcuşul său, strânse din 
ochi şi se întoarse încet, lăsând să i se vadă 
cicatricea urâtă de pe umăr, roşie şi purulentă. 

— Cum adică? întrebă el. 

— Trebuie organizată o persecuție 
permanentă a refugiaților; să-i supunem la 
regimul duşului scoțian. O formă de tortură 
homeopatică, iată ce prevăd. 

— Trebuie să le tãiem orice posibilitate de a- 
şi regăsi confortul, continuă Laurence. D'Estang, 
Destreve şi prietenii lor caută să recreeze pe 
Venus civilizaţia decadentă de altădată, vor să-şi 
sape un cuib moale în vegetaţia planetei, să-şi 
teas o gogoaşă unde să poată hiberna pe veci... 

— Şi voi vreţi să zdrobim gogoaşa, să 
distrugem cuibul. 

— Ne gândim să-i convingem şi pe colonişti 
să ne ajute. Şi aşa climatul de pe Venus nu-i prea 
favorabil proiectelor lui d'Estang; cu atât mai 
mult, dacă noi creăm foamete, uşoare epidemii, 
înecăm Albousso în noroi, printr-un joc de mici 
baraje, aducem specii de vegetaţie ostilă, cum 


este enerul, pe care l-ai cunoscut, şi altele despre 
care venusienii ne-au dat informaţii înfiorătoare, 
cred că vom ajunge să-i convingem să-şi schimbe 
hotărârea de a se instala pe Venus. 


x 


Erau mai bine de trei luni de când torente de 
mâl se rostogoleau zgomotos peste Albousso, trei 
luni de când veninul verde al ploii stropea oraşul, 
curgea şiroaie peste clădirile improvizate, 
instalate pentru a rezolva momentan criza 
locuinţelor. Acoperişurile sumare, atacate 
neîncetat de picăturile acide, începuseră să 
putrezească, zidurile erau uşor descompuse, roase 
la bază de valurile de noroi, ansamblul străzilor 
prost trasate se transformase într-un fel de deltă 
mocirloasă. La început, se mulţumiseră să înjure 
soarta funestă, sperând, după spusele 
autohtonilor, ca sezonul verii să le aducă o 
oarecare ameliorare. Dar, în curând apărură larve 
enorme şi urât mirositoare, un polen misterios îi 
făcea să strănute la nesfârşit, fără a mai pune la 
socoteală stolurile de frunze de ener, a căror 
migraţie bruscă şi surprinzătoare, producea 
dureroase descuamări la mii de indivizi. Apoi, 
începură să lipsească cele necesare traiului; 
expedițiile organizate de colonişti se pierdeau în 
terenuri mlăştinoase sau se rătăceau în păduri 
necunoscute. Coptere pentru aprovizionarea cu 
alimente, navlosite în pripă, se prăbuşeau fără 
motiv. Deja primii refugiaţi, care îşi suportau cu 


greu soarta şi doreau întoarcerea pe Terra, se 
manifestau gălăgios şi vindicativ în faţa clădirii 
unde locuia Destreve şi prietenii săi. 

Emisiunile de televiziune  reluau cu 
perseverență aceleaşi înregistrări vechi, pe care 
guvernul terestru le distribuise cândva cu 
zgârcenie coloniştilor, cameramanii refuzau cu 
încăpățânare să facă alte reportaje pe planeta 
„pipi”, cum începuse să fie numită în popor. 

Când apăru un stol de păsări parias, din 
cealaltă emisferă a planetei, şi începură să arunce 
jeturi roşii peste populaţie, colorând pe veci pielea 
atinsă de această urină, nemulţumirea se agravă. 
Atunci, primele femele de grugi veniră să pască 
covoarele,  cuverturile şi draperiile de prin 
saloane, fără ca populaţia să poată reacţiona în 
vreun fel, căci aceste animale treceau prin pereţi, 
iar loviturile n-aveau alt efect decât acela de a le 
provoca dezechilibrul şi căderea. 

Spiritele cedară şi începu revolta. 

In momentul acela, Bob, Jacques şi Laurence 
hotărâră să se întoarcă în oraş. Meinschwantz 
pregătise cu tact reconcilierea lor cu Jeanniot, şi 
provocase  descumpănirea lui D'Estang şi 
Destreve. 

Salonul de recepţie al guvernului provizoriu 
al Terrei la Albousso îşi pierduse orice demnitate: 
pereţii picurau ca lumânarea, plafonul curgea în 
stalactite, reziduurile de materii organice 
dezgustătoare acopereau solul, degajând un miros 
fad, incompatibil cu demnitatea locului, iar 


fotoliile şi tapiseriile fuseseră păscute de grugi. 

Lui d'Estang îi lipsea o bucată din cămaşa de 
corp, ca de fapt şi din propria sa piele, feţele 
obosite şi trase ale lui Destreve şi Jeanniot erau de 
nerecunoscut. 

— Mă bucur să te văd, Jeanniot, ce mai faci? 
întrebă Jacques surâzător. 

Apoi îi pieri cheful să se mai amuze pe seama 
bătrânului său şef, şi zâmbetul îi împietri într-o 
grimasă. Fu impresionat de cumplita suferinţă a 
acestor oameni, de abdicarea în faţa adversităţii, 
care se citeau pe feţele lor. 

— Ai câştigat, Dureur, spuse deodată 
d'Estang. Tocmai am hotărât întoarcerea pe Terra, 
cu orice preţ. 

— Ce-am câştigat? Nu împotriva voastră, ci 
împotriva txalgilor am angajat această bătălie. 

Comandantul îşi lăsă capul în jos. 

— Dar suntem obosiţi, Jacques, prea obosiţi. 
Fuga ne-a făcut să ne pierdem puterile, iar sejurul 
pe Venus ne-a terminat. 

— Atunci, nu ne mai rămâne decât să crăpăm 
uitându-ne cum explodează norii, concluzionă Bob 
Cartier. 

— Nu, Bob, cu siguranţă nu, spuse Dureur cu 
amărăciune. Nu suntem numai noi pe planeta 
aceasta; există sute de mii de refugiaţi. Fie 
arhepoli, fie aparţinând civilizaţiei decadente, ei 
sunt cu toţii oameni liberi, care au refuzat 
supunerea telepatică şi doresc să lupte cu txalgii. 
Foarte mulţi dintre ei nici nu ştiu, poate, pentru ce 


sunt împotriva civilizaţiei armonioase, dar vor să 
zdrobească dominaţia invadatorilor, şi nu puteţi 
să-i refuzaţi. 

Jacques Dureur îşi aţinti privirea asupra 
golfului, unde se adunaseră deja minusculii nori 
verzi ai ploii, care se anunţa odată cu primele zile 
de toamnă. 


* 


Susţinută de discursurile lui Cartier, de 
emisiunile lui Laurence şi ale lui Dureur, de 
textele oficiale, pe care Destreve şi Djabate 
acceptaseră să le contrasemneze, mişcarea pentru 
eliberarea Terrei luă amploare. Dar pregătirile 
planului de recucerire nu începură decât după 
douăsprezece luni de la sosirea ultimilor fugari şi 
se terminară la sfârşitul verii următoare. 

Ploile rare ale toamnei erau mai puţin 
dezagreabile, hrana devenise abundentă, 
reportajele de pe Venus, asigurate de colonişti cu 
scopul de a racola mână de lucru fără mare 
osteneală, îi distrau pe cei inactivi. 

Astroportul din Albousso, scos la lumină din 
lacul de noroi, îşi desfăşura figurile geometrice ale 
pistei de aterizare sub movul nebulos al cerului 
străpuns de cele două sute de astronave înarmate 
pentru eliberare. 

— Sunt la fel de frumoase ca şi clădirile 
irizate, spuse încet Laurence. 

— Curând vom putea face comparaţia, 
primele bombe vor cădea mâine pe planeta 


noastră şi gazul îşi va face efectul; momentul 
acesta va marca debutul debarcării, răspunse 
Meinschwantz. 

— Abia aştept ceasul acela, mi-e atât de 
teamă că nu va avea efect asupra txalgilor! Nu ne 
putem permite un eşec pentru că nu vom putea 
niciodată să o luăm de la capăt, suspină Dureur. 

— Dar nu există îndoială, Jacques, am ales 
soluţia cea mai simplă şi cea mai evidentă dintre 
toate, aceea de a adormi pentru câteva zile toate 
creaturile vii de pe Terra. Gazul a fost studiat de 
cei mai buni chimişti şi biologi, am ţinut cont de 
toate observațiile culese în legătură cu 
metabolismul lui Linxel, nu există eroare, va 
acţiona! 

— Totul este  cronometrat secundă cu 
secundă, reluă Aulcas Jeanniot, bombele vor 
exploda la înălţimea dorită, pentru a obţine o 
dispersie maximală a gazului; căldura provocată 
prin frecarea aerului la mare altitudine, va fi 
suficientă pentru a asigura  deflagraţia, şi 
atmosfera Terrei va fi instantaneu saturată. 
Cunoaştem timpul necesar intoxicării oamenilor şi 
txalgilor şi ştim exact la ce oră şi unde trebuie să 
aterizeze astronavele noastre. Toate concentrările 
urbane realizate după simbioză sunt reperate, o 
sută de mii de oameni antrenați perfect sunt 
pregătiţi să neutralizeze punctele cheie. Eu am 
încredere, Jacques, sunt sigur că proiectul nostru 
îşi va atinge scopul. 

— Sunt de aceeaşi părere, admise d'Estang, 


şi te felicit că ai reuşit să pregăteşti toate astea, 
adăugă el adresându-i-se lui Dureur. 

— Mulţumesc, d'Estang, singurul lucru de 
care mă tem este că oamenii se vor opune 
eliberării lor. 

Hoinarul, azuria navă spaţială a txalgilor, 
decolă prima, străpungând norii. Solul de plaxiton 
se umflă pe alocuri, sub impactul celor o sută 
nouăzeci de astronave pământene care îl urmară. 
Navele trecură dincolo de ultima centură a norilor 
întunecoşi, care împodobeau atmosfera planetei 
Venus, şi străluciră sub primele raze ale soarelui 
regăsit. 


TERRE BY NIGHI 


Linxel privea clădirile care acopereau insula 
Paygan, strălucind sub razele soarelui unic al 
Terrei, Urmărea din toate părţile, graţie celor trei 
ochi ai săi, desenul uriaş pe care-l trasa punct cu 
punct masa irizată a construcțiilor ovale, 
răspândite de-a lungul peisajului neschimbat al 
colinelor înverzite şi al teraselor îmbinate cu 
grădini plantate de curând. Cerceta detaliat 
profilul statuilor apropiate, repartizate cu erudiție, 
le mângâia formele cu privirea, se îmbăta la 
contactul vizual cu peisajul colorat al insulei, se 
impregna cu urzeala subtilă a falezei de marmură 
poleită a unei cariere învecinate. Işi imagina 
jocurile viitoare, care se desfăşurau pe 
esplanadele în forma tablei de şah, multiplică 
bucuriile pe care polifonia umbrelor şi a luminilor 
o sugera simţurilor sale; modifica pe îndelete 
universul pe care-l crease cu fraţii săi, univers 
mobil şi fluctuant, pe care oamenii îl construiseră 
urmându-i planurile şi pe care nu va obosi 
nicicând să-l amelioreze şi să-l desăvârşească. 

Apoi, această viziune explodă în mii de 
puncte; luminoase, se descompuse într-o urzeală 
care desena în filigran o panoramă atemporală a 
insulei. 

Fiecare om deţinea o parte din comoara 
creativă care se acumulase de-a lungul secolelor 
pe Terra, fie că încă poseda (sensul cuvântului 
poseda începuse să se contureze în mintea 


txalqului) cărți, discuri, sculpturi, parfumuri, 
filme, fie că fusese marcat profund de întâlnirea 
determinantă cu una sau mai multe lucrări de 
artă, fie că avusese o pasiune secretă: călătoriile, 
senzualitatea, grădinăria, gastronomia, alchimia, 
vânătoarea, sportul, etc... şi această pasiune îl 
ajutase să se împlinească. Linxel selecţiona, gusta, 
clasa, accepta sau respingea darurile acestea pe 
care i le oferea rasa umană. Le înregistra pentru 
nevoile viitoare, le comunica celor din rasa lui, 
pentru ca aceştia să le transforme în elemente 
folositoare civilizaţiei armonioase şi să contribuie 
la ameliorarea constantă a simbiozei dintre 
oameni şi txalgi. 

Făcuse să dispară toate oraşele de pe Terra, 
imagini ale cetăților care se năruiau, ruine care se 
dezintegrau, nu pentru a debarasa planeta de 
nişte metropole hidoase - fiecare avea frumuseţea, 
echilibrul şi pitorescul ei - ci pentru ca ele să nu 
distoneze cândva cu armonia generală a Terrei. 
Linxel le înregistra cu grijă planurile în memoria 
sa, pentru ca să le poată integra într-o zi vastului 
proiect de ansamblu pe care-l va realiza la scară 
planetară. Pentru a pregăti instaurarea erei 
armonioase, fiecare txalq ieşit din celula mamă, 
toţi descendenţii lui Linxel survolau Terra însoţiţi 
de echipajul lor, dirijau la sol echipele care lucrau 
la curățirea planetei, ca să poată repertoriza 
operele de artă şi să transmită reproducerea lor 
mentală memoriei comune a rasei. Era 
înregistrată fiecare particularitate a peisajului, se 


studiase fiecare formă de relief, fiecare pădure, 
fiecare țărm, în vederea participării într-o zi la 
realizarea  giganticului plan de armonizare a 
Terrei. 

Având imaginea generală a mapamondului, 
txalgii îşi dădură seama că oamenii aleseseră 
instinctiv cele mai frumoase poziţii pentru a-şi 
construi oraşele principale şi că în anumite puncte 
ale globului  modificaseră admirabil peisajul, 
adesea de o frumuseţe mediocră, restructurându-l 
printr-o oblicitate a cătunelor, satelor, câmpurilor, 
gardurilor vii, drumurilor şi pădurilor. 

Toate aceste imagini minunate, culese de 
fraţii săi, fuseseră depozitate în creierul lui Linxel 
şi-i permiseseră să asimileze instantaneu anumite 
informaţii despre crearea lor. Astfel, jocul de şah 
fusese încorporat într-un mod diferit în cântecele 
şi dansurile matematice pe care le executau 
zyrionii pe îndepărtata planetă Ormana; pentru 
asta esplanadele fuseseră acoperite cu table de 
şah. Noile dansuri armonioase mimate de bărbaţii 
şi femeile Terrei, gesturile graţioase, tresărirea 
delicată a muşchilor, creaseră pentru prima dată 
invadatorilor revelaţia plăcerii fizice; în felul 
acesta descoperiseră un element de extaz mental 
inerent civilizaţiei armonioase, care le scăpase 
întotdeauna: senzualitatea. 

Acum, echipele de securitate, care fuseseră 
liber constituite pentru a accelera procesul de 
simbioză, dispăruseră. Mai rămăseseră doar 
câteva hoarde izolate de oameni, care preferaseră 


mai curând întoarcerea la starea barbară decât să 
se supună noului ordin. Acestea rătăceau fără nici 
o ţintă şi uneori riscau câte o expediţie punitivă în 
oraşele armonioase pentru a-i ucide pe txalqgi. 
Uneori, aceste creaturi, care se hrăneau cu plante, 
rădăcini şi vânat, masacrau şi oameni ca să-i 
mănânce; dar, de obicei dispăreau din lipsă de 
îngrijire, atinşi de maladii uitate. 

Datorită măiestriei tehnologice a txalgilor în 
toate domeniile, curând, suprafaţa Terrei se 
transformă radical şi civilizaţia armonioasă fu 
implantată pe scară largă. 

Toate oraşele vechi fuseseră înlocuite cu 
cetăţi ale frumuseții, materialele  txalgilor 
subminaseră  plaxitonul, plaxilena şi piatra; 
metalelor şi mineralelor terestre le fusese 
modificată structura moleculară, iar plasticul de 
sinteză şi vegetalele ameliorate fuseseră irizate 
conform artei fraţilor lui Linxel. În pofida ordinii, 
echilibrului, desăvârşirii arhitecturale care 
prezida realizările txalgilor, armonia funcţională a 
ansamblului nu era plictisitoare. 

Oare sculpturile, frescele, aranjarea 
clădirilor, a grădinilor şi a noilor locuinţe erau cele 
care transfigurau această lume nouă, sau numai 
simpla mişcare a oamenilor prin oraşe? Linxel se 
întrecuse pe sine: posibilităţile txalgilor de 
abstractizare, imaginaţia cosmică, se hrăniseră cu 
caracteristici proprii rasei umane; era vorba 
despre o simbioză desăvârşită între două 
civilizaţii, două universuri. 


Încet-încet, anumite caracteristici ale undelor 
mentale necunoscute deveniseră  perceptibile 
vechilor seniori ai Ormanei. Dar, fapt de 
neimaginat, aceste informaţii, care ar fi trebuit să 
se integreze memoriei globale a  txalqgilor, 
rămâneau apanajul câtorva. Într-o zi, Linxel 
resimţi o curioasă rezistenţă telepatică încercând 
să comunice cu unul dintre fraţii săi; nu mai exista 
legătura aceea care suda într-un singur bloc 
mental totalitatea txalgilor. Comunică această 
senzaţie entității pe care o alcătuiau toţi cei care 
ieşiseră din el şi aceasta cunoscu aceeaşi bizară 
senzaţie de îndepărtare, de separare în privinţa 
acelei porţiuni din corpul lor unic. Atingerea 
telepatică era bruiată de un ciudat fading 
asemănător cu cel care provoca undele mentale 
necunoscute, la oameni. Linxel decise să meargă 
la acest frate, pretextând că-i lipsea o informaţie 
pe care specializarea sa parţială ar fi putut-o 
furniza automat grupei de creaţie. 

Inconjurat de ajutoarele sale, elemente de 
legătură telepatică alcătuite din vreo zece oameni 
selecționați după calităţile lor particulare de a 
potenta cel de-al şaselea simţ al txalgilor, Linxel fu 
transportat în celula sa până la copter, folosind 
formula planului înclinat. 

După ce parcurse câteva mii de kilometri, 
ordonă aterizarea într-o grădină în care erau 
încrustate plăci de un violet sidefat. 

Apoi, fu condus în clădirea irizată, în care 
predomina roşul, din centrul oraşului Safsco. Din 


blocul rubiniu şi impozant, înălţat spre cer, 
răzbăteau sunetele ritmate ale unei muzici 
necunoscute. Compozițiile umane corespundeau 
într-o mică măsură concepţiilor muzicale ale 
txalgilor. Aceştia  tolerau lucrările unor 
compozitori, care înţeleseseră în plenitudinea lor 
posibilităţile de abstracţie proprii artei muzicale, 
dar le refuzau pe toate cele care se îndepărtau de 
această rigoare şi încorporau în materialele 
sonore ritmurile şi armoniile sugerate de undele 
mentale necunoscute. 

Purtat mereu în braţe de slujitorii săi, Linxel 
trecu pe sub portalul vast al clădirii plăcerilor. 
Incă o dată îl izbi existența obiectelor 
neprelucrate, strict omeneşti, în decorul armonios 
al sălii principale. 

Fratele pe care-l căuta se afla probabil în sala 
de apropiere, care fusese rezervată pentru 
raporturile sexuale ale oamenilor, înlesnindu-le 
întâlnirea prin metoda dansului. Bisexualitatea 
oamenilor ridicase nenumărate probleme txalgilor, 
care nu vroiau să trăiască din nou experienţa 
nefericită de pe planeta Ormana şi doreau să 
faciliteze relaţiile sexuale celor pe care îi 
supuseseră, ca să poată evita degenerarea. 

Eliberaţi de supunerea telepatică totală în 
tranşee succesive, bărbaţii şi femeile îşi regăseau 
câteva ore pe zi o parte din liberul lor arbitru 
pentru a rezolva problema împerecherii. 
Castitatea obligatorie care durase mai bine de un 
an produsese apoi explozii înverşunate de 


sexualitate care trebuiseră reglementate. Txalgii 
suprimaseră deci dormitoarele mixte şi 
propuseseră slujitorilor să se împerecheze public 
în locuri rezervate în acest scop, aşa cum era 
această sală de apropiere. 

Pătrunzând în rotonda vastă, îl izbiră cu 
brutalitate sunetele ciudate produse de 
instrumentele primitive. Luptând Împotriva 
inflexiunilor muzicale care îi traversau dureros 
creierul, cuprinse sala cu privirea ochilor săi 
panoramici. 

La începutul perioadei de autonomie parţială, 
puţini pământeni frecventau aceste locuri; dar, pe 
măsură ce simbioza se armoniza, spiritele se 
eliberau şi perioada armonioaselor realizări se 
încheia, se abandonau tot mai mult plăcerilor erei 
vechi. 

Majoritatea obişnuiţilor casei, recrutaţi atât 
dintre cei cu o mare capacitate intelectuală cât şi 
dintre cei mai debili, frecventau de acum înainte 
clădirile plăcerilor mai ales în scopul de a 
întreţine relaţii sexuale. 

Dar Loxon, fratele care nu mai răspundea 
atingerii telepatice, nu era aici. Linxel ceru 
ajutoarelor sale să-l depună la sol, intră în tubul 
ascendent şi se lăsă purtat până la sala jocurilor. Il 
zări imediat moleşit într-o capsulă a cărei 
întrebuințare se generalizase, înlocuind celulele 
protectoare care nu mai erau întotdeauna 
obligatorii în climatul mai blând al Terrei. Era 
înconjurat de cei zece slujitori particulari care 


aşezau jetoane multicolore de-a lungul unui covor 
verde. 

Txalqii ignorau total simţul proprietăţii, acest 
concept fiindu-le străin din punct de vedere 
biologic; pentru ei nu exista nimic mai de preţ 
decât comoara creativă comună, şi le fusese greu 
să admită gustul acesta al posesiunii individuale 
pe care-l descoperiseră la oameni. La solicitarea 
slujitorilor, încă de la începutul eliberării 
telepatice parţiale, consimţiseră să creeze plăci de 
schimb care serveau obscurelor negocieri între 
oameni, înlocuind moneda căzută în desuetudine 
din lipsa comerţului. Ele erau utilizate mai ales în 
această secţiune a clădirii plăcerilor. 

Când efectuase o sinteză completă a locului, 
observând repartizarea meselor, înclinarea 
calculată a diferitelor planuri de joc, sclipirea 
culorilor sub efectul luminilor eclipsate, mişcările 
jucătorilor, expresia  fizionomiilor atunci când 
studiau procentul hazardului în pronosticurile lor, 
gesturile euforice atunci când ieşeau numerele pe 
care le aleseseră, se simţi tentat să participe la 
acest fel de comunicare, să împărtăşească febra 
insolită care emana în sala de joc. 

Se ridică pe tentaculele sale fragile şi-şi croi 
drum cu greu printre corpurile omeneşti pentru a 
se apropia de Loxon. Nici o privire nu se îndreptă 
spre el, nici un gând nu-l atinse. Fratele său nu-i 
răspundea la apeluri. 

În liniştea desăvârşită a sălii de joc, Crupierul 
psalmodia, îndată ce se sfârşea torsul surd al 


ruletei. 

Linxel recurse la un subtertugiu: puse 
stăpânire pe creierul jucătorului care se afla cel 
mai aproape de Loxon, şi-l făcu să vorbească: 

— Loxon, răspunde-mi, de ce încerci să-ţi 
separi trupul de entitatea unică? Loxon, tu ştii că 
unui txalq îi este cu neputinţă să existe individual 
fără riscul de a muri, doar ultimul ieşit din celula 
mamă poate să ajungă la performanţa asta. 

Prin buzele omului îşi continuă apelul său 
monoton. Câţiva jucători îşi ridicară capul, 
intrigaţi de glasul neobişnuit care răsuna în 
ambianța aproape religioasă a sălii. Linxel simţi 
cum se revarsă în creierul său un torent de 
gânduri contradictorii, care caracterizau atât de 
bine emisiunile mentale ale oamenilor. Se îndoi că 
fratele său era cel care îi comunica impresiile. 
Txalqul se simţi cuprins de un sentiment ciudat în 
timp ce evoca infirmitatea slujitorilor săi. Era 
vorba oare de milă? Apoi, unul dintre ajutoarele 
lui Loxon, un om cu pielea galbenă şi ochii mici, îşi 
întoarse faţa spre el şi vorbi: 

— Tu eşti, Linxel? Tu eşti? Gândul tău e atât 
de departe încât nu-l pot percepe altfel decât prin 
urechile celor pe care îi domin. Nu mă mai pot 
smulge din acest joc. Exercită asupra mea o 
fascinaţie neliniştitoare... De când am încercat să 
mă distrez participând la jocul acesta de noroc, 
am pierdut contactul cu entitatea. Fără să sufăr. 
Nu SUFĂRI! 

Ultimele cuvinte îl frapară pe Linxel ca şi cum 


sonoritatea lor ar fi avut putere de percuție la 
nivel mental. 

— Mai vorbeşte, Loxon, concentrează-te, 
trebuie, spuse omul pe care-l controla, cu un 
accent de mânie care nu-i fusese sugerat. 

— Toate gândurile mele se învârtesc în jurul 
problemelor de calcul al probabilităților, pe care 
încerc în zadar să le rezolv; sunt absorbit total de 
această preocupare şi nu reuşesc să mă eliberez 
de ea. Dar, mai ales, mi se pare că DORESC 
(Linxel recunoscu în acest cuvânt o secvenţă 
întâlnită frecvent printre undele mentale 
necunoscute, dar nu reuşi să interpreteze 
conceptul pur semantic). Dorinţele mele sunt 
orientate către acumularea absurdă de plăci, care- 
mi creează o senzaţie de bucurie, de putere 
individuală... Împărtăşesc bucuria şi ura emanată 
de creierul oamenilor... eu... 

Deodată discursul slujitorului lui Loxon se 
întrerupse, vocea sa mai răsună, apoi deveni 
confuză. Partida continua, ruleta se învârtea de 
câteva secunde şi tocmai desemnase o cifră 
empiric definită între zero şi treizeci şi şase. 
Deodată, Linxel simţi o revărsare mentală de unde 
necunoscute, emise de oameni, fie de cei care se 
cramponau de teancul multiplicat de plăci, fie de 
cei care îşi vedeau miza dispărând. 

— Loxon, Loxon, reluă el prin vocea omului, 
plăcile acestea nu-ţi pot aduce nici o satisfacţie, 
legile hazardului care dirijează repartizarea lor şi 
calculul probabilităților care îţi permite să le obţii, 


nu pot să preocupe un txalg mai mult de câteva 
secunde; tu ai căzut pradă unui fenomen de 
hipnoză. Intoarce-te în sânul entității, Loxon, 
întoarce-te, dacă nu, vei pieri în suferinţele 
cumplite ale separării. 

Gândirea lui Linxel, împrumutând retorica 
umană pentru a se exprima, suferea transformări 
radicale. Cuvintele pe care le pronunţa servitorul 
său ocazional  reflectau imperfect nuanțele 
abstracte ale discursului, unele concepte erau 
incomplet reproduse, altele, dimpotrivă, erau 
îmbogăţite cu teme anexe. Complexitatea 
limbajului pământean, ritmul frazei nu se 
potriveau cu simplitatea profundā şi armonioasă a 
mentalităţii txalqilor. 

Loxon răspunse, la puțin timp, prin vocea 
slujitorului sãu: 

— Nu mai pot să lupt, Linxel, frate, nu mai 
pot abandona acest joc. Am sesizat acum 
tonalitatea cerebrală specifică undelor 
necunoscute; ele sunt emanaţia tuturor pulsaţiilor 
neconceptualizate ale individului. De la naşterea 
mea, mi-am orientat întotdeauna cercetările spre 
oameni; pentru o bună dezvoltare a simbiozei, am 
primit misiunea să dobândesc cunoştinţe de 
specialitate în legătură cu undele mentale 
necunoscute care se interferau în raporturile 
noastre cu oamenii. Pe măsură ce adunam 
informaţii complet străine inteligenţei noastre şi 
încercam să le comunic celorlalţi, simţeam că mă 
izbesc de o totală lipsă de înţelegere la semenii 


noştri. Cu cât pătrundeam mai mult în universul 
senzual al oamenilor, cu atât mă detaşam de 
poporul txalg. Apoi, fără o tranziţie dureroasă, am 
împărtăşit primele impresii într-adevăr omeneşti. 
Imi amintesc foarte bine de asta, era în timpul 
perceperii olfactive a unei ţigări pe care o fuma 
unul dintre ajutoarele mele; aspirând fumul, 
povestea o partidă de poker pe care o jucase 
înaintea sosirii noastre pe Terra, iar eu m-am 
identificat curând cu plăcerea sa, i-am pătruns 
tainele şi am înţeles pentru prima dată ce era un 
SENTIMENT omenesc. De atunci am progresat 
fără încetare în această ştiinţă a omului, am simţit 
la rândul meu pulsaţii neconceptualizate şi am 
emis primele unde mentale necunoscute. Şi, 
străduindu-mă astfel în universul mental al 
oamenilor mi s-a întâmplat astăzi, timp de câteva 
clipe, să pierd contactul cu entitatea txalg. Îmi 
este imposibil să mai revin. 

Vocea omului se atenuă, se auziră câteva 
cuvinte disparate, nişte onomatopee fără 
semnificare, apoi buzele sale se închiseră definitiv. 

Era inutil să mai întârzie în sala de joc. Linxel 
înţelese ce se întâmplase. 'Txalgii folosiseră 
întotdeauna, pentru a-i servi; rasele pe care le 
dominaseră. Din fericire, avuseseră şansa să 
întâlnească rase al căror nivel mental era inferior 
nivelului lor. De data asta, simbioza se realizase cu 
creaturi mai evoluate, şi îşi asumaseră riscul de a 
se lăsa prinşi fără voia lor în capcanele unei 
inteligente diferite. 


—  Faceţi-vă jocurile, domnilor, faceţi-vă 
jocurile, nimic nu mai merge! 

Fură ultimele cuvinte pe care Linxel le auzi în 
timp ce aluneca din ovalul iridescent în culorile 
rubinului. 


VIAŢA COTIDIANĂ 


Locotenentul Gilles se trezi într-o dimineaţă 
fără a-şi mai aminti de zilele precedente. Se afla 
într-o încăpere lipsită de mobilier, suspendată la 
aproximativ un metru deasupra solului şi 
cufundată într-o penumbră rozalie. Privirea i se 
aţinti asupra peretelui din faţă; ochii săi păreau că 
filtrează lumina zilei şi distilează limpezimea 
palidă care-l înconjura. 

Ce căuta el în această celulă ciudată? Se 
ridică; culcuşul său invizibil era cald şi moale la 
pipăit. Cu regret, puse piciorul spre sol şi se lăsă 
să alunece: era ceva lipicios, moale, alburiu! 
Tresări dezgustat. Trebuia să se spele imediat, să 
se debaraseze de senzaţia asta vâscoasă! Căută 
instinctiv toaleta, dar în zadar, aici nu existau 
decât patru pereţi şi nici un fel de uşă. Îndată ce-şi 
dădu seama de realitate, Gilles se linişti şi se 
aşeză direct pe jos; contactul cu materia care-l 
surprinsese cu câteva minute mai înainte, devenea 
mai agreabil, iar misterul prezenţei sale în locul 
acesta necunoscut începea să se elucideze. 

Işi cercetă memoria: amintirile păreau greu 
de găsit. Ca şi cum s-ar fi retras într-un colţ 
inaccesibil al creierului, ele formau un cheag pe 
care nici o operaţie nu l-ar fi putut extirpa. Atunci, 
încercă să depăşească blocajul plimbându-se prin 
încăpere, fără să se gândească la nimic. Nici o 
fisură nu exista în cei patru pereţi, pe care Gilles îi 
palpă cu atenţie, nici un buton, nici un mecanism 


care să-i fi permis să deschidă vreo uşă secretă. 

Cuprins de furie, începu să urle subit: 

— Deschideţi, pentru Dumnezeu, deschideţi 
sau sparg totul! 

Dar, dincolo de pereţi, nici un ecou nu 
răspunse apelului său. 

Se întoarse în patul invizibil, se cuibări în el 
şi se întoarse către peretele opac, pentru a scăpa 
de rozul obsedant care scălda atmosfera. Încercă 
încă o dată să nu se mai gândească la nimic şi 
aşteptă ca imagini ale trecutului său să apară din 
nou. 

Incet, coşmarul începu să prindă contur. 

Totul se petrecuse înainte... cu mult înainte... 
timpul înmugurea şi Gilles avea acum impresia că 
nu mai putea controla aceste viziuni care creşteau 
în el ca sub efectul drojdiei. 

— Pentru ce, pentru ce toate astea? murmură 
el. 

Era dimineaţa, în Los Angeles. Tocmai se 
întorsese în biroul său de la Astronautică, după ce 
fusese repatriat din Insulele Marianne. Sirius, 
explorarea meteoriţilor, capturarea de către txalgi, 
cât de departe erau toate astea! Şi oamenii, care 
votaseră masiv pentru coabitarea cu invadatorii! 

Apoi, evenimentele se precipitaseră într-o 
manieră derutantă. La ce dată se puteau stabili 
primele plecări voluntare către Oceania? La 
câteva săptămâni după vot, fără îndoială. Din ce 
motive misterioase  renunţaseră oamenii la 
situaţiile lor stabile, la rentele de stat, pentru a se 


abandona dominaţiei mentale a txalgilor? 

Ce importanţă are? El, locotenentul Gilles de 
la Astronautică îşi continuase munca cu calm şi 
ponderare. De când ştia că şederea sa pe Terra 
risca să dureze mult timp, singura sa preocupare 
era aceea de a-şi găsi o soţie. Şi, cum nu avea o 
înfăţişare prea seducătoare, prestigiul era cel pe 
care conta pentru a atrage sufragiile unei femei. 

Cercul său de prieteni apropiați se 
dezmembră, colegii de birou dispărură unul câte 
unul. Se aproviziona când şi când, iar momentele 
sale de relaxare erau tot mai rare din lipsa 
animației în cartierul plăcerilor. Gilles alesese 
libertatea, amănuntele nu-l îngrijorau. Pe anumite 
lungimi de unde, televiziunea lansa apeluri 
vehemente la revoltă, incitau oamenii să facă front 
comun în faţa adversităţii, să se unească pentru a- 
i alunga pe txalqi. Pe altele, dimpotrivă, 
programele realizate de creaturile spaţiului 
ofereau posibilitatea de a ajunge în Edenul pe 
care ei erau în curs de a-l instaura pe Terra. Pe 
Gilles nu-l entuziasmă nici una, nici alta din cele 
două variante. 

Curând oraşul deveni aproape pustiu. 
Imobilele - faleze din cartierele periferice erau în 
mare parte cufundate în întuneric, străzile 
interioare îşi derulau la nesfârşit panglicile goale; 
chiar în inima oraşului vechi, fremătând altădată 
de viaţă, nu se mai zăreau decât vreo câţiva 
trecători, traversând grăbiţi bulevardele în pantă, 
ca şi cum ar fi fost urmăriţi de un pericol invizibil. 


Los Angeles se cufunda cu fiecare zi tot mai adânc 
în inima tăcerii. 

Gilles încercă să intre în legătură cu alţi 
oameni. Vroia să ştie de ce aceştia nu părăseau 
oraşul, de ce nu urmau exodul populaţiei către 
teritoriile txalgilor, sau de ce nu se uneau cu 
partizanii luptei contra invadatorilor. Vroia să 
cunoască motivele ataşamentului lor faţă de 
vechiul mod de viaţă, căutând scuze pentru 
propria sa apatie. 

Nu obţinu nici un răspuns. 

Într-o zi, sosind la birou, îl găsi devastat şi 
pustiu. Evenimentul îl împiedică să-şi continue 
lucrul; clasificarea fişelor răspândite pe patru 
etaje ar fi durat mai mulţi ani, şi el n-avea nici un 
motiv să se consacre unei alte activităţi de 
hârţogărie, atât şefii cât şi  adjuncţii săi 
dispăruseră. 

Echipele de securitate trecuseră cu siguranţă 
pe aici. 

Se ridică de pe scaunul zdrobit, de unde 
contempla spectacolul trist al  sertarelor 
explodate, al birourilor răsturnate, al mobilelor 
jefuite, şi se îndreptă spre terasa cea mai 
apropiată. Se urcă în copterul care îl aducea cu 
regularitate la muncă şi, pentru prima dată în 
existenţa sa, tăie comenzile automate şi pilotă 
singur maşinăria. 

Pe cerul alb nu mai zbura nici un alt copter, 
nici un stratocruiser, nici un cargo. Sub el oraşul 
zumzăia surd: Los Angeles, rumoarea sa profundă 


făcută de zgomotul maşinilor care torceau în 
subsoluri, de rulajul monoton al căilor rulante, de 
şuieratul elevatoarelor şi de zgomotul 
imperceptibil al circuitelor electrice şi electronice. 
Acolo, jos, era Pacificul. 

Locotenentul Gilles se ridică mai mult; acum, 
oraşul avea aspectul unui plan la scară redusă. Ce 
erau pentru el aceste străzi ale cetăţii vechi, 
aceste imobile-faleză? Ce semnificaţie aveau în 
ochii lui? Se detaşă instinctiv de fascinația pe care 
o exercita asupra lui oraşul în care se născuse şi 
trăise. Ar găsi o soluţie disperării sale dacă ar 
pleca definitiv, dacă ar deveni un vagabond, un 
veşnic fugar străbătând planeta fără nici un ţel, în 
căutarea unui sfârşit liniştit, a unei morţi blânde 
în adâncul pădurilor, al colinelor de un verde 
întunecat, care se etalau la nesfârşit până la 
orizont? 

N-avu timp să se decidă să moară. 

Un copter al Gărzii se năpusti asupra lui şi, 
prin manevre savante, îl constrânse să aterizeze 
brusc. Un om ieşi şi îndreptă paralizorul spre el. 
Gilles îi remarcă alura rigidă, crisparea anormală 
a muşchilor şi dificultatea de exprimare atunci 
când îl întrebă: 

— Ce faci aici? 

— Nimic special, mă plimbam, mergeam la 
Beachtown să fac baie, da, să fac baie. 

— Toți locuitorii din Los Angeles sunt supuşi 
puterii poporului minunat! Oraşul va fi ras, pentru 
a construi cetatea armonioasă... nu trebuie să 


rămâi aici. 

În ochii omului din Gardă străluci o bucurie 
infamă. 

Gilles se simţi cuprins de ruşine. Era timpul 
să se alăture celor care se opuneau invaziei 
txalgilor! Îşi încordă muşchii şi se aruncă asupra 
celuilalt, dar jetul paralizorului îl fulgeră 
dureros... 

Când se trezi, o forţă necunoscută pusese 
stăpânire pe creierul său. Imagini, lumini, 
mirosuri străine se amestecau cu cele pe care le 
percepeau în mod obişnuit simţurile omeneşti; 
sunete necunoscute urzeau în jurul lui un fond 
orchestral misterios. Gilles se simţea fără voinţă, o 
gândire străină se substituise gândirii sale. Vru s-o 
alunge, dar acţiunea se dovedi dificilă. Începu 
totuşi un duel insolit, căutând punctele de 
penetraţie psihică pentru a bara fluxul neuronic 
care îl invada. Işi imagină că trebuia să-şi 
concentreze toată atenţia asupra unui moment din 
viaţa sa, pe care să-l retrăiască, pentru a-şi putea 
proteja personalitatea printr-un fenomen de 
inducţie. Se hotări asupra ultimei sale experienţe 
amoroase şi încercă să materializeze secundă cu 
secundă jocurile, mângâierile, suspinele, râsul, 
aşteptările, şocurile, spasmele, delirurile. Dar, pe 
măsură ce recrea trupul iubitei, modelând mental 
un sân pe care să-şi aşeze mâna, schiţând buze pe 
care să le poată muşca, desenând o umbră în 
adâncitura unui şold, în care să-şi înece privirea, 
trupul fantomei sale se deforma, ochii sticleau în 


scobitura unui buric, sânii se încrucişau şi se 
multiplicau în ciorchini, cute ciudate alergau pe 
pielea cafenie şi jilavă, pe curbura coapsei se 
alungeau mucegaiuri, unghiile creşteau ca nişte 
gheare monstruoase, venele explodau în jeturi de 
un albastru intens. Imaginea trupului amăgitor 
prolifera, pântecul se umfla să plesnească, părul 
creştea ca o buruiană, forma o jerbă la subsuoară, 
ţâşnea în jurul sexului, alerga pe pântec şi pe 
coapse, devenea când verde, când roşu, strângând 
corpul în verigi de mătase. 

Apoi, creatura multiformă explodă, şi Gilles 
îşi pierdu din nou cunoştinţa. 

Câteva ore mai târziu, un alt om, doar cu 
înfăţişarea fizică a locotenentului Gilles, alunecă 
împreună cu alţii prin tubul de ascensiune. Simţi 
cum este ridicat uşor şi înţelese cum funcţionează 
acest fel de aspirator cu gravitație. Curând, se 
trezi într-o sală cu pereţii lucioşi şi plafonul oval; 
sala era plină de maşini armonios curbate, cărora 
el le cunoştea perfect modul de utilizare. Se aşeză 
instinctiv în faţa uneia dintre ele, conştient de 
misiunea care-i fusese încredinţată, apucă una 
dintre manete şi îşi începu lucrul. 

Dincolo de acţiunea în sine, de gesturile 
precise pe care le efectua, locotenentul încerca o 
satisfacţie profundă, plămădită din blândeţe şi 
armonie. Ar fi dorit să toarcă precum un animal 
aflat în siguranţă, să se extazieze în faţa minunatei 
sale îndatoriri, în comuniune cu un univers făcut 
pe măsura sa, desenat pentru ochii săi, creat 


pentru dorinţele sale, inventat pentru propria sa 
satisfacţie. 

Nişte cleşti invizibili apucau plăcile negre şi 
mişcarea acestor plăci în spaţiu era atât de 
frumoasă, precum un zbor al păsărilor paradisului; 
gheare uşoare purtau aceste frunze metalice 
pentru a le depozita în adâncitura unei sfere 
uriaşe, iar formele care ieşeau apoi din acest 
creuzet erau tot atât de frumoase ca norii, de pe 
cer după furtună. 

Gilles trăi fericit în acest nou univers; uneori 
primea altă însărcinare, alteori participa la 
construirea unui oval irizat. Se complăcea în 
muncile acestea diferite şi se culca în fiecare 
seară cu sentimentul că participa la uriaşul cânt al 
armoniei creatoare. 

Câteodată se deştepta în mijlocul nopţii şi se 
întreba care sunt motivele acestui vis real ce era 
viaţa sa, căuta să-şi justifice supunerea, dar nu 
mergea mai departe şi adormea de îndată. 

Ambianţa era plăcută, Gilles urca şi cobora 
prin tuburi, în jurul lui era o lumină frumoasă. 
Împărţea mesele cu  tovarăşii lui  tăcuţi, 
bucurându-se în linişte de mâncărurile cu gust 
divin. Se mândrea cu spectacolul oraşului care 
creştea armonios şi se extazia în faţa ordinii 
admirabile a clădirilor irizate care se integrau la 
modul ideal peisajului şi se înălţau către cer ca 
nişte săgeți de cristal. 

La început se culca direct pe sol, legănat de 
vântul blând din insule, privind ultimele raze ale 


soarelui mov care scălda şantierul gigantic creat 
de txalgi, ce făcea să strălucească maşinile bizare 
care-şi continuau lucrarea sub impulsul altor 
oameni. Mai târziu, dormi în dormitorul comun, 
înghesuit cu fraţii săi în celule suspendate, unde 
somnul era atât de binefăcător. Zilele şi nopţile se 
succedau identice în derularea lor, dar reînnoite 
întotdeauna când era vorba despre senzațiile pe 
care le aduceau. Tocmai îşi terminase perioada de 
activitate şi participa la bucuria comună care 
stăpânea spiritele seara, această febră calmă care 
îl ameţea. Gilles simţi cum în mintea sa se formau 
cuvinte, fraze, care n-avea nimic comun cu 
directivele pe care le primea în timpul zilei. 

— Eşti fericit, Gilles? murmură vocea. 

„Sunt în sânul simbiozei şi vreau să rămân 
acolo”. 

— Nu vrei să ascenzi la un nivel superior, să 
depăşeşti stadiul de uimire, pentru a ajunge la 
libertatea  simbiotică? Noi îţi facem această 
propunere. 

Brusc, Gilles deveni conştient de ceea ce 
reprezenta cuvântul NOI, percepu schema în 
totalitatea ei. Txalgii organizau noua societate 
umană, trăiau în mijlocul ei în calitate de creatori, 
şi-şi propuneau să atingă un grad superior al 
cunoaşterii, să-şi integreze propria personalitate 
în opera universală pe care doresc s-o 
împlinească. Dacă accepta, trecea din stadiul de 
executant în cel de participant.  Răspunse 
afirmativ la întrebarea pusă. 


* 


Din ziua aceea contactul cu vocea nu se mai 
întrerupse deloc; primi întâiul privilegiu: părăsind 
dormitorul comun şi angajându-se în aripa 
spiralată a clădirii-sculptură, se duse să se culce 
într-o celulă separată. Nu era o măsură de 
excepţie dictată de o ierarhizare a societăţii 
armonioase, ci doar aplicarea unei necesităţi 
biologice; de altfel el ştia că toţi oamenii îşi 
câştigau încet-încet dreptul la libertatea 
simbiotică. 

Într-una din zile, pătrunse într-un tub care 
ducea spre o clădire cu şase dimensiuni (pentru 
prima dată percepu multispaţialitatea construcției, 
grație noilor puteri conferite de txalqi) şi se 
îndreptă spre sala cărților. Un plan tăiat, 
neîntrerupt cam doi metri, apoi trei linii ale căror 
fațete se divizau în romburi, luciri neclare care se 
etajau de-a lungul unui spaţiu infinit şi totuşi 
limitat, nebulozităţi în expansiune, după puseurile 
unui timp secund, culori imaginare care explodau 
spasmodic, luminând perspective singulare. 

Primul lucru pe care-l văzu fu corpul sferic al 
unui txalq cocoţat pe un fel de estradă 
translucidă. Corpul său părea să fi evoluat subit, 
masa de carne verde căpătase o înfăţişare mai 
puţin inumană. Gilles vedea unul din noii stăpâni 
ai Terrei pentru a treia oară în existenţa sa, şi 
criteriile rasiale care îi provocaseră repulsie 
altădată i se păreau mai puţin evidente. Era 


aceeaşi bulă de carne pe care o văzuse şi altădată, 
poate mai puţin lipicioasă, poate mai puţin 
colorată în verde agresiv; poseda totuşi aceeaşi 
trompă cornoasă, mobilă în vârf, dar organul 
acesta i se păru acum mai puţin hidos, mai puţin 
obscen. Sau, poate din cauza pleoapelor închise 
nu resimțea oroarea pe care o resimţise la prima 
lor întâlnire? 

Creatura îi oferi posibilitatea de a participa la 
elaborarea cărţilor-plăci. 

Nu-şi mai efectua munca în izolarea mentală 
completă din sala maşinilor. Putea simţi fizic 
puterea telepatică a txalgului dirijându-l, şi 
participa la fiecare dintre invențiile şi creaţiile 
sale; asimila geniul seniorilor Ormanei. Uneori, 
răspunsurile care-i veneau în minte erau 
consecinţa întrebărilor neformulate pe care şi le 
pusese inconştient, sau aprobau sugestii pe care 
le făcuse involuntar. Gilles se simţea bine 
urmărind elaborarea cărţilor-plăci, supravegherea 
constituirea hieroglifelor care se înscriau în 
materia neagră şi percepea gestaţia capodoperei 
semantice. In genul acesta de creaţie totul era 
concertat, cântărit, încheiat, nu mai exista loc 
pentru incertitudine, poezia se năştea din 
cunoaşterea totală a subiectului ales. 

Şi cel mai neînsemnat detaliu era abordat cu 
aceeaşi pasiune riguroasă. Pentru a cunoaşte mai 
bine operele umane pe care le adunaseră, txalqgii 
aduseseră cărţi slujitorilor privilegiați. Gilles se 
apucă să citească una dintre aceste lucrări poetice 


pe care altădată le-ar fi detestat. Scanda frazele 
cu voce tare în celula sa; pe măsură ce frazele se 
exprimau prin canalul gurii sale şi se înscriau în 
memoria lui Obie, txalqul din pavilionul cărţilor, 
ritmul era disecat, aliteraţiile studiate, imaginile 
absorbite şi Gilles înţelegea prin telepatie sensul 
profund al gândirii autorului pământean. În 
simbolurile neuronice pe care le fixă a doua zi pe 
cartea-placă, ştiu să exprime desăvârşit toată 
frumuseţea unui gând înecat altădată în artificiile 
verbului şi să regăsească misterele creaţiei 
umane. 

In altă zi, descifră o publicaţie botanică 
obscură a unui oarecare Alexandre Vialatte, pe 
care txalgii o conservară cu grijă înainte de a 
distruge un oraş. 

Altădată textul acestei cărţi l-ar fi năucit; 
acum Gilles descoperea, în timp ce-l transcria la 
dictarea  txalqului, imaginile unei germinaţii 
sălbatice, ale dezvoltării şi  inflorescenţei, 
pământuri uscate între pietre pe pavaj dislocate, 
ziduri în ruină, gazoane abandonate, terenuri în 
valuri; toate ierburile şi plantele sălbatice ale 
climei temperate din emisfera nordică încolţeau 
sub ochii săi şi se dezvoltau prin cuvintele pe care 
un poet botanist, vechi umorist, le concepuse într- 
o zi jucându-se doar cu onomatopeele sugerate. 


* 


Oraşul armonios din insula Paygan era 
terminat. Splendoarea sa depăşea imaginile pe 


care visele cele mai futuriste le putuseră 
reprezenta vreodată. 

Arhitectura, sculptura, artizanatul, pictura, 
cinematograful, teatrul, televiziunea, muzica, 
matematica, fizica, chimia, algebra, geometria, în 
spaţiu şi în ireal, plus anumite arte şi discipline 
specifice  txalgilor, concuraseră la această 
realizare supremă. 

Dacă soarele de un galben acid se reflecta pe 
suprafaţa mişcătoare a unei forme albastre, 
sfredelind în mii de torsade un cer cu extremităţi 
indigo, era poate pentru că fresca muzicală care 
răzbătea din clădirea irizată nu modula decât 
teme polifonice împrumutate din folclorul primitiv 
al zyrionilor din nord. Dacă argintul pal al unui lac 
de mercur, gelatină metalică, se unduia sub vântul 
provocat artificial în interiorul unei caverne din 
porfir încrustat cu motive abstracte din plastic, 
era poate pentru că un om trecea prin faţa lui la 
ore fixe pentru a activa o maşină de ploaie. Dacă 
floarea de o culoare nedefinită se curba ritmic sub 
picătura azurie care cădea dintr-un bazin cu cinci 
dimensiuni, era poate pentru a relansa activitatea 
unei florărese care se plimba goală şi machiată în 
roşu, ca să trezească prin cântecul său mişcările 
iazului de gazon hidrofil. Dacă maşina care 
producea nisipul de smarald destinat trasării 
potecilor într-o grădină de sculpturi şi-l modela 
până ce fiecare boabă atingea talia exactă de o 
milionime de milimetru, era poate pentru că 
treizeci de oameni dansaseră pe un minuscul 


eşichier de culoare verde. Toate combinaţiile între 
animal, vegetal, aerian, lichid, deveniseră posibile 
prin intermediul txalgilor. 

Arcuri turcoaz, cuburi împestriţate, spirale de 
vată, triunghiuri galbene, curbe albe, arcuri oranj, 
cuburi albe, piramide turcoaz, sculpturi diafane, 
bazalturi negre,  granituri  irizate, poduri 
imposibile între culori, imobile-nori, grădini 
suspendate, peluze verticale, flori vii, care urcau 
asaltând un arbore de marmură pictat în aşa fel 
încât părea real, pietre dure cu şaizeci de feţe ale 
căror reflexe erau inversate; contribuție 
necuviincioasă de rase ciudate sau străine, plan 
unilateral al unui portret fără chip, caverne de 
safir, lacuri suspendate, perle mari cât un ou, 
aşezate pe un soclu-pumnal care se înfigea 
scrâşnind în pământ, zgomote suave, parfumuri 
uşoare, fresce concertante, iazuri în care mor 
semnele, sunete în ciorchine de neon. Aceste 
monumente, creaţii, artificii, aceste motive erau 
repartizate după norme ale imposibilului, într-un 
loc deschizându-se perspectiva calmă a unei 
clădiri irizante, în altă parte apărând într-un plan 
liniştit, menajat între două esplanade. Fiecare 
detaliu de concepție al cetăţii armonioase 
participa la miniatura cosmică pe care txalqii o 
pictaseră pe Terra. 


* 


Gilles sări din tub, alunecă pe sol şi merse pe 
aleile grădinii. li plăcea să respire aerul de 


dimineaţă, se simţea cuprins de o pace pe care n-o 
mai cunoscuse niciodată înainte când contempla 
azurul cerului - reveria copilăriei sale. Acum, 
vroia să uite pentru totdeauna sterilitatea febrilă a 
vieţii de altădată. 

Clădirea plăcerilor, de formă triunghiulară, 
era încastrată în rocile din pădurea cascadelor; 
primele ecouri ale fântânilor artificiale ajunseră 
până la el. 

Pătrunse direct în sala de joc, apucă un pumn 
de jetoane, pe care le aruncă îndată după aceea 
într-o cupă opalină, apoi înaintă pe un culoar. 

„Mult timp! De prea mult timp fără femei”, 
gândea el. 

Preferă să se ducă mai curând în sala de 
dragoste decât să se distreze la jocuri. 

Un mobilier ciudat: cu mult înaintea marilor 
conflagrații anumite hoteluri erau mobilate astfel. 

— Trebuie să vă dezbrăcaţi, domnule, îi spuse 
o necunoscută. 

Privi femeia cu sânii plini şi grei. O dorinţă 
puternică îl strangulă. Îşi dezbrăcă combinezonul 
albastru, sub privirile celei care-l primise; femeia 
îl fixa insistent şi, pentru a scăpa de flăcările 
ochilor ei, care-i cuprindeau pântecul, Gilles îşi 
întoarse privirea. 

În faţa lui, bărbaţi şi femei, poate vreo patru 
sute, în totalitate goi. Cărnuri roz, cărnuri negre, 
cărnuri albe, galbene, verzi... TXALQII! 

Pe divane de satin roşu, pe sofale de velur, 
sfere umede şi verzi, corpurile sferice şi moi ale 


seniorilor Ormanei, se odihneau. 

— Ce... ce fac txalgii... aici? întrebă Gilles. 

— Clienţi vechi, le face plăcere să respire 
dragoste să simtă mângâierile prin corpurile 
noastre, să ne împărtăşească spasmele, plăcerile, 
răspunse liniştit necunoscuta. 

— Dar nu este cu putinţă! se bâlbâi el. 

— Nu căuta să înţelegi, micuţule, mulţi dintre 
noi aproape au devenit txalgii, este normal ca unii 
seniori să se impregneze cu sentimente umane, 
adăugă ea surâzând. Mai bine vino cu mine. 

Sonoritatea drumului invada sala. Gilles se 
lăsă o clipă ameţit de frenezia muzicală pe care o 
producea acest instrument. 

— Şi... nu vă jenaţi să faceţi dragoste în felul 
acesta, în faţa lor, în faţa lumii întregi? 

— Suntem într-o simbioză perfectă, tot ce am 
avut am dăruit txalgilor; acum, unii dintre noi 
dispun de o libertate mentală completă, au căpătat 
o putere telepatică, inferioară stăpânilor, dar cel 
de-al şaselea simţ le permite să intre în 
comunicare permanentă cu entitatea. Atunci... 

— Atunci ce? urlă Gilles. 

Un om din apropiere îşi întrerupse jocurile 
amoroase şi-l privi insistent pe intrus, fără 
ostilitate, fără dispreţ sau vreo intenţie 
particulară. Ochii săi străluceau ca două diamante 
alb-albastre, reflectând o bucurie imensă. Gilles 
simţi cum se revarsă în el aceeaşi bucurie. 

— Hai, vino, şopti femeia mângâindu-i încet 
braţul. 


Îl străbătură undele plăcerii. Se apropie de 
instrumentul muzical. Drumul era o harpă de 
cristal în culorile curcubeului, cu coarde groase 
care vibrau sub efectul germinaţiei şi al exploziei 
tumorilor şi transmiteau vibrația harpei de cristal. 
Sunetele ei alcătuiau o muzică ciudată, violentă şi 
senzuală, care te vrăjea cu ritmul amplu şi rapid. 
Gilles se simţi copleşit de o excitație sexuală 
crescândă. 

Mângâieri, atingeri, îmbrăţişări, suspine; 
curând, se simţi învăluit de contactul cald şi dulce 
al femeii, şi se pierdu adânc în ea. Pieptul lui şi 
sânii ei, braţele lui şi braţele ei, mâinile lui şi 
degetele ei, gambele lui şi gleznele ei, părul lui şi 
gura ei, şoldul lui şi coapsele ei, sexul lui 
incendiind-o... 

Atunci, el şi amanta lui fură invadaţi de 
plăcere şi îşi împărtăşiră îndelung beţia. Dar, prin 
unda de bucurie care-l iradia, Gilles bănui bucuria 
mentală a celui de-al treilea partener, txalqul, care 
se odihnea în faţa lor pe divanul roşu. 


NOMAZII 


Singurătăţile siderale de un negru intens se 
estompau sub privirile oamenilor care se 
întorceau din nou pe Terra. Primii nori se 
destrămau pe carcasa strălucitoare a navei 
spaţiale care se îndrepta cu viteză redusă spre 
solul apropiat. 

Bombele  hipnogene, meteoriți ai tăcerii, 
păreau să-şi fi îndeplinit lucrarea; acum, planeta şi 
ocupanţii săi trebuiau să fie adormiţi. Fără 
îndoială, viaţa încremenise în cetăţile armonioase, 
pete scânteietoare care continuau să strălucească 
pe toată suprafaţa Terrei, ca nişte licurici pe un 
fruct sepia marmorat în albastru. 

Şirul difuz al vechilor drumuri, masa 
umbroasă a pădurilor virgine, suprafața 
unduitoare a oceanului, alcătuiau schiţa unui 
tablou abstract la scară cosmică. 

Marsilia era ultima astronavă liberă care îşi 
luase zborul către Venus, şi de aceea eliberatorii 
doreau să aterizeze simbolic în apropierea acestui 
oraş. 

Pe vasta esplanadă tricoloră de forma tablei 
de şah, în liniştea unei dimineţi de după furtună, 
sub bolta întunecată a norilor, flăcările roşiatice 
ale tornadelor spintecau norii, stropind de sânge 
frunzişul de smarald al pădurii vecine. Vuietul 
reactoarelor zdruncina temeliile tăcerii şi se 
repercuta pe fațadele clădirilor apropiate. 
Astronavele se aşezaseră ca nişte pioni pe tabla de 


joc. 

Jacques Dureur, şeful debarcării în emisfera 
de nord, sări pe pământ însoţit de Laurence. 
Jacques o îmbrăţişă şi începu primele figuri ale 
unui dans burlesc, apoi se opri brusc şi, parodiind 
un actor shakespearian, urlă: 

— A fi sau a nu fi txalg, aceasta este 
întrebarea? 

— Poor Yorick! 

— Ai dreptate, Laurence, bietul Dureur. 

Incepu să tremure din tot corpul. Apoi se 
linişti, se frecă la ochi şi se întoarse spre Laurence 
pe care o cuprinse din nou cu braţele. 

— Ai dreptate să râzi de mine. Dealtfel noi 
glumim de când a început această aventură. 
Txalgii ne-au făcut o farsă bună, iar oamenii au 
apreciat-o. Acum vom asista la un spectacol de 
iluzionism, este suficient să posedăm oglinzile. Să 
tragă artileria, adăugă el acceptând pe r. 

Se linişti şi începu să dea ordine. Copterele 
fură scoase în grabă şi repartizate în grupe de 
recunoaştere, ca să efectueze o incursiune rapidă 
în emisfera de nord, împreună cu mici unităţi de 
intervenţie, gata să neutralizeze orice reacţie 
suspectă. Jeanniot şi trupele sale încercau aceeaşi 
operaţie în emisfera de sud. 

Jacques avea încredere în asistenții săi; în 
afară de Djabate, Cartier şi Cardeau, erau oameni 
pe care îi alesese cu grijă. Se îmbarcă împreună 
cu Laurence şi încă doisprezece oameni. Copterul 
lor apăru curând pe cerul de culoarea plumbului 


topit, apoi se lăsă peste grădinile împestriţate, 
integrate în ansamblul clădirilor din oraş. Pe o 
peluză, reperară un txalg care părea inert. Un om 
din gardă împunse carnea verde a creaturii cu 
vârful armei, fără a obţine însă nici cea mai mică 
reacţie. 

Oraşul părea  adormiţi într-o ordine 
desăvârşită; nici un individ nu se zărea de-a lungul 
circumvoluţiunilor spiralate, nimeni nu sluţise 
armonia grădinilor verticale. Se părea că txalqii, 
într-un ultim efort, dirijaseră şi somnul ca o 
lucrare de artă. Letargia provocată de bombe era 
profundă. 

Admirară, o clipă, sublima rânduire a 
vegetației şi acordurile subtile dintre flori şi 
clădirile irizate. Înfăţişarea planetei se schimbase 
radical; această lume pe care txalgii o desenaseră, 
uriaşa metropolă Marsilia, răsărită din visele cele 
mai îndrăzneţe, păreau îngrozitor de ostilă pentru 
mica trupă care traversa un peisaj de tăcere şi 
îndoială. 

În costumele lor de scafandri, pe care le 
îmbrăcaseră din nou ca să se protejeze de 
emanaţiile hipnotice, oamenii se întrebau cât va 
dura somnul invadatorilor. Trebuia acţionat 
repede, până ce gazul nu se va risipi în bătaia 
vântului şi le va permite să se trezească. 

— E necesar să ne punem imediat planul în 
aplicare, să izolăm toţi txalgii într-una din aceste 
clădiri şi să ne pregătim să-i masacrăm până la 
ultimul, dacă nu vor să părăsească Terra. 


— Câţi sunt acum? Nu-şi vor chema oare 
sclavii în ajutor atunci când se vor simţi 
ameninţaţi? N-ar putea supune destul de mulţi 
dintre oamenii noştri pentru a putea răsturna 
situaţia? 

— Ştii că am abordat toate problemele astea, 
n-are rost să mai revenim. După evaluarea 
noastră, numărul lor nu trebuie să fie mai mare de 
două sute cincizeci, trei sute de mii; suntem destui 
pentru a-i izola pe toţi. Şi nu trebuie să ne temem 
de oamenii care au fost supuşi, căci hipnogenul va 
acţiona asupra metabolismului lor mult mai mult 
timp decât asupra txalgilor. Nu cred că poate fi 
vorba de dominarea trupelor noastre, mulţi dintre 
noi sunt imuni la undele telepatice, iar alţii îi 
urăsc atât de mult pe invadatori încât sunt 
capabili să reziste. 

Laurence îi zâmbi. Era vizibilă îndoiala ei în 
privinţa planului de eliberare a Terrei. 

Dureur nu reuşi să alunge gândul că ea 
trebuia să încerce o senzaţie ciudată în faţa 
inefabilei viziuni a civilizaţiei armonioase. Nu 
refuză ea oare să admită că o astfel de lume, care 
fusese expresia însăşi a tuturor dorințelor, va 
putea fi suprimată? 

Contactă alţi şefi ai armatei pentru a stabili 
exact poziţiile pe hartă. 

De când puseseră din nou piciorul pe Terra, 
în optica venusienilor intervenise o modificare 
ciudată. Toate divergenţele care îi separaseră pe 
Venus, toate tergiversările, temerile, 


contraproiectele, se risipiseră ca prin farmec. 
Jacques se întreba dacă nu cumva frica era cea 
care îi reţinea. De acum înainte, aflaţi în centrul 
acţiunii, dependenţi de actele lor mânaţi de 
instinctul egocentric de a-şi apăra pielea, doreau 
cu toţii să termine cât mai repede, fiind siguri că 
un eşec le-ar aduce iremediabil sfârşitul. Ploaia, 
care ameninţase mereu de la sosirea lor, cădea 
şiroaie, iar sclipirile picăturilor translucide dădeau 
un aspect moarat domului care acoperea parţial 
oraşul. 

— Un cer de dulceaţă, visă Dureur privind 
spectacolul. 

— lată şi un bloc de piftie, răspunse 
Laurence, observând primul txalg pe care-l 
scoseseră dintr-un bazin. 

Deciseseră să efectueze această muncă 
bizară sub semnul umorului şi al ironiei, poate şi 
pentru a scăpa de angoasa care îi tortura; aveau 
impresia că împlinesc în ascuns o altă noapte a 
Sfântului Bartolomeu, lucru de care, fără îndoială, 
le era ruşine. In faţa acestor trupuri sferice şi 
neputincioase unii eliberatori nu mai simțeau nici 
un fel de ură. Traversară sălile ovale unde se 
odihneau mii de oameni suspendaţi în spaţiu. 
Parcurseră clădirile cărţilor, sculpturilor, muzicii, 
maşinilor, ştiinţelor, dansurilor, dovezi evidente 
pentru a-şi putea da seama că oamenii şi txalqgii 
ajunseră să trăiască în simbioză; ordinea şi 
armonia domneau peste tot. Intr-o zi, Jacques 
descoperi într-un iaz un txalq aflat în perioada de 


sciziparitate; purta corpul bifid cu infinită 
precauţie, pentru a nu lovi vlăstarul nevertebrat, 
masă de carne verde şi moale în care nu se 
întărise încă osatura sferică internă. Laurence se 
nelinişti din cauza sudorii lipicioase care i se lipea 
încă de veşminte, dar îşi continuă neobosita 
muncă, şi oamenii săi o imitară cu aceeaşi 
tenacitate. 

Primele grupe însărcinate să curețe oraşele 
mai puţin importante se întoarseră cu un 
transport de txalgi; se luase hotărârea să fie 
adunaţi la Marsilia şi Sydney. Doar câteva zile mai 
erau necesare, şi nu mai rămânea nici un 
invadator în stare liberă pe toată suprafaţa 
planetei. Munca le fusese uşurată, căci oraşele 
armonioase constituiau ţinte vizibile de departe 
iar  txalgii reduseseră considerabil numărul 
acestor metropole concentrând în ele mase mari 
de oameni ca să-i poată dirija mai uşor. Probabil 
servitorii erau treziţi pe rând şi nu aveau dreptul 
decât la câteva ore de viaţă activă pe zi, restul 
timpului fiind consacrat somnului, în aşteptarea 
construirii mai multor oraşe armonioase, pentru 
ca fiecare să poată trăi în ele. 

Survolând pentru ultima oară Marsilia, 
Laurence observă o clădire mică, în stil baroc, pe 
care nu o vizitaseră încă. 

Înfundându-se în adâncul unei păduri 
artificiale, cu parfumuri rare şi esențe 
necunoscute, Jacques şi Laurence, însoţiţi de 
câţiva oameni, se strecurară printre arborii cu 


ramuri geometrice, semnale elaborate pentru 
direcţii imaginare şi, urmând o potecă cu 
arabescuri complicate, după o oră de mers, ieşiră 
la lumină, într-un spaţiu cu o perspectivă 
triunghiulară, care se termina la fiecare 
extremitate printr-o construcţie în formă de 
triedru. Mii de ţipete artificiale, imitând ţipetele 
animalelor, îi însoţiră până ce ajunseră aproape de 
piramida situată la marginea pădurii. 

— Cu siguranţă, este o clădire pentru 
petrecerea timpului liber; şi celelalte grupe de 
cercetare au semnalat clădiri asemănătoare în 
toate oraşele armonioase. 

— Tare aş vrea să ştiu... 

— Intră, Laurence, eu cred că şansele noastre 
de a-i convinge pe txalqi că a venit vremea să 
abandoneze Terra depind de spectacolul pe care ai 
să-l vezi. 

leşit direct din imaginaţia unui pictor din 
secolul al nouăsprezecelea aflat în culmea 
exasperării onirice, tabloul viu, reprezentat de 
înlănţuirea trupurilor umane şi prezenţa echivocă 
a unor txalgi, îi şocă în egală măsură atât pe 
Jacques şi Laurence cât şi pe cei din Gardă, care 
nu erau pregătiţi pentru un astfel de spectacol. 

Chemară un copter şi transportară ultimii 
invadatori la Marsilia. Dureur îl chemă pe 
Meinschwantz care îndeplinise aceeaşi misiune în 
Germania. 

Acum oamenii adunaseră corpurile sferice din 
toate oraşele emisferei de nord şi le aliniaseră în 


rânduri strânse pe cea mai mare din esplanadele 
în forma tablei de şah. Erau aproape ridicole 
aceste creaturi adormite, ca nişte jucării de 
gelatină verde. Aventura tragică se transformă în 
comedie burlescă. Sau, poate amploarea dramei 
care avea să se deruleze curând era cea care îi 
crea un astfel de sentiment lui Dureur; planul lor 
comporta atâta neprevăzut şi incertitudine. 

— Ce soluţie propui acum, Meinschwantz? îl 
întrebă Dureur. Eu am convocat această adunare, 
dar acum îţi mărturisesc că nu mai ştiu ce trebuie 
făcut. 

— Nu există o soluţie pregătită, Jacques, ştii 
bine. Ținem o carte în mână şi nu ştim cum s-o 
folosim. 

— N-avem decât să aşteptăm, să aşteptăm, 
evident, concluzionă Jacques dezolat. 

Ca de obicei, detesta situaţiile incerte. 

Cădea o ploaie deasă şi măruntă pe 
esplanada uriaşă, pe corpurile txalgilor, pe 
astronavele eliberatorilor, care se înălţau ca nişte 
ţăruşi în jurul terenului de dans. 

Laurence procurase o prelată de plastic, cu 
care îl înveli pe Jacques. 

Zgomot monoton. Tăcere. Cu picioarele ude, 
cu creierul gol şi mâinile îngheţate aşteptau de 
cinci ore ca seniorii Ormanei să se trezească; nici 
unul nu dădea nici cel mai mic semn de viaţă, iar 
gazul hipnogen trebuia să-şi fi încetat deja efectul. 
Erau oare morţi? 

— Şi chiar dacă ajungem să-i convingem pe 


txalgi să părăsească Terra, chiar dacă obţinem 
eliberarea oamenilor, eu nu prea ştiu ce-ar trebui 
să facem pe planeta asta, spuse Jacques plictisit. 

— După această catastrofă planetară, mă 
gândesc că oamenii vor înţelege că trebuie să 
depăşească stadiul de adolescenţă la care se 
blocase evoluţia lor, replică Meinschwantz. Unii 
vor dobândi simţul frumuseţii de la stăpânii lor, 
txalqii; pentru ei va fi o lecţie profitabilă. Vom şti 
să continuăm opera pe care au schiţat-o pe scară 
largă invadatorii. De acum înainte va fi imposibil 
să dăm înapoi. 

— Dar eu nu ştiu dacă voi puţea trăi într-o 
lume adultă, asta presupune scleroza şi moartea. 

— Atunci, planetele îţi stau la dispoziţie, 
Jacques, spuse Laurence; nu vei avea decât să 
culegi roadele; nu-i aşa că asta ţi-ai dorit 
întotdeauna? 

— Pentru ca fructele astea să fie apoi 
etichetate de către experţi, pentru ca fiecare 
obiect, cu potenţialul său extraordinar, să fie 
analizat, clasat, repertorizat şi aşezat într-un 
muzeu, nu, Laurence, nu! Chiar pentru a desăvârşi 
universul armonios pe care txalgii au început să-l 
construiască, nu voi suporta să aşez perle într-o 
cutie de bijuterii, mai ales dacă această cutie este 
mult mai frumoasă decât perlele pe care le aşez în 
ea. In universul acesta totul este schimbător, totul 
este instabil, şi a căuta echilibrul înseamnă de fapt 
a dori moartea. Totul este acţiune şi reacțiune, 
niciodată stabilitate, eu ştiu asta, sunt arhepol. În 


sânul oraşelor vechi am dus întotdeauna o 
existenţă privilegiată, anacronică, pentru că 
refuzam să aderăm la civilizaţia decadentă, dar 
trăiam în aşteptare, eram curaţi şi puternici prin 
puterea imaginaţiei. 

Laurence se apropie de el şi îl îmbrăţişă. Sub 
prelata de plastic păreau nişte insecte într-un bloc 
de răşină. 

— Te voi urma, Jacques, şopti ea; ca şi pe 
tine, civilizaţia armonioasă mă îngheaţă, şi 
totuşi... 

Nu-şi mai sfârşi fraza. Devenise oare, ca şi 
ceilalţi oameni care aşteptau în ploaie, incapabilă 
de a mai avea vreo opinie? Laurence nu mai ştia; 
şi totuşi, arta minunată a txalgilor o făcea să 
vibreze din tot corpul, dar ideea de a trăi 
împreună cu Jacques, de a-l însoţi în călătoria lui 
prin imaginar, o ameţea ca vinul. 

— Mă tem numai să nu tragă vreunul în txalqi 
şi să-i ucidă, dacă vor încerca cea mai mică 

atingere telepatică. Consemnul de a nu interveni 
în nici un caz a fost difuzat? întrebă 
Meinschwantz. 

Ca un ecou al vocii sale, şuieratul unui tub al 
morţii spintecă aerul, apoi vreo douăzeci de dâre 
de lumină îl urmară. 

—  Opriţi-vă, opriţi-vă, pentru Dumnezeu! 
strigă Dureur în televizorul său. 

Mirosul cărnii arse, puternic metalizată 
datorită metabolismului particular al txalgilor, se 
amestecă cu mirosul pământului ud. '[ipetele 


şefilor venusieni, împreună cu urletele lui Dureur 
se amestecară cu sfârâitul cărnurilor torturate. 

Apoi, fluxul mental al txalgilor se dezlănţui; 
cum încă nu dobândiseră noţiunea întreruperii 
duratei, efortul lor telepatic urma acelaşi ciclu de 
gândire pe care somnul artificial îl suspendase. 
Imaginile  plăcilor-cărţi, ale sculpturilor în 
gestație, ale maşinilor aflate în stadiul de 
concepţie, ale arhitecturii în expansiune, se 
imprimară puternic în creierul oamenilor, făcându- 
i să ezite; apoi se retraseră tot atât de brutal, ca 
un val de maree lăsându-şi epavele, cadavre ale 
eliberatorilor venusieni care nu putuseră rezista 
acestui teribil asalt. 

Entitatea txalgilor, izbindu-se sălbatic de 
inteligenţe ostile, se retrăsese subit, iar oceanul 
mental se liniştise. 

— Acum este momentul, Dureur, aveţi câteva 
secunde, spuse calm Meinschwantz, trebuie ca 
măcar unul dintre txalgi să înţeleagă mesajul, 
dacă nu...! 

Şi Dureur începu un monolog neprevăzut, 
fără a-şi căuta cuvintele improvizând doar, pe 
măsură ce-i veneau ideile. 

—  Txalgilor, ascultați txalgilor, vă vorbesc 
nesupuşii, auziţi? Noi suntem oamenii pe care voi 
nu-i puteţi constrânge, cei pe care nu-i puteţi 
asimila civilizaţiei voastre armonioase, cei ale 
căror unde mentale necunoscute vă tulbură 
emisiile telepatice, mă auziţi? Linxel, primul 
născut din celula mamă, îţi aminteşti de mine? 


Trebuie să ne cunoaşteţi voinţa, este important 
pentru viaţa şi viitorul rasei voastre, răspunde-mi! 

Dintr-o dată tăcu invocând un răspuns. 
Încercă să nu se mai gândească la nimic, căutând 
printre celulele sale cerebrale pe cele ale recepţiei 
telepatice. Dorea din toate puterile ca ele să se 
impregneze cu ciudatul flux neuronic emis de 
txalg. Şi unde veni, inundându-l de bucurie, 
deposedându-l de voinţă. 

— Sunt Linxel, omule, fraţii mei vor să ştie ce 
doriţi voi, tu şi cu ai tăi! 

— Vrem să părăsiţi planeta noastră, suntem 
în măsură să distrugem poporul txalg şi suntem 
hotărâți s-o facem dacă nu plecaţi imediat. 
Slujitorii voştri umani au fost neutralizaţi şi nu vă 
pot veni în ajutor; s-au cufundat într-un somn 
adânc şi nu se vor trezi înainte de douăzeci şi 
patru de ore. Vă aflaţi cu toţii sub ameninţarea 
armelor noastre şi vă vom ucide dacă nu acceptaţi 
să plecaţi! 

Şi tremurând de oroare, apăsă pe trăgaci, 
urmări din priviri fulgerul morţii şi-l văzu pe 
txalqul vizat contractându-se, reducându-se la 
dimensiunea unui pumn, apoi dispărând... În urma 
lui nu mai era decât o dâră fină de cenuşă neagră. 

— Chiar dacă încercaţi să-i dominați pe unii 
dintre noi, suntem gata să-i suprimăm şi pe ei. 
Dorim plecarea voastră cu orice preţ! 

— Este o nebunie, omule, planeta voastră se 
transformă, devine una dintre minunile spaţiului, 
lumea pe care am plănuit s-o realizăm va fi cea 


mai desăvârşită lume pe care am construit-o 
vreodată; fraţii tăi umani sunt fericiţi să participe 
la această misiune. De ce doriţi să rupeţi pactul pe 
care l-am pecetluit? 

— Nici un argument nu ne va convinge să 
acceptăm prezenţa voastră. Oamenii sunt singurii 
proprietari ai planetei lor şi aşa vor să rămână! 

Confuzia mentală a lui Dureur sporea. Nu mai 
ştia pentru ce dorea exodul masiv al txalgilor şi 
libertatea asta pe care oamenii nu o mai vroiau. 
Dar, în ciuda descumpănirii, ştia că trebuia să-şi 
îndeplinească misiunea; exista cu siguranţă un 
motiv pentru asta, şi ştia că-l va descoperi mai 
târziu. 

— Plecaţi, trebuie să plecaţi! articulă el. 

Dar, puternica acţiune telepatică a entității 
txalq ajunse să-i paralizeze gândirea şi se prăbuşi 
epuizat. 

Câţiva oameni, somnambuli treziţi din somnul 
lor artificial prin voinţa txalgilor, apărură în 
Marsilia şi se grăbiră în ajutorul stăpânilor, cu 
privirea fixa şi gesturi dezordonate. Siluetele lor 
fantomatice se prăbuşiră secerate de tuburile 
morţii. 

Gândirea lui Linxel se înscrise de data asta în 
creierele tuturor oamenilor reuniți pe esplanadă. 
Emana ca într-o vrajă din grămada trupurilor 
verzi, răspândite la întâmplare pe tabla de şah, ca 
nişte bile ale unui biliard ciudat. 

—  Încetaţi, fraţilor, revolta este inutilă, 
încetaţi, voi cei care veniţi de pe Venus, aceste 


morţi sunt fără rost. Acceptăm să plecăm, dar, în 
acelaşi timp, dorim să ne împlinim lucrarea pe 
Terra. Vă propun un compromis. Doar unul dintre 
noi, ultimul născut din celula mamă se poate 
separa de entitatea txalg; el va pleca pentru a 
duce ştiinţa şi puterea noastră spre o altă lume 
mai bună. Din acest moment nu ne vor mai 
rămâne decât vreo câţiva zeci de ani de trăit, vom 
pieri lent, privaţi de focul nostru. Vom rămâne în 
viaţă doar atâta timp cât să împlinim lucrarea pe 
care am început-o şi să-i pregătim, pe aceia dintre 
voi care doresc, pentru simbioza telepatică 
armonioasă; de data asta liber consimţită, vă 
asigur. 

Este o decizie pe care trebuia să o luăm într-o 
zi, omul este un animal prea evoluat pentru rasa 
noastră, deja undele mentale necunoscute i-au 
pervertit pe unii dintre noi; fraţii noştri se dedau 
jocurilor de noroc şi se hrănesc cu undele plăcerii 
pe care le emiteţi în timpul actului de reproducere 
sau atunci când vă îmbătaţi sau vă drogaţi; chiar 
şi în timpul dansurilor geometrice suntem 
emoţionaţi de exaltarea fizică pe care o emanati, 
creierele voastre acţionează ca nişte baterii ale 
plăcerii, emit unde de beatitudine sau de durere 
pe care noi le percepem şi care ne perturbă de 
fiecare dată când unul dintre simţurile voastre 
reacţionează la un stimul intens. Peste patru 
cicluri, poporul nostru îşi va pierde facultatea de 
abstracţie; deja zece la sută dintre fraţii voştri 
sunt eliberaţi mental şi acţionează în simbioză 


voluntară cu noi; până la moartea noastră, o parte 
a mentalităţii txalg va deveni umană şi voi veţi 
dobândi primele principii despre concepția 
armonioasă a universului. Acceptăm să ne 
sacrificăm pentru această lucrare. Partea cea mai 
pură din noi înşine se va duce să populeze alte 
lumi. 

Meinschwantz luă legătura cu toți 
conducătorii misiunii de eliberare de pe cele două 
emisfere. La scurt timp, răspunsese cu voce 
ridicată: 

— Acceptăm propunerea voastră, dar trebuie 
ca ultimul născut din celula mamă să părăsească 
Terra în douăzeci şi patru de ore, înainte ca 
servitorii voştri să se trezească. 

—  Dowexl, cel care va purta civilizaţia 
poporului nostru spre o altă planetă nu poate să 
plece de pe Terra fără ajutorul unuia sau mai 
multor oameni. Trebuie să acceptaţi ca unul dintre 
voi să-l însoţească, deoarece membrele noastre 
sunt fragile şi nu putem conduce singuri nava 
spaţială, răspunse Linxel. 

Cine dorea să rupă definitiv legăturile cu 
sistemul solar? Cine dorea să-şi sacrifice şansa de 
a cunoaşte în sfârşit armonia care se va institui cu 
ajutorul simbiozei liber consimţite între oamenii şi 
txalqi? Meinschwantz se gândi că trebuie să existe 
pe Terra vreun nebun aventurier care ar consimţi 
să se exileze pentru totdeauna în spaţiu. În caz 
contrar, nu exista decât o ieşire - moartea 
txalgilor, genocidul şi, fără îndoială, un război 


fratricid, căci foarte mulţi dintre oameni n-ar 
accepta să fie privaţi de minunile gogoaşei 
telepatice în sânul căreia adormiseră. 

Dilema aceasta îl tulbura; evenimentele se 
derulau prea repede, lucrarea era prea vastă. 

— Plecăm noi, anunţă clar Laurence, plecăm 
noi, Jacques şi cu mine. 

— E o nebunie, nu se poate, spuse Cartier, 
avem nevoie de voi. 

— De ce, vă lipseşte un şef? Vă este frică să 
vă confruntaţi cu propriile voastre 
responsabilităţi? 

— Dar revolta lui, acţiunea de eliberare a 
Terrei, dovedesc că este ataşat de această planetă 
şi că aici doreşte să trăiască în libertate şi linişte. 
Este un arhepol, unul dintre puţinii care posedă 
încă flacăra aceea interioară care ne-a permis să 
organizăm lupta, să-i adunăm pe venusieni. Atunci 
când txalgii vor muri, riscăm să cădem într-o 
decadenţă şi mai somptuoasă decât cea pe care 
am cunoscut-o. Pentru ce vreţi ca oamenii să se 
schimbe? 

Jacques  Dureur, care urmărise dialogul, 
interveni: 

— Sunt sigur că s-au schimbat, Bob, sunt de 
acord cu Laurence şi accept propunerea lui Linxel. 
Voi merge cu ea. Crezi că doresc să devin un 
mesia al noii civilizaţii? Nu, te abaţi de la subiect! 
Sunt, ca şi voi toţi, pradă propriilor mele pasiuni şi 
revolte, pradă simțului profund al paradoxului. 
Dacă v-am ajutat să adunaţi forţele pe Venus, am 


făcut-o mai mult din sfidare decât din convingere. 
Cu siguranţă, sunt un idealist, dar nu mi-am 
definit încă idealul! Tindem spre o victorie a la 
Pyrrhus; în fond, pe această planetă pe care am 
avut orgoliul de a vrea să o salvăm, nu mai existau 
deja nici stăpâni şi nici sclavi. Atunci, aleg 
libertatea... de a pleca. 

Meinschwantz comunică mental cu Linxel: 

— Laurence Dusarte şi Jacques Dureur îl vor 
ajuta pe Dowexl să manevreze Hoinarul. 


* 


Uriaşa navă albastră se odihnea sub cerul 
fără stele. Datorită ploii era strălucitoare. Calele 
sale erau pline până la refuz cu creaţiile txalgilor, 
anterioare tribulaţiei pe Terra, cât şi cu toate 
creaţiile umane şi cele rezultate din simbioza între 
cele două rase. 

Ploaia cădea fără încetare, împodobind cu o 
umbră incertă contururile pădurii învecinate, 
învăluind în ceaţă silueta lui Jacques şi a lui 
Laurence. 

— Ne vom aminti de această planetă, şopti el. 

O eră nouă avea să înceapă pentru Terra, dar 
cine putea să-i prezică viitorul? 

Deja primii oameni se trezeau din somnul lor 
artificial şi îşi reluau lucrul fără să fie conştienţi 
de vreo ruptură. Deja oamenii armatei venusiene 
erau repartizaţi pe suprafaţa globului după 
acordurile pe care le încheiase cu txalgii. Nu se 
supuneau niciunui ordin, conformaţia particulară 


cerebrală îi ferea de unde telepatice; dar fiecare 
individ fusese convins de temeiul destinaţiei sale, 
de către seniorii Ormanei şi conducătorii armatei 
de eliberare venusiene. 

Fiecare îşi punea întrebări neliniştitoare în 
legătură cu viitorul. Linxel examina telepatic 
panorama confuză a acestor reflexii. El singur 
cunoştea soarta posibilă a oamenilor şi a txalgilor; 
ştia că plecarea lui Dowexl nu antrena în mod 
obligatoriu moartea tuturor fraţilor săi. Fără 
îndoială, poporul său ar suferi schimbări profunde, 
atât psihologice cât şi fiziologice, la contactul cu 
oamenii, dar nu se îndoia că simbioza va ajunge 
într-o zi să unifice civilizaţia bifidă pe care o 
crease din întâmplare, aterizând într-o zi pe 
această planetă numită Terra. 

In pavilioanele plăcerilor, pământenii, oameni 
şi txalgi, se bucurau în dezmăţurile lor inocente: 
unii la contactul sidefiu al trupurilor, alţii datorită 
undelor de plăcere care emanau de la cuplul pe 
care îl observau, unii de beţie, alţii de imaginile 
mentale care se năşteau din această beţie. 

Sasul albastru alunecă obturând definitiv 
carcasa navei spaţiale. 

Cartier şi Jeanniot, Cordeau, Meinschwantz şi 
Linxel urmăreau din priviri dâra Hoinarului 
pierzându-se în nori, căutând poate, ca 
întotdeauna, răspunsul la o enigmă eternă, privind 
viaţa şi moartea lor. 

— Ca întotdeauna, Laurence, voi dori să 
manevrez la nesfârşit comenzile acestei nave 


spaţiale, nu contează spre ce destinaţie, nu 
contează către ce aventură. Mi-e sete de infinit, 
mi-e sete de necunoscut. Priveşte ce întunecat e 
spaţiul, doresc să fie nelimitat! 

Dowexl se odihnea în cochilia transparentă, 
pleoapele sale opaline pecetluind secretul celor 
trei ochi panoramici. El urmărea gândul celor doi 
oameni, fraţii săi în simbioză, împărtăşindu-le 
bucuria şi emoția, căutând să ghicească în 
privirile lor punctul acela misterios al spaţiului 
spre care îi îndrepta resacul prin valurile 
milioanelor de ani-lumină. 

După o lungă rătăcire, txalqul 
sosește în cele din urmă pe Terra. 
Indelungata sa căutare prin spațiu, 
de la plecarea de pe îndepărtata 
planetă Ormana, s-a sfîrșit; va 
putea din nou să se dividă prin 
sciziparitate și să se multiplice. 

Txalqii sînt un popor parazit, și 
ei observă curînd că omul este o 
gazdă care le convine perfect și 
pe care o pot domina cu ușurință. | 
Natural, oamenii vor organiza re- 
zistența, dar unii dintre cei eli- 
berați de sub dominaţia mentală a 
extratereștrilor, relevă că simbi- 
oza cu txalqii aduce pace, armonie 
și fericire. 
` De acum înainte, cu miile, bărbaţi 
și femei, se abandonează cu bucurie 


- dominației paraziţilor. Doar cîţiva 


neînduplecaţi încearcă să salveze 
condiția umană. O mînă de oameni 
împotriva unei planete... 


